Poštovane dame i gospodo narodni poslanici, otvaram Drugu sednicu Prvog redovnog zasedanja Narodne skupštine Republike Srbije u 2010. godini. Na osnovu službene evidencije o prisutnosti narodnih poslanika, konstatujem da sednici prisustvuje 148 narodnih poslanika. Da bismo utvrdili broj poslanika prisutnih u sali, molim vas da ubacite identifikacione kartice u posleničke jedinice. Konstatujem da je, primenom elektronskog sistema, u sali 127 narodnih poslanika, pa ima uslova za rad. Da li neko od predsednika, odnosno ovlašćenih predstavnika poslaničkih grupa, želi da zatraži obaveštenje ili objašnjenje u skladu sa članom 235. Poslovnika? Da, Dragan Todorović. Izvolite.
Dame i gospodo narodni poslanici, tražim obaveštenje od Narodne banke Srbije da nam dostavi informaciju, a radi se o ''Luci Beograd'', koliko je na dan 31.12.2005. godine bilo deviznih sredstava na računima ’’Luke Beograd’’? Po svim informacijama ili po nekim dokumentima, izgleda da je na tim računima bilo ukupno oko 42 miliona i 600 i nešto hiljada evra. Između ostalog, postoji informacija da je 10 miliona dolara dato kompaniji "Delta" kao kratkoročni kredit ili plasman. To će nam verovatno Narodna banka razjasniti, ali ovaj podatak je interesantan zato što je u septembru mesecu izvršena privatizacija ''Luke Beograd" i ''Luka Beograd" je kupljena za 40 miliona evra. Izgleda da je onaj ko je kupio Luku "Beograd", za 40 miliona, odmah na računima ''Luke Beograd" zatekao 42 miliona i nešto evra, što će reći da je odmah zaradio dva miliona evra samo u novcu, a plus sve one vrednosti sa kojima ''Luka'' raspolaže, normalno, i sa zemljištem koje je dobijeno; pa mu je posle Generalnim urbanističkim planom omogućeno da se to zemljište pretvori u zemljište za izgradnju, čak je i Grad za to dao preko 800 hiljada evra. I, kada se sabere koliko će tu kvadrata biti izgrađeno, što poslovnog što stambenog prostora, zaradiće se nekoliko milijardi evra. Šta je tu interesantno? Firma koja je kupila ''Luku Beograd" registrovana je u Luksemburgu, zove se "World Fin", imala je svega 31 hiljadu evra na računima i sada se postavlja jednostavno pitanje – kako je moguće da firma koja ima 31 hiljadu evra kupi firmu od 40 miliona evra? Pri tom, dobijemo informaciju od jednog kontroverznog biznismena, koji je to postao tek posle 2006. godine, do tada je bio ugledni građanin Srbije, između ostalog, njegovim avionom se šetao predsednik DS i predsednik Vlade Srbije, gospodin Zoran Đinđić, koji kaže da je pare za privatizaciju "Novosti" dao Beku, a Miškoviću za privatizaciju ''Luke''. Do današnjeg dana nemamo informaciju šta se i ko se krije iza ove dve privatizacije. Mislim, kad Narodna banka Srbije dostavi ove informacije, da će napokon vlast u Srbiji shvatiti da mora da krene u obračun sa organizovanim kriminalom. Siguran sam da će u toj borbi sa organizovanim kriminalom, u velikoj meri, predstavnici DS biti na čelu kolone, ali oni koji će ići u tužilaštvo, kod istražnog sudije itd. da daju iskaze, jer su u najvećoj meri učestvovali u ovoj pljački u proteklih 10 godina i da se posebno objasni uloga Milorada Miškovića i Milana Beka u privatizaciji u proteklih 10 godina. Mislimo da će to DS napokon prihvatiti i kao obavezu, baš zbog toga što je predsednik DS Boris Tadić u svom intervjuu pozvao na odlučnu borbu protiv organizovanog kriminala i to sve najviše državne organe. A po onome što smo mogli da vidimo u Odboru za odbranu i bezbednost, u suštini, najveća kočnica u toj borbi je DS, jer oni ne dozvoljavaju da se krene u odlučnu borbu protiv organizovanog kriminala, pa ponovo pozivam Borisa Tadića da objasnim i svojim članovima … (Predsedavajuća: Vreme.) … i građanima Srbije šta stvarno mislio kada je pozvao u odlučnu borbu protiv organizovanog kriminala. [[Aplauz.]]
Gospođa Nada Kolundžija ima reč.
Postavljam pitanje Vladi Republike Srbije, imajući u vidu činjenicu da je Vlada Republike Srbije objavila odlučujući rat organizovanom kriminalu i korupciji, da mi odgovori – kakva je uloga Vlade Vojislava Koštunice u prodaji ''Luke Beograd", s obzirom na to da je ''Luka Beograd" prodata 2005. godine? Dakle, da nam odgovore na pitanje – pod kojim uslovima i kako i ko je kontrolisao proces u kojem je državno vlasništvo nad ''Lukom Beograd" prodato, i da li se zaista radilo o kontroli finansijskih sredstava onih koji su kupovali tu imovinu? Naravno, očekujemo i da nadležne državne institucije obave svoj deo posla, da istraže sve okolnosti ovih privatizacija, i ne samo da obaveste javnost o onome što su pronašli, već da procesuiraju sve one koji su odgovorni, pa makar oni bili i bivši članovi Vlade. Hvala. [[Aplauz.]]
Poštovani narodni poslanici, pošto su se stekli uslovi, predlažem da konstatujemo potvrđivanje mandata narodnom poslaniku u Narodnoj skupštini Republike Srbije, za upražnjeno poslaničko mesto, kako bismo omogućili njegovo učešće u radu Narodne skupštine. Uručen vam je Izveštaj Republičke izborne komisije o izboru narodnog poslanika radi popune upražnjenog poslaničkog mesta u Narodnoj skupštini. Takođe, uručen vam je Izveštaj Administrativnog odbora Narodne skupštine Republike Srbije, koji je utvrdio da su se stekli uslovi za potvrđivanje mandata narodnom poslaniku, sa predlogom da Narodna skupština, shodno članu 27. stav 5. Zakona o izboru narodnih poslanika, konstatuje potvrđivanje mandata narodnom poslaniku Stevici Spajiću, izabranom sa Izborne liste Za Evropsku Srbiju - Boris Tadić. Na osnovu Izveštaja Republičke izborne komisije i Izveštaja i predloga Administrativnog odbora, a shodno članu 27. stav 5. Zakona o izboru narodnih poslanika, konstatujem potvrđivanje mandata narodnom poslaniku Stevici Spajiću. Čestitam narodnom poslaniku na izboru i pozivam ga da uđe u salu. [[Aplauz]] Za reč se javio gospodin Jovan Damjanović.
Poštovana predsednice, dame i gospodo narodni poslanici, na poziv Romske zajednice na Kosovu, tamo gde su bili Romi Kosova Polja, Čaglavice, Lapljeg Sela, Preoca, Gračanice, Obilića, susreo sam se sa njima. Izneli su mi činjenice o nehumanim uslovima u kojima tamo žive. Obišao sam tamo kampove Česmin Lug i Osterode, gde je stvarno teška situacija, ali sam bio zaprepašćen, bez obzira što je Svetska zdravstvena organizacija dala informaciju o prisutnosti velike kancerogene olovne prašine, zbog čega su se mnoga deca razbolela i umrla, ali sam naišao na nešto u šta stvarno ne mogu da verujem. Skupština opštine Kosovska Mitrovica dala je odgovor nevladinim organizacijama da nema mesta za stambenu izgradnju za romsku zajednice, već da treba Romi da pređu na južni deo Kosovske Mitrovice, gde nam nije zagarantovana ni sloboda, ni sloboda kretanja. Pitam, da li sada lokalne vlasti, bez institucija ove države, mogu tako da rade? Čak smo dobili i obaveštenje gde piše ovako: ''Želimo da istaknemo da su navedene porodice pre rata živele u južnom delu grada, uz obalu reke Ibar, da bi najprirodnije i najpravednije bilo da iznađu mogućnost za njihov povratak na tu lokaciju.'' Nemam ništa protiv da se Romi vrate na tu lokaciju. Posle Vojno-tehničkog sporazuma, kada se povukao srpski narod i Vojska i Policija, povukli smo se i mi Romi. Smatram da zajedno ponovo treba da se vratimo na južni deo Kosova, i u druge delove, ali ne samo Romi. Takođe, želim da obavestim ovu skupštinu da Romi ne primaju socijalnu pomoć zagarantovanu od države i Ustavom ove države, već kasne po nekoliko meseci, ali šta kaže opštinsko rukovodstvo koje vodi opštinu u Kosovskoj Mitrovici? Kaže: ''Navodimo da će opština u punoj meri podržati kontinuirano uživanje svih prava koja su stanovnici kampova Česmin Lug i Osterode imali do sada, vezano za socijalnu i zdravstvenu zaštitu, ukoliko se vrate na južni deo Kosovske Mitrovice'', gde nije zagarantovan ni život, ni protok naroda romske nacionalnosti. Zamolio bih vas, poštovane dame i gospodo, mi smo uvek bili uz srpski narod i uvek ćemo biti, drugu državu nemamo, da li je sada prirodno i da li je humano da se Romi vraćaju tamo gde nema srpskog naroda? Moramo da znamo da treba da poštujemo i međunarodne konvencije o ljudskim pravima, o raseljenim licima, o izbeglim, da protiv njihove volje ne mogu da se vrate tamo gde ne žele. Molim ovu skupštinu da nešto učini i uradi zvanično. Smatram da Demokratska levica Roma i njeni predstavnici treba da budu uključeni kada je Romska zajednica u pitanju i dislokacija. Bićemo na strani gde je Srbija i gde je srpska strana, a na drugoj strani, gde nam nisu zagarantovana naša prava na slobodu kretanja i na život, romska zajednica, tamo ne želimo da idemo. Nadam se da ću uskoro imati sastanak i sa predsednicom, Odbora, gospođom Plavšić, da donesemo odluku, sa kojom ćete biti svi upoznati. Hvala.
Zahvaljujem. Pošto se više niko od predsednika, odnosno ovlašćenih predstavnika poslaničkih grupa ne javlja za reč, nastavljamo sa radom. Obaveštavam da je sprečena da sednici prisustvuje narodni poslanik Donka Banović. Pre nego što pređemo na utvrđivanje dnevnog reda sednice, potrebno je da utvrdimo kvorum za rad. Podsećam vas da je, članom 86. stav 5. Poslovnika Narodne skupštine, predviđeno da kvorum za rad Narodne skupštine prilikom utvrđivanja dnevnog reda postoji ako je na sednici prisutno najmanje 126 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice. Dajem pauzu od 30 minuta. [[Posle pauze – 11.30]] Poštovani narodni poslanici, dozvolite mi da vas obavestim da su na galeriji đaci Gimnazije "Petro Kuzmjak" iz Ruskog Krstura. Učenici Gimnazije su posetili Skupštinu i žele da danas kratko prisustvuju našoj sednici. Dozvolite da ih pozdravimo. [[Aplauz]] Takođe, htela bih da vas obavestim da ćemo, nakon usvajanja dnevnog reda Druge redovne sednice napraviti prekid sednice, početi sa Trećom redovnom sednicom. Radi utvrđivanja broja narodnih poslanika prisutnih u sali, molim narodne poslanike da ubace identifikacione kartice u poslaničke jedinice. Konstatujem da je, primenom elektronskog sistema za glasanje, utvrđeno da je u sali prisutno 127 narodnih poslanika, odnosno da ima uslova za dalji rad. U sazivu ove sednice, koji vam je dostavljen, sadržan je predlog dnevnog reda sednice. Pre utvrđivanja dnevnog reda sednice, saglasno članu 90. stav 5. i članu 92. Poslovnika Narodne skupštine, potrebno je da Narodna skupština odluči o predlozima za stavljanje na dnevni red akata po hitnom postupku, za proširenje dnevnog reda, za spajanje rasprave i promenu redosleda tačaka dnevnog reda. Prelazimo na razmatranje po hitnom postupku. Vlada je predložila da se, po hitnom postupku, stavi na dnevni red Predlog zakona o izmenama i dopunama Zakona o izbeglicama. Molim da se izjasnimo. Od 131 poslanika, za je glasalo 127. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o Centralnom registru obaveznog socijalnog osiguranja. Molim da se izjasnimo. Od 129 poslanika, za je glasalo 127. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o izmenama i dopunama Zakona o regionalnom razvoju. Molim da se izjasnimo. Od 132 poslanika, za je glasalo 124. Konstatujem da je Narodna skupština prihvatila ovaj predlog. Grupa od 54 narodna poslanika Poslaničke grupe SRS predložila je da se, po hitnom postupku, stavi na dnevni red Predlog rezolucije Narodne skupštine Republike Srbije o osudi genocida nad jermenskim narodom počinjenog u periodu od 1915. do 1923. godine od strane Otomanske Turske. Molim da se izjasnimo. Od 183 poslanika, za je glasalo 47. Konstatujem da Narodna skupština nije prihvatila ovaj predlog. Narodni poslanik prof. dr Slavica Đukić-Dejanović, predložila je da se, po hitnom postupku, stavi na dnevni red Predlog odluke o obrazovanju radne grupe za izradu Predloga zakona radi stvaranja formalno-pravnih uslova za postupanje nadležnih organa po prijavama o nestanku novorođene dece iz porodilišta. Molim da se izjasnimo. Od 165 poslanika, za je glasalo 125. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o vodama. Molim da se izjasnimo. Od 153 poslanika, za je glasalo 126. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o potvrđivanju Sporazuma između Vlade Republike Srbije i Vlade Republike Turske o saradnji u oblasti infrastrukturnih projekata. Molim da se izjasnimo. Od 152 poslanika, za je glasalo 125. Konstatujem da je Narodna skupština prihvatila ovaj predlog. Grupa od 55 narodnih poslanika Poslaničke grupe SRS predložila je da se, po hitnom postupku, stavi na dnevni red Predlog rezolucije Narodne skupštine Republike Srbije o osudi genocida nad Srbima, Romima i Jevrejima u klerofašističkoj Nezavisnoj Državi Hrvatskoj. Molim da se izjasnimo. Od 190 poslanika, za je glasalo 45. Konstatujem da Narodna skupština nije prihvatila ovaj predlog. Odbor za ustavna pitanja, na osnovu člana 165. stav 3. Poslovnika Narodne skupštine, predložio je da se, po hitnom postupku, u toku sednice stavi na dnevni red Predlog odluke o izboru poverenika za zaštitu ravnopravnosti. Molim da se izjasnimo. Od 157 poslanika, za je glasalo 126. Konstatujem da je Narodna skupština prihvatila ovaj predlog. Poslanička grupa SRS podnela je 26. marta 2010. godine Predlog odluke o izmenama i dopunama Odluke o izboru članova Odbora Narodne skupštine Republike Srbije. Tim povodom, podsećam vas da je, odredbom člana 42. stav 1. Poslovnika Narodne skupštine, utvrđeno da Narodna skupština odlučuje o razrešenju i izboru novog člana odbora na prvoj narednoj sednici posle dostavljanja predloga poslaničke grupe, pa nema potrebe da se o ovom predlogu posebno izjašnjavamo, jer će biti uvršćen u dnevni red ove sednice, po samom slovu Poslovnika. Poslanička grupa ZES podnela je 26. marta 2010. godine Predlog odluke o izmenama Odluke o izboru članova odbora Narodne skupštine Republike Srbije. Tim povodom, podsećam vas da je, odredbom člana 42. stav 1. Poslovnika Narodne skupštine, utvrđeno da Narodna skupština odlučuje o razrešenju i izboru novog člana odbora na prvoj narednoj sednici posle dostavljanja predloga poslaničke grupe, pa nema potrebe da se o ovom predlogu posebno izjašnjavamo, jer će biti uvršćen u dnevni red ove sednice, po samom slovu Poslovnika. Primili ste obaveštenje Vlade da, na osnovu člana 145. stav 2. Poslovnika Narodne skupštine, povlači iz skupštinske procedure Predlog zakona o izmenama i dopunama Zakona o tržištu hartija od vrednosti i drugih finansijskih instrumenata. Takođe, upravo je stiglo obaveštenje dr Svetozara Čiplića, ministra za ljudska i manjinska prava, da, kao predstavnik predlagača, povlači iz skupštinske procedure Predlog zakona o potvrđivanju Protokola broj 14-Bis uz Evropsku konvenciju za zaštitu ljudskih prava i osnovnih sloboda. Grupa od 30 narodnih poslanika Poslaničke grupe DSS - Vojislav Koštunica i Nova Srbija predložila je da se dnevni red proširi tačkom – Predlog deklaracije o osudi ratnog zločina na prostoru nekadašnje Jugoslavije. Molim da se izjasnite o ovome. Gospodin Miloš Aligrudić se javio da obrazloži Predlog. Izvolite.
Dame i gospodo iz vladajuće koalicije, ovo vam je poslednja prilika da učinite nešto korisno za ovu državu i ovaj narod, jer ono što ste naumili da uradite, nakon nekih dvadesetak minuta, od sada, uvrštavanjem nove sednice, odnosno uvođenjem nove sednice, Treće sednice redovnog zasedanja, sa posebnom deklaracijom o Srebrenici, to je nešto što će državu i narod baciti u kaljugu. To je nešto čime ćete vi, vladajuća većina u Srbiji, definisati tumačenje toka istorije, nešto čime ćete vi doprineti da se način na koji se istoriografija bude uvodila u udžbenike radi tako što će se od Srbije napraviti večiti zločinac, takođe, i od srpskog naroda večiti zločinac i neko ko treba za buduća pokolenja da ima u glavi samo jednu stvar, da se kaje za nešto što nije uradio. Srpski narod ne može biti odgovoran za aktivnosti pojedinaca. Srpski narod nije bio odgovoran ni devedesetih godina za politiku koja je vođena ne samo u Srbiji, nego i na drugom delu prostora bivše Jugoslavije, pogotovo nisu građani Srbije. Da su bili odgovorni i da su želeli događaje koji su se dešavali, pa, ne bi valjda 2000. godine bilo toliko snage da se smeni jedan režim, sa čijim pripadnicima vi danas stvorite koaliciju. Ovo je poslednja prilika da ova skupština odustane od blaćenja sopstvene države i sopstvenog naroda, od izjednačavanja sopstvene države u moralnom smislu sa nacističkom Nemačkom, što ćete vi očigledno danas preduzeti, i da se usvoji jedna deklaracija koja vodi računa o žrtvama, bez obzira na nacionalnost, da se usvoji deklaracija koja eksplicitno osuđuje zločin u Srebrenici, kao što osuđuje i druge zločine koji su počinjeni na prostoru nekadašnje Jugoslavije, u ratu koji je trajao i besneo. Jer, svaka žrtva u tom ratu je vredna naše pažnje, svaka žrtva ima ime i prezime i svaki način na koji su te nevine žrtve stradale zaslužuje naš poklon. Kada budete izdvojili jednom posebnom deklaracijom jedan zločin, koji je, uzgred budi rečeno, označen već sada u delu svetske javnosti kao genocid, vi ćete označiti Srbiju kao genocidnu državu. Sve ostalo, možete deset deklaracija posle toga da donosite, neće više biti bitno. Da bismo sprečili takvo zlodelo koje ćete vi učiniti u ovoj skupštini danas, mi smo ovo predložili, a vama je poslednji trenutak da se opametite i da ovo stavite na dnevni red, a da odustanete od Treće sednice. [[Aplauz]]
Stavljam na glasanje ovaj predlog. Od 174 poslanika, za ovaj predlog je glasalo 43. Konstatujem da Narodna skupština nije prihvatila predlog. Narodni poslanik Vlatko Ratković, na osnovu člana 90. stav 3, člana 142. stav 2. i člana 152. stav 3. Poslovnika Narodne skupštine, predložio je da se obave zajednički načelni pretres, zajednički načelni i jedinstveni i zajednički jedinstveni pretres o predlozima akata iz predloženog dnevnog reda, kao i akata kojima je dopunjen dnevni red. Predlog narodnog poslanika Vlatka Ratkovića dostavljen vam je 27. marta 2010. godine. Da li želite reč? (Ne) Stavljam na glasanje ovaj predlog. Od 129 poslanika, 124 je glasalo za. Konstatujem da je Narodna skupština prihvatila ovaj predlog. Narodni poslanik Vlatko Ratković, na osnovu člana 90. st. 2. i 3. Poslovnika Narodne skupštine, predložio je promenu redosleda tačaka dnevnog reda. Predlog narodnog poslanika Vlatka Ratkovića dostavljen vam je, takođe, 27. marta 2010. godine. Da li želite reč, gospodine Ratkoviću? (Ne) Stavljam na glasanje ovaj predlog. Od 128 poslanika, 121 je glasao za predlog. Konstatujem da je Narodna skupština prihvatila ovaj predlog. Pošto smo se izjasnili o predlozima za stavljanje na dnevni red sednice akata po hitnom postupku, za proširenje dnevnog reda, za spajanje rasprave i za promenu redosleda tačaka dnevnog reda, na osnovu člana 92. stav 3. Poslovnika Narodne skupštine, stavljam na glasanje Predlog dnevnog reda u celini. Od 129 poslanika, 127 je glasalo za. Konstatujem da je Predlog prihvaćen. Imajući u vidu da je Narodna skupština prihvatila određene predloge za stavljanje na dnevni red akata po hitnom postupku, kao i predlog za promenu redosleda tačaka predloženog dnevnog reda, molim službu Narodne skupštine da pripremi prečišćeni tekst dnevnog reda. Mi ćemo prekinuti ovu sednicu i sa radom nastaviti sutra. D n e v n i r e d: 1. Predlog zakona o izmenama i dopunama Zakona o izbeglicama, 2. Predlog zakona o izmenama i dopunama Zakona o regionalnom razvoju, 3. Predlog zakona o izmenama i dopunama Zakona o pravu na besplatne akcije i novčanu naknadu koju građani ostvaruju u postupku privatizacije, 4. Predlog zakona o izmenama i dopunama Zakona o Agenciji za privatizaciju, 5. Predlog zakona o metrologiji, 6. Predlog zakona o zaštiti stanovništva od izloženosti duvanskom dimu, 7. Predlog zakona o lekovima i medicinskim sredstvima, 8. Predlog zakona o šumama, 9. Predlog zakona o vodama, 10. Predlog zakona o priznavanju sorti poljoprivrednog bilja, 11. Predlog zakona o pivu, 12. Predlog zakona o izmenama i dopunama Zakona o veterinarstvu, 13. Predlog zakona o organskoj proizvodnji, 14. Predlog zakona o obavljanju savetodavnih i stručnih poslova u oblasti poljoprivrede, 15. Predlog zakona o izmenama Zakona o opštem upravnom postupku, 16. Predlog zakona o izmenama i dopunama Zakona o službenoj upotrebi jezika i pisama, 17. Predlog zakona o izmenama i dopunama Zakona o objavljivanju zakona i drugih propisa i opštih akata i o izdavanju „Službenog glasnika Republike Srbije”, 18. Predlog zakona o izmenama i dopunama Zakona o poštanskim uslugama, 19. Predlog zakona o izmenama i dopunama Zakona o obeležavanju dana žalosti na teritoriji Republike Srbije, 20. Predlog odluke o utvrđivanju stare i retke knjige od izuzetnog značaja, 21. Predlog zakona o Centralnom registru obaveznog socijalnog osiguranja, 22. Predlog zakona o potvrđivanju Memoranduma o razumevanju između Vlade Republike Srbije i Vlade Republike Irak o saradnji i vojnoj obuci za iračke oružane snage, 23. Predlog zakona o potvrđivanju Memoranduma o razumevanju između Vlade Republike Srbije i Vlade Kraljevine Španije o saradnji u oblasti odbrane, 24. Predlog zakona o potvrđivanju Memoranduma o razumevanju između Vlade Republike Srbije i Vlade Kraljevine Norveške o saradnji u oblasti odbrane, 25. Predlog zakona o potvrđivanju Sporazuma između Vlade Republike Srbije i Vlade Republike Bugarske o razmeni i uzajamnoj zaštiti poverljivih informacija u oblasti odbrane, 26. Predlog zakona o potvrđivanju Sporazuma između Vlade Republike Srbije i Vlade Republike Makedonije o saradnji u oblasti odbrane, 27. Predlog zakona o potvrđivanju Sporazuma između Vlade Republike Srbije i Vlade Republike Slovenije o saradnji u oblasti odbrane, 28. Predlog zakona o potvrđivanju Sporazuma o saradnji između Republike Srbije i Republike Portugal u oblasti odbrane, 29. Predlog zakona o potvrđivanju Sporazuma između Saveta ministara Srbije i Crne Gore i Vlade Savezne Republike Nemačke o vojnoj saradnji, 30. Predlog zakona o potvrđivanju Memoranduma o razumevanju između Vlade Republike Srbije i Vlade Ujedinjenog Kraljevstva Velike Britanije i Severne Irske o saradnji u oblasti odbrane, 31. Predlog zakona o potvrđivanju Sporazuma između Republike Srbije i Švajcarske Konfederacije o olakšanoj proceduri za izdavanje viza, 32. Predlog zakona o potvrđivanju Sporazuma između Vlade Republike Srbije i Vlade Republike Kazahstana o ukidanju viza za nosioce diplomatskih i službenih pasoša, 33. Predlog zakona o potvrđivanju Sporazuma između Republike Srbije i Kraljevine Norveške o olakšanoj proceduri za izdavanje viza, 34. Predlog zakona o potvrđivanju Sporazuma između Vlade Republike Srbije i Vlade Republike Turske o tehničkoj i finansijskoj saradnji, 35. Predlog zakona o potvrđivanju Sporazuma o osnivanju i Statuta Evropske organizacije za javno pravo, 36. Predlog zakona o potvrđivanju Sporazuma između Srbije i Crne Gore i Sjedinjenih Američkih Država o zapošljavanju lica koja žive u zajedničkom domaćinstvu sa članovima diplomatsko-konzularnih predstavništava koji službuju u Srbiji i Crnoj Gori, odnosno u Sjedinjenim Američkim Državama, 37. Predlog zakona o potvrđivanju Dopunskog protokola uz Ženevske konvencije od 12. avgusta 1949. godine o usvajanju dodatnog znaka raspoznavanja (Protokol III), 38. Predlog zakona o potvrđivanju Sporazuma između Vlade Republike Srbije i Vlade Republike Italije o saradnji u oblasti kulture i obrazovanja, 39. Predlog zakona o potvrđivanju Konvencije o dostavljanju u inostranstvu sudskih i vansudskih akata u građanskim i trgovačkim stvarima, 40. Predlog zakona o potvrđivanju Konvencije o izvođenju dokaza u inostranstvu u građanskim i trgovačkim stvarima, 41. Predlog zakona o potvrđivanju Ugovora između Republike Srbije i Crne Gore o pravnoj pomoći u građanskim i krivičnim stvarima, 42. Predlog zakona o potvrđivanju Ugovora između Republike Srbije i Crne Gore o izručenju, 43. Predlog zakona o potvrđivanju Ugovora između Republike Srbije i Crne Gore o međusobnom izvršavanju sudskih odluka u krivičnim stvarima, 44. Predlog zakona o potvrđivanju Konvencije Saveta Evrope o zaštiti dece od seksualnog iskorišćavanja i seksualnog zlostavljanja, 45. Predlog zakona o potvrđivanju Sporazuma između Vlade Republike Srbije i Vlade Republike Turske o ekonomskoj saradnji, 46. Predlog zakona o potvrđivanju Sporazuma između Vlade Republike Srbije i Vlade Republike Turske o saradnji u oblasti infrastrukturnih projekata, 47. Predlog zakona o potvrđivanju Sporazuma o ekonomskoj saradnji između Vlade Republike Srbije i Vlade Crne Gore, 48. Predlog zakona o potvrđivanju Sporazuma između Republike Srbije i Crne Gore o uzajamnom podsticanju i zaštiti ulaganja, 49. Predlog zakona o potvrđivanju Sporazuma između Republike Srbije i Republike Portugal o uzajamnom podsticanju i zaštiti ulaganja, 50. Predlog zakona o potvrđivanju Sporazuma o ekonomskoj i tehničkoj saradnji između Vlade Republike Srbije i Vlade države Kuvajt, 51. Predlog zakona o potvrđivanju Sporazuma između Vlade Republike Srbije i Vlade Države Kuvajt o saradnji u oblasti turizma, 52. Predlog zakona o potvrđivanju Konvencije o privremenom uvozu, 53. Predlog zakona o potvrđivanju Ugovora između Republike Srbije i Malte o izbegavanju dvostrukog oporezivanja u odnosu na poreze na dohodak, 54. Predlog zakona o potvrđivanju Protokola između Vlade Republike Srbije i Vlade Češke Republike uz Ugovor između Saveta ministara Srbije i Crne Gore i Vlade Češke Republike o izbegavanju dvostrukog oporezivanja u odnosu na poreze na dohodak i na imovinu, 55. Predlog zakona o potvrđivanju Ugovora između Republike Srbije i Republike Estonije o izbegavanju dvostrukog oporezivanja u odnosu na poreze na dohodak, 56. Predlog zakona o potvrđivanju Ugovora između Republike Srbije i Irske o izbegavanju dvostrukog oporezivanja u odnosu na poreze na dohodak, 57. Predlog zakona o potvrđivanju Ugovora između Republike Srbije i velike Socijalističke Narodne Libijske Arapske Džamahirije o izbegavanju dvostrukog oporezivanja u odnosu na poreze na dohodak, 58. Predlog zakona o potvrđivanju Ugovora između Vlade Republike Srbije i Vlade Države Katar o izbegavanju dvostrukog oporezivanja u odnosu na poreze na dohodak, 59. Predlog zakona o potvrđivanju Konvencije Međunarodne organizacije rada broj 183 o zaštiti materinstva, 60. Predlog zakona o potvrđivanju Sporazuma između Republike Srbije i Republike Turske o socijalnoj sigurnosti, 61. Predlog zakona o potvrđivanju Konvencije o očuvanju nematerijalnog kulturnog nasleđa, 62. Predlog zakona o potvrđivanju Okvirne konvencije Saveta Evrope o vrednosti kulturnog nasleđa za društvo, 63. Predlog zakona o potvrđivanju Sporazuma između Republike Srbije i Regionalnog centra za životnu sredinu za Centralnu i Istočnu Evropu o pravnom statusu Regionalnog centra za životnu sredinu u Republici Srbiji, 64. Predlog zakona o potvrđivanju Sporazuma o saradnji između Savezne vlade Savezne Republike Jugoslavije i Evropskog centra za srednjoročne prognoze vremena (ECSPV), 65. Predlog zakona o potvrđivanju Protokola o strateškoj proceni uticaja na životnu sredinu uz Konvenciju o proceni uticaja na životnu sredinu u prekograničnom kontekstu, 66. Predlog zakona o potvrđivanju Međunarodne konvencije o građanskoj odgovornosti za štete prouzrokovane zagađenjem pogonskom naftom, 67. Predlog zakona o potvrđivanju Međunarodne konvencije o kontroli štetnih sistema koji se koriste protiv obrastanja na brodovima, 68. Predlog zakona o potvrđivanju Protokola iz 1997. godine o izmenama i dopunama Međunarodne konvencije o sprečavanju zagađenja mora sa brodova iz 1973. godine, izmenjene i dopunjene Protokolom iz 1978. godine, koji se na nju odnosi, 69. Predlog zakona o dopuni Zakona o potvrđivanju Protokola od 3. juna 1999. godine o izmenama Konvencije o međunarodnim železničkim prevozima (cotif) od 9. maja 1980. godine (Protokol iz 1999.) i Konvencije o međunarodnim železničkim prevozima (cotif) od 9. maja 1980. godine u verziji na osnovu Protokola o izmenama od 3. juna 1999. godine, 70. Predlog zakona o potvrđivanju Sporazuma između Vlade Republike Srbije i Vlade Crne Gore o graničnoj kontroli u železničkom saobraćaju, 71. Predlog zakona o potvrđivanju Evropske konvencije o međunarodnom transportu opasnog tereta u drumskom saobraćaju (ADR 2007), 72. Predlog zakona o potvrđivanju Evropskog sporazuma o međunarodnom transportu opasnog tereta na unutrašnjim plovnim putevima (ADN), 73. Predlog zakona o potvrđivanju Protokola iz 2005. godine o izmenama i dopunama Konvencije o suzbijanju nezakonitih radnji uperenih protiv bezbednosti pomorske plovidbe, 74. Predlog zakona o potvrđivanju Budimpeštanske konvencije o ugovoru o prevozu robe na unutrašnjim vodnim putevima (CMNI), 75. Predlog zakona o potvrđivanju Sporazuma o fondacijskoj saradnji “Transevropska železnica (TER)”, 76. Predlog zakona o potvrđivanju Sporazuma između Vlade Republike Srbije i Vlade Crne Gore o prevozu putnika i stvari u međunarodnom drumskom saobraćaju, 77. Predlog zakona o potvrđivanju Sporazuma između Vlade Republike Srbije i Vlade Republike Mađarske o međunarodnom kombinovanom transportu robe i logističkim uslugama, 78. Predlog zakona o potvrđivanju Sporazuma između Vlade Republike Srbije i Vlade Islamske Republike Iran o međunarodnom drumskom prevozu putnika i stvari, 79. Predlog zakona o potvrđivanju Sporazuma između Vlade Republike Srbije i Švajcarskog Saveznog veća o prevozu putnika i stvari u drumskom saobraćaju, 80. Predlog zakona o potvrđivanju Amandmana na član xii (c) (ii) Sporazuma o međunarodnoj telekomunikacionoj satelitskoj organizaciji (ITSO), 81. Predlog zakona o potvrđivanju Završnih akata Regionalne konferencije o radio-komunikacijama za planiranje digitalne terestrijalne radiodifuzne službe u delovima Regiona 1 i 3, u frekvencijskim opsezima 174-230 MHz I 470-862 MHz (RRC-06), 82. Predlog zakona o potvrđivanju Protokola o izmenama i dopunama određenih delova Regionalnog sporazuma za Evropsku radiodifuznu zonu (Štokholm, 1961.) sa Rezolucijama (RRC-06-Rev.ST61), 83. Predlog zakona o potvrđivanju Akata kojima se menjaju Ustav i Konvencija Međunarodnog saveza za telekomunikacije, 84. Predlog zakona o potvrđivanju Sporazuma između Vlade Republike Srbije i Vlade Republike Indije o saradnji u oblasti poljoprivrede i srodnim sektorima, 85. Predlog zakona o potvrđivanju Sporazuma između Vlade Republike Srbije i Vlade Države Izrael o saradnji u oblasti poljoprivrede, 86. Predlog zakona o potvrđivanju Sporazuma između Vlade Republike Srbije i Vlade Islamske Republike Iran o saradnji u oblasti veterine i zaštite zdravlja životinja, 87. Predlog zakona o potvrđivanju Evropske konvencije o zaštiti kičmenjaka namenjenih za ogledne i druge naučne svrhe izmenjene Protokolom o izmeni Evropske konvencije o zaštiti kičmenjaka namenjenih za ogledne i druge naučne svrhe, 88. Predlog zakona o potvrđivanju Evropske konvencije o zaštiti kućnih ljubimaca, 89. Predlog zakona o potvrđivanju Dopunskog sporazuma uz Osnovni sporazum o tehničkoj saradnji između Vlade Republike Srbije i Vlade Federativne Republike Brazila o saradnji u oblasti veterine, 90. Predlog zakona o potvrđivanju Konvencije o zaštiti i korišćenju prekograničnih vodotokova i međunarodnih jezera i Amandmana na čl. 25. i 26. Konvencije o zaštiti i korišćenju prekograničnih vodotokova i međunarodnih jezera, 91. Predlog odluke o obrazovanju Radne grupe za izradu predloga zakona radi stvaranja formalno-pravnih uslova za postupanje nadležnih organa po prijavama o nestanku novorođene dece iz porodilišta, 92. Predlog odluke o izboru Poverenika za zaštitu ravnopravnosti, 93. Predlog odluke o izmenama i dopunama Odluke o izboru članova odbora Narodne skupštine Republike Srbije, i 94. Predlog odluke o izmenama Odluke o izboru članova odbora Narodne skupštine Republike Srbije Pre nego što pređemo na Treću sednicu, poštovani narodni poslanici, dozvolite da vas obavestim da sam za četvrtak, 1. aprila 2010. godine, za 11.00 časova, zakazala konsultacije sa šefovima poslaničkih grupa i potpredsednicima Narodne skupštine, dakle, kolegijum Narodne skupštine na temu Deklaracija o zločinima nad Srbima učinjenim na prostorima prethodne Jugoslavije. Očekujem da će se tekst ove deklaracije brzo naći pred poslanicima Narodne skupštine Republike Srbije, kao posebna tačka. [[Sednica je prekinuta u 11.35 časova.]]
TREĆA SEDNICA PRVOG REDOVNOG ZASEDANjA 30. mart 2010. godine (Sednica je počela u 11.35 časova. Predsedava Slavica Đukić-Dejanović, predsednik Narodne skupštine.)
Otvaram Treću sednicu Prvog redovnog zasedanja Narodne skupštine Republike Srbije u 2010. godini. Na osnovu službene evidencije o prisutnosti narodnih poslanika, konstatujem da sednici prisustvuje 148 narodnih poslanika. Podsećam vas da je članom 86. stav 5. Poslovnika Narodne skupštine predviđeno da kvorum za rad Narodne skupštine prilikom utvrđivanja dnevnog reda postoji ako je na sednici prisutno najmanje 126 narodnih poslanika. Da bismo utvrdili broj poslanika prisutnih u sali, molim da ubacite kartice u poslaničke jedinice. Konstatujem da je, primenom elektronskog sistema za glasanje, utvrđeno da je u sali 129 narodnih poslanika, te da imamo uslove za rad. Obaveštavam da je sprečena da sednici prisustvuje narodni poslanik Donka Banović. Saglasno članu 84. stav 2. Poslovnika Narodne skupštine, obaveštavam da sam ovu sednicu sazvala izuzetno za 30. mart 2010. godine, dakle u roku kraćem od roka utvrđenog u članu 84. stav 1. Poslovnika Narodne skupštine, zbog potrebe da Narodna skupština što pre razmotri predlog akta iz predloženog dnevnog reda, a iz razloga koji su navedeni u obrazloženju za donošenje akta po hitnom postupku. U sazivu ove sednice, koji vam je dostavljen, sadržan je predlog dnevnog reda sednice. Pre utvrđivanja dnevnog reda sednice, saglasno članu 90. stav 5. Poslovnika Narodne skupštine, potrebno je da Narodna skupština odluči o predlogu za stavljanje na dnevni red akta po hitnom postupku. Narodni poslanik Nada Kolundžija, aktom od 29. marta 2010. godine, predložila je da se po hitnom postupku stavi na dnevni red Predlog deklaracije Narodne skupštine Republike Srbije o osudi zločina u Srebrenici, koji je grupa od 114 narodnih poslanika podnela Narodnoj skupštini 27. marta 2010. godine. Stavljam na glasanje ovaj predlog. Od 153 narodna poslanika, 125 je glasalo za. Konstatujem da je Narodna skupština prihvatila ovaj predlog. Pošto smo se izjasnili o predlogu za stavljanje na dnevni red akta po hitnom postupku, na osnovu člana 92. stav 3. Poslovnika Narodne skupštine, stavljam na glasanje predlog dnevnog reda u celini. Od 149 narodnih poslanika, 127 je glasalo za. Konstatujem da je Narodna skupština utvrdila dnevni red Treće sednice Prvog redovnog zasedanja Narodne skupštine Republike Srbije u 2010. godini. D n e v n i r e d: 1. Predlog deklaracije Narodne skupštine Republike Srbije o osudi zločina u Srebrenici. Prelazimo na 1. tačku dnevnog reda: – PREDLOG DEKLARACIJE NARODNE SKUPŠTINE REPUBLIKE SRBIJE O OSUDI ZLOČINA U SREBRENICI Primili ste Predlog deklaracije, koji je podnela grupa od 114 narodnih poslanika, i izveštaj Zakonodavnog odbora. Pre otvaranja jedinstvenog pretresa podsećam vas da, prema članu 163. stav 3, a shodno članu 94. Poslovnika Narodne skupštine, ukupno vreme rasprave u načelu za poslaničke grupe iznosi pet časova, kao i da se ovo vreme raspoređuje na poslaničke grupe srazmerno broju narodnih poslanika članova poslaničkih grupa. To praktično znači da Poslanička grupa Za evropsku Srbiju ima na raspolaganju jedan sat, 33 minuta i 36 sekundi; Poslanička grupa SRS - jedan sat, sedam minuta i 12 sekundi; Poslanička grupa G17 plus - 28 minuta i 48 sekundi; Poslanička grupa DSS - Vojislav Koštunica - 25 minuta 12 sekundi; Poslanička grupa "Napred Srbijo" - 25 minuta i 12 sekundi; Poslanička grupa SPS - JS - 18 minuta; Poslanička grupa LDP - 14 minuta i 24 sekundi; Poslanička grupa Nova Srbija - 10 minuta i 48 sekundi; Poslanička grupa manjina - osam minuta i 24 sekunde i Poslanička grupa PUPS - šest minuta. Saglasno članu 93. stav 3. Poslovnika Narodne skupštine, narodni poslanici koji nisu članovi poslaničkih grupa imaju pravo da govore jedanput do pet minuta. Molim poslaničke grupe, ukoliko to već nisu učinile, da odmah podnesu prijave za reč, sa redosledom narodnih poslanika. Obaveštavam vas da će po ovoj tački dnevnog reda poslaničke grupe predstavljati narodni poslanici: narodni poslanik Esad Džudžević Poslaničku grupu manjina, narodni poslanik Slobodan Samardžić Poslaničku grupu DSS – Vojislav Koštunica, narodni poslanik Aleksandar Martinović Poslaničku grupu SRS. Izvinite, iako je predsednik poslaničke grupe SRS, gospodin Dragan Todorović, sa zakašnjenjem podneo sledeći predlog, pročitaću ga i staviti na izjašnjavanje. U skladu sa članom 94. stav 3. Poslovnika Narodne skupštine Republike Srbije, predložio je da ukupno vreme predviđeno za raspravu u načelu po tački 1. dnevnog reda Treće sednice Prvog redovnog zasedanja iznosi 10 časova. Stavljam na glasanje ovaj predlog. Od 204 poslanika, za su glasala 62 poslanika. (Dragan Todorović, sa mesta: Na šta ovo liči?) Molim malo tiše, ponovićemo glasanje. Evo, imate sada na ekranu. Molim narodne poslanike da se izjasne o predlogu gospodina Todorovića. Od 206 poslanika, za je glasalo 80 poslanika. Konstatujem da predlog nije prihvaćen. Saglasno članu 163. stav 2. Poslovnika Narodne skupštine, otvaram jedinstveni pretres o Predlogu deklaracije Narodne skupštine Republike Srbije o osudi zločina u Srebrenici. Po Poslovniku se javio gospodin Jovanović.
Gospođo predsednice, poštovano predsedništvo, dame i gospodo narodni poslanici, javio sam se u skladu sa članom 98. stav 2. Naime, tim članom je predviđeno da predsednik Narodne skupštine može da odredi pauzu u radu sednice Narodne skupštine, kako bi se izvršile potrebne konsultacije ili pribavilo mišljenje. Smatram da je neophodno uvesti red u temu koja je otvorena glasanjem za predloženu tačku dnevnog reda i reći ću vam zbog čega, gospođo predsednice. Mi smo samo jedanput u parlamentu razgovarali o deklaraciji o osudi događaja u Srebrenici. Taj razgovor je vođen na konsultacijama, tj. na Kolegijumu koji ste vi organizovali u prošlu sredu. Ne bih želeo da komentarišem činjenicu koja govori o tom kolegiju kao kolegijumu na kome nisu prisustvovali svi šefovi poslaničkih grupa, ali bih hteo da vam kažem da smo mi na tom kolegijumu upravo razgovarali o Poslovniku kojim se uređuje rad kolegijuma, potom smo razgovarali o planu aktivnosti u samoj Skupštini i 90 tačaka dnevnog reda koje su bile planirane za ovu nedelju, a onda nam je tokom rasprave uručen jedan dokument koji ste vi potpisali. To je bio tekst deklaracije o Srebrenici. Završili smo Kolegijum zajedničkim dogovorom da je potrebno nastaviti konsultacije, kako bi se došlo do dokumenta iza koga može da stane ovaj parlament. Samo ću citirati konfuziju koja je obeležila jučerašnji dan. Vi ste juče izjavili da se tekst ne može u ponudi menjati, ali predstavnik predlagača može svaku inicijativu uvažiti i na kraju glasanjem tekst se može menjati. Poslanici imaju vrlo aktivnu ulogu jer će učešćem u raspravi moći da utiču na definitivnu promenu, a ne na ponuđenu sadržinu teksta. Ovo je samo jedna u nizu kontradiktornih i konfuznih izjava koje su nas uvele u raspravu o događajima u Srebrenici. Dobili smo amandman poslanika Mehe Omerovića iz grupe manjina, izvinjavam se, iz ZES-a, kojim on takođe vrši intervenciju na tekstu deklaracije. Pošto se ovde vodi objedinjen i jedinstven pretres, mi nećemo moći da razgovaramo o amandmanima. Mislim da je neodgovorno ovako ulaziti u raspravu o tako važnoj temi, da je potrebno uspostaviti neki normalan rad, a preduslov za tako nešto je naš zajednički dogovor oko toga. Nismo bili u prilici, gospođo Dejanović, nikada da razgovaramo o ovome. Vi ste nam mogućnost za tako nešto uskratili, a sada ovde treba da polemišemo, mereći dozu patriotizma ili razuma u nama. Dozvolite da se o tome povede prvo rasprava na onim mestima na kojima se mora razgovarati, a da tek potom uđemo u parlament sa jednim jasnim stavom o onome što ovde želimo da uradimo. Ovo nas ničemu ne vodi i to je više nego jasno. Ako je cilj da se na ovakav način Srbija izjašnjava o tako tragičnim događajima kao što su događaji koje tretira Predlog deklaracije, onda je to poraz pre početka rasprave, ne moramo ni da glasamo o tome, naš zajednički.
Zahvaljujem na sugestiji. Ako je bilo nekih nejasnoća, deklaracija je akt o kome Skupština raspravlja u okviru jedinstvenog pretresa i o svim idejama. To nisu klasični amandmani jer nemamo članove zakona, ali na svaki stav deklaracije se može u toku rasprave podneti sugestija o kojoj će se Skupština izjasniti. Mislim da je period od više od dva meseca bio dovoljan za konsultacije među nama. Ovaj završni tekst je podržalo 114 poslanika svojim potpisima. On je ponuđen kao sadržaj o kome će se definitivno Skupština, uzimajući u obzir i sve sugestije koje se tokom rasprave budu čule, izjasniti glasanjem. Dakle, o svakoj vašoj ideji ili amandmanu glasaće Skupština. Izvinite, povreda Poslovnika, gospodine Iliću? Ima reč poslanik Ilić.
Gospođo predsednice, shvatio sam veoma ozbiljno onaj vaš sastanak koji ste sazvali kao koordinaciju šefova poslaničkih grupa. Došao sam uredno i na vreme. Šta se dogodilo? U sali su bili neki vaši činovnici, koji su me obavestili da vi imate konsultacije vladajuće koalicije na nekom drugom mestu, a mi da sednemo i da sačekamo dok dođete. Sedeo sam jedno vreme i naravno otišao. To je diskriminacija prema poslanicima. Mi smo došli da raspravljamo o jednom veoma ozbiljnom pitanju koje je danas na dnevnom redu i šta se događa?
Gospodine Iliću, izvinite, ne govorite istinu. Vi zaista ne govorite istinu. To se nikada nije dogodilo. Molim da ne obmanjujete javnost i poslanike. [[Žagor.]]
Znate šta, gospođo predsednice, govorim istinu i bio sam prisutan u 12.00 časova i bili su novinari ispred koji su to i slikali. Posle je došao gospodin Jovanović jedini. Nikoga od vas nije bilo. Možda ste došli kasnije. Jedno vreme sam vas čekao i povukao se. Informaciju sam dobio od vaših službenika. Prema tome, mene interesuje – ko je ovo pisao, gde je pisao, s kim se konsultovao i da li mi postojimo kao narodni poslanici ovde, i da li smo mi kao jedno koordinaciono telo kompaktni i da li jednom ovako važnom pitanju treba zajednički da raspravljamo ili po nekim posebnim kružocima, kao što se i događalo? Vrlo je neodgovorno zakazati sednicu u 12.00 časova, a do 12.05 časova uopšte niko iz vladajuće koalicije nije ušao. Mislim da je gospodin Jovanović ulazio u 12.02 časova. Sedeo sam, naravno, i otišao, jer je to izuzetno neozbiljno. Mi se danas pojavljujemo. Zatim, vaše izjave su toliko kontradiktorne. Vaši pojedini predstavnici, vladajuće koalicije, isto izlaze sa kontradiktornim predlozima, sugestijama itd. Sedite vi i dogovorite se šta vi zapravo danas hoćete. Ovo je izuzetno važno pitanje za Srbiju.
Vreme, privedite kraju, molim vas gospodine Iliću. Od predstavnika predlagača ćemo naravno čuti i kako je nastao tekst. Ima reč gospodin Tomislav Nikolić.
Ukazujem na povredu članova 90. i 164. Poslovnika Narodne skupštine. Naime, mi smo 27. dobili tekst potpisan od strane 114 poslanika, Predloga deklaracije, po kome nije tražen hitni postupak. On nema ni obrazloženje za donošenje po hitnom postupku. Vi ste zakazali za trideseti sednicu, da biste nas danas obavestili – kako je gospođa Kolundžija, ako sam tačno čuo, dvadesetdevetog tražila hitni postupak. Podsećam da mora da prođe najmanje tri dana pre nego što neko traži da se uvrsti nešto u predloženi dnevni red, a vi ste u kraćem roku zakazali sednicu po nekom predlogu. Vi to sada pravdate nekim razlozima za hitni postupak, a ova agonija oko ove deklaracije traje već četiri-pet meseci. Dakle, nema nijednog razloga za povredu Poslovnika da bi se raspravljalo o deklaraciji. Svi rokovi su probijeni da danas bude održana sednica, ali vi zaista insistirate na takvoj grubosti, u želji da nešto dokažete. Dobili smo tekst koji ste vi potpisali, gospođo Đukić-Dejanović, a raspravljamo danas, i o tome je trebalo šefovi poslaničkih grupa da se izjašnjavaju, o tekstu koji je potpisalo 114 poslanika, drugi je predlagač i u njemu ima izmena u odnosu na onaj tekst koji ste nam vi dali – ima izmena i to ozbiljnih. Verovatno su plod konsultacija koje kod vas ulože plodom, a konsultacije sa opozicijom nikada ne donesu nikakav plod zato što vi nećete nas da slušate. Zbog toga vas molim da se izjasnite – jeste li vi sve u skladu sa Poslovnikom zakazali ovu sednicu, da li je tražen hitan postupak u sazivu, da biste nas odmah izvestili da će sednica da bude održana danas, kada je zatražen hitan postupak i da li je trebalo da odbijete taj zahtev, pošto je neblagovremeno pristigao u Skupštinu.
Gospodine Nikoliću, apsolutno je poštovan Poslovnik. Predlog je stigao dvadesetsedmog i ušao je u proceduru, od 114 poslanika. Juče, blagovremeno, posle 10.00 časova je stigao predlog za hitan postupak, i bila sam u obavezi – da ovu tačku dnevnog reda po hitnom postupku stavim na glasanje i Skupština se danas izjasnila i usvojila takav dnevni red. Dakle, nema povrede Poslovnika. Reč ima gospodin Dragan Todorović. Izvinite, gospodine Todoroviću. Gospodinu Nikoliću, niste zadovoljni. Hoćete u danu za glasanje da se izjasnimo o povredi Poslovnika. (Tomislav Nikolić, sa mesta: Nije tako učinjeno. Treba da se iznese da li ste juče zakazali sednicu, odnosno da kažete da li ste imali već zakazanu sednicu.) Gospodine Nikoliću, uverena sam, uvažavajući sva osujećenja koja poslanik može imati, da nigde nisam povredila Poslovnik. Detaljno sam vam obrazložila – da je predlog za hitan postupak stigao juče, 20 časova pre današnje sednice. Prema tome, imala sam osnov da sazovem sednicu po hitnom postupku, što sam i učinila. Ako ovo objašnjenje nije dovoljno, da li želite da se u danu za glasanje Skupština izjasni o povredi Poslovnika? (Ne želi.) Znači ne želite, pošto ste raspoloženi za neke druge stilske figure, a ne možda one koje bi bile poželjne. Ima reč narodni poslanik Dragan Todorović. Hoćete li ponovo gospodine Todoroviću, da bih vam merila vreme, odnosno ponovo se prijavite.
Dame i gospodo narodni poslanici, reklamiram povredu člana 104 – dostojanstvo Skupštine, i to od strane predsednika Skupštine, gospođe Slavice Đukić-Dejanović. Vi ste ovde jednom šefu poslaničke grupe rekli – da ne govori istinu. Možda je to tačno, možda nije. Prevedeno na narodni jezik, vi ste rekli da on laže. Preko toga ne može jednostavno da se pređe. Morali bismo pre svega da utvrdimo da li je to istina ili nije. Ako je istina ono što je rekao gospodin Velimir Ilić, onda ste vi svesno doveli u zabludu neke šefove poslaničkih grupa, posebno imajući u vidu vaše izjave posle onog sastanka Kolegijuma, na kojem su bili prisutni i predstavnici SRS, gde smo mi između ostalog i na sastanku shvatili - da izmena teksta deklaracije nema, što ste vi neposredno i izjavili posle sastanka predstavnicima medija. Bilo bi dobro zbog poslanika i zbog javnosti da se definitivno ipak utvrdi ko ovde govori istinu, a ko ne govori istinu. Znate, danas ste došli i potpuno na drugačiji način organizujete današnju Skupštinu, ovaj dnevni red, bez ikakvih mogućnosti da bilo ko, onaj koji je imao nameru da menja tekst Deklaracije, da ga poboljšava amandmanima, to i uradi, jer ste vi to vašim izjavama, vašim postupcima onemogućili. Što se tiče SRS odmah da se razumemo – nas nijedan dokument vezano za Srebrenicu apsolutno ne interesuje, jer je ovo sve farsa koja se odigrava pod pritiskom vašim zapadnih prijatelja, da bi se osudio srpski narod za nešto što nije učinio. (Predsednik: Vreme.) Pre nego što krenemo sa ovim, mislim da je osnovni red da se utvrdi istina – ko govori istinu, a ko ne govori istinu.
Sa žaljenjem konstatujem da se ne bavite aktuelnim stvarima. Vi ste, uostalom, bili na sednici Kolegijuma, pa najbolje znate da li sam držala nekakav poseban Kolegijum ili ste bili i vi na toj sednici, dakle i predstavnici opozicionih poslaničkih grupa. Dajem reč narodnom poslaniku Milošu Aligrudiću.
Gospođo predsednice, pozivam se na povredu Poslovnika, član 27. u vezi člana 163. Član 27. se odnosi na vaše pređašnje obrazloženje vezano za način usvajanja deklaracije i primedbi koje se mogu dati tokom pretresa, što je apsolutno nemoguće. Podsetiću vas da u članu 163. stoji: "Predlog poslovnika, deklaracije, rezolucije, preporuke, odluke i zaključka može podneti predlagač zakona u pisanom obliku sa obrazloženjem", to znači da mogu i narodni poslanici, "dostavlja se itd, otvara se pretres; u postupku donošenja drugih propisa i opštih akata koje donosi Narodna skupština", odnosi se i na ovaj akt, "shodno se primenjuju odredbe ovog poslovnika o donošenju zakona ukoliko to za pojedine vrste akata ovim poslovnikom je drugačije određeno". Ne možete isključiti, ovde vlada potpuna konfuzija s tim u vezi, amandman kao sredstvo. Znači, vi ga isključujete, dajete obrazloženje da se ovde amandman smatra sugestijom. Pa, kako onda mislite da tu sugestiju izglasate? Ova Skupština nije neformalni sastanak na proplanku u toku raspusta, nego je ovo ozbiljan dom. Znači, ovde moraju da postoje neka pravila procedure. U skladu sa članom 27. kao predsednica ste dužni na njih da ukazujete i da ih poštujete. Vi to očigledno to ne činite. Pogledajte samo izveštaj sa Zakonodavnog odbora, u kome stoji da je Odbor razmotrio amandmane na Predlog deklaracije Narodne skupštine Republike Srbije o osudi zločina u Srebrenici i smatra da su pravno mogući, pa navodi amandmane na preambulu Čedomira Jovanovića i ostalih iz LDP-a, pa na tekst deklaracije Čedomira Jovanovića i ostalih iz LDP. Uzgred, te amandmane nismo ni dobili. Uopšte nisu ni podeljeni. Vi to smatrate sugestijom? To nisu sugestije. Pročitajte član 163. Poslovnika Narodne skupštine. Drugo, u ovom izveštaju stoji, to je još jedna dezinformacija, sada ne znam šta je dezinformacija od toga, da je ovaj predlog posebne deklaracije osude zločina u Srebrenici podnela grupa od 119 narodnih poslanika. U materijalu koji imamo vidi se da je to podnela grupa od 114 narodnih poslanika. Zaista nema smisla da na ovaj način radimo i zaista s pravom, iako ne delim uopšte političko mišljenje gospodina Jovanovića o suštini ove stvari, što će se kasnije iz rasprave videti, Čedomir Jovanović je bio u pravu kada vam je postavio ovo pitanje maločas i tražio povredu Poslovnika, zato što ovo kako vi radite i kako vodite ovu sednicu ne da ne vodi ničemu, nego je u potpunoj saglasnosti sa propašću koju mislite da uradite sa ovom trećom sednicom i rezultatom ove rasprave kroz glasanje o Srebrenici.
Ukazali ste zaista na jednu grešku. U tom dokumentu stoji 119, a 114 poslanika je predložilo. To je greška koja se mora ispraviti. Stručnim službama sam dala nalog da se ta tehnička greška ispravi. O amandmanima će se raspravljati i o njima ćemo glasati, jedino što će biti jedinstven pretres o Predlogu deklaracije i u okviru jedinstvenog pretresa o nekoliko amandmana, koliko je pristiglo na tekst deklaracije, biće moguće dati odgovarajuća objašnjenja. Saglasno članu 163. stav 2. Poslovnika Narodne skupštine, otvaram jedinstveni pretres o Predlogu deklaracije Narodne skupštine Republike Srbije o osudi zločina u Srebrenici. Da li predstavnik predlagača, narodni poslanik Nada Kolundžija, želi reč? (Čedomir Jovanović, sa mesta: Da li mogu da dobijem reč po Poslovniku?) Gospodin Jovanović želi reč. Povreda Poslovnika.
Član 101. Gospođo predsednice, potpuno ste pogrešno protumačili ono što sam predložio. Moj predlog da organizujete konsultacije ne treba doživljavati kao osudu vas zbog nekog vašeg ličnog propusta, mislim da je to potreba parlamenta. Mi smo samo dva puta imali priliku da razgovaramo sa predstavnicima Skupštine, 3. februara na konsultacijama koje su organizovane u jeku rasprave o Srebreničkoj deklaracije i na tim konsultacijama niko nije spomenuo Srebrenicu, osim naše poslaničke grupe, koja je parlamentu predala dokument sa osnovama deklaracije, po našem mišljenju, o kome nakon toga nikad nismo razgovarali. Druge konsultacije su konsultacije pre sedam dana o poslovniku kolegijuma, o sednici sa 90 tačaka dnevnog reda, o zahtevu radikala da se raspravlja o genocidu nad Jermenima i tokom te rasprave smo dobili dokument koji ste vi potpisali. Danas o tome nismo imali priliku da razgovaramo. Mislimo da je loše na ovakav način uopšte ulaziti u tu temu. Ne vidimo obrazloženje za hitnost postupka. Koja to šteta posle 15 godina ćutanja Srbije o ubistvu osam hiljada ljudi u Srebrenici može da nastupi? To nas nikuda neće dovesti. Mislim da je potreba parlamenta da na civilizovan način razgovara o ovoj temi.
Izražavam nadu da će sastanku šefova poslaničkih grupa, odnosno Kolegijuma prisustvovati svi predstavnici odnosno svi članovi Kolegijuma. Molim da se nađemo u sali I. Za 40 minuta nastavljamo rad. [[Posle pauze – 12.50]] Reč sam dala gospođi Nadi Kolundžiji.
Poštovane kolege narodni poslanici, na osnovu člana 99. Ustava Republike Srbije, 114 narodnih poslanika podnelo je Narodnoj skupštini Republike Srbije Predlog deklaracije o osudi zločina počinjenog u Srebrenici. Razlozi za donošenje ovakve deklaracije predočeni su vam i u obrazloženju za donošenje ovakve deklaracije. Otvaranje ove rasprave i, verujem, usvajanje deklaracije, najodgovorniji je način da zatvorimo jedno tragično poglavlje nedavne prošlosti i da otvorimo vrata budućnosti u kojoj će mir, razumevanje, tolerancija i saradnja otvarati nove perspektive generacijama koje dolaze. Pred nama je danas ogromna odgovornost i mislim da je ovo jedna od onih sednica koje čine prekretnicu na putu Srbije ka izgradnji jednog modernog evropskog društva. Duboko verujući u dragocenost i neprocenjivu vrednost svakog ljudskog života, na ovaj način odlučno postavljamo branu svakoj ideji i politici koja za ostvarenje ciljeva atakuje na ljudski život. Osuđujući stravičan zločin u Srebrenici nad bošnjačkim stanovništvom, odajući poštu nevinim žrtvama, izražavajući najdublje saosećanje sa njihovim porodicama, mi danas preuzimamo odgovornost da sa budućih generacija skinemo teško breme koje su nam ostavili pojedinci. Pozivajući se na osobinu srpskog naroda i svih građana Srbije da saoseća sa patnjom drugoga, da uvek pokaže spremnost da se žrtvuje i pomogne drugima u nevolji, očekujem i da će narodni predstavnici svojim odnosom prema ovoj deklaraciji pokazati da i sami poseduju osobine naroda koji ovde predstavljaju. Neki su u Srebrenici počinili stravičan zločin. Neki nas ovde ubeđuju da ako taj zločin osudimo, a počinioce kaznimo, odgovornost pada na sve nas. Traže da svi u ovoj zemlji ostanu zatočenici nekolicine, koji bežeći od lične odgovornosti očekuju da ne upremo prst u njih i krivicu preuzme ceo srpski narod. U Srebrenici je stradalo nekoliko hiljada nedužnih ljudi. Ima onih koji bi da nas ubede da ako izrazimo žaljenje i saučešće žrtvama, jer ne treba zaboraviti – ovde su žrtve i mrtvi i živi, da ćemo time uvrediti sopstvene žrtve. Mi ovde danas ne prisustvujemo i preispitivanju razmera zločina. Mi ne prebrojavamo žrtve. Ne odmeravamo kazne za počinioce. Ne bavimo se olakšavajućim ili otežavajućim okolnostima. Pred nama je pitanje – jesmo li spremni da kao društvo koje neguje najviše civilizacijske vrednosti, osuđujući zločin počinjen drugima, osudimo svaki zločin i zatražimo pravdu za svaku žrtvu. Jesmo li spremni da kažemo – krivica nije i ne može biti kolektivna? Ona može biti i jeste samo i isključivo individualna. Pred nama je pitanje da li je za sve nas neprikosnovenost ljudskog života u temelju društva za koje se zalažemo i da li je za sve nas ta neprikosnovenost zaštićena od svakog nacionalnog, verskog ili bilo kog drugog predznaka koji čini razliku? Uobličavajući ovu deklaraciju, mi smo pošli pre svega od sledećih činjenica: da je Srbija ravnopravna članica Ujedinjenih nacija i drugih međunarodnih organizacija; da je potpisnica Univerzalne Deklaracije UN o ljudskim pravima, Pakta o građanskim i političkim pravima i drugih međunarodnih akata i da se obavezala da će doslovno u svom ponašanju poštovati akte čiji je potpisnik. Pošli smo od toga da poštujemo odluku Međunarodnog suda pravde u slučaju tužbe BiH za genocid počinjen u Srebrenici. Pošli smo od toga da je Srbija aktivan činilac mira i stabilnosti u regionu i da kao takva mora da bude predvodnik u procesima koji će na pravi način osvetliti budućnost, postaviti naš odnos prema prošlosti i osuditi svaki zločin koji je u toj prošlosti učinjen. Pošli smo od činjenice da Srbija poštuje univerzalne civilizacijske vrednosti razvijenog i demokratskog sveta i aktivno doprinosi njihovoj izgradnji i poštovanju; da poštuje i zalaže se za punu primenu međunarodnog prava na kojem počiva svet; da, između ostalog, insistirajući na poštovanju međunarodnog prava, branimo i sopstveni teritorijalni integritet. Pošli smo od toga da Srbija gradi istinski demokratsko društvo koje je utemeljeno na poštovanju života svakog pojedinca. Koje su osnovne poruke koje ovom deklaracijom želimo da pošaljemo? Najoštrije osuđujemo zločin počinjen u Srebrenici. Izražavamo iskreno saučešće porodicama žrtava i odajemo poštu stradalima. Obavezujemo se da ćemo učiniti sve da počinioce pronađemo i procesuiramo, kao i da u punoj meri ispunimo svoju međunarodnu obavezu saradnje sa Međunarodnim krivičnim sudom za bivšu Jugoslaviju. Čuvajući sećanje na žrtve gradimo branu, kako se sukobi stradanja nikada ne bi ponovili na ovim prostorima. Gradimo mostove pomirenja i saradnje na međusobnom poštovanju i uvažavanju. Duboko smo uvereni da ovom deklaracijom gradimo kredibilitet zemlje, podižemo njen međunarodni ugled i jačamo njenu međunarodnu poziciju. Ovom deklaracijom mi kažemo – da, desio se stravičan zločin u Srebrenici. Za njega su odgovorni pojedinci. Da, učinićemo sve da za zločin odgovaraju oni koji su ga počinili i time ćemo skinuti ovaj teški teret prošlosti sa budućih generacija. Ovom deklaracijom kažemo – da, tamo su stradali nedužni ljudi i nama je žao zbog toga. Istovremeno kažemo – ne, nećemo zaboraviti na svoje žrtve. Nećemo dozvoliti da odgovorni za zločine nad srpskim narodom izbegnu pravdu. Verujemo da, ako čuvamo sećanje na žrtve, stvaramo preduslov da više nikada nijedan jedini ljudski život na ovim prostorima ne bude izgubljen u ime pogrešnih i neodgovornih politika. Usvajanjem ove deklaracije vratićemo ugled i poštovanje koje su srpski narod i Srbija uživali vekovima unazad. Ostvarićemo međunarodni kredibilitet kojim ćemo pokazati da znamo da je zločin individualan, ali da se društvo o njemu izjašnjava kao celina. Kada ga društvo kao celina osudi, onda to znači da je društvo pokazalo da su pojedinci odgovorni i da oni moraju da odgovaraju za te zločine. Ono što je takođe za nas ovde važno, jeste da bi bilo najnesrećnije od svega da polemišemo o broju žrtava, da polemišemo o opravdanjima da se neki zločin desio jer je bilo manjih ili većih opravdanja, da relativizujemo ono što se desilo zato što svaka manipulacija žrtvama vređa sve žrtve. Ono što mi ovim aktom treba da uradimo, jeste da damo mir i poštovanje stradalima, da damo mir i izraze saučešća preživelima. Ono što mi danas treba da uradimo, jeste da kažemo – Srbija ne stoji iza onih koji su počinili taj zločin. Srbija ne pravi razliku između žrtava. Srbija podjednako ceni svaku žrtvu, izražavajući, pre svega, duboko saosećanje za žrtve koje su počinjene drugima. Ako dopustite samo da parafraziram GolduMeir koja je rekla – oprostićemo im ono što su nama radili, ali mi ovde ne treba da oprostimo onima koji su to radili krijući se iza našeg nacionalnog imena.
Da li narodni poslanik Jovan Palalić, koji je izdvojio svoje mišljenje na sednici Zakonodavnog odbora, želi reč? (Da.) Izvolite, gospodine Palaliću.
Poštovani narodni poslanici, izdvojio sam mišljenje na sednici Zakonodavnog odbora zato što je predloženi tekst takav da deli žrtve građanskog rata na prostoru bivše Jugoslavije i svađa narode, zato što ovaj tekst nijednom rečju ne osuđuje zločine nad srpskim narodom koji je u tim ratovima najviše stradao i zato što i po svom sadržaju, a i po trenutku u kom se donosi ovakva deklaracija protivna je i interesima Srbije, srpskog naroda i Republike Srpske. Ovde je bila rasprava zašto hitan postupak. Treba videti motivaciju zašto se uopšte pokrenula u javnosti Srbije rasprava o ovoj deklaraciji baš sad. Podsetiću vas da je započeta u trenutku kada su se u Bosni i Hercegovini u Butmiru održavali sastanci koji su imali za cilj da se pritiskom na Republiku Srpsku faktički suspenduje Dejtonski sporazum i Republika Srpska ostane bez svojih nadležnosti. Hitan postupak je zato što se sredinom aprila u Madridu održava konferencija koja, takođe, treba da dovede do revizije Dejtonskog sporazuma i faktički uništi Republiku Srpsku. Sada pošto nema nikog, kako su procenili oni koji su režirali čitav taj događaj, koji može da izvrši pritisak na Republiku Srpsku, tu će se naći Srbija koja će dodatno da oslabi pozicije Republike Srpske usvajanjem jedne ovakve rezolucije. Ova vlast ni jednog trenutka nije čula, ni vlast Republike Srpske i sve političke stranke, i boračke organizacije, građane Republike Srpske, koji su svi u glas pitali – što nam ovo radite sad? Umesto da su se sprovele one odredbe dogovora specijalnim paralelnim vezama između Srbije i Republike Srpske, da su seli predstavnici dve vlade i dogovorili se šta je u najdubljem interesu i Srbije i Republike Srpske, mimo naše braće preko Drine usvaja se jedna ovakva rezolucija. Ova rezolucija, kako je ovde rečeno, navodno treba zločine tako da individualizuje da odgovaraju pojedinci, ali u svom temelju, u svom tekstu ova rezolucija ukazuje na odgovornost Srbije. U tački 1) se kaže – izvinjenje porodicama žrtava zbog toga što nije učinjeno sve da se spreči ova tragedija. U kojoj meri je Srbija bila odgovorna za tragediju u Srebrenici? Koliko znam, politika prethodne vlasti devedesetih godina bila je da posle maja 92. godine, kada se povukla vojska tadašnje Jugoslavije, nema nikakve odgovornosti, niti ikakvog prisustva vojnih snaga Srbije na prostoru Bosne i Hercegovine. A sada ovakvom jednom formulacijom Srbija priznaje posredno neku svoju komandnu odgovornost na događanjima u Srebrenici. Ovo stavlja žig na državu Srbiju, a ne pojedince koji su vršili zločine. Ovo je odgovornost koja će pasti na sve buduće generacije u Srbiji, da je Srbija odgovorna i da nije sprečila ono što se događalo u Srebrenici. Naravno, vrlo je važno i pitanje na koji način će Srbija, kada se usvoji ovakva jedna pogubna deklaracija, voditi politiku. Očigledno je da kada se sagleda ukupna politika ove vlasti, postavljena sa samo jednim jedinim ciljem kome je na oltar sve dato, a to je – Evropa nema alternative, onda će se prihvatiti Euleks na Kosovu, onda će se doneti ovakva rezolucija i pritisnuti Republika Srpska, ne bi li se došlo u neku poziciju da se možda malo parče evropskih integracija ostvari na uštrb nacionalnih interesa srpskog naroda. Zato ova rezolucija ni na koji način ne može biti ni opravdana, niti prihvaćena kod građana Srbije, ni kod srpskog naroda. To da će neko da se izvini Srbima u svojim parlamentima, zaista predstavlja taj nivo i taj stepen naivnosti da se postavlja pitanje da li je samo naivnost? Politika i poruke koje su slali predstavnici Bosne i Hercegovine i Hrvatske ne ukazuju na to. (Predsednik: Gospodine Palaliću, molim vas da privedete kraju, prošlo je pet minuta.) DSS i Nova Srbija predložili su svoju deklaraciju da se osude svi zločini nad Srbima i zločini nad svim drugim narodima, da se ne zaborave ni "Bljesak", ni "Oluja", ni NATO bombardovanje. Hvala.
Predstavnik predlagača, narodni poslanik Nada Kolundžija želi reč.
Niko neće zaboraviti nijedan zločin i neće zaboraviti nijednu žrtvu. Ono što nam daje kredibilitet da insistiramo na poštovanju naših žrtava i traženju odgovornosti za njihove počinioce, jeste da pokažemo sposobnost da osudimo zločince koji su počinili zločin nekom drugom. Podmetanje da je upiranje prsta u odgovorne za zločin prihvatanje kolektivne krivice, mogu da tumačim jedino tako da neko ima želju da stvarne počinioce zaštiti od odgovornosti. Jer ako nemate želje, onda niko ne može da kaže da ako narod kaže "ne",mi nećemo da stojimo iza onih koji su taj zločin uradili, mi osuđujemo taj zločin i osuđujemo te zločince", onda taj narod kaže – ni u kom smislu ne mogu da snosim krivicu za ono što je pojedinac uradio. Osim toga, Međunarodni sud pravde je doneo odluku po kojoj Srbija nije odgovorna za zločin u Srebrenici. Naravno, pozivajući se na tu presudu i na tu odluku Međunarodnog suda pravde, niko ne može da kaže da osudom zločina i izražavanjem saučešća sa žrtvama neko poništava takvu odluku.
Među predstavnicima poslaničkih grupa najpre Esad Džudžević.
Poštovana predsednice, poštovane dame i gospodo narodni poslanici…
Izvinite, molim vas, neko je reklamirao povredu Poslovnika. Nema mogućnosti, morate da pokažete ipak Poslovnik da znam da je to. Gospodin Palalić reklamira povredu Poslovnika. Izvinite, gospodine Džudževiću. Izvolite.
Upravo sam rekao da je u najdubljem interesu…
Molim vas, recite koji član?
Član 101, pogrešno protumačen.
U redu.
Upravo sam rekao da je u najdubljem interesu Srbije da osudi sve zločine i da ne pravi nikakvu razliku između zločina koji su se desili na prostoru bivše Jugoslavije u građanskim ratovima i u bombardovanju NATO pakta Republike Srpske i Srbije. Ne može se praviti razlika…
Izvinite, gospodine Palaliću, taj član 101, na koji ste se pozvali, reguliše pitanje replike. Znači, ne možete se pozvati na njega kada govorite.
Pogrešno sam protumačen, to sam rekao.
Ne, nemate reč po tom osnovu. Dakle, niste dobili pravo na repliku. Gospodine Džudževiću, izvolite, prijavite se ponovo. Isto povreda Poslovnika, gospodin Čedomir Jovanović.
Član 104. Gospođo predsednice, mi smo završili konsultacije pre dvadesetak minuta. Tim konsultacijama nisu prisustvovali predstavnici poslaničke grupe Demokratska stranka Srbije. Ali, ne znam da li ste vi naknadno s njima stupili u kontakt. Za nas je neprihvatljivo da tolerišemo raspravu u kojoj se stavlja znak jednakosti – između žrtava, nespornih žrtava srpskog naroda, i pojedinaca, Srba koji su izvršili zločine. Uopštene osude su nešto o čemu smo mi toliko puta do sada razgovarali. Mi ovde imamo konkretnu tačku dnevnog reda, ona je definisana od strane predlagača i o tome razgovaramo. To što razgovaramo o zločinu u Srebrenici ničim ne znači da mi ne poštujemo žrtve srpskog naroda, a pogotovo nas ne obavezuje da pristanemo na tezu, po kojoj raspravom o svim žrtvama mi zapravo štitimo interese srpskog naroda tako što ćutimo o onima, koji su u naše ime, sve dok ne kažemo da to nije tako, između ostalog i kroz ovu raspravu, ubijali druge narode. Dajte mi ovde na početku da definišemo neka međusobna pravila. Niko ne može da nam drži ovde lekciju iz patriotizma i da naše postupke tumači onako kako njemu odgovara.
Javnosti radi još jedanput – nakon sastanka na Kolegijumu, gde smo se zaista dogovorili da atmosfera, ispunjena dostojanstvom, pa i zbog same teme je neophodnost u današnjem radu. Zaista vas molim da svi damo doprinos, a pri tome ne utičući jedni na druge, da iznosimo svoje stavove po pitanjima koja su na dnevnom redu. Zahvaljujem. (Miloš Aligrudić, sa mesta: Povreda Poslovnika.) Povreda Poslovnika, je l' te? Samo se prijavite, molim vas. Ima reč gospodin Miloš Aligrudić.
Član 27. pre svega, pošto ste vi u obavezi da se starate o primeni Poslovnika, a sami ga kršite. Po ne znam koji put mora i danas da vam se to ponovi, ne samo vama, nego i drugim predsedavajućima. Kada neki narodni poslanik u svom izlaganju kaže nešto što je očigledno pogrešno protumačena izjava prethodnog govornika, Poslovnik utvrđuje da ovaj ima pravo na repliku. Jeste da tamo stoji da vi odlučujete, kao predsedavajući, o tome da li ćete dati pravo na repliku, ali ne možete odlučivati o sadržaju onoga što član nosi u sebi. On tačno opisuje šta se dešava i kada neko ima pravo – ne bi pisalo da ima pravo na repliku, ako vi to pravo njemu dajete ili ne dajete. Tu samo stoji da vi odlučujete – vi prosto dajete reč. Kako možete da kažete da Jovan Palalić nema pravo na repliku, kada je očigledno pogrešno protumačen u suštinskom delu izlaganja od strane predsednice poslaničke grupe DS Nade Kolundžije? Sada treba u javnosti da ostane to, ko nije čuo Jovana Palalića, šta je pre toga rekao, ono što je rekla Nada Kolundžija, i da svi ljudi misle da je on to rekao, a nije. To je suština debate. Morate biti malo tolerantniji.
Htela bih još jedanput da pojasnim. Gospodin Palalić se pozvao na član 101. Rekao je da je povređen Poslovnik. Kada sam pitala koji član, rekao je "101." Nisam mu nikako mogla dati da obrazloži povredu Poslovnika, a povređen je član 101. Vi kao dobar pravnik to znate. (Miloš Aligrudić, sa mesta: Povreda Poslovnika.) Gospodin Aligrudić reklamira povredu Poslovnika.
Član 104 – narodni poslanici su dužni da se jedni prema drugima odnose sa uvažavanjem. U mom malopređašnjem izlaganju nije bilo ničeg uvredljivog. Ako vi pomenete moju profesiju, vi koji to niste, i određujete da li sam dobar pravnik ili ne, u onome kako se ophodim ili u onome kako tumačim odredbe Poslovnika, to je jedna vrsta uvrede. Zaista vas molim da povučete reč i da se jedni prema drugima ophodimo sa uvažavanjem, jer ako tako budete nastavili, onda ću se stalno javljati za povredu Poslovnika po istom osnovu, jer vi nikada nećete reći jedno te isto, odnosno reći ćete uvek nešto drugo što će me uvrediti, pa ćete time stvoriti uvek ponovo osnov za povredu na osnovu člana 104. Prema tome, vodite računa o tome šta govorite. Ne možete mi se na takav način obraćati.
Izvinjavam se što vas je moja konstatacija, nadam se da je konstatacija, povredila. Gospodine Džudževiću, izvolite.
Poštovana predsednice Skupštine, poštovane dame i gospodo narodni poslanici, želim ovde kao ovlašćeni predstavnik Poslaničke grupe manjina da kažem da mi narodni poslanici Bošnjačke liste, niti ostale kolege u Poslaničkom klubu manjina nisu predlagači teksta koji je danas predmet rasprave. Želim, pod jedan, da kažem da bi bila obaveza ovog parlamenta da usvoji jedan tekst rezolucije Evropskog parlamenta iz prošle godine, upravo u kontekstu činjenice da po svim istraživanjima 67% građana naše države želi da vidi Srbiju u punopravnom članstvu, odnosno kao punopravnog člana EU i da na taj način manifestuju jedno opredeljenje da zajedno zapravo dijelimo zajedničke vrijednosti sa drugih 27zemalja, koliko ima u članstvu EU. Biću danas slobodan, kao svoj stav i stav svojih kolega u Poslaničkom klubu manjina, dakle poslanika Bošnjačke liste, da pročitam tekst Rezolucije Evropskog parlamenta iz 2009. godine, za koji smatram da je zapravo prava mjera osude onoga što se desilo u Srebrenici 11. jula 95. godine. Poštujući Rezoluciju od 7. jula 2005. godine pod naslovom "Balkan deset godina nakon Srebrenice", poštujući Sporazum o stabilizaciji i pridruživanju između EU i BiH, potpisan 16. juna 2008. godine, i Preporuke o članstvu EU svih zemalja zapadnog Balkana na Samitu EU u Solunu 2003. godine, budući da je 11. jula 1995. godine, kako je u to vrijeme bila izolirana enklava koju je Vijeće sigurnosti UN proglasilo sigurnom zonom, svojom odlukom donesenom 16. aprila 93. godine, pala u ruke snaga srpskih militanata, koje je predvodio general Ratko Mladić, a pod komandom tadašnjeg predsednika Republike Srpske Radovana Karadžića; budući da su u roku od nekoliko dana krvoprolića nakon pada Srebrenice snage bosanskih Srba, kojima je zapovedao general Ratko Mladić i paravojne jedinice, uključujući i srbijanske policijske jedinice koje su ušle na bosanski prostor iz Srbije, skupno smaknuto osam hiljada bošnjačkih muškaraca i dječaka, koji su tražila sigurnost na ovom području pod zaštitom mirovnih snaga UN, odnosno Unprofor-a; budući da je na silu deportovano skoro 25 hiljada žena, djece i starijih osoba, čineći ovaj događaj najvećim ratnim zločinom u Evropi od kraja Drugog svjetskog rata; budući da se ova tragedija, koju je Međunarodni krivični sud za bivšu Jugoslaviju proglasio činom genocida, odvila na mestu koje su UN proglasile sigurnom zonom, zbog čega je ona simbol nesposobnosti međunarodne zajednice da interveniše u sukobima i zaštiti civilnog stanovništa; uzimajući u obzir višestruka kršenja Ženevske konvencije koja su počinili vojnici bosanskih Srba nad civilnim stanovništvomSrebrenice, uključujući i proterivanje hiljade žena, djece i staraca, kao i silovanja velikog broja žena; budući da uprkos ogromnim naporima učinjenim do današnjeg dana da se otkriju i iskopaju masovne i pojedinačne grobnice, te identifikuju tijela žrtava, do sada izvedena istraživanja ne dozvoljavaju potpunu rekonstrukciju događaja u Srebrenici i oko nje; budući da nema stvarnog mira bez pravde, te budući da puna i bezuslovna saradnja sa Međunarodnim tribunalom u Hagu ostaje osnovni zahtev za zemlje zapadnog Balkana za budući nastavak procesa integracija u EU; budući da je general Radislav Krstić kao pripadnik vojske bosanskih Srba prva osoba koju je Međunarodni krivični tribunal u Hagu proglasio krivim za pomaganje i podsticanje srebreničkog genocida; budući da je jedan od dvojice najistaknutijih optuženika Ratko Mladić još uvek na slobodi, skoro 14 godina nakon tragičnih zbivanja; i budući da je pozdravljeno to što je Radovan Karadžić prebačen u Međunarodni tribunal u Hagu; budući da je institucionalizacija dana sjećanja najbolji način odavanja pošte žrtvama zločina i slanja jasne poruke budućim generacijama: Evropski parlament se sjeća i odaje počast svim žrtvama okrutnosti rata u bivšoj Jugoslaviji; izražava svoje saučešće i solidarnost sa porodicama žrtava, od kojih mnogi žive bez konačne potvrde o sudbini njihovih očeva, sinova, muževa ili braće; priznaje da je ovaj nastavak bola pogoršan propustom da se privedu pravdi odgovorni za ove događaje; poziva Vijeće i Komisiju da prikladno odaju počast godišnjice čina genocida Srebrenice, Potočari, podržavajući priznanje Evropskog parlamenta o 11. julu kao danu sećanja na Srebrenički genocid u celoj EU i poziva sve zemlje zapadnog Balkana da to isto učine; poziva na dalje napore za privođenje pravdi ostalih begunaca; izražava svoju punu podršku važnom i napornom radu Međunarodnog krivičnog tribunala i naglašava da je privođenje pravdi za zločine u i oko Srebrenice još uvek važe korak prema miru i stabilnosti u čitavom regionu; naglašava važnost pomirenja kao dijela evropskog integracionog procesa, ističe važnu ulogu nacionalnih i religijskih zajednica, medija, obrazovnog sistema ovom procesu, tako da stanovništvo svih etičkih grupa može prevazići tenzije prošlosti i početi miroljubiv i iskren suživot u zajedničkom trajnom miru stabilnosti i ekonomskom razvoju. Zadnja stavka u ovoj rezoluciji Evropskog parlamenta kaže da se nalaže svom predsedniku da proslijedi ovu rezoluciju vijeća Komisiji, vladama država članica, Vladi i parlamentu BiH, njenim entitetima i regionalnim jedinicama, kao i vladama i parlamentima država zapadnog Balkana. Poštovanekoleginice i kolege, smatramo da ovakav tekst Rezolucije, koji je dio međunarodne obaveze naše zemlje, treba da usvojimo danas u ovom parlamentu. Biću slobodan da podsetim još na par činjenica koje su bile mjera stvari koje smo mi, kao pripadnici i predstavnici bošnjačke nacionalne zajednice u Sandžaku i Republici Srbiji, mogli da učinimo, a tiče se ovog događaja. Naime, mi smo na desetu godišnjici genocida u Srebrenici, u okviru Bošnjačkog nacionalnog vijeća kao organa manjinske samouprave koji zastupa interese Bošnjaka u ovoj zemlji, donijeli odluku još 10. jula 2005. godine i proglasili 11. juli za Dan sjećanja koji je obaveza i pravo za pripadnike mog naroda koji živi u ovoj zemlji. U obrazloženju tadašnje odluke, koja je bila prije donošenja ove rezolucije Evropskog parlamenta, mi smo zapravo podsjetili na dvije-tri važne stvari koje su Bošnjaci kao pripadnici jedne zajednice, odnosno manjine u ovoj zemlji doživljavali tokom zadnjih 100 godina, pa smo podsjetili da je zapravo Dan sjećanja 11. juli i dan sjećanja na 12 hiljada Bošnjaka koji su pokršteni u Plavu i Gusinju 1912. godine. Tim danom generacije Bošnjaka se podsjećaju u ovoj zemlji na masakr u selu Starčeviću 11. jula 1922. godine, takođe na masakr u Šahoviću, 11. na 12. novembar 1924. godine. To je podsjećanje na genocid u toku Drugog svjetskog rata, kada su četnici Draže Mihailovića poklali, pobili 108 hiljada Bošnjaka na prostoru bivše Jugoslavije. To je naravno i podsjećanje na aktuelne događaje iz 90-ih godina, na poznate otmice u Štrpcima 27. februara 1993. godine, na Sjeverin 22. oktobra 1992. godine. Nikada niko za ove zločine nikada nije kažnjen u ovoj zemlji. Zato tražim da ovaj visoki dom, kao mjeru svojih međunarodnih obaveza, usvoji tekst Rezolucije Evropskog parlamenta, koji je zapravo prava mjera osude onoga što se desilo u Srebrenici. Tražim da ovaj parlament odnosno ova država Srbija proglasi 11. juli kao dan sjećanja na žrtve genocida u Srebrenici, što je takođe dio obaveze koja proističe iz ove rezolucije koju sam pročitao. Naravno, narodni poslanici Bošnjačke liste će sačekati kraj rasprave o ovoj za nas veoma bolnoj i emotivnoj temi i doneće odluku o samom činu glasanja. Zahvaljujem.
Zahvaljujem gospodinu Esadu Džudževiću. Povredu Poslovnika reklamira narodni poslanik Aleksandar Martinović. Izvolite.
Dame i gospodo narodni poslanici, gospodin Džudžević je povredio član 104. Poslovnika Narodne skupštine. Gospodine Džudževiću, odgovorno tvrdim kao poslanik SRS, kao neko ko poznaje srpsku istoriju, kao vernik SPC da SPC nikada nije nasilno pokrstila bilo koga, uključujući tu i muslimane posle Prvog balkanskog rata u Plavu i Gusinju. Bilo bi dobro, gospodine Džudževiću, da navedete ime makar jednog sveštenika SPC koji je navodno učestvovao u tom nasilnom prekrštavanju. Što se tiče vaših konstatacije o zločinima, kako vi kažete, četničkih formacija Draže Mihailovića u Drugom svetskom ratu, ne znam da li vam je poznata, gospodine Džudževiću, činjenica da su četničkom komandantu u Crnoj Gori, odnosno na granici Crne Gore i Sandžaka, Pavlu Đurišiću, muslimanski prvaci iz Sandžaka poslali pečeno dete u tepsiji kao poklon srpskom narodu toga kraja. Dakle, nemojte jednostrano da prikazujete događaje iz istorije vašeg naroda ili vaše verske grupacije. Iznosite činjenice koje su utemeljene u istoriji, a zaista bih vas najljubaznije zamolio, ako već pričamo…
Gospodine Martinoviću, u reklamiranju povrede Poslovnika ne možete se obraćati drugom poslaniku, vi imate i vaše vreme kada možete izneti svoj stav.
Mogu li vama da se obratim?
Meni možete, ako sam povredila Poslovnik i molim vas da date argumentaciju, eventualno, za tako nešto.
Gospođo Đukić-Dejanović, molim vas, kao predsednika Narodne skupštine, da uzmete u zaštitu jednu tako važnu instituciju kao što je Srpska pravoslavna crkva od krajnje neosnovanih i neargumentovanih optužbi da su srpski sveštenici bilo gde, bilo koga nasilno prevodili u pravoslavlje, zato što je istorijska činjenica da je upravo srpski narod, da su sveštenici Srpske pravoslavne crkve bili velike žrtve…
Vaše sugestije i komentari, i sada vas zaista molim, apsolutno nisu u skladu sa razlogom javljanja i prijavom da to činite zato što je povređen Poslovnik i molim vas da me ne dovodite u situaciju da reagujem na drugi način. Molim vas, nema razloga za replike, upozorila sam, izneo je gospodin Martinović stav koji apsolutno nije u skladu sa javljanjem po povredi Poslovnika, reagovala sam. Da li gospodin Ilić želi, kao predsednik poslaničke grupe? Gospodin Tomislav Nikolić reklamira povredu Poslovnika. Izvolite.
Ne znam zašto ste me ignorisali, pa prvo želeli da date pravo na reč po redovnom postupku, kada sam ukazivao na povredu Poslovnika. Dakle, povređen je član 106. stav 1. skoro sve alineje. Mislim da smo se dogovorili da ton današnje sednice bude primeren ozbiljnosti teme o kojoj raspravljamo. Niste nijednog časa opomenuli gospodina Džudževića da je ovo bezmalo poziv na sukobe u okviru države Srbije, da je ovo bila promocija nekakvih srpskih zločina isključivo prema Muslimanima i da se ova deklaracija zbog toga donosi. Niste ga opomenuli kada je krenuo da govori od početka 20. veka o onome što smatra da je zločin Srba nad muslimanima. Gospodine Džudževiću, tako mi daleko nećemo da stignemo. Danas se uopšte nisam pripremao da na takav način govorim o vašem narodu, a vi ste se spremili na pogrdan način, iznoseći neistine, činjenice iz ugla vaše političke stranke o srpskom narodu da govorite,o jednom velikom narodu s kojim živite u zajednici. Gospođo Dejanović, mislim da odluke tog kolegijuma treba da poštuju svi poslanici, posebno poslanice vladajuće većine. Ako niste vi osetili potrebu da reagujete, svako je u sali bio zgranut. Sada ispada da je Srebrenica nastala zato što Srbi u celom 20. veku proganjaju, ubijaju, pokrštavaju i šta sve ne rade sa muslimanima. Zaista nema smisla. Ili ćemo da vodimo kulturno raspravu, ili ćemo da vodimo raspravu o sukobu. Onda da krenemo o činjenicama, pa i ja gospodinu Džudževiću da ukažem na neke činjenice tragične po njegov narod, ali valjda ovo danas nije ta tema da se sukobljavamo, nego da se mirimo, gospodine Džudževiću. Vaša diskusija ne može da nas pomiri, vaša diskusija otvara rovove između Srba i muslimana. Da li vam je to želja? Recite nam.
Vreme. Narodni poslanik Velimir Ilić, kao predsednik poslaničke grupe Nova Srbija.
Poštovana predsednice, dame i gospodo narodni poslanici, već mesecima čekamo da se otvori rasprava o deklaraciji, a stranke su podnele jedan izuzetno dobar predlog deklaracije, koja bi bila pomirujuća i koja bi zadovoljila sve na prostorima bivše Jugoslavije i koja bi spustila loptu i dala jednu političku stabilnost, izmirila narode i jednostavno stavila tačku na nešto što je bilo u prošlosti, da se okrenemo budućnosti, ekonomiji, proizvodnji, zapošljavanju i onome što su danas gorući problemi. Međutim, ovo siledžijstvo vladajuće većine, koja pokušava svoju deklaraciju da progura i da iskopa ponovo ratne sekire, što je i pokazala diskusija gospodine Džudževića, i da ponovo vrati sve ono što se nekada dogodilo, da inicira ponovo sukobe, probleme, ne vodi na dobro. Vas neko pritiska, vama neko ko ne želi Srbiji dobro, vrši izuzetan pritisak da usvojite posebnu deklaraciju o Srebrenici, ne pominjući ostale zločine koji su bili na prostorima bivše Jugoslavije, uz neko prećutno obećanje da će se nekada usvojiti i neka druga deklaracija koja će obuhvatiti sve ovo drugo. Zašto je zločin odvojen? Nova Srbija osuđuje zločine u Srebrenici, mislim da i svaki normalan Srbin osuđuje zločine u Srebrenici, ali ništa manje nisu bili zločini i u drugim delovima. Nemojmo reći da su u Bratuncu, u Sarajevu, širom Srbije, u "Oluji", u "Bljesku", da su ti zločini bili blaži, možda brojčano manji itd, ali zločin je zločin i počinilac zločina mora biti kažnjen. Zločinci se moraju identifikovati i pokrenuti određene radnje, ali ne možemo nikako izvući jednu Srebrenicu i o njoj raspravljati, usvojiti je, a sve drugo staviti na drugi tas i tobože nekada o tome raspravljati. Da li će doći do te rasprave ili neće pitanje je, jer vi nikada oko toga nećete imati priliku da razgovarate sa ovom vašom vladajućom većinom. Prema tome, gospođo predsednice, vi ste ponizili ovaj parlament, jer ste na silu ugurali jedan dnevni red, o kome većina građana Srbije ne želi da se na ovaj način raspravlja. Ponavljam, svaki normalan čovek osuđuje zločin. Vi nama stalno kalemite nešto. Gospodo iz vladajuće koalicije, vi ste 2001. godine, mislim, potpisali Sporazum sa Republikom Srpskom o paralelnim vezama, odnosno tadašnja Srbija i Crna Gora, posle nekoliko godina je on obnovljen sa Republikom Srpskom i Srbijom. Međutim, u tom sporazumu piše da se osniva jedno veće koje čini predsednik Srbije i predsednik Republike Srpske, predsednik Vlade Republike Srbije i predsednik Vlade Republike Srpske. Što se tiče dva parlamenta, predsednik srpskog parlamenta i predsednik parlamenta Republike Srpske, koji moraju o važnim i krupnim pitanjima, koja su od interesa i za jednu i za drugu državu, raspravljati, usaglašavati se i donositi zajednička rešenja. Sada postavljam pitanje – da li je ovo veće, koje je osnovano, na čijem čelu su predsednik Srbije Boris Tadić i predsednik Republike Srpske Kuzmanović, gde su dva premijera, Dodik i Cvetković, da li su raspravljali o ovoj deklaraciji, da li su se usaglasili? Da li ste vi, kao predsednik parlamenta, sa predsednikom parlamenta Republike Srpske, raspravljali o ovoj deklaraciji, da li ste usaglasili svoja mišljenja i stavove i da li su radna tela, što piše u ovom sporazumu, Republike Srpske i radna tela našeg parlamenta, usaglasila svoje stavove po ovim pitanjima? Tako piše u Sporazumu koji je potpisan i koji je još uvek na snazi. Da li ste vi samim stavljanjem na dnevni red ove deklaracije, bez ovih prethodnih radnji usaglašavanja, odbacili Dejton, pustili niz vodu Republiku Srpsku, jer je Republika Srbija garant Dejtonskog sporazuma? Kako ste mogli da usaglasite mišljenje dva parlamenta, dva veća? Da li je o tome bilo razgovora u medijima? Nismo nigde čuli ni pročitali da su o tome razgovarali predsednik Srbije i predsednik Republike Srpske, da su se dve vlade usaglasile. Potpuno ste ovaj sporazum koji je potpisan, napisan, stavili van snage i poneseni ovde jednom grupom svojih pristalica koji podržavaju tu vladu, ušli u jednu avanturu da se posebno usvoji sporazum, odnosno deklaracija o Srebrenici, a sve drugo o tom potom. Zašto je manje važan zločin koji se događao u "Oluji"? Da li ima većeg genocida nego proterati čitav narod iz jedne države i još kada je napuštao tu državu bombardovati kolonu, pobiti nejač, pobiti decu, rasturiti avionima tu kolonu i jednostavno to sve staviti ad akta i reći – dobro, o tome ćemo možda nekad raspravljati? Da li je onaj čuveni "Bljesak" za vas potpuno minoran? Žrtva je žrtva, bez obzira ko je počinio, zločinac je zločinac. Nama stavljate ovde, veoma sam pažljivo slušao poslanika manjina, koji je govorio o Mladiću. Njegov sunarodnik je glavni čovek već 10 godina za hvatanje Mladića. Vi ste, gospodo iz vladajuće većine, na vlasti već dve godine, rekli ste da neke prethodne vlade nisu htele, ali da ćete vi to odmah da rešite. To ste rekli na svim sastancima koje ste imali. Zašto ne rešite? Zašto vaše prijatelje ne pitate, zašto oni ne mogu da privedu pravdi Bin Ladena? To je za nas izuzetno važno jer su i njegovi neki ljudi učestvovali u svemu ovome, u genocidu. Zašto vi sada nama pripisujete Mladića, zašto je za nešto što se dogodilo na teritoriji Republike Srpske odgovoran narod Srbije? Zašto te vaše najmoćnije prijateljske države ne reše pitanje jednog najvećeg teroriste na svetu, nego svi ćute? Uhapsite Mladića. Rekli ste da to hoćete da uradite odmah. Ko vam smeta? Je l'vam smeta opozicija da to pitanje razrešite? Ne smeta vam niko. Ovo što sada hoćete da progurate na mala vrata podriva u Srbiji jednu mržnju, podgreva jednu klimu, iritira porodice čije su žrtve stradale u mnogim zločinima koji su bili na teritoriji bivše Jugoslavije. Ne mogu da shvatim da vi to podržavate? Šta je falilo da bude zajednička deklaracija, da se nabroji, da se kaže – i Srebrenica je tu, i svi ostali zločinci moraju odgovarati kao ovi za Srebrenicu, i oni se moraju privesti pravdi u Hagu? Zašto dvostruki aršini, zašto dvostruka politika, zašto želite generacijama koje dolaze u Srbiji da stavite žig koga se nikad možda neće osloboditi? Ko vas tera na to? Da bi se opravdalo bombardovanje, da bi se opravdao osiromašeni uranijum, da bi se opravdalo što sada i Albanci masovno umiru od karcinoma, leukemije i mnogih bolesti koje haraju i Srbijom. Ko je to naložio i da li je i to zločin, baciti kasetne bombe na nedužno stanovništvo? Da li je to zločin ili nije? Treba o tome raspravljati. Vi to želite danas u jednoj blic-raspravi da sednete i raspravljate i da se dogovorite, da ispunite formu, da telefonirate i javite – evo, usvojili smo to, ispunili smo neku obavezu. Ko vam je dao tu obavezu, ko vam je dao ovaj tekst? Otkud se pojavljuje ovaj tekst i zašto nije došao ranije kod poslanika i pozicije i opozicije? Zašto o njemu nije moglo da se raspravlja na drugačiji način, da se nađu neka rešenja? Ponavljam, ne pada nam na pamet da branimo bilo kog zločinca i bilo kakav zločin učinjen na području bivše Jugoslavije, ali za sve zločine treba odgovarati. Da li se sećate kada je neko udavio vojnika od 18-19 godina u onom tenku, nenaoružanog? Da li je odgovarao? Gde je taj čovek danas? Da li su neka majka, otac ostali bez svog sina i ne smeju danas ni da pomenu da je to bio zločin? Da li je ono bio zločin u Dobrovoljačkoj ulici kada je pušten da izađe konvoj vojske mirno, nenaoružani i da napusti Sarajevo? Da li je trebalo sve to pobiti, dići u vazduh i zbog toga ne odgovarati? Mnogi danas to skrivaju, pokrivaju, daju kaucije, skupljaju novac itd. Zar majkama ili očevima koji su tamo izgubili svoju decu to nije bio važan zločin u odnosu na Srebrenicu? Isto važan, i te kako. Ponavljam, osuđujemo i jedan i drugi, i ne odvajamo i jedne i druge, i ne želimo da odvojimo počinioce ni jedne ni druge. I jedni i drugi moraju doći u Hag i odgovarati za to što su počinili i učinili. Samo se vi ovako ponašajte. Dovešćete nas u veoma nezgodnu situaciju. Nemojte misliti, evo sada, jedna ista grupacija kojima su puna usta napada na srpski narod o zločinima, o genocidu, o svemu, razgovaraju i pričaju, a to rade svaki dan, posebno rade na određenim teritorijama nekih država. Moramo svi zajednički stati u borbu protiv toga ako želimo mir, bezbednost, da ne dođe do neke nesreće, kao što je bila ta u Srebrenici, Sarajevu, Bratuncu i u mnogim drugim mestima. Da se Kosovo nikad ne ponovi, da može mirnim putem da se razgovara i raspravlja, da ne može nikome da se nasilno oduzme deo teritorije i da o tome raspravljamo veoma ozbiljno u parlamentu, a ne ovako. Raspravljaćemo na brzinu, usvajaćemo kako usvajamo, imamo kvorum, nemamo kvorum, jedan tamo, jedan ovamo. Ovo mora da bude stav jednoglasan srpskog parlamenta i mora da se napravi deklaracija koja će jednoglasno biti usvojena i iza koje će stati svaki građanin Srbije, ako mislimo da zaštitimo ove prostore. Ovako, kad pojedinačno radimo i na ovaj način završavamo određene poslove i ispunjavamo naloge nekih naredbodavaca, ne rešavamo problem, samo ga podgrevamo, iritiramo i doći ćemo svakim danom u sve goru i goru situaciju. U Republici Srpskoj, u BiH, već je stvar počela da leže. Ljudi su našli sebe. Razum pobeđuje polako, ali neko želi ponovo da to podgreje i vrati nazad, i kroz ovu deklaraciju samo o Srebrenici da se ovo ponovo vrati u igru. Imaćemo ovakvih diskusija kao što je gospodin Džudžević počeo, gde ćemo pljunuti jedni na druge ponovo, a za to nema razloga. Mi nemamo pravo više da se igramo budućnošću ove države, sa omladinom koja želi u njoj da živi normalno i mirno, koja želi da bude deo Evrope i sveta, koja ne želi da ratuje, koja ne želi da ubija, koja želi da sarađuje itd. Ali, mnogi ne žele taj mir. Mnogi podgrevaju ovakvo stanje i umesto da se bavimo nečim što je život za ovu državu, ekonomijom, da sarađujemo na nekim drugim planovima, da jednostavno okrenemo mlade od nasilja, od svega ovoga što je vodilo ka zločinima, ponovo vraćamo u igru jednu staru priču koja je, po meni, trebalo odavno da bude ispričana i tačka stavljena. Stalno, kada stavimo tačku, neko se pojavi i podgreje, i obeća nekome da ćemo to mi doneti, a ko je u ime nas ovde poslanika mogao da da to obećanje i kome? Ponavljam, ponovo sada pravimo raskol i razdor između Srbije i Republike Srpske. Kada je sama Srebrenica na svojoj sednici Skupštine opštine osudila zločin, bilo je 18% Bošnjaka i 10% Srba, odnos snaga je bio 18 – 10 u korist Bošnjaka i osudila je, ali nije rekla da je to bio genocid, već je osudila zločine kao pojedinačan zločin pojedinca koji treba da odgovara. Ne može narod stati i prevesti ovo na neku komandnu odgovornost i kolektivnu neku odgovornost, kako vi to želite da prikažete i neko želi da prikaže. Ovo nije kolektivna odgovornost, ovo je odgovornost pojedinca, kao što se nadam, gospodo, da i ono u Dobrovoljačkoj ulici nije bio stav BiH i njenog vrha, već nekih pojedinaca koji treba za to da odgovaraju. Raduje me ako je to tako. Onda ima nade za ovu državu, ima nade za ovu mladost, ima nade za sve nas da izađemo iz ovog blata u koje smo upali i da krenemo put razvoja i da probleme prevaziđemo. Ali, neko stalno želi probleme na ovim prostorima. Ko je taj ko želi stalno probleme? Stalno rešavamo probleme, a novi se javljaju. Novi se javljaju. Ne mogu da verujem da vi koji ste obećavali čuda, da pojedini ministri koji sada vode vojsku, vojnu bezbednost, obećali su da će ovi problemi sa haškim optuženicima biti odmah rešeni, da su oni tu na pragu, da je istraga za petama počiniocima. Što ne reše? Šta je problem? Kome su to obećali i gde su to obećali? Zašto se sve to obećava i radi van parlamenta? Zašto nikada nemamo ovde raspravu o tim važnim temama? Sve se događa van parlamenta. Kako je moguće, gospodo iz vladajuće koalicije, da je niz problema nastalo, evo sada odlazi vam guverner, napušta brod koji tone i vi ga puštate da ode, a da nije podneo izveštaj ovde u parlamentu o svom radu. Deset godina ne znamo šta se događalo sa Srbijom, kakva je situacija, gde su devizne rezerve, u kojim bankama i na koji način su se trošile? Prema tome, sve je problem za problemom i vi, gospodo, nemate više vladajuću većinu. Danas se dobro videlo da ste vi jedna manjina koja se krpi s koca i s konopca, koja diluje satima, pravi pauze, da biste ubedili neke da glasaju. Stidite se da izađete i pogledate istini u oči i da kažete ono što mislite i što treba da kažete. Ono što ova država zaslužuje da se kaže jeste, da smo mi za mir, da smo da se brani dostojanstvo ovog naroda, da smo mi za to da se na Srbiju ne lepe neke etikete koje ona ne zaslužuje i da se odgovornost pojedinaca ne prenosi na čitav narod, a vi podnesite i tražite odgovornost tih pojedinaca. Vi ste vlast i vi ste na potezu. Prema tome, povucite ovu sramnu deklaraciju i ne dozvolite da delite Srbiju.
Vreme, gospodine Iliću. Gospodo poslanici, pošto bi gospodin Jovanović sada bio na redu, ali da se dogovorimo da napravimo pauzu od 60 minuta sada i da vas obavestim da ćemo danas raditi i nakon 18.00 časova, u skladu sa članom 85, do završetka tačke dnevnog reda. Prenos ćemo imati do 20.00 časova, direktni, a posle košarke će biti produženi prenos. [[Posle pauze – 15.05]] Reč ima narodni poslanik Čedomir Jovanović. Molim vas, prijavite se.
Gospođo predsednice, poštovano predsedništvo, dame i gospodo narodni poslanici, mislim da je jasno da danas mnogo više govorimo o sebi nego o drugima. Zbog toga je valjda tako teško priznati istinu koja može biti samo jedna. Petnaest godina posle Srebrenice mi i dalje imamo tako puno ličnih problema kao narod i društvo, ne samo u prihvatanju onoga što se u Srebrenici desilo, nego i svega onog što je Srebrenici prethodilo i što iz tih događaja proizilazi. Zbog toga je ova rasprava tako teška. Zbog toga je sve ono što smo radili u prethodnih 15 godina tako mnogo podsećalo na greške ovog društva u prošlosti i voleo bih da grešim kada kažem da danas pokazujemo tako puno mana i slabosti koje i našu budućnost ugrožavaju, ukazujući na greške koje ćemo nastaviti da činimo. Kada govorimo o ulozi svog naroda, onda smo unapred osuđeni na neuspeh ukoliko to radimo samo kao političari. Ne može o Srebrenici govoriti parlament, a ćutati crkva. Ne može o presudi Međunarodnog suda pravde govoriti ova deklaracija, a ćutati recimo naš univerzitet ili naša akademija. Ne može Srbija sa sebe skinuti odgovornost kada Srbija tu odgovornost nikada nije ni preuzela. Predsednik ove zemlje je pre pet godina otišao u Srebrenicu i to je valjda za nas jednako simbolično kao i odlazak Vilija Branta u Varšavu i varšavski geto. Efekti nisu isti. Šta je onda što mi još možemo da uradimo da bi ostvarili one ciljeve koji valjda nisu sporni i koji su za nas prihvatljivi u formi u kojoj je predstavnik predlagača inicijative ovde u Skupštini saopštio? Mi smo želeli drugačiju rezoluciju o Srebrenici, potpunu, ali ona očigledno nije moguća. Ne zbog toga što se naš narod njoj suprotstavlja, nego što nema unutrašnjih snaga u našem društvu koje bi tu istinu, koja nam je svima dobro poznata, učinili javnom. Zbog toga je današnja rezolucija gest vladajuće većine, iznad njenih maksimuma, i unutrašnjih i spoljašnjih. Jasno je da vladajuća većina nije napravljena na toj vrsti konsenzusa nego na nekoj drugoj. Ali, kada se napravi prvi korak, onda se više ništa ne može zaustaviti. Mi ćemo još dugo razgovarati i o onome što je Srebrenici prethodilo, i o samoj Srebrenici i o svemu onome što Srbija mora da uradi kako bi, ne stavila tačku na Srebrenicu, nego samu sebe promenila, i na takav način budućnost svojih građana i svih u okruženju činila drugačijom od te tragične prošlosti. Mi se ubijamo vekovima i zbog toga smo tako puno apelovali tražeći razum u ovoj raspravi. Nadam se da će ga do kraja zasedanja biti. Nigde nećemo stići ukoliko kao parlament budemo pokazali tu želju da za svako oko nađemo neko drugo, ali moramo kao ljudi koji su odgovorni prvo za sebe, a potom i za ovo društvo koje je talac naših nesposobnosti i nemoći, imati hrabrosti da ovom društvu ponudimo istinu. Ako mi to danas ne uradimo, ko će to učiniti? Amandmane koje smo predložili nismo predložili sa ambicijom datu većinu koja je sastavljena oko teksta rezolucije optužimo za licemerstvo, i tačno je da je u ovojprilici naizgled naša pozicija lagodnija, vi ste vlast, a mi smo opozicija. Mi smo te amandmane predložili sa željom da na takav način definišemo osnove na kojima ćemo morati dalje da radimo. Ne možemo citirati presudu, ne možemo pominjati presudu Međunarodnog suda pravde, a ne pomenuti je u celosti. Ako želimo pravdu pred tim sudom u postupku koji vodimo, tražeći rešenje za Kosovo, onda nema razloga da ćutimo o onome što je taj sud rekao. Niko u svetu nije optužio srpski narod za genocid i niko u svetu nije rekao da je Srbija za genocid odgovorna. Međunarodni sud pravde je bio neumoljivo jasan. U svojoj presudi, po tužbi BiH, Međunarodni sud pravde je sa 13:2 presudio da Srbija nije odgovorna za genocid koji je počinjen na teritoriji opštine Srebrenica, a da naša odgovornost proizilazi iz činjenice da nismo poštovali u potpunosti Konvenciju za sprečavanje i kažnjavanje genocida jer dugo nismo ništa učinili kako bi oni koji su genocid izvršili odgovarali. Druga odgovornost koja je utvrđena proizilazi iz činjenice da nismo poštovali privremene mere tog suda iz aprila i septembra 93. godine. Zbog toga ne treba da ćutimo o toj presudi. Mi treba vrlo jasno da kažemo da je Međunarodni sud pravde utvrdio odgovornost Srbije, od koje i kada bi hteli da pobegnemo nećemo uspeti da pobegnemo. Od nas se traže hitne mere, to je bilo još 2007. godine. Tri godine posle toga mi počinjemo da razgovaramo o Srebrenici i dugo ćemo razgovarati, jer jedan gest ne može ništa promeniti. U tim razgovorima moramo voditi računa o onima koje vređamo svojim odnosom prema Srebrenici. Valjda naš narod to može da razume. Mi smo narod koji je istorijska žrtva i sve one kosti koje nam se iz generacije u generaciju vraćaju u lice nas obavezuju da kažemo da se Srebrenica izdvaja u odnosu na sve druge monstruozne zločine iz ratova devedesetih. Izdvaja se po broju žrtava, izdvaja se po stradanju. Međunarodni sud pravde i Haški tribunal su utvrdili da je na prostoru Srebrenice izvršen genocid i mi o tome ne treba da ćutimo. U svojoj presudi generalu Krstiću sud je neumoljivo jasan. Sve činjenice su utvrđene, okolnosti i sankcije. Ni u jednom od tih slučajeva se ne pominje naš narod kao odgovoran niti naša država, što naravno ne znači da imamo pravo na licemerno ponašanje, koje je tako izraženo bilo u prethodnih 15 godina kroz odnos Srbije prema srpskom narodu i u Bosni i u Hrvatskoj. Ova zemlja ih je gurnula u rat, a onda kada je odlučila da uradi ono što tako dobro oduvek radi, da pobegne od sopstvene odgovornosti, taj narod je žrtvovala. Zbog toga smo u amandmanima tražili da se pomene Republika Srpska i iskaže naša spremnost ne samo na poštovanje integriteta i celovitosti Bosne i Hercegovine, nego i spremnost na očuvanje dejtonske Bosne, sve dok narodi u Bosni žele da žive u tim okvirima i na tim osnovama. Previše smo ćutali o Ratku Mladiću. Krili smo ga godinama, potom ga godinama neuspešno tražili, a danas nemamo snage da kažemo zašto je optužen. Koga štitimo time? Mislim nikoga. Taj ustupak i tišina koju pravimo jedni drugima je velika greška. Treba reći istinu, da je taj čovek kao komandant vojske Republike Srpske preuzeo od snaga Ujedinjenih nacija enklavu Srebrenica, zaštićenu zonu prethodnim sporazumima i odlukom Saveta bezbednosti Ujedinjenih nacija. Garantovao je poštovanje Ženevske konvencije i mir, a potom je razdvojio muškarce od žena i sedam dana sistematski ubijao muškarce, dečake, sahranio ih u primarne grobnice, pa smo onda saznali da pored primarne grobnice postoji i sekundarna grobnica, prekopavao, vezivao, mešao kosti i sve to učinio na takav način da mi njemu danas ništa ne dugujemo, da svoje dugove ne možemo da vratimo porodicama ubijenih a da tako puno dugujemo svom narodu. Moramo napraviti jasnu razliku između nas i njega. Zašto nam je tako teško u tom poslu? Zato što on u tome nije bio sam. Ne može se Srbija ratosiljati tog tereta tako što će generali odlaziti u svoju poslednju prekomandu u Haški tribunal. Neko je te generale odveo u rat, neko ih je blagoslovio, neko je pravdao to što su oni činili. Svi oni su danas prepreka na našem putu do normalnog života. Ako smo se kandidovali za članstvo u EU, onda smo se valjda obavezali na poštovanje nekih novih vrednosti. Te vrednosti se naziru u tekstu ove rezolucije, ali nisu dovoljno jasne. Mislim da retko koji narod u ovom trenutku može poštovati i voleti život kao naš, zbog toga što smo tako puno stradali. Ali, kako možemo voleti svoj život, a biti bezobzirni prema nekom drugom? Onda smo neiskreni. Zbog toga treba da poštujemo 11. jul. Ova zemlja je formirala pre 10 godina, voljom svog predsednika, Komisiju za istinu i pomirenje, koja nije učinila ništa. Prošle nedelje smo na trenutak stali obeležavajući godišnjicu bombardovanja iz 99. godine. Ni danas ne znamo koliko je naših građana poginulo u tom ratu. Mi se ne sećamo svojih žrtava. Mi ne učimo na svom stradanju. Mi ne izvlačimo pametne zaključke iz grešaka i zbog toga valjda sve ovo o čemu danas govorimo treba da predstavlja prekretnicu. Da li je ona dovoljno ubedljiva? Nije. Da li iz nje proizilazi neka šteta? Nadam se da smo je minimalizovali. Ne bi bilo dobro da na ovim temama ponovo delimo Srbiju. Moramo razumeti svoje građane Bošnjake, oni su danas posebno osetljivi, one ljude koji su u zbegovima živeli u svojoj zemlji. Sjeverin, Štrpci, sve ono što su godinama slušali i čemu su bili izloženi je sramota za nas kao većinu Srbije. Zato valjda treba očekivati drugačiji odnos prema njima od onog koji je obeležio čak i rad na ovoj rezoluciji. Ne možemo mi kao parlament sami u tome biti uspešni. Koliko znam, zbog istine je Isus razapet. Zašto naše vladike ćute o Srebrenici? Zašto nešto o tome ne kažu? Istorija je vrlo komplikovana, ali je najgore kada je političari tumače. To je tema za, recimo, našu Akademiju. Nije valjda da će ostati upamćena samo po Memorandumu? Šta god da su hteli njim da postignu, proizveli su štetu. Kada smo tako sami u tom poslu, onda smo unapred osuđeni na neuspeh. To je iskustvo predsednika Republike. Otišao je u Srebrenicu, a Srbija se nije promenila. Uhapsio je sa socijalistima Karadžića, Srbija se nije promenila. Danas ćemo i usvojiti rezoluciju, a ona će minimalno uticati na život u Srbiji. Sva pitanja koja smo nasledili ostaće otvorena. Zato treba uspostaviti drugačije odnose. Ovo je prvi korak. Bilo bi dobro da je on hrabriji i konkretniji, ali to nije realno i neće biti realno sve dok naš narod ne čuje punu istinu. Ta istina je naša obaveza. Ako drugi ćute, mi ne smemo. Zbog toga treba biti vrlo jasan. Presuda Međunarodnog suda pravde nas obavezuje da je u potpunosti ne samo prihvatimo, nego i primenimo. Da je prvo saopštimo građanima Srbije i potom kažemo kakve su naše obaveze. Mi puno dugujemo Bosni i Bošnjacima. Taj dug se ne vraća samo konstatacijom onog što je ostalo za nama, nego valjda i nekom perspektivom koju treba da stvorimo, tako što ćemo otvoriti mogućnost normalnog života. Bojim se da ovo nije dobar put za nešto tako. To što oni danas ćute jer im je Turska zatvorila usta zbog toga što su nam se poklopili interese, pa i njima i nama ne odgovara genocid, njima nad Jermenima, a nama u Srebrenici, ne znači da je to pitanje zauvek rešeno. Usta će se otvoriti u nekom vremenu pred nama. Kada govorimo o Srebrenici i o rezoluciji, pre svega mislimo na našu evropsku budućnost. Pola milijarde Evropljana je reklo šta je imalo da kaže o događajima u Srebrenici. Kako mi mislimo da dođemo do njihovog razumevanja ako i u ovom slučaju imamo neku svoju interpretaciju? Kako mislimo da budemo deo EU, koji će u svom kalendaru precrtati 11. jul ili ćemo ga otaljavati, onako kako smo to i do sada činili u nekim drugim prilikama? To je naše zajedničko prokletstvo. Mi smo 2001. godine u martu pomislili da pojedinci mogu da preuzmu na sebe odgovornost u ime čitavog naroda. Posle 2000. smo poverovali da je moguće neka teška pitanja ostaviti tamo gde su ona i postavljena u prošlosti za nama, pa su nam se vratila vrlo brzo u lice. Danas, kada gledamo decu koja uzvikuju - nož, žica, Srebrenica – treba da shvatimo da su oni proizvod naše nesposobnosti, nemoći, odsustva hrabrosti. Rođeni su posle rata, u Bosni nikad nisu bili, ali znaju šta je ono što treba da kažu, kako bi dokazali da su pravi Srbi. Beograd je rušen pre dve godine, jer je neko pomislio da se na takav način može dokazivati ljubav prema Kosovu. Nisu oni odgovorni nego mi, koji ih nismo vaspitali kako je bilo potrebno. Predložili smo amandmane, ali je jasno da za te amandmane nema potrebne većine. Hteo bih još jedanput da ih ponovim, ne zbog medija, nego zbog ljudi koji nas valjda slušaju. Moramo uvažiti u potpunosti presudu Međunarodnog suda pravde i jasno je saopštiti, kroz konstataciju da je u Srebrenici izvršen genocid, jer je tamo sistematski ubijeno 8.000 ljudi, i kroz isticanje naše spremnosti da prihvatanjem rezolucije Evropskog parlamenta, koji je 11. juli definisao kao dan sećanja na Srebrenicu, pokažemo iskreno kajanje zbog onoga što su pripadnici našeg naroda učinili. Da li to vređa srpske žrtve? To je najbezobzirnija manipulacija i laž. Ne mogu se srpske žrtve braniti tako što će se izjednačiti sa srpskim dželatima. Mi smo predložili da se u tekstu rezolucije obavezno izrazi poštovanje i iskreno žaljenje za sve žrtve u ratovima na prostoru bivše Jugoslavije. Smatram da je to svakako bilo neophodno. U rezoluciji, o kojoj ćemo razgovarati u četvrtak, samo ćemo ponavljati greške iz ovog današnjeg dana. Možemo puno vremena da provedemo u ovim diskusijama. (Predsednik: Vreme, gospodine Jovanoviću.) Meni je drago što je ipak ova tema otvorena i što ćemo napraviti da budemo čuvari vrednosti koje ćemo u vremenu pred nama sigurno podeliti makar sa delom današnje većine, koja nema dovoljno snage u ovom trenutku za to.
Reč ima narodni poslanik Branko Ružić. (Negodovanje u sali.)
Poštovana predsednice, poštovano predsedništvo (predsednik: zvono), dame i gospodo narodni poslanici, danas je pred nama naravno deklaracija koja je bespotrebno izazivala niz kontraverzi u javnosti. Smatram ovaj sadržaj teksta ove deklaracije pravom merom u odnosu na sve sentimente onih koji bi se možda našli uvređeni. Kada o tome govorim, govorim o svima onima koji su pretrpeli velike porodične nesreće u vremenu ratova na prostoru bivše SFRJ. Smatram da ova deklaracije odiše jednom ujednačenošću, odiše svim onim što jeste naša obaveza kao politički odgovornih ljudi, odiše time da je možda baš danas momenat da ovo bude vododelnica [[žagor u sali]] i većina predstavnika građana koji su nosioci suvereniteta ove zemlje možda po prvi put ne pokuša ili po prvi put imamo mogućnost da imamo tu većinu koja se neće baviti negacijom zločina. Zločini koji su se dešavali i u Srebrenici, ali i na prostoru bivše SFRJ, jesu zločini koji su se desili. Kada govorimo i licitiramo o broju žrtava, mislim da grešimo. Svaka žrtva je veliki gubitak. Svako ljudsko pravo je univerzalno, kao što je i zločin univerzalan. Oni koji pokušavaju da predstave ovu deklaraciju takvom – da je ona nihilistička, da se Srbija nije promenila, takođe smatram da greše. Srbija se umnogome promenila zbog podizanja nivoa svesti o tome šta se dešavalo na prostorima bivše SFRJ, za šta naravno snosimo i mi odgovornost, ali i svi oni koji su tada učestvovali u tome na prostoru bivše nam zajedničke države. Takođe, smatram da oni koji govore o presudi Međunarodnog suda pravde, pored toga što to naravno jeste najviša pravna institucija UN, to jeste institucija pred kojom očekujemo savetodavno mišljenje o protivzakonitom samoproglašenju nezavisnosti KiM, dakle, pored toga što govore, naravno, i o toj činjenici, moramo imati u vidu da je i taj Međunarodni sud pravde doneo jednu presudu. Međunarodni sud pravde je u stvari meritorna i referentna institucija koja može da donosi presudu i da utvrđuje nivo zločina koji se dogodio na određenom prostoru. Smatram da je zato veoma važan i zahtev poslaničke grupe SPS – JS da se ne bavimo pravnim definicijama nivoa zločina, već da smognemo snage da dosegnemo što širi konsenzus u sveobuhvatnoj političkoj osudi zločina koji se desio i u Srebrenici, a naravno i protiv pripadnika srpskog naroda na prostorima bivše SFRJ, što će naravno uslediti, kao što je danas i najavljeno ovde, praktično biti inicirano na Kolegijumu u četvrtak, a siguran sam vrlo brzo i biti usvojeno u ovom domu. Žrtve ne možemo deliti, prema zločinima se moramo odnositi na jedan istovetan način. Samo tako pokazujemo visok nivo odgovornosti prema ljudskim pravima, koja, ponavljam, jesu univerzalna. Mi na taj način štitimo i dignitet i moralni autoritet naše države i naših građana. Legitimna inicijativa predsednika Republike, gospodina Tadića, naravno da je naišla i na kontroverzne stavove, ali siguran sam i na većinsku podršku kada je pokrenuo ovu inicijativu. Mi u regionu moramo i treba da budemo lideri i inicijatori ovakvih aktivnosti i ovakvih tendencija, iz prostog razloga što jesmo najveći i smatram da moramo time da pokušamo da iniciramo, praktično da porodimo i kod onih drugih, dakle kod naših partnera, jedan istovetan odnos prema zločinima koji su se dešavali. Niko ovom deklaracijom nije želeo da utiče na negativan način na sentiment srpskog naroda, jer naša poslanička grupa za takvu ili takav sadržaj deklaracije nikada ne bi glasala. Niko dakle neće zaboraviti ni Kravicu, ni Skelane, ni Sarajevo, ni Tuzlu, ni "Bljesak", ni "Oluju", ali ako se budemo konstantno osvrtali u prošlost – mi nećemo imati svetliju budućnost, nećemo imati mogućnost uspešnije regionalne saradnje, nećemo doći do nivoa poverenja i pomirenja, koje je preko potrebno. Zato smatram da ova deklaracija predstavlja zaista pravu meru za one koji su kritičari zbog jednog ekstremnog stava, kao i za one koji su kritičari zbog drugo ekstremnog stava. Mi ovde ne možemo praktikovati neki nacionalizam koji nam nije preko potreban. Smatram da je mnogo važnije da stvari nazovemo pravim imenom i da osudimo ono što se zaista dogodilo – bilo u Srebrenici, bilo na svim ovim stratištima srpskog naroda koje sam pomenuo. Smatram da ovo jeste praktično civilizacijski iskorak i nas kao države i naših građana, a ono što je prethodilo i presudi Međunarodnog suda pravde, koja je usledila 2007. godine, 26. februara, jeste i nalaz Komisije o počinjenim zločinima i broju žrtava upravo u Srebrenici, koji je praktično tada u to vreme potpisao tadašnji aktuelni predsednik Republike Srpske, gospodin Čavić. Tako da ni sentimenti naših sunarodnika preko Drine, kako ih je neko nazvao ovde danas, prosto ne mogu biti ugroženi ovom činjenicom, jer je ovo bilo mnogo ranije. To je bilo nešto što je prethodilo ovakvoj presudi, na osnovu tog nalaza koji je i Vlada Republike Srpske, kojom je tada predsedavao gospodin Mikerević, ako se ne varam, usvojila 28. februara 2004. godine. Sada je pomalo paradoksalno da neke stranke koje su u to vreme, za vreme predsednikovanja gospodina Čavića, imali vrlo korektne odnose upravo s njim i s njegovom strankom, on napominjem sada predvodi Demokratsku stranku u Republici Srpskoj koja je opoziciona, sada govore nešto sasvim suprotno. U svakom slučaju smatram da jedan ovakav čin predstavlja hrabar čin, jedan težak čin, ali mislim preko potreban čin da svi ovde zajedno pokažemo da li smo za osudu zločina ili smo za to da i dalje zločine kompariramo i dajemo im neki nacionalni prefiks. Smatram da to nije potrebno. Smatram da ovakva deklaracija ne može da bude rezultat pritisaka međunarodne zajednice. Kada bi to tako bilo, onda bi mi bili politički infantilni i politički neodgovorni, tako da spočitavanje da je međunarodna zajednica uzročnik jedne ovakve deklaracije prosto nije utemeljeno u činjenicama. Možda su neki drugi bili zastrašeni ili navikli da ih neko sa strane pritiska. To se nama, barem iz Socijalističke partije Srbije, ne može spočitavati. Ono što u svakom slučaju treba da bude proizvod ove deklaracije i donošenja ove deklaracije jeste jedna jasna poruka. Smatram da i oni koji žele da na blagonaklon i dobronameran način pročitaju sadržaj same deklaracije mogu da vide da se tu osuđuju i zločini protiv srpskog naroda, da se očekuje jedan identičan tretman od strane parlamenata u regionu, ali takođe najvažnija poruka je poruka pomirenja, ali naravno da se svi zločini od strane svih aktera na prostoru bivše Jugoslavije osude. Kada budemo dostigli taj nivo, a mi smo praktično narodski rečeno povukli nogu, mislim da će biti moguće pomirenje i jedna blagotvorna regionalna saradnja. Mislim da je veoma važno da smo mi ti koji smo povukli nogu, a mislim da će istorija pokazati da sam bio u pravu.
Reč ima narodni poslanik Suzana Grubješić.
Dame i gospodo poštovani narodni poslanici, donela sam ovde jedno kapitalno delo. To je Enciklopedija srpskog naroda. Izdavač je "Zavod za udžbenike". Glavni i odgovorni urednik je naš poznati istoričar i zamalo akademik Radoš Ljušić, 2008. godina. Otvorite stranu 1064, dođete do odrednice pod slovom "S" i pročitajte šta se kaže u Enciklopediji o Srebrenici. ''Gradsko naselje i centar opštine, 293 kilometara kvadratnih u Republici Srpskoj. Locirana je na dolinskim stranama Crvene reke, s obe strane regionalnog puta prema Bratuncu. Prostire se u visinskom pojasu od 420 do 480 metara nadmorske visine. Objedinjuje više urbanih celina – centar, grad, Crvenu rijeku, Bratovo, Karanfil, Skender, Petriču i druge. Od davnina je poznata po razvijenom rudarstvu, proizvodnja srebra, po kojem dobija ime, i olova. Prvi put se pominje 1376. godine. U Srebrenici je do početka devedesetih godina 20. veka živelo pretežno muslimansko (64%) i srpsko (29%) stanovništvo, kao i na teritoriji istoimene opštine, gde je 1991. godine živelo 37.211 stanovnika. Tokom ratnih događaja od 1991. do 1995. godine došlo je do velikog pomeranja stanovništva. Reklo bi se da je u tih nekoliko julskih dana 1995. godine pomereno 8.000 Bošnjaka muslimana i to pomereno dva metra ispod zemlje i da se tada desio najveći zločin u Evropi posle Drugog svetskog rata. Ko je hteo da zna za Srebrenicu, taj je znao još 1995. godine šta se tamo dogodilo, a ko nije hteo da zna, taj i danas obezvređuje i relativizuje ovaj događaj, ne samo na način kako je to urađeno u Enciklopediji srpskog naroda, već i kroz gomilu pamfleta, od kojih smo neke i danas dobili, kvazinaučnih radova, skupova, tribina nacionalističke desnice, na kojima se dokazuje i pokazuje šta se to zaista desilo u Srebrenici. Narodna skupština Republike Srbije 15 godina nakon Srebrenice mora dadonese ovu deklaraciju i da osudi zločin u Srebrenici upravo zbog sebe i zbog svojih građana, i onih koji znaju i onih koji ne znaju, a naročito onih koji znaju, a negiraju, i za koje je Srebrenica samo varoš u istočnoj Bosni u kojoj se dogodio navodni zločin. Donošenje ove deklaracije mora da bude apsolutno iskreno. Ona ne treba da ima ikakve veze ni sa EU, ni sa tranzicijom, ni sa politikom uopšte. Ona treba da ima veze sa onim da li možemo da odgovorimo na pitanje da li smo uopšte ljudi. Nisu samo Srbi i nisu svi Srbi činili ratne zločine, ali oni Srbi koji to jesu činili moraju da budu jasno i nedvosmisleno osuđeni, kako krivica za to ne bi pala na generacije koje dolaze posle nas. Samo ako smo spremni na katarzično suočavanje sa razmerama i monstruoznošću srebreničkog masakra, mi kao građani Srbije i kao Srbi možemo da zahtevamo i od drugih naroda iz bivše zajedničke nam države da osude zločine počinjene nad Srbima tokom krvavog raspada bivše nam Jugoslavije. Za one Srbe koji su vernici, neka pročitaju šta kaže vladika Nikolaj Velimirović: "Ne žuri se da govoriš o tuđem grehu dok se ne setiš svoga". Mi ne možemo da utičemo na to da li će i kada Hrvati i Bošnjaci osuditi ubistva Srba u "Oluji", "Bljesku", Kravicama, Bratuncu, Skelanima i mnogim drugim srpskim stratištima, ali ono što možemo i što moramo jeste da se na najiskreniji i jedini mogući način izvinimo porodicama, prijateljima pobijenih Bošnjaka u Srebrenici, jer Srebrenica jeste mera naše čovečnosti i našeg mirnog sna, ali i mera odnosa zvanične Srbije prema simbolu stradanja u ratovima devedesetih godina. Prepoznatljivi ideolozi ratne i nacionalističke politike s kraja osamdesetih i tokom devedesetih godina donošenjem deklaracije gube bitku sa normalnom, humanom, tolerantnom i ljudskom Srbijom, onom Srbijom koja se toliko puta povlačila pred teškom nacionalističkom artiljerijskom paljbom i onom Srbijom koja i danas ćuti kada se u prvim borbenim redovima pojavljuju praktično svi oni koji su nas unesrećivali svih ovih prethodnih godina, ne samo nas, već i naše okruženje, one koji su negiranjem Srebrenice opravdavali svoje postojanje. Među njima su i otac nacije, najbogatiji levičar i urednik jednog upečatljivog časopisa, nekakvi samozvani evroamerički antiglobalistički intelektualci kojima je Srbija prilika da izađu iz anonimnosti i svi oni koji na našim stadionima i u našim halama uzvikuju onaj jezivi poklič "nož, žica, Srebrenica". Danas pred tom družinom nema uzmicanja i nema pravdanja za one koji su u naše ime pobili Bošnjake iz Srebrenice i koji su činili najekstremniji deo fatalne sprege nacionalističke politike etničkog čišćenja, laži i mržnje. Postoji jasna većina u Narodnoj skupštini koja će glasati za ovu deklaraciju. Nema konsenzusa, ali i ne treba da ga bude s onima koji svakog 12. marta prelepljuju Bulevar dr Zoran Đinđića, prvog ubijenog srpskog premijera, bulevarom jednog dželata iz Srebrenice, a izgleda da neće biti ni konsenzusa sa onima koji su to pre dve godine prestali da rade, ali ne znam da li danas imaju hrabrosti da potvrde u praksi svoje samoproklamovano evropejstvo. Glasajući za ovu deklaraciju, mi osuđujemo fabriku smrti u Srebrenici i mi odavde možemo da poručimo svima da se nikada nikome ne ponovi Srebrenica.
Na osnovu člana 37. stav 3. Poslovnika Narodne skupštine Republike Srbije, obaveštavam da će ovlašćeni predstavnik poslaničke grupe ZES, po tački dnevnog reda, biti gospodin Dragoljub Mićunović. Reč ima narodni poslanik Tomislav Nikolić.
U ime SNS najoštrije osuđujem sve zločine počinjene u građanskom ratu na teritoriji bivše Jugoslavije, kako zločine prema srpskom narodu, tako i zločine koje su pripadnici srpskog naroda počinili nad pripadnicima drugih naroda, a posebno zločin koji je izvršen nad muslimanima Srebrenice u julu 1995. godine i naveden u presudi Međunarodnog suda pravde. U ime SNS izražavam saučešće porodicama žrtava u Srebrenici, imajući u vidu da je Međunarodni sud pravde utvrdio da su tadašnja vlast i međunarodna zajednica boljom saradnjom mogle da učine da se posledice ove tragedije izbegnu ili znatno umanje. Negde početkom ove godine saznali smo od predsednika Republike Srbije da će Narodna skupština da donese deklaraciju o osudi zločina u Srebrenici. Pretpostavljam da je to nekakav ultimatum, pošto smo ovde već čuli, kada smo već istakli kandidaturu za članstvo u EU, onda moramo da istaknemo i kandidaturu za pakao i da sve što nam ovde predstavite kao vaš ultimatum Srbiji u stvari je uslov bez koga mi ne možemo da uđemo u EU. Mi smo saznali za tekst deklaracije, koji je vama predočen, vama poslanicima vladajuće većine koji ćete da glasate za ovo, neki ste iz Beograda, neki s KiM, neki iz Republike Srpske, i pokušali smo da postignemo dogovor da dođemo do nekog zajedničkog teksta. Vi ćete taj tekst videti. Mi smo danas, kada se ustanovilo da više ništa ne može sa vama da se dogovori, da izuzev prihvatanja da na zahtev SPS iz teksta izađe osuda bivšeg režima, da izuzev toga više ništa ne može da bude promenjeno, ni tačka, ni zapeta, podneli Narodnoj skupštini predlog teksta deklaracije kakav bismo bili spremni da prihvatimo i za njega da glasamo. Molim sekretara Narodne skupštine, kad može tako promptno da vaše akte dostavlja u roku od 15 minuta, da upozna poslanike i sa tekstom koji je predložila SNS. Mislim da je to tekst koji ne bi odbio nijedan poslanik ovde i za koga bi glasala Narodna skupština Republike Srbije. Ali, vi niste hteli tekst Narodne skupštine Republike Srbije, vi ste hteli svoj tekst, tekst koji ste svi vi dobili u gotovom obliku, tekst na čijem izvorniku je bio datum 2009. godina, tekst koji treba da predstavite ovde kao katarzu, kako reče ovde jedan od poslanika, kao nešto što je normalno, da svi mi ustanemo i da osudimo zločin. Da, svi mi stojimo mirno, osuđujemo zločin i izražavamo saučešće. Ali, i mi smo narod. Znači, želeli biste da sami sebe proglasimo isključivim krivcima za sve što se desilo i da svoj narod osudimo kao jedini narod koji je počinio zločin. Narodi ne čine zločine, čine ih pojedinci. Nemojte da se narod izvinjava za zločine pojedinaca. Onda na teritoriji bivše Jugoslavije ne bi bilo nijednog naroda koji nije zločinački ni zlikovački, jer su pojedinci svih naroda činili zločine. U svetu ne biste imali nevin narod, jer nema pripadnika svetskog naroda koji nije počinio zločin. Da vam ne govorim o državnim politikama zločina koje su postojale u svetu, pa nigde ne pročitah da su se ti narodi javno izvinjavali za ono što je čak njihova državna politika učinila. Mnogo toga smeta u ovom tekstu deklaracije, mnogo toga što je moglo da bude popravljeno, kada biste imali hrabrosti da nabrojite tuđe i svoje žrtve, da nabrojite svoje i tuđe zločine. Mislim da za to nije potrebna nikakva hrabrost. Veća hrabrost je potrebna da nabrojite samo svoje žrtve, a graniči se sa bezumljem da apostrofirate samo zločine koje su počinili pripadnici vašeg naroda, jer ovde se i danas rađaju deca u čije se vi sad ime, kažete, izvinjavate. Nemojte ni u moje ime da se izvinjavate, nemojte u ime bilo koga ko nije počinio nijedan zločin, nemojte da se izvinjavate. Ko ste vi da se izvinjavate u ime nevinih? Niste valjda nenormalni, pa da se izvinjavate u ime krivih? Krive pred sud, krive da kaznimo i da osudimo, a nevine da pustimo na miru, slučajno rođeni u srpskoj kolevci, slučajno u pravoslavnoj kolevci. Mi smo danas ovde sa svih strana napadani što smo pravoslavni, što naši sveštenici nisu osudili zločin. Ne kažnjavaju sveštenici, ne osuđuju sveštenici. Mi smo ovde saznali da to moramo zbog neke presude Međunarodnog suda pravde, a kroz svetsku istoriju se provlači mnogo presuda koje je kasnije razvoj čovečanstva oborio. Zar mi ne rehabilitujemo sada ljude koje su komunisti proglasili ratnim zločincima? Šta ćemo sa žrtvama inkvizicije? Da li su to bili nevini ljudi, oni koji su spaljeni? Da li postoji nešto univerzalno za sva vremena? Gde nas ovo odvodi, u iščekivanje da nam predložite i drugu deklaraciju po kojoj ćete valjda da ustanovite da smo i mi Srbi pretrpeli nekakva stradanja? Što razdvajate narode? Što prvo da govorimo o tome šta se desilo u Srebrenici, a potom ćete da nas pitate – hajde da se dogovorimo koje srpsko stratište da navedemo? Što navodimo stratišta uopšte? Zar nije zločin sam po sebi težak? Zar nisu tamo plakale muslimanske majke? Zar nisu ovamo srpske, zar nisu tamo hrvatske? Niste bili sposobni da ubedite parlamente drugih država da donesu ovakve deklaracije o svojim narodima. Niste bili sposobni da naše žrtve podignete na taj nivo na kome su tuđe žrtve. Koga ste u svetu ubedili da Evropski parlament treba da donese i jednu deklaraciju o osudi srpskih žrtava? Vi biste samo da poslušamo Evropski parlament. Ko je tamo bio da zastupa naše interese? Ko je uložio neki prigovor? Ko je uložio amandman? Zašto se vezujete u toj svojoj preambuli isključivo za Pakt o građanskim i političkim pravima, Evropsku konvenciju itd, što se vezujete za Konvenciju o sprečavanju i kažnjavanju genocida ako nije bilo genocida u Srebrenici? Da li znate da muslimanski svet ne priznaje ove izvore, već Kairsku deklaraciju iz 90. godine, po kojoj je Šerijatsko pravo važnije od svih drugih međunarodnih obaveza? Nismo li mi u Srbiji sastavljeni od više vera i nacija? Ima nacija koje ne priznaju ono što mi priznajemo. Ima nacija koje se po drugačijoj bogomolji mole svom bogu, i na njih treba da mislite i njihovo pravo da ovde spomenite. Šta bismo mogli da vam promenimo u ovome što ste napisali, a da bude prihvatljivo za sve građane? Šta kad svaka tobože opšta mesta vode isključivo na Srbiju kao na krivca? Šta kad kažete da se garantuje integritet i suverenitet svih država članica UN, a onda dodajete uključujući i BiH. Kakav je to presedan? Garantuje se svima ili će možda jednog dana da piše – garantuje se svima, ali se ne garantuje Srbiji, jer kad napravite izuzetak u jednom pravcu, možete napraviti i u drugom, i tu mislim na KiM. Što izdvajate BiH, kada je to već garantovano? Zato što će neko nama da izdvoji KiM, pošto nam to izgleda nije garantovano. Ako poštujemo presudu Međunarodnog suda pravde, ako tamo bude utvrdio da je došlo do nezakonitog otcepljenja KiM, hoće li to da bude razlog da druge države koje su priznale nezavisnost odustanu od priznavanja nezavisnosti? Neće, sada vam kažem. Mi smo mala država, veliki su narodi u ovoj državi. Veliku istoriju imaju, mada vi u ovom udžbeniku za sedmi razred, kada već pominjete udžbenike, jeste li gledali da vaša deca više nemaju predmet istorija, zove se – mozaik prošlosti. Hoćemo da obeležavamo neke događaje iz mozaika prošlosti srpskog naroda, hrvatskog. Tako vi nama polako menjate svest. Mislite li da to ne vidimo? Mislite da to mora. Ne mora, i u toj velikoj zajednici evropskih naroda ne mora da se prihvati sve, inače bi se utopile države, utopili bi se narodi, jezici. Zašto donosite deklaraciju koja nije odraz volje većine? Što se brojite do 126? Šta kada bude nekih drugih 126 da vam ponište ovu deklaraciju, kao što ste poništavali deklaracije Narodne skupštine do 2000. godine, rezolucije, zakone, sudske odluke? Šta ako doživite istu sudbinu koju je doživeo prethodni režim kada ste vi došli na vlast? Hoćemo li nešto za sva vremena da donesemo, da stanemo svi iza toga. Kakav smo dogovor danas imali kod predsednika Narodne skupštine: da bude mirni i tolerantni ton? Da li je to dogovor o tekstu deklaracije? Da li ste svi saglasni sa ovim tekstom? Niste, dobili ste ga, morate da dignete ruku, prebrojaće vas. Što i da ne podignete ruku? Vi iz PUPS-a dobili ste direktora "Srbijašuma". Da li se vi borite za javna preduzeća ili za prava penzionera? Koji je taj penzioner što je postao direktor "Srbijašuma"? Vi ostali se borite za prodaju "Telekoma", G17 600 miliona evra da podeli svojim aktivistima da formiraju stranku regionalnu, 600 miliona evra dobijate od prodaje "Telekoma". Mene bi bilo sramota, oborio bih glavu. Vi, gospodine Ivanji, što ste rekli da sam učestvovao u prodaji kada je Milošević prodao "Poštu", kako vas nije sramota? Bili smo u opoziciji kada je prodata i bolje je prodao nego vi.
Molim vas, nemojte se obraćati poslanicima takvim tonom.
Izvinite, ali gospodin je slagao na državnoj televiziji, na kojoj nema pristup, da sam učestvovao u prodaji kada je vaš Milošević prodao "Poštu". Moram da mu kažem da nisam učestvovao u tome, bio sam u opoziciji. Izvinite, molim vas, što branim ono što ste vi radili kao glavnu srpsku ideologiju. Idemo dalje, upućujemo reči izvinjenja. Tu treba biti obazriv. Dovedite onoga ko je počinio zločine, pre kazne neka se izvini. Zašto bismo se mi ovde izvinjavali? Kako da se izvinim za nešto što nisam učinio? Da se izvinjavam u tuđe ime, to je cinično. Otklonite posledice zločina, a ne da se izvinjavate. Od izvinjenja se ništa ne dobija. Kada ćemo neki reciprocitet da ostvarimo u odnosima sa drugim državama i drugim narodima, kada ćemo reći – hajde da svi jednog dana donesemo zajedno odluku o tome da se samo opominjuće sećamo na ono što smo radili pre 10, 15 godina, hajde da izbrišemo iz sećanja zločine koje smo jedni drugima počinili, a da nam ostane opomena da to više ne činimo? Kada će Slovenija da donese ovakvu deklaraciju, kada će Hrvatska, kada će entiteti u BiH, kada će BiH, kada će Albanija da nam se izvini za ono što nam je učinila? Dokle ćemo mi, neko reče ovde, da povlačimo nogu. Kakvu smo to nogu povukli? Ko je to sad u koloni za nama ko će da se izvini nama? Težak je korak priznati da je neko počinio zločin, priznati - Srbin je počinio zločin. Meni je to teško, evo priznajem Srbi su počinili zločin, ali je još teži korak kad niko neće da kaže – počinio sam zločin nad Srbima i nema nikakvu sankciju. Danas imate zločin genocida u Hrvatskoj. Danas niko ne može da ode tamo da se vrati da živi na svojoj imovini, danas će da bude proteran, kao što je proteran u "Bljesku" i "Oluji". Jeste li nekad pitali Hrvatsku zašto to radi, da li ste nekad bilo kakav uslov postavili za dalju saradnju, da bar to prestane? Niste. Lepo ste izgledali u Opatiji, i jedni i drugi. I ono što najviše boli, ovo je posao za Vladu Srbije. Dugo se bavim politikom, ali me nije toliko pojela da ne razmišljam kao čovek. Ne znam šta se to vama desilo, niko od vas nije stariji u politici od mene, osim gospodina Mićunovića. Gde ste to izgubili tu nit? Sutra morate na ulicu da izađete. U kojoj državi – u Srbiji, koju ćete da ubeđujete da ćete da je odbranite, da će da bude ravnopravna sa svima. Svedok sam ovde da su se razni predsednici zaklanjali iza parlamenta. Sporazum Ahtisari – Černomirdin doneo je jedan parlament, parlament u kome su glasali SPS, SPO, JUL. Nije pripisan Miloševiću. Uopšte nije potpisao ništa u vezi toga. Ovo naše posipanje ne tiče se ni Tadića, ni onog direktora Agencije za privatizaciju, nego parlamenta. Ko vodi unutrašnju i spoljnu politiku u Srbiji? Vlada Republike Srbije. Ko je kontroliše? Parlament. Šta je trebalo da uradi Vlada? Ako joj nije bilo dovoljno ono što je uradio Savet ministara kada je uputio saučešće i osudio zločin u Srebrenici, a ne pričate o tome da nam je ovo već drugi put, onda je bar mogla Vlada da donese svoju odluku, ovakav tekst, a mi ovde da diskutujemo da li to prihvatamo ili ne.Jer, ko smo mi, zakonodavna vlast, da mi osuđujemo zločin? Hoćete li možda i sudskoj vlasti da kažete donese ovakvu deklaraciju, onaj Visoki savet sudstva u kome sede puleni ovih vaših advokata iz poslaničkih klupa? Što predsednik Republike ne da ovakvu izjavu pred zastavama i s rukom na Ustavu Srbije? Ne, najbolje na poslanike. Kada kažem da smo mi Skupština narod, vi kažete mi nismo narod. Danas kažete – ovo mi radimo kao narod Srbije. Mi smo narod Srbije. Počastvovani da nas ima 250. Odgovorni što nas ima samo ovoliko i dobro razmislite u čije ime vi ovo danas govorite – u ime političkih stranaka, u ime svojih komšija, prijatelja, u ime svoje dece, u ime svojih bližnjih, u ime nepoznatih koji žive u ovoj zemlji, kojima danas kažete – dok ne uradite ovo, ne možete u EU, dok ne uradite ono, ne možete u EU. Što mi vama ne možemo da kažemo, dok ne počnu fabrike da rade, ne možemo u EU? Dok seljak ne počne da ostvaruje profit na svojoj njivi, ne možemo u EU? Što nas zamajavate da nam je ovo uslov za EU? Dok kradu državni činovnici, dok Vlada troši naš novac neograničeno i nekontrolisano, ne možemo u EU? Dok imate ljude koji imaju po četiri prekookeanska broda kojima švercuju narkotike, ne možete u EU, jer su imali zaštitu ovde, ne u ovom parlamentu, nego od ljudi koji vode vaše stranke, jer su s njima sedeli i terevenčili, jeli i pili.
Vreme. Privedite kraju, molim vas.
Završio sam, toliko je i Čedomir govorio.
Gospođa Nada Kolundžija.
Kada kažemo da ovom deklaracijom osuđujemo zločine i osuđujemo zločince, onda zaista ne postoji veština iz koje može da se izvuče zaključak da time preuzimamo krivicu u ime naroda. Ali, kada neko ko misli da je Srbija sigurna kuća za Ratka Mladića, istovremeno želi da se pokaže kao neko ko razume šta su vrednosti EU, u kojoj je neprikosnovenost života osnovna vrednost, u kojoj je čovek svaki pojedinac temelj svake politike, a ne sredstvo bilo koje politike, onda naravno nije teško razumeti zašto je potrebno ovoliko mnogo reči da bi se zapravo pokušao izbeći odgovoran odnos prema onome što očekuje Srbiju u budućnosti. Ako neko kaže da je traženje odgovornosti za zločince prihvatanje krivice, onda taj želi da kaže – lakše će biti zločincima, ako je ceo narod kriv. Onda zapravo neko hoće da zaštiti zločince, podmećući ceo narod kao krivca. Ono što mi ovom deklaracijom želimo da uradimo jeste, ne zato što imamo bilo kakav nalog bilo koga, već imamo jasnu potrebu i odgovornost da kažemo – zločin se desio. Zločin su počinili pojedinci, time što utvrđujemo odgovornost pojedinaca, zapravo želimo da sklonimo svaku sumnju sa celog naroda i svaku sumnju sa države. Ako ovu deklaraciju ne donesemo danas, onda će ovo pitanje opterećivati i našu decu. Ako danas kažemo – neko je počinio zločin i spremni smo da te zločince izvedemo pred lice pravde, onda ćemo osloboditi buduće generacije ovog tereta koji im je nametnut. Očigledno je teško sa malo reči pronaći prostor da se, tobož, podrži civilizacijski princip i da je ljudski život neprikosnoven, i da se ne sme deliti po nacionalnom, verskom ili bilo kojem drugom predznaku, onda treba mnogo reči, očigledno, da se izbegne osuda zločina i zločinca. Možda pre svega zbog toga što nije jasno onima kojima bi to trebalo da urade da li su na strani žrtve ili su na strani onog ko je zločin počinio. Zato je možda jednostavnije reći – ne, mi ne želimo da srpski narod oslobodimo pozicije u koju je talac pojedinaca. Mi želimo da delimo sudbinu ne naroda, već želimo da deli narod sudbinu onih koji su počinili zločin. Ako želimo da Srbiju gradimo na vrednostima evropskog društva, onda moramo da znamo, pre svega, šta jesu elementarne vrednosti tog društva. Ljudski život jeste elementarna vrednost tog sistema. Ono što je takođe elementarna vrednost, jeste da se taj ljudski život ne deli prema nacionalnoj, verskoj ili bilo kojoj drugoj pripadnosti, da on nema veću ili manju vrednost u zavisnosti od toga kakav predznak nosi. Ovde smo optuženi da hoćemo da menjamo svest i tu jedino mogu da se složim. Da, hoćemo da menjamo svest u kojoj je normalno bilo da se u ime nekih nejasnih, mračnih ciljeva atakuje na ljudski život. Hoćemo da menjamo svest u kojoj je neko smatrao da je opravdano negirati zločin. Hoćemo da menjamo svest u kojoj je neko tvrdio ako osudimozločin i zločinca, onda smo prihvatili krivicu za ceo narod. Da, hoćemo da menjamo tu svest i hoćemo da Srbija bude ono što ona po potencijalu sopstvenog naroda jeste i ono što se menjalo u svesti tog naroda jeste vrlo često odgovornost neodgovornih političara, koji su, falsifikujući činjenice, pokušavali da zatruju svest sopstvenog naroda.
Reč ima gospodin Slobodan Samardžić.
Poštovani narodni poslanici, poštovani predsedavajući ….
Izvinite, molim vas. Pretpostavljam, replika Tomislavu Nikolić? Gospodin Senić, replika gospodinu Nikoliću.
Poštovani predsedavajući, poštovani poslanici, sigurno da danas dan nije za repliku i uopšte nemam nameru da na ovo što je gospodin Nikolić govorio odgovaram u smislu replike. Hoću samo da kažem, gospodine Nikoliću, da mi danas imamo kao ljudi moralnu obavezu da kažemo šta mislimo o masakru koji se desio u julu 95. godine u Srebrenici, koju je Međunarodni sud pravde, najviši organ pravde UN, okvalifikovao kao genocid. Nemojte u današnju raspravu da unosite stranačke bilo kakve odnose. Nemojte pogotovo, gospodine Nikoliću, da unosite stranačke odnose zbog vaših ličnih problema. Rekao sam vam još pre godinu dana da put od bine, sa koje gledate kako gori američka ambasada, do prijema u američku ambasadu nije tako lak i nije tako jednostavan. Danas vam kažem da put od negiranja EU do ulaska u EU takođe nije tako lak i jednostavan. Razumem da je vama danas teško i da šaljete poruku stranim ambasadorima kako vi hoćete da osudite zločin u Srebrenici, ali fokus grupe nalaže drugačije. Fokus grupe nalaže da govorite upravo ono što govorite danas, da bi rejting vaše stranke bio veći za dva ili tri procentna poena od DS ili bilo koje druge stranke vladajuće koalicije. Ali, gospodine Nikoliću, hajde da današnji dan posvetimo istini, hajde da današnji dan bude prilika za sve nas da kažemo šta mislimo o tom masakru u Srebrenici. Hajde da danas odamo dužnu poštu žrtvama i porodicama žrtava zbog tog masakra, a da već sutra ovde imate i ministra iz G 17 ili bilo koje druge političke stranke, pa ih optužite za Telekom i za bilo šta što je legitimna politička borba. Ali, nemojte nas sve, nemojte građane Srbije da uvlačite u vaš lični problem jer ne možete, prvi put otkad ste prešli na evropski put, da budete i nacionalista i Evropejac. Došla je tačka kada morate da se odredite i vi ste napravili svoj izbor, nas ostavite na miru da odradimo ovo što je na dnevnom redu i da makar malo povratimo dostojanstvo Srbiji, pre svega vodeći računa o narušenom dostojanstvu, a vi ste bili jedan od glavnih ideologa takve politike. Imate našu podršku za evropski put, ali je taj put, gospodine Nikoliću, jako težak, velike su prepreke. Nije dovoljno samo da promenite ime stranke i da govorite drugačije. Morate svima nama zajedno da pomognete da izlečimo sve te bolesti koje su nas tokom devedesetih godina napale, zbog kojih smo danas (Predsednik: Vreme. Privedite kraju, molim vas.) tu gde jesmo, da 15 godina nakon masakra u Srebrenici razgovaramo o tome i ne možemo napred.
Reč ima gospodin Tomislav Nikolić.
Možda ste se vi od mog delovanja i razboleli, ali ja vam nisam preneo klicu lopovluka. To ste negde drugde zaradili.
Molim vas, obraćajte se poslanicima s poštovanjem.
Poštovani gospodine Seniću, tu vam klicu nisam preneo. To ste vi negde zaradili u svom novom okruženju. Dakle, jeste težak put kojim idemo svi mi naprednjaci, ali pogledajte kako mi polako idemo i kako je taj napredak evidentan. Znam da smetamo svima u ovoj sali i lepo se udružujete u lokalnim samoupravama svi protiv nas, kako vam gde i kad odgovara. Ali, vi ovo ne možete da zaustavite. Ovo je želja građana Srbije. Pogledajte kako vi to tumačite politiku. Kažete – radimo ono što mi kažu istraživanja o tome šta narod želi. Što bih radio ono što narod ne želi? Što bih bio G 17 plus? Želim da stranka pobedi onako kako narod želi, da vladam kako narod želi. Nemam nameru vas da vređam, niti da vam pomažem, niti vi meni treba nešto da pomažete. Izbori će da opredele sve. Nego vi imate podršku da ne bude izbora. Ovo je jedinstveni slučaj da deo opozicije ne želi izbore. Nađite normalnu demokratsku zemlju u svetu u kojoj opozicija ne želi izbore i ja ću da se povučem i da ne tražimo izbore još dve godine. Nije stvar u tome. Ovo je bila zamka za SNS, zamka Borisa Tadića i vi ste je danas otkrili. Znači, kao tamni vilajet, ako uzmeš pokajaćeš se, ako ne uzmeš pokajaćeš se. Ako pokažeš da prihvataš ovu deklaraciju, svrstavaš se uz nas koji ne mislimo na svoj narod, ali neće da glasa narod za tebe. Ako budeš uz svoj narod, ne svrstavaš se uz one koji žele u EU, pa te neće EU. Sve ćemo mi to polako da savladamo. Pričali ste mi o američkoj ambasadi. Vi znate da sam stigao i do te američke ambasade. Niti sam ušao puzeći, niti sam izašao puzeći. Pričali ste o EU, pa i tamo sam stigao. Pomenite mi destinaciju gde neću stići kao predstavnik SNS. Jedina destinacija u koju neću da stignem to je ona u koju će neki od vaših, a to su ovi KP domovi i zatvori.
Gospodin Vlajko Senić ima reč.
Nema potrebe.
Zahvaljujem. Imali ste pravo na repliku, koju ne koristite. Zahvaljujem na tome. Gospođa Nada Kolundžija ima reč.
Želim, kao ovlašćeni predstavnik predlagača, da kažem da te manije veličine u kojoj neko misli da se nešto radi zbog toga da bi mi znali s kim imamo posla zaista pokazuju problem nerazumevanja sopstvene pozicije. Mi ovo radimo zbog građana Srbije, radimo zbog budućnosti, a to što vi niste spremni da preuzmete odgovornost, kao što ste i u prošlosti pokazivali da niste spremni da preuzmete odgovornost, govori o vama, a ne o nama, koji jesmo spremni da preuzmemo odgovornost. I kao i predsednik Republike, i ova poslanička većina preduzima korake koji nisu često popularni i mi ponekada radimo ono što građani nisu sigurni da bi podržali, ali mi znamo da to jeste interes i znamo da je ponekad neki potez bolan i težak, ali preuzimamo odgovornost zato što znamo da je to u interesu budućnosti ove zemlje.
Gospodine Samardžiću, molim vas da se ponovo prijavite. Gospodin Nikolić želi repliku, izvolite.
Zahvaljujem se gospođi Kolundžiji što se setila još šta bi mogla da kaže, pošto nisam izazvao repliku. Mogao bi gospodin Senić da kaže da sam njemu nešto uputio, ali što da ne, može i vama, gospođo Kolundžija. Narod bi bio oduševljen kada biste vi nešto uradili za njega. Građani Srbije bi sigurno bili zadovoljni kada ne bi morali da leže na pruzi da čekaju da ih zgazi voz, pošto ste njihove fabrike poklonili kriminalcima, prijateljima ljudi koji sede u ovim klupama, poklanjali ljudi koji sede ili u ovim klupama ili onde ispred gospođe Đukić-Dejanović. Narod bi zaista bio zadovoljan kada bi osetio da nešto činite za njega. Šta vi to činite za narod? Koja je to grana privrede u kojoj ste nešto učinili za narod? Koji su to međunarodni odnosi u kojima ste nešto učinili za narod? Recite mi. Iskreno bih voleo da mogu da vas podržim u bilo čemu dobrom što uradite, ali vi ste se toliko osilili da više i računate na bilo čiju podršku. Vi brojite do 126 i dok ima tamo onog jednog krila, koje kritikujete kada meni upućujete kritike, jer kada meni kažete da sam ideolog, da sam kriv, tu gospođa Grubješić misli na one što sede desno od vas kojima sada delite taj kolač od prodaje "Telekoma". Recite slobodno i otvoreno, recite tim socijalistima kakvi su bili. Što moram ja da im pričam? Tamo i ljudi koji će da se opamete kad-tad. Za sada ste vi kao neka kompaktna celina, preganjate se, dogovarate, pa na kraju oni popuste. Ali, ovo ne može dugo da se trpi. Ovo građani Srbije ne mogu da trpe. Ovo ni SNS neće moći još dugo da trpi. Doći ću izgleda u sukob sa svojim stavom o tome kako treba promeniti vlast, ali kada treba nešto učiniti za građane Srbije, samo mogu da pogazim svoj stav, a vi samo gledajte šta se razvija iz dana u dan. Samo vas molim, vas koji ste se predstavili kao ideolozi ovog novog poretka u Srbiji, prošetajte malo ulicom, razgovarajte na pijaci, idite u selo, razgovarajte sa seljacima, da vidite šta vam ljudi misle. Blag sam prema vama, čuvam vas i štitim. Raščupali bi vas ljudi. Idite iz grada u grad, pokažite mi koliko fabrika radi od vaših privatizovanih. Recite mi, pošto se neki od vas razumeju u poljoprivredu, šta će ove godine da se isplati seljaku da ostvari neki profit? Kako se zove taj proizvod? Hajde da svi to radimo. Dakle, ovo je replika, nije tema. Zaista imam previše živaca, hoću da vam pomognem. Nije lako voditi državu u ovo vreme, ali vi je vodite u ambis. Prodaj, zaduži se, potroši. Prodaj, potroši, zaduži se. Imate li još jednu reč u svojoj ekonomskoj logici?
Vreme. Gospođa Nada Kolundžija ima reč.
Osim što kršite Poslovnik i ne držite se teme, pokazujete žalosno odsustvo razumevanja za važnost teme. To o čemu vi pričate tema je buduće sednice i o tome ćete imati prilike da pričate tada. Ako nemate argumenata kojim biste mogli da opravdate svoju poziciju pred onima koji od vas traže da glasate za ovu deklaraciju, kako biste dokazali da jeste ono što im pričate u ambasadama, onda je možda bolje da ne govorite.
Gospodine Samardžiću, moraćete ponovo da se prijavite.
Poštovani narodni poslanici, mi danas raspravljamo o jednom Predlogu deklaracije koji je jednostran, nepravičan, lažan i nametnut. Jednom rečju, reč je o deklaraciji koja je sramna za ovu skupštinu i za ovu zemlju. Ova deklaracija u mnogo čemu, i po postupku i po sadržaju, imitira rezoluciju Evropskog parlamenta od januara 2009. godine, ali Evropski parlament nije morao da se osvrće na ono na šta mi moramo. Evropski parlament mogao je da postupi po željama jedne poslaničke grupe. Inicijator ove rezolucije u Evropskom parlamentu bio je jedan mali junak jednog malog prljavog rata s kojim je sve započelo u bivšoj Jugoslaviji juna 1991. godine. Sad je upisao puni krug sa tom deklaracijom i sa ovom našom koja će se doneti, ako ne bude pameti, onako kako je to zamislio ovaj mali igrač. Ne smete da zaboravite na nekoliko činjenica koje su bile prisutne januara 2009. godine u Evropskom parlamentu. Taj predlog rezolucije nije prošao ni kroz jedan odbor Evropskog parlamenta. Rasprava je trajala pola sata. U raspravi su učestvovali samo predstavnici grupe ovog malog junaka malog prljavog rata u Sloveniji 91. godine. Tu je postojao neki poseban interes koji je iznet na Evropski parlament, a onda je on silom nametnut našoj zemlji i našem parlamentu da ovde donesemo deklaraciju, koja će negde po sadržaju biti slična onoj rezoluciji, pa bogami i po postupku donošenja. Zašto je to bilo potrebno Srbiji i Narodnoj skupštini Srbije? Zar nije Narodna skupština Srbije mogla da donese jednu deklaraciju u kojoj će osuditi sve ratne zločine od Slovenije pa do Srebrenice jula 1995. godine? Zar se nije moglo tako postupiti? Zar nije Narodna skupština mogla da osnuje komisiju koja će utvrditi činjenice o tom ratu i posebno činjenice o Srebrenici? Zašto da ne? Mogla je i to da učini, ako je Srebrenica u pitanju. Osim toga, Srebrenica ima jedan širi pojam. Nije Srebrenica samo ono što se dogodilo jula 95. godine, Srebrenica je ono što se tamo permanentno događalo od maja 92. godine. Poštovani poslanici, mi smo dobili svi, čini mi se, jedan dopis opštinske organizacije porodica zarobljenih i poginulih boraca i nestalih civila Srebrenice. Ne znam da li ste to čitali? Ko je čitao, pitam ga kako se osećao dok je čitao ove činjenice koje su ovde istaknute? To je Srebrenica, takođe. Ali, istaći Srebrenicu kao jedno mesto ratnih zločina, u građanskom ratu koji je trajao gotovo četiri godine, od Slovenije pa sve do Srebrenice, istaći samo žrtvu jednog naroda u jednom mestu, dakle, Bošnjaka u Srebrnici, znači zapravo relativizaciju zločina u bivšoj Jugoslaviji. To je rezultat, to je efekat. O tome morate voditi računa. To je manjkavost ove posebne deklaracije, koja ima poseban interes i taj interes nije lociran u ovoj zemlji, on je unet, on je dat kao nalog da bi Srbija donela ovakvu deklaraciju i da bi potpisala sebi samopriznanje za krivicu. Dakle, reč je o tome. Zašto Skupština nije postupila onako kako je mogla? Zašto nije osnovala anketni odbor ili komisiju koja bi trajnije radila na tome? Zato što smo mi negde prihvatili isledničku pravdu i zato što smo prihvatili isledničku istinu. Znate kako izgleda islednička istina? Kada vas islednik dovede i kaže – sve znamo, istina je poznata, a vi treba da govorite, tj. treba da priznate. Dakle, to je priča sa Srebrenicom jula 95. godine. Navodno su sve činjenice poznate, a posle toga, zadnjih desetak godina, kako je krenulo ozbiljnije istraživanje, videlo se da te činjenice nisu one prave. Mi se danas možemo pozivati koliko god hoćemo na odluke određenih međunarodnih tribunala, ali ova skupština nije sud, ne mora ona da se povodi tim odlukama zato što je ovo političko telo, političko predstavništvo građana. Pogledajte kako se ovo klupko odvija. Mi usvajamo deklaraciju koja je gotovo istovetna rezoluciji Evropskog parlamenta. Evropski parlament se poziva na presudu Međunarodnog suda pravde o genocidu, a Međunarodni sud pravde se poziva na presudu Haškog tribunala o krivici generala Krstića za Srebrenicu. Ako pogledate tu prvu presudu, presudu generalu Krstiću, videćete da tu nešto fali. Sama presuda polazi od pretpostavke da će se u 15 grobnica, za koje se smatra da postoje, kada se bude kopalo otkriti dovoljan broj žrtava da se može opravdati onaj broj sa kojim se startovalo, više od 7.000 žrtava. Posle 2001. godine kopalo se i dalje, ali se ti dokazi nisu našli. Presuda je ostala. Tu presudu je prepisao Međunarodni sud pravde u slučaju Bosne protiv Srbije. Tu presudu je prepisao Evropski parlament i mi sada prepisujemo od Evropskog parlamenta tu presudu. Kao ono – povuci, potegni, iščupati ne možemo. Dakle, to je nešto što se mora staviti na predmet ispitivanja i mi to kao parlament možemo, možemo kao komisija, možemo kao neka institucija koja će tragati za činjenicama građanskog rata od 1991. do 1995. godine. Zašto se tako ponašamo da moramo prihvatiti nešto što je zaista rezultat i posledica nekih političkih prilika i političkih odnosa snaga i moći u to vreme? Tada su i sudovi morali da prihvate te kvazičinjenice i od tada i odatle sve potiče. Znači, ne moramo isledničkom istinom, možemo tražiti našu istinu i zato je trebalo ili da donesemo istinoljubivu deklaraciju ili da osnujemo komisiju ili anketni odbor, ili da ozbiljno kao država osnujemo instituciju koja će se baviti time. To je bio naš zadatak, a ne da ovako smandrljavamo stvar, kao što je to učinio Evropski parlament. Srbija izgleda nije u prilici da traga za činjenicama i za istinom svoje bliske prošlosti i bliske prošlosti one velike države u kojoj smo živeli. Srbija je danas u prilici da prima i prihvata ultimatume kako ih ko donese. Srbija je danas izložena takvim ultimatumima, iako je podložna takvim ultimatumima, Srbija ima jedan put bez alternative i Srbija je spustila cenu svog samopoštovanja do najniže moguće mere. Dakle, može se od Srbije tražiti da se odrekne dela svoje teritorije, može se tražiti da prizna granice nelegalno proglašene države Kosovo, može se od Srbije tražiti da utiče na rukovodstvo Republike Srpske oko ustavnih promena, da donese deklaraciju koja ne odgovara interesima, koja konačno ne odgovara činjenicama i istini, to je najbitnije. Nije bitna politika, bitno je da utvrdimo šta se dogodilo i da zaista kao narod koji je istinoljubiv i koji hoće da otvori stranice istorije donesemo jednu deklaraciju koja će biti u saglasnosti sa tim činjenicama. Srbija je jako izložena država i jako podložna država i njeno rukovodstvo zapravo ne zna šta radi. U ovim neprilikama oko kandidature mi možemo da učinimo šta god ko želi, možemo ako treba da donesemo i ovakvu deklaraciju. To je sasvim jasno. Danas kada se u Briselu odlučuje da li će se ratifikovati Sporazum o stabilizaciji i pridruživanju, kada se odlučuje da li će se dati zeleno svetlo komisiji koja treba da donese onaj famozni upitnik, danas se Srbiji mogu ispostavljati i razni drugi računi. U tim računima dugova imaju i velike zemlje koje su učestvovale u ratu u BiH. To je sasvim jasno. One zapravo vode igru. Ako pogledate taj Unprofor koji je tamo delovao od 92. godine, koji je trebalo da obezbedi tzv. zaštićenu zonu i demilitarizaciju, i ako pogledate taj holandski bataljon, koji je trebalo da svoj posao tamo odradi, vi ćete videti da to nije urađeno kako treba. Po izjavama njihovih komandanata, koje danas možete čitati gde god hoćete, koje danas možete čitati i u onom izveštaju holandskog instituta, u Srebrenici je u vreme te demilitarizacije i statusa zaštićene zone bila formirana muslimanska vojska od preko 5.000 naoružanih ljudi. Odakle je to oružje stiglo? Ko ga je doneo? Ko je stavio povez preko očiju da ga ne primeti? Vidite, u tome i jeste razlog traženja istine. Za to vreme, oko tri i po hiljada Srba je pobijeno u tom području, dakle, od maja 92. godine do proleća 95. godine. Posle toga je pobijen jedan broj muslimana – 2.000, prema nalazima forenzičara, možda i više. Neko je rekao 8.000 i svi trčimo za time. Ne licitiram ja brojkama. Neko ko je rekao 8.000, on je počeo da licitira. Zašto bismo pali na kolena pred tom izmišljenom cifrom? Zašto to ne istražujemo? Zašto ne pogledamo? Zar ćemo pred islednicima da tražimo istinu? To je zaista neverovatno i nemoguće. Znači, gospodo, ovde se namiruju računi velikih sila i velikih zemalja, pa i nekih manjih koje snose krivicu za ono što se dogodilo, a račun se danas ispostavlja Srbiji, i ne samo Srbiji nego i Republici Srpskoj. Ako hoćete, poslednjih nedelja i meseci o tome se zapravo i radi. Republika Srpska ne stoji dobro u apetitima i planovima velikih zapadnih sila. Bosna i Hercegovina je pred ustavnim promenama, to je svima poznato. Naše rukovodstvo Srbije, na čelu sa predsednikom Republike, imalo je da kaže prošle jeseni, kada je silom trebalo Ustav da se promeni, samo sledeće – mi ćemo se složiti sa svakim sporazumom do koga dođu predstavnici tri naroda. Je l' tako? Izvinite, molim vas, sporazum u Bosni i Hercegovini postoji od jeseni 95. godine. To je sporazum tri naroda. Najpre je jednim sporazumom dva naroda napravljena Federacija Bosne i Hercegovine. Napravljena je i jednim sporazumom jednog naroda Republika Srpska. One su unete u onu praznu ljušturu međunarodno priznate Bosne i Hercegovine 95. godine u Dejtonu i to ne treba dovoditi u pitanje. To je sporazum. Zašto sada izmišljati neke nove sporazume? Ali, u čemu je problem? Problem je u tome što je ta tvorevina iz Vašingtona 94. godine jedno mrtvorođenče i što ta tvorevina ne funkcioniše. Treba sve prebaciti na žrtvu Republike Srpske, nju proglasiti genocidnom tvorevinom, doneti jedan niz deklaracija, pa onda naterati i Srbiju da to učini. To mi danas činimo. Prema tome, moramo voditi računa o posledicama ovih naših činova. Gospodo poslanici, mi dakle raspravljamo o jednoj deklaraciji 2010. godine, dobrih pet ili šest godina pošto se u celom svetu na više mesta istražuje ono što se događalo i na teritoriji cele bivše Jugoslavije, i na teritoriji Bosne i Hercegovine, konačno i u samoj Srebrenici. Mi danas imamo dosta izveštaja iz kojih možemo dakle doneti nekakav sud. Ovo što sam govorio ne tvrdim da je poslednja reč. Ovo govorim iz literature koju sam imao prilike da pročitam. Dakle, iz šire literature. Samo kažem da mi ovde radimo pogrešan posao. Mi ovde zapravo svedočimo o ispravnosti isledničkog postupka i mi zapravo treba da kažemo – dobro, u redu, priznajem, u takvoj sam situaciji, nateran sam da priznam takozvanu istinu. Da li mi to moramo da uradimo? Po mom čvrstom ubeđenju – ne moramo. Postoji prostor da se jedan narod i jedna država izbori za istinu. Postoji takav prostor, mi smo ga imali i možemo ga imati, ukoliko želimo. U krajnjoj liniji, ovo što se danas događa jeste nešto što je u toku i što ne mora da znači da će se završiti ovako kako vi zamišljate. Na kraju, rekao bih još nekoliko rečenica da time zaključim ovo moje izlaganje. Dakle, imajući sve ovo što sam rekao u vidu, ova deklaracija je zaista sramna deklaracija. Rukovodstvo države Srbije je dovelo ovu državu do jedne poslednje granice samopoštovanja. Ono zajedno sa sobom hoće u taj bezdan nacionalnog beščašća da ubaci i ovaj parlament, hoće da ubaci ceo srpski narod. Mi to danas ne smemo dopustiti. Poslednji je čas da se razgovara o ovome, iako je povod za ovaj razgovor zaista nametnut i veštački, ali svaku priliku treba iskoristiti. U krajnjoj liniji, mi ovo zaista ne možemo prihvatiti. Neophodno je reći jedno jasno ne nepravdi i laži, jedno ne neistini. Mora se na kraju reći ne i ovoj deklaraciji. Nju ova skupština ne bi smela da prihvati, a to bi bio jedini način da mi kao država nastavimo da se bavimo ovim izuzetno važnim pitanjima.
Gospođa Nada Kolundžija. Izvinjavam se, po Poslovniku, gospodin Jovanović.
Gospođo predsednice, profesor Samardžić je povredio član 104. stav 2. Poslovnika – dostojanstvo Skupštine. Zapanjen sam. Ne postoji druga reč osim te koju mogu da upotrebim opisujući ovo što je izgovorio kao predstavnik jedne parlamentarne grupe u ovakvoj raspravi. Toliko brutalnih laži, profesore Samardžiću, ne pamtim da sam čuo za svojih deset godina parlamentarnog iskustva. Da vi sebi, kao profesor Beogradskog univerziteta, dozvolite tako licemerno i lažno krivotvorenje Rezolucije Evropskog parlamenta. U prvoj rečenici Rezolucije Evropskog parlamenta kaže se – izražava se poštovanje svim žrtvama nasilja tokom ratova na prostorima bivše Jugoslavije, saučešće i solidarnost porodicama žrtava, od kojih mnoge još uvek nisu dobile konačnu potvrdu o sudbini svojih rođaka. Priznaje se da je taj kontinuirani bol sve veći zbog neuspeha da se odgovorni za počinjeno privedu pravdi. Kako vas nije sramota da vi ovakve rečenice izgovarate?
Molim vas, nemojte se obraćati poslaniku.
Mi smo vas zamolili danas na konsultacijama da omogućite elementarno poštovanje dostojanstva ovde u Skupštini. Mi možemo da se razlikujemo i strašno se razlikujemo, ali su meni tri rečenice Tomislava Nikolića, one prve tri koje je izgovorio, dovoljna kompenzacija za sva druga neslaganja. Ali, ovakvo laganje u raspravi, to je skandal. Naš narod je i nesrećan zbog toga što je zatrovan lažima. Ovo o čemu mi danas ovde govorimo je nacionalno beščašće. A čast je ubiti 8.000 vezanih ljudi pa ih prekopavati buldožerima? Kakve to veze ima sa srpskim narodom? Koga mi to ovde danas branimo na takav način? Mi u raspravi možemo da iznosimo političke stavove, ali ne možemo da pristanemo na raspravu u kojoj je apsolutno sve dopušteno i u kojoj ne postoji nijedan kriterijum. Ovaj parlament obavezuje Ustav ove zemlje, a on se ne poštuje ovakvim raspravama. Kakva zavera velikih sila? Pa, svet može bez Srbije. Ko je to tražio od Srbije da donese ovakvu deklaraciju? To je naša lična potreba. Jedino na takav način možemo da napravimo razliku između nas i ubica i zločinaca, onih koji su bili poslednja rupa na svirali ovakvoj politici pre deset godina, pa smo danas mi u živom blatu od pre deset godina. Nemojte to više da tolerišete.
Vreme. Gospodin Slobodan Samardžić ima reč.
Kako stvari stoje, nama će se ovde zabraniti da slobodno mislimo i govorimo. To je upravo najbolji dokaz onog mog govora. Govorio sam o toj isledničkoj istini sa kojom smo mi sad suočeni. Sada pojedini poslanici pokušavaju da nam zapuše usta. Ne mogu da raspravljaju argumentovano i činjenicama, nego raspravljaju pretnjama i uvredama. Dakle, laž i licemerje - to je bilo rečeno. Ja sam izneo nekoliko činjenica. Znate, ako neko kaže da je bilo 8.000 vezanih ljudi, onda on ništa ne zna o Srebrenici. Tačno se zna koji je broj iskopanih leševa bio vezan. Ta cifra postoji. Ja vam je neću reći, gospodine Jovanoviću, jer treba da čitate malo tu literaturu. Vi polazite od predrasuda i gotove istine koju je neko napisao, izvikao tu cifru i sada mi moramo da padamo ničice nad time, da budemo neslobodni ljudi, da zaboravimo da mislimo, da zaboravimo da govorimo, da se samooptužimo. Naravno, ta rezolucija Evropskog parlamenta počinje sa rečenicama, ali ja nisam rekao da ona ne počinje sa tom rečenicom. Reagovao sam samo na ono što je njoj slično sa ovom našom. Dakle, govori se o genocidu nad jednim narodom i o genocidu na jednom mestu, na osnovu presude Međunarodnog suda pravde. Protiv toga sam govorio. Koliko sam mogao za 15 minuta, izneo sam ovlaš nekoliko dokaza. Nemoguće je o tome govoriti u 15 minuta. Zato sam se i založio za ono što imamo pravo kao slobodni ljudi u slobodnoj državi. Ne može niko da nam zabrani to. Kome god ko da puni uši i usta, ne može to da nam zabrani. Srbija je na stubu srama. Na stubu srama će biti još više posle ove deklaracije, a najviše zbog nekih koji dogmatskom svešću i dogmatskom pameću nemaju elementarnih uslova da polože račun pred istinom, ne smeju da se suoče sa istinom, boje se istine zato što na osnovu te neistine žive i rade, dobijaju pare, funkcionišu i tako dalje. Takvih je u ovoj zemlji jako puno. To je jedna interesna grupa, jedna koterija u ovoj državi koja ne dozvoljava da se dođe do reči u javnom mnjenju o celom ratu, o ratu u Bosni i Hercegovini i o Srebrenici. Ova skupština je prilika da se to pitanje otvori. Hvala na pažnji.
Gospodine Jovanoviću, imate reč.
Profesor Samardžić je samo tragična posledica jedne politike, za koju smo delom i mi odgovorni zbog toga što smo joj dopustili da dođe na vlast, politike Vojislava Koštunice, koji je branio interese srpskog naroda na isti način na koji to danas ovde čini njegov epigon profesor Samardžić, nikad ne postavljajući pitanje rezultata i odgovornosti koja iz toga proizilazi. Gospodine Samardžiću, naša je ljudska potreba da govorimo istinu. Istina postoji i ona je dobro poznata i vama. I ne može se istina zatrpati tim praznim frazama, na kojima vi tako insistirate. Zašto ste u panici? Zato što ste deset godina bili vlast i opet niste uspeli tu istinu da savladate. Pre deset godina ste napravili Komisiju za istinu i pomirenje, čija je jedina uloga bila da dalje truje srpski narod, da ga deli i svađa sa svetom, jer jedino takvim narodom vi možete da vladate. Neću spuštati ovu raspravu na onaj nivo na kom bi ona morala da bude da bih vam odgovorio adekvatno na sve ono što ste za sobom ostavili.Prošle nedelje smo ovde raspravljali o reviziji budžeta za 2008. godinu i mogli smo se tada suočiti sa činjenicama koje opisuju lukrativno vaš patriotizam, ali drago mi je što je ovaj narod zdraviji nego što je to vaša politika i što je ipak uspeo da stvari postavi na svoje mesto, a vas u zadnje redove ovog parlamenta. Napominjem još jedanput, sramota me je neistina koje ste izgovorili. Sramota me je činjenice da ste ovaj narod osudili na život u izolaciji zbog toga što ste bili nesposobni da podnesete istinu. Paketi o kojima govore vaši mitski junaci Mladić, Krstić, Beara su ljudi koji su vezani ubijani, toliko ubijani da je njihovim ubicama pozlilo, pa su tražili predah. Prebrojte vi Srebrenicu, pa mi recite koliko je tamo ljudi. Te kosti se još uvek traže.
Gospodin Velimir Ilić reklamira povredu Poslovnika.
Gospođo predsednice, poštovani narodni poslanici, jako mi je žao što u ovom parlamentu mogu da čujem ovakve povrede Poslovnika (koje vi, kao predsednik parlamenta, tolerišete), da neko zabranjuje poslanicima, šefovima poslaničkih grupa, ovlašćenim licima, poslaničkim grupama da zastupaju svoju politiku, ono za šta se bore, što se ovde pojavljuju ljudi koji javno u ovom parlamentu govore - mi smo krivi jer smo nekoga doveli na vlast. Ne znam ko su ti koji dovode na vlast. Ovde narod bira. Narod bira i uspostavlja vlast. Narod može i da pogreši. I pogrešio je. Zadnji put je pogrešio. Ali, narod će tu svoju grešku da ispravi. I pre toga je jednom pogrešio, pa su neki ljudi posle sklonjeni, pa evo sada trebaju čete obezbeđenja da bi prošli negde kroz narod itd. Prema tome, jako je uvredljivo kad mi ne možemo da iznesemo svoje mišljenje, svoj stav, mišljenje svojih birača, svojih građana, mišljenje svoga naroda, već moramo da se ponizimo, stavimo glavu u pesak i da slušamo sve što nam se naloži i da se pravimo ludi. Da radimo u interesu - koga? Ko ovde radi u interesu naroda, građani to dobro osećaju. Gospodo moja draga, vi mnogo ovde danas aplaudirate. Ovde nema aplauza. Ovo je težak dan za Srbiju, kada vi priznajete nešto, i nije u redu da svoje žrtve, koje su padale širom Srbije… [[isključen mikrofon]]
Vreme. Reč ima gospođa Nada Kolundžija.
Zaista sam očekivala i nadala se da će ova današnja rasprava voditi računa o tome da ne povredi ni živog ni mrtvog, ni naše ni, kako neko drugi voli da kaže, one druge. Verovala sam da ćemo danas ovde govoriti o potrebi da se svaka žrtva izjednači i da se svaki zločin procesuira. Mislim da nije primereno licitirati sa brojem žrtava umanjujući je makar za jedan. I taj jedan jedini broj vređa sve žrtve. Možda tako neko umanjuje i broj naših žrtava za jednu i tako vređa svaku žrtvu. Ovde se zaista postavlja pitanje koji je broj dovoljno strašan. Mi u ovoj deklaraciji nismo pominjali brojeve. Nismo se bavili brojem žrtava. Nismo hteli da polemišemo sa žrtvama i sa brojem žrtava. Koji je broj dovoljno strašan? Ako nije 8.000, kao što kažete, da li je 4.000 dovoljno strašno, ili 3.000? Zamislite da samo minutom ćutanja odamo poštu svakoj toj žrtvi. Izračunajte koliko dana bismo morali ćutati. (Slobodan Samardžić, sa mesta: Replika.)
Gospodine Samardžiću, nema osnova za repliku [[Slobodan Samardžić, sa mesta: Tražio sam repliku odmah posle govora Čedomira Jovanovića.]] Tražili ste repliku, ali nisam ocenila da ima osnova. Molim vas, vi ste se uzajamno razjasnili. Reč ima narodni poslanik Miloš Aligrudić, koji reklamira Poslovnik.
Povreda člana 104, koju je počinio upravo gospodin Jovanović. Kako se to nije moglo dalje razjasniti, ja moram da razjasnim o čemu se radi. Gospodin Jovanović je krenuo u besomučnu polemiku sa profesorom Samardžićem, hvatajući se za nešto što nikakve veze sa činjenicama nema. Ovde se radi o ličnim impresijama. Način na koji je ovde krenulo licitiranje sa brojem, što je gospođa Kolundžija potpuno pogrešno razumela, jer se ovde uopšte nije radilo o refleksu na deklaraciju koja je pred nama, nego na govor jednog od prethodnika koji sedi s moje leve strane. Ta licitacija nije krenula od profesora Samardžića, nego je krenula od Čedomira Jovanovića, koji uzima zdravo za gotovo određene činjenice i plasira nam ih, što bi se isto izvelo u nekom logičkom smislu kao ovo, jer samo na ovaj plastičan načinto gospodinu Jovanoviću, odnosno svima vama, mogu da objasnim. To je, izgleda, jedini način koji on razume, iako nikada nisam tome pribegavao u ovoj skupštini, bar ne prema gospodinu Čedomiru Jovanoviću lično. To bi bilo isto kao kada saberete da su dva i dva četiri, jednom prostom osnovnoškolskom logikom. Vi imate džip, vi imate stan, vi imate bogatu kuhinju, o vama su pisale novine, sve se to da proveriti, imate love i imovine za čiji izvor nikada niste objasnili odakle vam, a ja mogu, sabirajući dva i dva, da dođem do vrlo prostog zaključka… (Predsednik: Molim vas, ne možete se tako obraćati nijednom poslaniku.) …da ste vi električni zec ovih sa desne strane za usvajanje deklaracije, koji treba da pokaže kako tu postoji nešto gore od onoga što će oni da naprave. A pare ste dobili, pretpostavljam, kroz dva i dva jesu četiri, verovatno od onih od kojih su i oni dobili nalog da ovo danas rade.
Gospodin Ivan Andrić ili Čedomir Jovanović. Opredelite se ko će govoriti. Gospodin Čedomir Jovanović. Izvolite.
Shvatio sam da me je u najvećoj meri poslanik Aligrudić pohvalio. Ne znam šta je u svemu tome loše. Što se tiče načina na koji sam stekao to što vi opisujete, delom je to tačno. Mislim da sam ja i na poligrafu toj vašoj isfrustriranoj politici dao adekvatne odgovore. Bilo bi dobro da ipak ovu raspravu vratimo na temu, a ona je toliko kompromitujuća za vašu stranku, da vi jedino ovakvim besmislicama možete da nas sve uvučete u brlog iz koga mi pokušavamo da izađemo posle 15 godina. Žao mi je, gospodine Aligrudiću, ali mi nismo isti. Ja poštujem poredak i svet u kome živim. U tom svetu postoje institucije. Nikada nisam pregovarao sa Ratkom Mladićem, on za mene nije heroj. Haški tribunal je za mene institucija koja me podseća na svu nesređenost društva kome pripadam i obavezu da ga dovedem u red. Ja na Trebeviću nisam sedeo za topom, a na Kosovu sa puškom, da bih sve to ostavio za sobomzaboravljajući odgovornost koja takve postupke prati. Još jedanput vas podsećam da ste bili stranka koja je ovu zemlju vodila osam godina i da ste tako malo učinili, imajući u vidu obavezu prema zemlji koju ste vodili. Tu, pre svega, mislim na obavezu saopštavanja istine. Činjenica da danas od nje bežite vas kompromituje u jednakoj meri kao i one koji su tu istinu učinili strašnom. Za mene nema razlike između onih koji su stvorili Srebrenicu i onih koji danas brane lažnu sliku o njoj. Čak mi se čini da ste vi gori od onih koji 1995. godine zapravo i nisu znali šta rade.
Javio se gospodin Slobodan Samardžić, povreda Poslovnika.
Član 104. Poslovnika. Gospođo predsedavajuća, vi ste povredili Poslovnik. Niste mi dopustili da govorim posle govora kolege Čedomira Jovanovića, koji je u svom govoru najmanje sedam puta pomenuo moje ime. To nije pitanje replike, to je pitanje prava poslanika na reč kada ga neko sedam puta u minut i po prozove. Ako vi to niste čuli, onda ste povredili dostojanstvo ove skupštine. Nisam govorio o Čedomiru Jovanoviću, niti bi mi to ikada palo na pamet. Govorio sam o predmetu ove deklaracije i o predmetu ove naše rasprave, a on je nasrnuo na mene i na moju ličnost, pominjući me bar 15 puta u dva izlaganja. Naime, sve je to posledica znanja i neznanja, bolje reći neznanja. Dakle, danas se može pročitati u mnogo knjiga, u mnogo tekstova, u mnogo izjava ono što sam ja govorio, a samo se u jednoj vrsti tekstova može pročitati ono što je on govorio. Ovde se, zapravo, borimo za to da li smemo govoriti ili ne smemo govoriti, da li ćemo dopustiti da nas neko liši naše slobode govora ili nećemo to dopustiti. Kada je reč o Komisiji za istinu i pomirenje, to je upravo dokaz onoga o čemu sam govorio. Ta komisija je osnovana 2001. godine u vrlo šarolikom sastavu kada je reč o ljudima koji su je sačinjavali. Odmah su iz nje izašli ljudi koji su hteli da govore o već postuliranoj istini, koji su doživeli tu komisiju samo kao način da se Srbija katarzično izvuče iz te istine i ništa više. (Predsednik: Vreme. Molim vas privedite kraju.) Ona je prekinula sa radom januara 2003. godine…
Reč ima gospodin Andrić. Izvolite.
Hvala, gospođo predsednice. Kada ste rekli da odaberemo ko će govoriti, Čedomir ili ja, mislio sam da ste time rešili da prekinete ovu raspravu. Ali, s obzirom da je posle toga još bilo govora, moram da kažem ono što sam mislio malopre da kažem. Što se tiče džipova i tih stvari, moram da podsetim Narodnu skupštinu da je stranka koja sedi pored nas u parlamentu bila na vlasti i imala sva ministarstva sile pet godina i da nikada nije našla nijedan dokaz, iako se svojski trudila da ga nađe, niti bilo kakvu insinuaciju o toj laži koju ponavljaju preko svojih mafijaških medija od 2002. godine - o nekakvim džipovima, o Šilerovoj, o svemu. Što se tiče toga da li neko ima pravo da govori ili ne, žrtvom se proglašavaju oni za vreme čije vladavine su prostorije LDP dva puta nedeljno paljene. Uništeno nam je 80 prostorija po Srbiji, a nijedan počinilac nije pronađen. To su te "patriote" za čije vreme je privatizovan "C market", za čije vreme je privatizovana Luka Beograd, za čije vreme su došli Šarići i dobili državljanstvo, dok su oni ''širili patriotizam'' i svakome ko drugačije misli palili ili dopuštali da mu bez ikakve kazne budu zaplenjene prostorije i bude proganjan kao zver. Sada se oni osećaju uvređeno zato što neko njihovu očiglednu laž nazove onako kako ona zapravo jeste. Da, u Deklaraciji Evropskog parlamenta se osuđuju sve žrtve. I naše. Da, izražava se saučešće i našim porodicama. To nije rezolucija protiv Srbije, iako tako želite da je predstavite, i to jeste laž.
Gospodine Aligrudiću, izvolite.
Ovo je replika, naravno, ako mi dozvolite. Ja nemam ni džipove, ni skupe stanove, niti me prati obezbeđenje. Šef sam poslaničke grupe jedne parlamentarne političke stranke koja je bila u vlasti tada kada je bila, sada smo u opoziciji. Što se tiče takvih nekih opskurnih ekstravagantnih stvari, vi za mene ne možete ništa pronaći. Kada se tako nešto čuje i priča u javnosti za nekoga od nas koji sedimo u ovim klupama, za nekog ko vodi jednu političku stranku, nekad je bio deo vladajuće većine, nisam rekao da je to što se čuje i onaj argument koji sam izneo ovde validan argument. Da ste pažljivo slušali šta sam govorio, bez obzira koliko sam jako o tome govorio, ili uzmite stenogram, videćete da sam time hteo da uporedim da su vaša dva i dva, koja su četiri u vašoj argumentaciji za sve što ste izrekli u komunikaciji sa gospodinom Samardžićem, jednako vredni kao ova argumentacija koju sam izneo za gospodina Jovanovića. Ne vidim zbog čega se sad vi palite na to. Dakle, da ste pažljivo slušali šta sam vam rekao, ne biste ovako reagovali. Nemate potrebe da se branite. Što se tiče mene, kada je već reč o onome što je gospodin Jovanović izrekao, niti mislim da su pojedini generali koji su ovde navedeni ratni heroji, niti sam pregovarao s bilo kim, niti sam na bilo koji način objašnjavao ovde i licitirao, niti je to gospodin Samardžić radio, sa brojevima. Nešto drugo je rečeno, ali kada neko nema mirnu savest, očigledno, vrlo lako se popali na pola rečenice koju je čuo, protumači je kako on želi, pa fura dalje. Ja sam samo jednu stvar vama rekao i stojim i dalje iza toga – da mi se čini, to je moje političko uverenje na osnovu onih stvari koje mogu da uočim u ovom parlamentu, da ste vi električni zec, to je jasan pojam, za one koji su očigledno pritisnuti da donesu jednu deklaraciju protiv interesa Srbije, Republike Srpske i naših građana. Kako vi retorički to branite i koliko želite da budete ubedljivi, to je vaša stvar i ne mogu u to da vam se mešam, ali ovo je ono što se meni čini, i kada se rasprava ovako dalje odvija, to ima tu funkciju, ništa drugo. To je ono što vi pokušavate da uradite sve vreme i neko mora da ima pravo da podigne glas u ovom parlamentu i da vas razobliči. Ne vas, nego njih, s vama nemamo nikakav problem.
Gospodin Čedomir Jovanović.
Gospođo predsednice, odgovoriću gospodinu Aligrudiću zbog ljudi koji sve ovo prate. Mi imamo pravo na različito mišljenje, imamo čak i apsolutno pravo da se ne složimo po ovoj tački dnevnog reda, ali mislim da nemamo pravo da budemo tako okrutni prema svom narodu. Srbija je ovu raspravu čekala 15 godina i mislim da se tako nešto ne sme gurati u stranu i marginalizovati na način na koji je to učinio DSS. Izneli smo jasne argumente, pozivajući se na stavove institucije, i pri tom jasno naglasili da nijedna od tih institucija te svoje stavove nije formulisala optužujući srpsku državu ili srpski narod. U Hagu je 19 pojedinaca optuženo za genocid. Nijedna institucija Republike Srbije, ne srpski narod, ne srpska država. Međunarodni sud pravde je konstatovao, i mi želimo to da stavimo u ovu rezoluciju, da Srbija nije odgovorna za genocid. Odgovorna je zbog toga što nije poštovala prethodne odluke suda iz 1993. godine, koje su nalagale mnogo pažljiviji odnos prema ratu u Bosni i zbog toga što nije uhapsila one koji su taj genocid počinili. To je odgovornost Republike Srbije. Naša obaveza je da ovom narodu posle 15 godina kažemo istinu. To je naša obaveza, a ne da mu opet bacamo prašinu u oči. Svako ima pravo da u ovom parlamentu brani svoju politiku, ali mislim da ne možemo da ostanemo nemi pred politikom koja sebe pretpostavlja interesima čitavog naroda, koji je po ko zna koji put i danas prevaren ovim što je radio DSS.
Zaista bih vas zamolila, mislim da ste se razjasnili [[Miloš Aligrudić, s mesta: Minut, replika.]] Gospodine Aligrudiću, danas imamo jednu više nego ozbiljnu temu... Repliku? I to je kraj.
Ako je istina to što kažete, gospodine Jovanoviću, i ako branite tu tezu da su namere Evropskog parlamenta bile najpoštenije kroz njihovu deklaraciju da se osuđuju zločini itd., i ako taj zaključak izvodite iz jedne rečenice na početku, previđajući ton, tj. intonaciju cele deklaracije, čitav smer kretanja, čitavu struju kuda ona vodi i kakvu posledicu na kraju ima, što je opet stvar polemike, onda ne vidim, ako ste iskreni u tome (hajde da poverujem na trenutak da jeste), zbog čega bi vam onda smetalo da jutros podržite kod predloga za dopunu dnevnog reda, koji je DSS - Nova Srbija uradio, naš predlog deklaracije o osudi svih zločina u ratu u nekadašnjoj Jugoslaviji koji sadrži sve to isto - eksplicitnu osudu zločina u Srebrenici, eksplicitnu osudu drugih zločina koji su se desili u nekadašnjoj Jugoslaviji. Ne vidim šta je onda problem. Ne vidim šta je problem što zamerate danas u vašem govoru kobajagi vladajućoj većini što nisu išli do kraja, tvrdeći da jedna rečenica koja govori o Međunarodnom sudu pravde, polazeći od te pretpostavke, koja se pominje u njihovoj deklaraciji, smeta zbog toga što nije do kraja otišla ona reč koja treba da ide u metu, a to je genocid, kada pominjanje same presude Međunarodnog suda pravde u toj istoj njihovoj deklaraciji znači upravo to, pozivanje na sadržinu te presude, koja zapravo znači genocid. Ne vidim šta je onda vaš problem. Ne vidim u čemu se sastoji vaš problem sada ovde. Koga vi grdite, koga kudite, s čim se vi ne slažete? Koja je to politika DSS-a koja dovodi do bilo čega? Ta politika DSS-a je sa tadašnjom vašom političkom strankom 2000. godine izvela promenu u državi. To što neki od vas nisu mislili da promene treba da se odvijaju na način koji prepoznaje pravo, poredak, poštovanje sistema, nego ste mislili da možete da baratate pravnim pojmovima kako vam se sviđa, da napadate preduzeća, isterujete ljude bez ikakvog pravnog osnova, što su vaši bliski koalicioni partneri predlagali vešanja po Terazijama itd., to je drugi problem. To što ste mislili da u parlamentu možete da izbacite 46 poslanika tek tako, bez ikakvih posledica, smatrajući to velikim gestom, a na kraju ga pravdajući time što je takav bio zakon. Dura lex, sed lex - kažu Latini. Zakon strog, takav je, pa hajde mi to da obavimo. Radi se o tome šta se sme, a šta se ne sme u političko-moralnom smislu. A na kraju krajeva, i za pravo sam tu u pravu, nego nije ovo predmet rasprave.
Gospodin Aleksandar Martinović ima reč.
Dame i gospodo narodni poslanici,Predlog deklaracije koji je danas na dnevnom redu, da parafraziram jednog američkog autora, predstavlja još jednu investiciju u banku srpske kolektivne krivice. Sramota je za vladajuću koaliciju što je odbila predlog SRS-a da se u dnevni red Narodne skupštine uvrsti predlog deklaracije o osudi genocida nad jermenskim narodom koji je izvršila otomanska Turska, a naročito je velika sramota što je vlast odbila da u skupštinsku proceduru uvrsti predlog deklaracije o osudi genocida nad srpskim, jevrejskim i romskim narodom koji se desio u tzv. nezavisnoj državi Hrvatskoj, kada je u periodu 1941-1945. godine, po istraživanjima Simona Vizentala i prema podacima Muzeja genocida „Jad Vašem“, pobijeno najmanje pola miliona Srba. U svom izlaganju ću se pozivati, pre svega, na zapadne izvore, kako niko ne bi mogao da prigovori SRS-u kako smo navodno zločinačka, fašistička, antievropska, anticivilizacijska politička stranka u Srbiji. Nešto o samom normativnom tekstu ove deklaracije. Prvo, svi oni koji kažu da neće glasati za predloženu deklaraciju zato što se u njoj ne pominje reč genocid, ne moraju da strahuju. Pominje se genocid na dva mesta. Pominje se u preambuli, kada se kaže da predlagači deklaracije poštuju presudu Međunarodnog suda pravde, donete u sporu po tužbi BiH protiv Srbije i Crne Gore 26. februara 2007. godine, zato što se u toj presudi navodi da je u Srebrenici navodno izvršen genocid, i u ovom normativnom delu deklaracije, kada se kaže – Narodna skupština Republike Srbije najoštrije osuđuje zločin izvršen nad bošnjačkim stanovništvom u Srebrenici jula 1995. godine na način utvrđen presudom Međunarodnog suda pravde. Taj način u stvari znači da Narodna skupština Republike Srbije osuđuje genocid koji je navodno izvršen u Srebrenici 1995. godine. Budući da su danas vođene pravničke rasprave o našim obavezama prema Međunarodnom sudu pravde, prema tome da moramo da poštujemo njegove odluke, da moramo da prihvatimo da je u Srebrenici izvršen genocid zato što to tako stoji u presudi Međunarodnog suda pravde, odnosno u pojedinim presudama Međunarodnog krivičnog tribunala za bivšu Jugoslaviju, odnosno Haškog tribunala, dužan sam da predstavnicima predlagača, predstavnicima vlasti na naučni način pokušam da objasnim šta je to genocid. Citiraću definiciju genocida iz udžbenika „Krivično pravo: posebni deo“, čiji su autori profesor dr Obrad Perić, nažalost pokojni, i profesor dr Zoran Stojanović. Na strani 18 ovog udžbenika kaže se sledeće – krivično delo genocida sastoji se u preduzimanju određenih radnji u cilju potpunog ili delimičnog uništenja neke nacionalne, etničke, rasne ili verske grupe. Radnja genocida određena je u članu 2. Konvencije o sprečavanju i kažnjavanju zločina genocida iz 1948. godine. Inače, ovu konvenciju je tadašnja FNRJ ratifikovala 1950. godine. Između ostalog, kaže se ovako – karakteristično je za ovo krivično delo da se za njegovo postojanje zahteva i jedan subjektivni element, namera učinioca da potpuno ili delimično uništi neku nacionalnu, etničku, rasnu ili versku grupu. Drugim rečima, mora da bude dokazana genocidna namera. Da je u Srebrenici zaista izvršen genocid, onda bi tamo morali da se nađu ne samo leševi, kako su danas rekli oni koji će glasati za ovu deklaraciju, muškaraca i dece, odnosno dečaka, tamo je moralo da bude ženskih leševa, leševa dece. Evo, pitam vas, koji ćete glasati za ovu deklaraciju – ako je izvršen genocid u Srebrenici, koliko je ženskih leševa iskopano na teritoriji opštine Srebrenica? Koliko je dečijih leševa iskopano na teritoriji opštine Srebrenica? Ako hoću da uništim jednu nacionalnu, versku, rasnu grupu, onda ubijam bez razlike da li su u pitanju muškarci, žene, deca, starci, bolesni, nemoćni, itd. Onda nema razlike. Zato što imam nameru da uništim tu nacionalnu, versku ili rasnu grupu, da ona više ne postoji. Kažite nam brojkama, dokažite koliko je tamo leševa žena, dece, staraca. Ako ih ima, koliko ih ima? To je način da dokažete da li je u Srebrenici izvršen genocid ili ne, a ne da se pozivate na presudu recimo Haškog tribunala protiv generala Radislava Krstića, koja je očigledno politički obojena i gde uopšte nije dokazano da je Radislav Krstić naredio da se bilo ko ubija, proteruje, siluje, da se bilo čija kuća pali, nego je čovek odgovarao po principu objektivne odgovornosti, koju svi teoretičari krivičnog prava odbacuju. Jedini ko je ne odbacuje jeste Haški tribunal. Ono što je za SRS u ovoj deklaraciji takođe neprihvatljivo, nadam se da se neće niko lično uvrediti zbog ovoga što ću da kažem, ali to je istorijska istina. To je ova formulacija – bošnjačko stanovništvo u Srebrenici. Ta formulacija je problematična iz dva razloga. Prvo, taj termin da je neko Bošnjak je veštački stvoren. Reč “Bošnjak“ potiče…
Narodni poslaniče, molim vas da sa oprezom i sa uvažavanjem kvalifikujete termine koji se odnose na nacionalne, etničke ili verske grupe. (Molim vas da ne dobacujete.) Zabranjeno je, naravno, i odredbama našeg Poslovnika… (Drugi put vas molim da ne dobacujete.) Zabranjeno je omalovažavanje ili stavljanje u kontekst etničkog, verskog pripadništva bilo koga. Molim vas da pokušate svoju argumentaciju da izvedete bez negacije termina kojim jedna nacionalna zajednica, odnosno etnička grupa samu sebe naziva. Hvala vam.
Nadam se, gospođo Čomić, da ćete mi dozvoliti da govorim onoliko vremena koliko je iznosila vaša intervencija. SRS, gospođo Čomić, ne osporava bilo kome da se izjašnjava kako on hoće, ali ja sam dužan da iznesem neke činjenice koje su zasnovane na istorijskim faktima. Dakle, termin "Bošnjak" prvi put je upotrebio austrougarski konzul u Sarajevu Benjamin Kalaj, da bi na taj način pokušao da uništi srpsku nacionalnu svest u BiH. To je bilo u drugoj polovini 19. veka, kada je svim stanovnicima BiH hteo da nametne neku veštačku nacionalnu svest, da se oni više ne izjašnjavaju kao Srbi, nego kao pripadnici nekog novog, od strane Austrougarske izmišljenog naroda, bošnjačkog naroda. Reč Bošnjak potiče od reči Bosna, ne postoji nijedna druga reč. Po toj logici svako ko živi u Bosni, bez obzira da li je pravoslavne vere, da li je rimokatolik, da li je musliman, da li je Jevrejin, mora po definiciji da bude Bošnjak. Taj termin je stekao pravo građanstva tokom 90-ih godina. Njega je uveo u upotrebu Alija Izetbegović, odnosno fundamentalistički režim u Sarajevu. Ja ni na koji način ne osporavam pravo bilo kog građanina Srbije da kaže za sebe da je Bošnjak, ali to su istorijski fakti i ovo sam zarad istorijske istine morao da kažem. Šta je ovde još problematično? Ako kažete ''bošnjačko stanovništvo'', to znači da mislite na celokupnu muslimansku populaciju. To znači stanovništvo - muškarci, žene, deca, starci. To su ljudi bez obzira na godine života, bez obzira na pol, bez obzira na socijalni status. Rekao sam vam, pozivam vas, u tom vašem mahnitanju s brojem ubijenih - sedam, osam, deset, petnaest, ko zna koliko hiljada - navedite ime i prezime jedne žene ili jednog deteta koje je, po vama, ubijeno u tzv. genocidu koji je izvršila Vojska Republike Srpske u Srebrenici. To vam neće poći za rukom. Dalje, vi kažete da izražavate saučešće i izvinjenje porodicama žrtava zbog toga što nije učinjeno sve da se spreči ova tragedija. Znači, vi smatrate da je država Srbija mogla, da je htela, da spreči ovu tragediju, ali je nije sprečila, pa se mi sad, u 2010. godini, izvinjavamo za to što to nismo sprečili. Ako je u Srebrenici zaista izvršen genocid, ako je izvršen najteži mogući zločin na kugli zemaljskoj, ko je taj zločin mogao da spreči? Vlast. Ko je tada biona vlasti? Vaši koalicioni partneri. Zašto se vi, kao vlast u Srbiji, ne izvinite onima nad kojima je izvršen genocid? Zašto to breme prebacujete na sve nas? Vaš koalicioni partner SPS je tada bio na vlasti. Šta mi iz SRS imamo s tim? Naš predsednik je tih julskih dana, koliko se sećam, bio u zatvoru u Gnjilanu. Ni na koji način nije mogao da utiče na bilo šta što se dešavalo u BiH. Ali ne, vi biste hteli sada da obmanete sve građane Srbije, da kažete da ovaj SPS nema blage veze sa SPS iz 1990. godine, kao što bi neki sada hteli da se predstave da nikakve veze nisu imali sa SRS. Do pre dve godine Narodna skupština je bila ''sigurna kuća'' za Ratka Mladića, danas se zalažu sa saradnju sa Međunarodnim krivičnim tribunalom. To je neka virtuelna politička stvarnost, u kojoj mi živimo. Sada nešto o kontekstu dešavanja u Srebrenici, gospođo Kolundžija. U proleće 1992. godine muslimanske formacije iz okoline Srebrenice, Goražda, Vlasenice počele su da čine masovne zločine nad srpskim narodom koji je živeo na teritoriji istočne Bosne. Naročito težak zločin je počinjen tokom januara 1993. godine, kada je na Božić poklano celo srpsko selo Kravica. Nekoliko dana kasnije ista sudbina je zadesila i Skelane. Kravica je u opštini Bratunac, Skelani su u opštini Srebrenica. U aprilu 1993. godine Savet bezbednosti UN proglasio je zaštićenim zonama opštine Srebrenica, Žepa, Goražde i Bihać. Dva dana nakon proglašenja opštine Srebrenica zaštićenom zonom, general Ratko Mladić, koji se spominje u ovoj deklaraciji, pristaje da muslimanska vojska u Srebrenici oružje položi ne vojsci Republike Srpske, nego snagama UN. Osmog maja 1993. godine, u prisustvu francuskog generala Filipa Moriona, komandanta Unprofora u BiH, na sarajevskom aerodromu je potpisan sporazum o potpunoj demilitarizaciji opštine Srebrenica između generala Ratka Mladića i tadašnjeg komandanta armije BiH generala Sefera Halilovića. Sad, gospođo Kolundžija, slušajte šta Sefer Halilović poručuje zločincu Naseru Oriću: "Nasere, Ujedinjenim nacijama predaj samo staro i pokvareno oružje. Niti jedan komad ispravnog naoružanja ne smiješ predati, reci da drugo nemaš. Idite van grada. Nastavljamo po našem planu, za slobodnu BiH". Posle maja 1993. godine, muslimani ne da se nisu demilitarizovali, ne da nisu bacili oružje u trnje, nego su proširili teritoriju koju su držali pod okupacijom. To može na vrlo jasan način da se dokumentuje. Dakle, posle 8. maja 1993. godine, Naser Orić, koga je Haški tribunal, gospođo Kolundžija, oslobodio krivice za klanje srpskih muškaraca, žena i dece u Podrinju, zauzima sledeća srpska sela: Čićevci, Gostilj, Mala Daljegošta, Međe, Močevići, Osredak, Obadi, Postolje, Podravanje, Pusmulići, Radoševići, Ratkovići, Viogor, Radovčići, Sase. Da bi sprečila nastavljanje ubijanja srpskog naroda u Podrinju, Vojska Republike Srpske u leto 1995. godine kreće sa akcijom "Krivaja 95". Po izveštajima komandanata UN na terenu, nije bio cilj da se zauzme Srebrenica, nego da se oslobode srpska sela okupacije Nasera Orića. To je zaključak koji je dao i holandski kraljevski institut za ratnu dokumentaciju. Isto mišljenje izneo je i Žan Rene Ruez, glavni istražitelj Haškog tribunala za Srebrenicu. On je u jednom intervjuu za sarajevski nedeljnik "Dani", na pitanje novinara - da li imate elemente koji bi potvrdili prethodne planove o ovim masakrima, odgovorio – ne, nisu postojali prethodni planovi, zauzimanje enklave uopšte nije bilo u planu. Plan u ovoj ofanzivi potiče od 5. jula. Prvobitni plan je bio smanjiti enklavu na sam grad Srebrenicu i pretvoriti je u veliki izbeglički kamp pod otvorenim nebom, da bi UN počeo sa evakuacijom zone. Novinar još pita - ta izjava se temelji na dokumentima koje posedujete? Ruez kaže – da, u potpunosti. Šta se desilo pre toga? Bil Klinton je rekao Aliji Izetbegoviću - ako hoćeš da NATO interveniše u BiH, mora da se desi nešto u BiH što bi nam dalo motiv, što bi nam dalo povod da intervenišemo. Prvog marta 1995. godine komanda armije BiH naređuje Naseru Oriću da napusti Srebrenicu i da dođe u Tuzlu, navodno radi primanja instrukcija. U vreme kada je osvajana Srebrenica, Naser Orić nije bio u Srebrenici, a muslimanska vojska gotovo da uopšte nije pružala otpor, nego je po komandi Alije Izetbegovića počela proboj prema Tuzli. To su istorijske činjenice. Koliko je poginulih u tom proboju? Gospođo Kolundžija, opet ću se pozvati na jedan zapadni izvor. Prema ekspertizi Dina Meninga, na teritoriji opštine Srebrenica ekshumirano je 1.883 tela, nikakvih osam hiljada. Najveći broj ljudi poginuo je u proboju prema Tuzli. Još jedan podatak. Na zvaničnom sajtu NATO-a možete svi da proverite, tog 11. jula 1995. godine, oko 14.40 časova, NATO avijacija je intervenisala na području Srebrenice. Da li možete da kažete da nijedan musliman nije poginuo od NATO bombi? Kakva prevara se dalje dešava? Gospođo Kolundžija, reći ću vam nešto o zloupotrebi mrtvih u Srebrenici. Čovek je umro 1982. godine. Znate li gde je pokopan? U mezarju u Potočarima. Zove se Hamed Halilović, preminuo 1982. godine. Na groblju u Potočarima, kao navodno žrtva Ratka Mladića i Vojske Republike Srpske, sahranjen je Osman Halilović, preminuo 1989. godine. Nurija Memišević, preminuo 1993. godine. Pokopani: Salil Halić, preminuo 1992. godine, Mujo Hadžić, preminuo 1993. godine, Ferid Mustafić, preminuo 1993. godine i Hajrudin Cvrk, preminuo 1992. godine. Svi oni su, po vama, žrtve Ratka Mladića i Vojske Republike Srpske. Evo vam imena ljudi koji su izgubili živote pre 11. novembra 1993. godine, a njihova imena se, kao tobožnje žrtve genocida Ratka Mladića, nalaze uklesana na tom spomen-kompleksu u Potočarima: Ćerimović Mujo, Hasanović Hamed, Malić Ramiz, Omerović Hamed, Omerović Adem, Hasim Selimović, Ramiz Alić, Jusuf Osmanović, Ramiz Alić, Munib Alić, Jusuf Omerović, Meho Osmanović, Sead Salkić, Safet Korkutović i Aziz Omerović. Evo vam, gospođo Kolundžija, imena muslimana koji su preminuli pre 7. marta 1994. godine, a koje vi smatrate žrtvama Ratka Mladića: Mujić Ibro, Mehmed Hodžić, Hailula Hafizović, Ismet Huseinović, Mujo Ahmetović, Mehmed Hodžić, Šaćir Malić, Kadrija Osmanović, Mehmed Avdić, Nedžad Osmanović, Enver Ibrahimović, Izet Salkić, Dževad Suljić, Hasan Beganović, Redžo Suljić, Omer Smajlović i mnogi drugi. Da li vi zaista mislite da zbog pranja savesti zločinačke američke administracije, zbog pranja savesti NATO-a, zbog pranja savesti nekih krugova u EU treba prihvatiti kao istorijsku činjenicu da je srpski narod, da je Vojska Republike Srpske, da je Srbija, da je Ratko Mladić odgovoran za tih vaših mitskih osam hiljada ubijenih muslimana? Neki od tih vaših ubijenih muslimana, gospođo Kolundžija, danas su živi i zdravi u Sarajevu, u Tuzli, glasaju na teritoriji BiH, neki žive u Švajcarskoj itd. Muslimani koji su poginuli na raznim ratištima u BiH, u Bosanskoj Krajini, u Hercegovini, u Posavini posle 1995. godine, njihovi leševi su kamionima dovoženi u Potočare, dovođene su kamere svetskih medija i onda su rekli i upirali prstom – evo, ovo su žrtve Ratka Mladića i Vojske Republike Srpske.
Dvadeset minuta. Reč ima narodna poslanica Nada Kolundžija, ovlašćena predstavnica predlagača.
Zaista mislim da nema potrebe da mi se obraća bilo ko lično. Ja sam ovde samo ovlašćena predstavnica grupe narodnih poslanika koji su podneli ovaj tekst deklaracije i nema potrebe da me bilo ko lično proziva, upire prstom u mene ili meni nešto prigovara. Ako smo kod toga da vam smeta ''bošnjačko stanovništvo'', iz toga mogu da zaključim kako vam smeta samo reč ''stanovništvo'', da vam ne smeta to što su to bili Bošnjaci. Vi tvrdite da nije bilo nijednog deteta. Istovremeno tužilac za ratne zločine Vukčević govori o mnogim žrtvama, između ostalih i o đaku generacije Suadu, sinu Šuhre Malić, koji je takođe ubijen u Srebrenici. Kada smo kod pranja savesti, ono što mi ovom deklaracijom želimo da uradimo jeste da skinemo odgovornost sa građana Srbije i srpskog naroda, ali svakako nećemo prati savest onih koji su do ovakvih zločina doveli.
Pravo na repliku ima Aleksandar Martinović.
Gospođo Kolundžija, relativno je pitanje ko je dete. Za svoje roditelje ja sam i danas dete, a imam 34 godine. Onaj ko je sposoban da nosi oružje, ko je sposoban da čini ovakve grozote koje su činili pripadnici muslimanskih formacija pod komandom Nasera Orića, nije dete. Najljubaznije sam vas pitao da mi kažete da li je pronađen ijedan ženski leš, ijedan leš deteta koje nije sposobno da nosi oružje. Nije, i to odgovorno tvrdim. Vojska Republike Srpske i Ratko Mladić obezbedili su da se muslimanske žene, deca, starci, ranjeni i bolesni autobusima prevezu do Žepe i Tuzle. Da je neko imao nameru da te ljude uništi, da ta etnička, verska grupa više ne postoji, zar mislite da bi im obezbeđivao autobuse? Još jedno pitanje, gospođo Kolundžija. Kakva je uloga francuske obaveštajne službe u onome što se dešavalo u Srebrenici? Da li ste čuli za Jugoslava Petrušića i grupu "Pauk"? Znate li ko je jedini osuđen za neposredno navodno fizičko ubijanje muslimana u Srebrenici? Ne Srbin. Hrvat Dražen Erdemović. Da li je tu vama sve čisto? Ništa nije sporno? Šta je čovek uradio? Nagodio se. Zamislite monstruoznost Haškog tribunala. Kažete – jesam, ubio sam 10, 50, 100, 200, 500 ljudi, ali sam se nagodio sa tužiocem i dobio sam pet godina zatvora. Gospođo Kolundžija, imate li savesti? Ako je neko ubio svojom rukom 300 ljudi, da li je pravedna kazna pet godina zatvora? Po merilima Haškog tribunala jeste, jer tamo možete da se nagađate. To nije sud pravde, to je svetska buvlja pijaca koja služi tome da se teret i krivica za raspad bivše Jugoslavije svali na leđa samo jednog naroda, na leđa srpskog naroda i da niko više ne bude odgovoran za zločine koji su počinjeni na teritoriji bivše Jugoslavije, ni Alija Izetbegović, ni Franjo Tuđman, ni Milan Kučan, ni SAD, ni Evropska zajednica ni NATO. Ko je kriv? Krivi su Srbi. Kako to dokazujemo? Pa, pogledajte strukturu optuženih u Haškom tribunalu. Ima li ijednog Srbina koji je obavljao bilo kakvu značajniju političku, vojnu ili policijsku funkciju, a da nije optužen, osuđen ili ubijen u Haškom tribunalu? Nađite mi takvu istu strukturu na strani Hrvata, muslimana ili Albanaca. Ta paralela ne može da se uspostavi. Niste u pravu vi koji kažete da Haški tribunal sudi pojedincima. Ako se sudi nekome ko je bio predsednik države, ako se sudi nekome ko je bio načelnik generalštaba, ako se sudi nekome ko je bio ministar, sudi se državi i sudi se narodu. Kome se sudi na strani muslimana? Onima koji su čuvali zatvore, običnim vojnicima.
Narodni poslaniče, vreme koje vam je na raspolaganju za repliku je iskorišćeno. Zahvaljujem. Reč ima Nada Kolundžija.
Bez obzira šta mislimo o Međunarodnom tribunalu u Hagu, bez obzira šta mislimo o njegovim presudama, mi se ovde ne bavimo time. Mi ovde osuđujemo jedan zločin, izražavamo žaljenje, upućujemo žaljenje žrtvama i njihovim porodicama. Mi ovde gradimo vrednosni odnos prema životu i vrednosni odnos prema politici koja ne sme ljudske živote da uzima u ime ostvarenja nekakvih mračnih, nepoznatih, navodno viših nacionalnih ciljeva.
Reč ima poslanik Tomislav Nikolić.
Žao mi je što mi niste dali reč neposredno pošto je učinjena povreda Poslovnika, pošto sam od prethodnika čuo nešto iza čega ne mogu da stanem ni kao Srbin, ni kao otac, ni kao deda, a trebalo je da vi reagujete. Neprihvatljiva mi je teza izgovorena u Narodnoj skupštini, na koju niko ne reaguje, da neko nije dete zato što može da nosi pušku ili zato što pripada narodu koji je vršio zločine i zverstva. Dakle, trudim se da ova deklaracija ne bude protiv svih nas zato što je neki Srbin počinio zločin, a istovremeno čujem u ovoj sali da ako je neki musliman ili neki Hrvat počinio zločin, da njegovo dete ne zaslužuje da mu se kaže da je dete. To nije ideologija koja treba da se širi Srbijom i ta ideologija mora da nestane u Srbiji. Mnogo mi je žao što niste obratili pažnju na taj deo diskusije, pošto on u stvari oslikava čitavu priču onih koji bi mene za nešto da optuže.
Aleksandar Martinović traži pravo na repliku. Molim vas da ovo bude poslednji krug replika. Izvolite.
Gospođo Čomić, da li imam pravo da repliciram gospođi Nadi Kolundžiji ili četničkom vojvodi?
Narodni poslaniče, dobili ste pravo na repliku jer ste prijavljeni u elektronskom sistemu pre nego što je narodni poslanik Tomislav Nikolić s pravom dao zamerku na deo izlaganja koji se čuo u ovoj skupštini, to i vi znate. Dakle, imate pravo na repliku predstavnici predlagača, narodnoj poslanici Nadi Kolundžiji.
Što se tiče izlaganja čoveka za koga je Ratko Mladić do pre dve godine bio srpski heroj, a Narodna skupština ''sigurna kuća'' …
Narodni poslaniče, narodna poslanica Nada Kolundžija nijednim delom nije navodila svoje stavove o Ratku Mladiću. (Molim vas da ne dobacujete.) Narodni poslanik Miloš Aligrudić krši Poslovnik i dobacuje, dok pokušavam da se, primenom člana 27, staram o redu u Skupštini. Narodni poslaniče Aleksandre Martinoviću, dobili ste pravo na repliku narodnoj poslanici Nadi Kolundžiji. Replika znači da odgovarate njoj. Nastavite.
Dame i gospodo narodni poslanici, gospođo Kolundžija, zaista nisam imao bilo kakvu nameru da vas lično vređam ili da vas prozivam, ali vi ste sad došli u jednu nemoguću situaciju. Vi kažete – nas ne zanimaju konkretne presude Haškog tribunala, a pozivate se u deklaraciji na te vrednosti koje navodno promoviše Haški tribunal. Vi biste da vodite neku apstraktnu raspravu o Haškom tribunalu, o zločinima, ali nemojte slučajno da spominjete neko konkretno ime, cifru, podatak itd. Rekao sam na početku moje rasprave, nažalost 20 minuta je suviše malo da bi o temi Srebrenica moglo da se kaže sve. Navešću vam opet izjavu jednog čoveka sa Zapada. U pitanju je visoki komesar UN za ljudska prava HenriVilan, koji je 27. jula 1995. godine za londonski ''Dejli telegraf'' izjavio – nismo pronašli nikoga ko je svojim očima video zločine. Čovek je intervjuisao preko 20.000 muslimana iz Srebrenice koji su se našli u izbegličkom kampu u Tuzli i nijedan od 20.000 muslimana nije rekao – svojim očima sam video kako vojnici Ratka Mladića ubijaju muslimanske civile ili muslimanske zarobljenike u Srebrenici. Gospođo Kolundžija, razumem da biste vi hteli da banalizujete ovu raspravu, da je maksimalno pojednostavite, da na Srebrenicu gledate crno-belim očima, ali moram da vas podsetim na jednu sjajnu rečenicu britanskog istoričara i političkog filozofa Roberta Džordža Kolingvuda – jedna činjenica odvojena od svih drugih činjenica jeste nešto čudovišno, ništa stvarno. Vi jedan događaj izvlačite iz njegovog istorijskog konteksta, samo njega osuđujete, a sve ono što se desilo pre toga, za vreme toga i posle toga vas ne zanima. Ali to nije istorijski pristup problemu, to je dnevnopolitički pristup problemu, koji će, nažalost, ako ovo bude usvojeno, opteretiti mnoge i mnoge generacije građana Srbije.
Narodna poslanica Nada Kolundžija.
Za razliku od vas koji gledate očima kojima ste gledali i 90-ih godina, ja ne gledam crno-belim očima. Nažalost, gledam žalosnim očima, zato što mi ovde danas govorimo o izgubljenim životima, zato što govorimo o nedužnim ljudima koji su svojim životima platili politiku koju ste vi vodili. Nažalost, i danas od vas slušamo istu tu politiku, ali na sreću, više nikada nećete biti u prilici da ičijim životom platite tu svoju politiku.
Narodni poslanik Bajram Omeragić želi da govori o povredi Poslovnika. Izvolite.
Poštovani narodni poslanici, poštovani predsedavajući, nedavno smo čuli od mladog pravnika, ali pripravnika u političkom smislu, kandidata za budućeg predsednika stranke koja se sada po celoj Srbiji bori sa cenzusom zbog te politike koju vodi, danas smo mislili da vodimo jednu raspravu o tome kuda ide Srbija posle svega onoga što se događalo i zašto smo se danas skupili ovde da malo prozborimo o jednoj tragičnoj činjenici. Mi danas govorimo o tome da je bošnjački narod nešto kalaisan. (Uzvici u sali: koji je to član Poslovnika?) Ja sam se ujedno prijavio za kršenje Ustava, ne Poslovnika. [[Žagor u sali.]] Kada bih počeo da citiram sve konvencije koje je ovde, u toj diskusiji, prekršio ovaj čovek, zaista bi ova diskusija krenula daleko. Ja tamo ne želim da idem. Govorim samo zbog jedne činjenice. Ustav ove zemlje, Deklaracija o ljudskim pravima UN, da ne citiram sve ostale međunarodne dokumente, garantuju slobodu, o kojoj nam je danas govorio jedan moj profesor, sa mog bivšeg fakulteta, da smo slobodni da izražavamo svoju volju, pa čak i da se nacionalno opredeljujemo. Podsećam vas, po popisu stanovništva u ovoj zemlji milion stanovnika ne pripada većinskom narodu. Slobodno su se na popisu izrazili da pripadaju nekoj drugoj etničkoj zajednici ili narodu. Danas smo ovde doživeli tešku uvredu – da se u najvišem zakonodavnom telu jedne zemlje negira pripadnost jednoj zajednici.
Narodni poslaniče, ja vas molim da u poslednjih pet sekundi navedete koji član Poslovnika je povređen.
Ovde je prekršen član Poslovnika o narušavanju dostojanstva ovog parlamenta. Želim da kažem samo još jednu stvar. Molim vas da u ovu raspravu ne unosimo budućnost. Negiranje jednog naroda je budućnost, a nemojte plašiti svojom retorikom bošnjački narod u Sandžaku i sve Bošnjake u Srbiji, jer za to nema nikakvog razloga.
Zahvaljujem, dva minuta. Narodni poslaniče, da li želite da govorite o povredi Poslovnika, jer nemate pravo na repliku? (Narodni poslaniče Preliću, molim vas da ne dobacujete i da ne komunicirate sa mnom, kao predsedavajućom, nepristojnim gestovima.) Narodni poslaniče Bajrame Omeragiću, istakli ste povredu Poslovnika koja je uočena tokom izlaganja. Narodni poslanik je nakon toga diskusiju sasvim samerio sa odredbama Poslovnika, tako da je moguće da ste popustili moju intervenciju i ono što je narodni poslanik Aleksandar Martinović kasnije ispravio u istorijskoj argumentaciji koju je spominjao.
Hvala, gospođo Čomić. Povređen je, nažalost, član 104. Poslovnika Narodne skupštine. Gospodine Omeragiću, zaista nisam imao nameru da vama kao građaninu Republike Srbije ili pripadnicima nacionalne ili verske zajednice kojoj vi pripadate osporavam, na bilo koji način, pravo da se izjašnjavate onako kako vi to hoćete. Ako vi sebe smatrate Bošnjakom, ja to poštujem, i SRS to poštuje, ali sam dužan, zbog istorijske istine, da vam kažem ko je prvi smislio termin "Bošnjak"- da je to bio austrougarski konzul u Sarajevu Benjamin Kalaj i da je to bilo u drugoj polovini 19. veka. Dužan sam da vas podsetim na istorijsku činjenicu da se 1971. godine Alija Izetbegović deklarisao ne kao Bošnjak, nego kao Srbin muslimanske veroispovesti. Muslimani mi zaista ne smetaju. Imamo u našim redovima narodnog poslanika muslimanske veroispovesti Sulejmana Spaha. Kad bih vam uputio bilo kakvu ružnu reč zbog toga što ste vi musliman, ja bih uvredio mog prijatelja, mog stranačkog kolegu Sulejmana Spaha. Dakle, vi uopšte nemate problem sa SRS kada je u pitanju vaše pravo da se izjašnjavate kako vi to želite. Ipak, zbog dnevnopolitičkih razloga, ne mogu da sakrivam istorijske činjenice. Danas su mnogi ovde govorili o tome da nam je potrebna istina. Hajde onda da ne sakrivamo tu istinu. Znate, ja imam utisak da bi vlast htela da je istina samo ono što njima odgovara, a kada se kaže nešto što im ne odgovara, onda se pozivamo na povredu Poslovnika. Poštujem vaše pravo da ste Bošnjak, ali poštujte vi moje pravo, ne samo kao Srbina, kao nekog intelektualca koga vi verovatno ne doživljavate ozbiljno jer sam, kako vi kažete, "pripravnik", ali koji sticajem okolnosti zna nešto o istoriji i vašeg i mog naroda. [[Aplauz radikala.]]
Nemate pravo na repliku i molim vas da... Dva puta sam vas upozorila. Mogu poimence da ponovim koji je od poslanika poslaničke grupe SRS dva puta upozoren da ne dobacuje, da ne remeti red na Skupštini i da ne ugrožava ugled ove institucije. Nemojte da mi ne ostavljate bilo šta drugo osim rešenja iz Poslovnika koja podrazumevaju meni mnogo neprijatnije odluke nego vama. Nemate pravo na repliku. Narodni poslanik Dragoljub Mićunović ima reč. Izvolite.
Gospođo predsedavajuća, pažljivo sam slušao ovu debatu i imao sam nameru da govorim o svemu ovome iz drugog ugla, ali ću se malo našaliti za početak. Nedavno sam, upravo neposredno, čuo da se otprilike u Srebrenici nije dogodilo ništa i da Ratko Mladić nije kriv. Onda se meni postavlja pitanje, to mnogo olakšava situaciju - ne vidim zašto se gospodin Ratko Mladić ne bi predao, budući da je potpuno nevin. Dakle, to je jedan način na koji možemo govoriti. Međutim, ono što sam hteo da kažem je nešto drugo. Mi smo danas ovde imali jednu debatu i mislim da je dobro što smo je imali. Iz prostog razloga što mnogi ljudi tokom života imaju određene vrednosti i stvore jednu emotivnu koru kroz koju teško prolaze argumenti. Sećam se jednog eseja, koji je napisao filozof Ljubomir Tadić negde krajem 80-ih godina, pod naslovom ''Da li je nacionalizam naša sudbina''. Mislio sam da on preteruje u tom pesimističkom zaključku i dugo sam verovao da mi nećemo ponovo skliznuti u varvarstvo posle Drugog svetskog rata, kada su ubijani ljudi, nekadašnje komšije, ubijana deca itd. iz verskih, političkih i bilo kojih drugih razloga. Naravno, čovečanstvo je natopljeno zločinima. Neko je ovde rekao, i mislim da je u pravu, da nema te nacije koja nije vršila zločine. I svuda se mogu naći ljudi koji su zločinci. Međutim, čovečanstvo uopšte ne bi napredovalo da nije bilo drugih ljudi, koji su govorili da je zločin nedopustiv, počev od starih stoika, koji su govorili da je čovek čoveku sveta stvar –". Dakle, to je bilo važno da prestanu ubijanja. Možemo naći mnogo dokaza koji će o tome govoriti. Jedan od najlepših stihova, koji je citiran i u naslovima nekih romana, pesma Džona Dona, koja kaže – kad čuješ da zvone zvona, ne pitaj za kim zvone, zvone za tobom, ti si deo čovečanstva. Ma šta mi pričali, rekao bih jednu stvar koja može delovati i banalno, ali je za nas strašno ako se ne podsetimo da smo svi, kao ljudi, braća. Bilo da verujemo da nas je stvorio Bog, pa smo potomci Adama, bilo da smo od nekog primata, a u svakom slučaju ne možemo poreći da imamo zajedničkog pretka. Dakle, humanizam je ona druga strana zverstva, sa kojom se ljudska agresivnost pojavljuje u raznim oblicima. Ona se ne pojavljuje divlje. Vremenom je ona institucionalizovana. Postoje različiti oblici identiteta. Postoji, naravno, identitet porodični nekada, pa onda malo šire, postoji nacionalni identitet, pa postoji verski identitet, rasni identiteti. U ime tog identiteta, u koji se čovek utapa u tu apstrakciju da ne postoji vrše se svi zločini koji su do sada zabeleženi. Liberalna misao govori drukčije, da je čovek, a to ga uči i prosvetiteljstvo, sam odgovoran za svoja dela, da on ima svoj identitet i svi moderni ustavi govore da je narodni suverenitet tu tek kada ga građanin poseduje kao građanin, kao pojedinac. On mora imati taj identitet i tek onda stiče odgovornost. Dokle god se on krije iza nacije, crkve, rase itd, on kukavički skriva svoj identitet i u stvari ima alibi za svoje zločine. Naravno, mučilo me je to pitanje kako smo to skliznuli u to varvarstvo, kako se razbuktao taj nacionalizam o kome je reč. Ima ovde puno učenih ljudi, čuli smo mnoge lekcije o nastanku nacije itd. Imali smo na ovim prostorima u 19. veku raspravu kako da se formiraju narodi ili nacije. Vuk Karadžić je želeo da se to uradi na način kako je to bilo u Evropi, kako je Herder predlagao, na osnovu jezika, pa svi ljudi koji govore istim jezikom, oni su jedan narod. Ali onda je pod uticajem Austrougarske, koja je želela da bude predstavnik Svetog Rimskog carstva i pod katoličkim uticajem, rečeno je ne, nego oni koji govore, koji su od Rimskog zakona oni su Hrvati, katolici, a ovi koji su grčkog zakona su pravoslavci, Srbi. Vuk ih je podsetio da postoji da ima i treća vera. Ona se pojavila kasnije. Tu treba biti oprezan da smo mi vrlo nevini kao deca, kao nacije, dozvolili da se na verskom, a ne na jezičkom principu formiraju nacije. Ljudi iz Srebrenice koji su ubijeni su naša braća u još bukvalnijem smislu. Imamo isto poreklo, govorimo istim jezikom, bili smo državljani iste države. To nije tako svejedno, ali ako se zakloni bilo ko u nacionalni identitet, pa počne da se oseća, kiteći taj svoj nacion, superiornim, onda niko ti nije brat, nego naprotiv prema njemu se možeš odnositi kao prema zečevima, tako su se i odnosili, tukući ih po planinama gde su se razbežali. Ovde nema smisla da mi posle 15 godina izigravamo eksperte i analiziramo šta se dogodilo u Srebrenici. Toliki sudovi su se time bavili. Naravno da se mi razlikujemo. Razlikovali smo se i 1991. i 2001. godine, razlikujemo se i danas, jer su vrlo ti oklopi, predrasude, sa kojima smo suočeni, teški da bi tako lako argumenti prodrli u njih. Međutim, moramo neke stvari uvažavati. Lepo je misliti o samom sebi najlepše i o svojoj naciji takođe. Problem našeg nacionalizma je u tome što je on mitološki, nekritički i sve što se u Srbiji radilo, sve je bilo veličanstveno, sve je bilo veliko. Velike nacije vrlo kritično govore o sebi i to je ono što njima daje snagu i što ih čini snažnim. Ovde imamo problem sa zločinom i s tim da li možemo, da li imamo snage kao ljudi da utičemo na društvo, da malo počnemo da razmišljamo da treba da živimo zajedno, da su počinjene užasne stvari i da tražimo načine da to prevaziđemo, i da možemo normalno da živimo sa ostalim svetom, bez paranoje da nas svi mrze, bez toga da smo najbolji, najveličanstveniji itd. Naravno, nema sumnje da su u ovom ratu svi bili nacionalisti u svim ovim sukobima koji su se odvijali. Sigurno je da mnogi ne žele da priznaju svoju krivicu i da žele da krivica bude nečija druga. Znam, pokušavali smo, sada govorim o DS, 1991. godine da sprečimo rat u Bosni. Držali smo dve konferencije, u Sarajevu i na Ilidži, gde su bili prisutni svi predstavnici svih parlamenata, sve poslaničke grupe. Pokušavali smo i, što je najgore i što je najžalosnije, imali smo čak rezultate, ali ondašnji vlastodršci bivše Jugoslavije, moćni predsednici to nisu želeli, bili su moćniji i gurnuli su nas u rat. Bio sam svedok na sudu u Hagu povodom optužbe koju je BiH protiv Srbije, odnosno SR Jugoslavije podnela za genocid. Tada sam svedočio da u srpskom i u jugoslovenskom parlamentu ne postoji nijedan dokument diskriminacije koji bi govorio o namerama srpskoga naroda ili parlamenta, ili Vlade da izvrši genocid u BiH. Isto tako, govorio sam i o tome kako je izgledala cela situacija, kakvi su odnosi bili i ko je za sve to mogao biti kriv. Presuda tog suda vam je jasna. Ona ovde govori samo o sledećem: da Srbija nije organizovala, nije izvršila genocid i da nije kriva za genocid. To je bila jedna dobra pobeda koju smo izvojevali. Nisu svi njome bili zadovoljni, ni oni koji su tužili, a ni mnogi drugi. Možda još uvek neko pokušava da relativizuje tu presudu, ali to nije važno, time ne treba da se bavimo. Ono što je važno je tada rečeno, a to je da li smo dovoljno učinili da se spreči taj masakr, taj genocid, kako su ga kasnije kvalifikovali. Očigledno ne zaboravljamo na tesne veze koje su bile. Niko nije krio da smo pomagali oružane snage u BiH odnosno u Republici Srpskoj. Ono što je sada za nas važno, hoćemo li se mi okrenuti budućnosti, da živimo, radimo, školujemo se zajedno, takmičimo sa narodima oko nas, s kojima smo se u nekoliko ratova poklali, na čuđenje jednog dela sveta zašto mi to stalno ponavljamo, ili nećemo? Postoji jedna strategija ili taktika svakog nacionalizma, ne samo našeg, srpskog, nego svakog. Počinje tako što će reći ne, to nije istina. To zločin, to nam je neprijatelj izmislio, to je potpuni falsifikat, toga nije bilo. Ali, kada se pojave posle neki dokazi i neki leševi, onda se kaže – dobro, ali nije bilo toliko, bilo je deset puta manje. Pa kada opet pritisnu događaji itd, argumenti, onda se kaže dobro, jeste, mi smo ubijali, ali su ubijali i nas. To je najopasnija tačka. Znači, zločin je nešto potpuno normalno, niko se toga ne stidi, to je jedna uobičajena stvar, zašto bi od toga pravili problem. Mi ne treba da se sada ponovo ušančavamo u određene podele, u način da se otkrivaju krivice itd. Sud je rekao šta je rekao. Biće istoričara koji će to temeljno istražiti i o tome reći šta imaju da kažu. Ono što je ružno i što ne treba da prihvatimo, u šta ne treba da uđemo, to je politizacija ovog problema. Moje zalaganje ide za tim da se to potpuno odvoji, da doživimo to kao jednu tragediju ljudsku, i onih ubijenih, i onih koji su to činili, i onih ostalih koji su to mogli da gledaju ili da to kasnije saznaju, da se odnosimo prema njemu kao humana bića. To je onaj problem, ako želimo da napredujemo, moramo da napredujemo kao humana ljudska bića, a ne samo kao predstavnici određenih nacija, određenih vera, određenih država itd. Sigurno je da je ovde problem oko reči genocid, a to pokazuje samo kakva je uloga određenih simbola. Genocid ima jednu simboličnu funkciju. Videli ste da Turci neće da priznaju genocid koji je izvršen nad milion ljudi pre sto godina, zato što se to politizuje i onda se smatra da će to pogoditi ceo naš identitet, sve nas će to pogoditi. Međutim, ne radi se o tome. Ne treba niko da se boji što ćemo se mi složiti da je tamo bio zločin, da se mi izvinjavamo u tom smislu kao ljudska bića, koja su svedoci tog vremena kada su se zločini događali, sa jednom jedinom svrhom – da se to više nikada ne ponovi. Ako smognemo snage da tako priđemo celom problemu, sve ove naše trenutne ili trajne, kako god hoćete, podele, korišćene u razne naše stranačke svrhe, ne odgovara nameni ove deklaracije i čitave ove današnje rasprave. Ali, doći će generacije, uveravam vas, koje će biti opterećene, koje neće svoj identitet tražiti isključivo u nekoj instituciji i koje će pokušati da ovome priđu na jedan humani i normalan način.
Narodni poslanik Aleksandar Martinović ističe pravo na repliku. Nemate pravo na repliku. Ništa u izlaganju narodnog poslanika Dragoljuba Mićunovića ne bi predstavljalo osnov za repliku. S obzirom da su svi predsednici, odnosno predstavnici poslaničkih grupa iskoristili svoje pravo da se u ovom delu sednice obrate, a u okviru vremena koje im je na raspolaganju, 10 minuta sada, 10 minuta nakon okončanja rasprave u načelu, obaveštavam vas da su, saglasno članu 93. stav 4. Poslovnika Narodne skupštine, do otvaranja jedinstvenog pretresa prijave za reč, u pisanom obliku, sa redosledom narodnih poslanika, podnele sve poslaničke grupe, osim PUPS, tako da u raspravi po prijavama za reč učestvuju predstavnici… U pravu je narodni poslanik Momo Čolaković. Bez ikakve namere, s obzirom da čitam red poslaničkih grupa, izvinjavam se pripadnicima poslaničke grupe PUPS, nema nikakve ni poslovničke ni bilo kakve potrebe da se pročita ko nije, nego ko jeste. Moje lično izvinjenje samo zato što sam čitala spisak, nikakve namere nema. Dakle, predstavnici Poslaničke grupe manjina, predstavnici poslaničke grupe Nova Srbija, predstavnici poslaničke grupe LDP, predstavnici poslaničke grupe SPS-JS, predstavnici poslaničke grupe Napred Srbijo, predstavnici poslaničke grupe DSS, predstavnici poslaničke grupe G 17 plus, predstavnici poslaničke grupe SRS i predstavnici poslaničke grupe ZES. Još jednom izvinjenje članovima poslaničke grupe PUPS. Prvi prijavljeni za reč, a po redosledu narodnih poslanika, po prijavama za reč u jedinstvenom pretresu je narodni poslanik Balint Pastor, posle njega narodna poslanica Aleksandra Janković.
Gospođo predsedavajuća, dame i gospodo narodni poslanici, veliki mislilac iz 17. veka Džon Lok se bavio, pored političke filozofije, pitanjima jezika i on je na jednom mestu napisao da skoro svi problemi potiču od toga što reči ne probuđuju uvek one ideje u slušaocu na koje je govornik mislio. On je rekao da iste reči koristimo za različite pojmove, a jedan pojam se označava sa više reči. Znači, jezik je nesavršen. Značenje pojma genocid možemo svi naći u članu 370. Krivičnog zakonika Republike Srbije. Tu piše: "Ko u nameri da potpuno ili delimično uništi neku nacionalnu, etničku, rasnu ili versku grupu kao takvu, naredi da se vrše ubistva ili teške povrede tela, ili teško narušavanje fizičkog ili duševnog zdravlja članova grupe, ili da se grupa stavi u takve životne uslove koji dovode do potpunog ili delimičnog istrebljenja grupe, kazniće se" itd. Presudom Međunarodnog suda pravde od 26. februara 2007. godine se kazuje da se na području Srebrenice desio teritorijalno ograničen genocid. Rezolucijom Evropskog parlamenta od 15. januara 2009. godine se na isti način spominje termin genocid. Danas u Narodnoj skupštini imamo na dnevnom redu Predlog deklaracije o osudi zločina u Srebrenici. Ovaj tekst Predloga se može tumačiti na više načina, zbog toga što sadrži jednu formulaciju prema kojoj "Narodna skupština najoštrije osuđuje zločin izvršen nad bošnjačkim stanovništvom u Srebrenici jula 1995. godine, na način utvrđen presudom Međunarodnog suda pravde". Ko želi da vidi u ovom tekstu, u ovom predlogu termin "genocid", taj će videti termin genocid. Ko želi da u ovom predlogu vidi termin "zločin", taj će sa punim pravom videti termin zločin. Ne slažemo se, kao narodni poslanici Saveza vojvođanskih Mađara, sa svim formulacijama iz ovog predloga deklaracije. Mi bismo želeli da ovaj tekst bude određeniji, ali nemamo pravo da ne podržimo ovaj predlog i zbog toga ćemo glasati za ovaj predlog deklaracije, kao što ćemo glasati za nekoliko dana i za drugi predlog deklaracije o osudi zločina nad srpskim narodom devedesetih godina u građanskom ratu na području SFRJ. Cenimo nameru i nastojanje za zatvaranjem tog poglavlja prošlosti i usvajanje ove deklaracije, koja je danas na dnevnom redu, vidimo kao način suočavanja sa prošlošću i kao civilizacijsko pitanje. Ovo uopšte nije mađarsko-srpsko pitanje, ovo je civilizacijsko pitanje i mi ćemo podržati ovaj predlog. Ovakve tekstove, ovakve deklaracije je trebalo doneti i u odnosu na druge zločine, da upotrebim termin iz ovog predloga, "iz prošlosti" ove države. Kao što znate, 1944. i 1945. godine su se na teritoriji čitave države desili zločini. Ne bih licitirao brojkama, ali znamo da je pogubljeno, bez ikakvih sudskih presuda, jako veliki broj pripadnika mađarskog naroda, nemačkog naroda, kao i pripadnici srpsko-hrvatskog i ostalih naroda koji su bili okarakterisani tadašnjim režimom kao saradnici fašističke vlasti. Samo u Čurugu, Žablji i Mošorinu su proterani svi Mađari, većina njih je završila u koncentracionom logoru u Bačkom Jarku, gde je ubijeno, prema podacima iz matičnih knjiga umrlih, 6.429 lica, od toga 955 dece. U mađarskoj zajednici je prisutno živo sećanje na nevine žrtve iz tog vremena. U skoro svakom selu su se desili zločini i mi, pripadnici mađarske nacije, na Dan mrtvih obeležavamo sećanje na njih, između ostalog i u Čurugu, gde se svake godine ruši krst, nažalost. Nevinih žrtava je, naravno, bilo i 1941. i 1942. godine. Mislim prvenstveno na raciju u Novom Sadu i niko ne želi da negira postojanje tog tragičnog zločina. Ali je mađarska strana još tokom Drugog svetskog rata ispoljila značajne gestove priznavanja krivice. Petnaestorica glavnih krivaca iz redova mađarskih vojnih i žandarmerijskih snaga su još tokom 1943. godine osuđeni delom na smrtne kazne, a delom na kazne zatvora, a od strane mađarskog premijera Mikloša Kalaija je još 1942. godine novosadska racija okarakterisana ratnim zločinom. Skupština AP Vojvodine je 2003. godine donela Rezoluciju o nepriznavanju kolektivne krivice, kojom Rezolucijom se zalaže za punu rehabilitaciju svih prognanih, nevino optuženih i nevino stradalih tokom i neposredno nakon Drugog svetskog rata, ne dovodeći u pitanje individualno utvrđenu odgovornost. Nacionalni savet mađarske nacionalne manjine je 2004. godine doneo Deklaraciju, ali Narodna skupština Republike Srbije i Vlada Srbije i dalje ćute. Postignut je sporazum 2009. godine između predsednika Srbije i Mađarske o formiranju mešovite komisije istoričara akademija nauka, koja treba da istraži ta dešavanja iz 1944. i 1945. godine. Očekujemo da ta komisija počne sa radom, a nakon utvrđivanja činjenica da se donese rezolucija i o tim tragičnim dešavanjima i da konačno dođe do pomirenja između srpskog i mađarskog naroda, u tom smislu da dođe do međusobnog priznavanja krivice i potpisivanja zajedničkih izjava o istorijskom pomirenju. To očekujemo, a danas ćemo glasati za predloženu deklaraciju.
Zahvaljujem, gospodine Pastor. Reč ima Aleksandra Janković. Izvolite.
Nije neophodno da se čovek bavi analitičkom tematikom, logikom ili numerologijom da bi zaključio ono što je 80% građana Srbije već shvatilo. Semafor koalicije bira datume sa takvim simboličkim značajem da bi joj samo NATO, koji je bombardovao po crvenom slovu, možda mogao parirati. NATO agresija na našu zemlju započela je 24. marta 1999. Mene ne čudi što se žuto i zeleno svetlo na ovom političkom semaforu ne pale više na termin NATO agresija, pa čak izbegavaju da koriste i termin NATO bombardovanja. Čude mi oni crveni, koji su nosili bedževe sa metama, a sada milosrdno puštaju da ih zahvati i nosi žuto-zeleni talas. Dakle, NATO je za početak svog Milosrdnog anđela izabrao dan kada se čita pokajnik Kanon svetog Andrije Kritskog, kada čak i bezbožnici sa poštovanjem gledaju pripadnike crkve, koji su na kolenima, svesni svojih strasti, loših misli i dela, spremni na pokajanje. Ako se izuzme namera NATO planera da malo poguraju Srbiju u pokajanje, očigledno da je reč o gotovo bogohulnom i demonski ciničnom poduhvatu koji je trebalo da Srbiju baci na kolena. Reći ćete - to je prošlost. Tačno. Sadašnjost je da se osoba u ulozi predsednika Srbije, upravo 24. marta 2010. godine, sreće sa hrvatskim predsednikom, obećavajući mu osudu svih zločina i zločinaca, osim, naravno, zločina nad Srbima. Zar je moguće da evropski časopis "Svet Evrope", povodom svetskog dana sećanja na žrtve holokausta, objavi kako je ustaški logor Jasenovac u nacističkoj, marionetskoj Nezavisnoj državi Hrvatskoj, bio treći najveći, verovatno najsvirepiji, logor za istrebljenje Srba u Drugom svetskom ratu, a da to predsednik države Srbije i ne spomene? Zar je moguće da mu, barem nevoljno, onako ljudski zaigra mišić na licu kada govori o osobi svih zločina, a da ne pomisli na kolone sa traktorima koje voze deca, bežeći pred naslednicima iste te genocidne antisrpske politike? Da je barem poneo sliku Milice Rakić ili nekih od srpskih Milica koje su nestale u akciji "Oluja", u Bratuncu, u Milićima, Skelanima, na Kosovu i Metohiji, da se barem udostojio da posle izraza saučešća u Srebrenici ode i do Bratunca, možda bismo i pomislili kako je datum susreta Josipovog političkog naslednika i Josipovića slučajno izabran. No, ovde je svaka slučajnost vrlo namerna. I sa prethodnim predsednikom Hrvatske Mesićem, osoba u ulozi predsednika Srbije pravila je gafove. Mesić je ciničnim gestom pomilovao ubicu dvanaestogodišnje srpske devojčice iz Zagreba, Aleksandre Zec, da bi Tadić u funkciji promocije svoje Srebreničke rezolucije rekao – samo takvom politikom možemo braniti i žrtve porodice Zec iz Zagreba. Politika uvažavanja tuđe patnje i odavanja poštovanja tuđim žrtvama omogućiće nam da efikasno zastupamo svoje. Posle svih poniženja koje smo kao narod i kao država doživeli u poslednjih 20 godina, danas usred stradalne sedmice istog časnog i velikog posta, kada se svi pravoslavni hrišćani dostojno pripremaju za vaskrsenje, Srbima se sprema završno i najstrašnije poniženje, samoponiženje. Tačno je da je cilj posta, i ne samo posta, pokajanje, koje podrazumeva svest o učinjenim grehovima, nameru da se život ispravi i iskreno kajanje za sve što je donelo bol, patnju, pa i najmanju suzu drugom božijem stvorenju. Hrišćanska žrtva jeste osnova svake vrline, a posebno ljubavi, no svakako je treba razlikovati od mazohističke, instrumentalizovane žrtve, koja zarad ostvarivanja skrivenih političkih interesa na stub srama razapinje sve koje stigne. Ovakva pozicija ostvarivanja individualnih interesa opstanka na vlasti ne podrazumeva samo da se kleči pred Bajdenom, Kacinom, a sve u očekivanju Fejta. Ona nalaže i mnogo više, a to je da se sopstveni narod od žrtve učini dželatom. Uostalom, ko je taj i kakvi su njegovi motivi, interesi njegovih nalogodavaca, da na ceo jedan narod stavi žig odgovornosti, apostrofirajući da su baš Srbi ti u čije ime je počinjen ovako strašan zločin? Pitanje usvajanja deklaracije o osudi zločina u Srebrenici je više od igre ostrašćenih političara koji moral smatraju tranzitornom kategorijom. Nemoralna je i nečovečna politika koja put u Evropu utire preko razdvajanja mrtvih i omalovažavanja nevinih srpskih žrtava. Za ime boga, ako smo mi kao ljudi različite boje kože, nacije, verske, političke, socijalne, intelektualne, pa i seksualne orijentacije jednaki samo u jednom, pred jednom činjenicom, pred činjenicom smrti, koja je podjednako infektivna za sva božja stvorenja, zar je tu potrebno napraviti razlike, zar su samim tim što su srpske naše žrtve manje važne? Svaki zločin ima počinioca sa imenom i prezimenom, koji mora biti priveden pravdi, kao i svaka nevina žrtva ima svoje ime i prezime koje se ne sme zaboraviti. Da se ne bi ponovili, nijedan zločin se ne sme ni pravdati ni prikrivati, ni ostavljati nekažnjeni. Počinioci ratnih zločina su pojedinci i kao pojedinci moraju odgovarati za počinjene zločine. Zločin je zajednička nesreća, a pojedinačna odgovornost. To stoji u deklaraciji o osudi svih ratnih zločina na prostoru nekadašnje Jugoslavije, koju su podnele DSS i Nova Srbija 1. februara ove godine, mada osnovni tekst te deklaracije datira još iz 2005. godine. Šta je to što vas je, gospodo iz ovog semafora, sprečilo da usvojite jedinstvenu deklaraciju, koja bi bez diskriminacije žrtava osudila svaki zločin, ne praveći razliku po mestu zločina na osnovu vere i nacionalnosti nevinih žrtava. Takva jedinstvena deklaracija bi izrazila našu nedvosmislenu osudu zločina počinjenog u Srebrenici, ali i masovnih ratnih zločina počinjenih u "Bljesku", "Oluji", Sarajevu, Tuzli, na KiM? Da ne govorimo o tome kako bi Narodna skupština Srbije morala da otkrije još neotkrivene masovne grobnice Drugog svetskog rata na stratištima nekadašnje Jugoslavije. Samo otkrivanje svih zločina i suočavanje sa ukupnom prošlošću može nas dovesti do konačnog ozdravljenja koje je preduslov svakog napretka. Srbija ima poseban životni i istorijski interes da se rasvetle i osude svi ratni zločini počinjeni u novijoj istoriji Jugoslavije, u kojima je srpski narod bio najveća žrtva. Prva po žrtvama, Srbija mora biti prva u osudi svih zločina, piše dalje u deklaraciji DSS i Nove Srbije. Koji vam je tačno deo nejasan i neprihvatljiv, o jednakosti žrtava, o traženju istine? Zar išta sem istine i samo istine o svim zločinima i svim žrtvama može biti pretpostavka stvarnog pomirenja i trajnog mira u regionu? Koji je to Kolegijum parlamentarikum mogao napisati ovako licemernu deklaraciju na ivici omalovažanja muslimanskih, kao i srpskih žrtava, bezdušno prebrojavajući žrtve? Zar su vam stvarno potrebni mrtvi glasači? U kome god od vas, mislim na vas gospodo iz semafor koalicije, posebno ove crvene, postoji bar zrno čovečnosti i lične hrabrosti koje prevazilazi stranačku disciplinu, neka se sada odvaži da misli svojom glavom i čistim srcem. Recite ne, ne mogu da prihvatim ovakav tekst, u svoje ime, u ime svojih predaka, u ime svoje dece. Srpska pravoslavna crkva osuđuje svaki zločin i podseća da se nijedan zločin ne može opravdati nesrećama koje nam drugi nanose. Zločini koji su počinjeni u Bosni i Hercegovini, kao i na drugim prostorima bivše Jugoslavije, delo su onih neodgovornih ljudi koji su bezumno uzeli u svoje ruke pravo da presuđuju drugima. To nisu dela iza kojih stoje čitavi narodi, veroispovesti. Stoga je i obaveza naroda u ime kojih su činjeni zločini da se jasno i nedvosmisleno distanciraju od zločinaca i pokažu ljudsku solidarnost sa žrtvama rata, bez obzira na njihovu etničku ili versku pripadnost. Svi moramo da osetimo makar za trenutak, sav taj bol rastanka, svu neopisivu tugu, sve ono što stoji za jecaje porodice, iza dečijih suza, iza jauka i zanemelosti. Svako od nas mora da svojom voljom, u ime čojstva i čoveštva, oseti i tugu, i bol, i kajanje i saučešće i sapatnju, ali pre svega i iznad svega, molbu upućenu ljudima i molitvu upućenu spasitelju, da se to više nikada i ni zbog čega ne ponovi. Molbu i molitvu da se ove dve narodne tuge u budućnosti više ne razdvajaju, ni u dva različita dana, ni na dve različite strane. Da se ne odvajaju tako ostrašćeno smrti i stradanja jedne i druge strane. Ovo je tekst saopštenja povodom komemoracija posvećenih žrtvama ratnog sukoba u srebreničkom kraju, od 1992. do 1995. godine, koji je povodom desetogodišnjice od tragedije u ime SPC uputio sada blaženopočivšiPatrijarh srpski gospodin Pavle. Ne verujem da stavovi crkve o ovako suštinskim pitanjima zastarevaju, kao što nikada neće zastariti činjenica da je Hristos rođen, raspet i vaskrsao. Jasno da bi danas posle punih pet godina od ovog saopštenja i od prve deklaracije i DSS i Nove Srbije bilo potrebno usvojiti samo jednu deklaraciju o osudi svih zločina na teritoriji bivše Jugoslavije.
Vreme. Molim vas, privedite kraju. Narodni poslanik Kenan Hajdarević ima reč. Izvolite.
Poštovana predsednice, dame i gospodo narodni poslanici, znam da rizikujem da šta god da kažem to bude malo i siromašno o genocidu u Srebrenici, ali kako vreme bude odmicalo, tako će u našem društvu doći do približavanja stavova o tom strašnom zločinu i, nakon godina i decenija, od toga svega ostaće samo jedna mera, a ta mera, u odnosu na taj zločin, na genocid u Srebrenici, biće mera humanosti. Zato danas, mi poslanici Skupštine Republike Srbije, treba da demonstriramo sopstvenu humanost. Zato je Liberalno demokratska partija podnela amandmane na Predlog teksta deklaracije o Srebrenici, ne da bismo se inatili, nego da bismo pomogli, jer mislimo da neki nisu imali hrabrosti da ovome društvu kažu istinu. Zato ćemo insistirati da se ovi naši amandmani usvoje, kako bi ova deklaracija bila prihvatljiva ne samo za nas u Skupštini Srbije, već da bi bila prihvatljiva i za naše društvo, i za društvo u kome danas živimo, i za društvo u kome ćemo živeti, jer LDP kaže da nas na pošten tekst deklaracije i na pošten odnos prema zločinu u Srebrenici obavezuje ne samo sadašnjost, nego i budućnost. Kao Bošnjak i državljanin Republike Srbije, očekujem i očekivao sam da moja skupština, Skupština Republike Srbije, usvoji takav tekst deklaracije koji treba društvu da kaže istinu, takav tekst deklaracije da to bude deklaracija pomirenja, a ne deklaracija stvaranja novih podela, i to podela među sopstvenim građanima, građanima Republike Srbije, između Srba i Bošnjaka. Zato je, mnogo važnije od međustranačkog dogovora o tekstu ove deklaracije, bilo potrebno napraviti međunacionalni dogovor, prvo, kod vas u vladajućoj koaliciji, pa onda ovde u Skupštini Srbije, pa i u društvu u kome živimo. Ova deklaracija, kao što sam rekao, treba da bude deklaracija pomirenja dva naroda, ali i deklaracija osude i odricanja od one politike koja je omogućila zlo, one politike koja je stvorila, podržavala, pravila, opravdavala, negirala Srebrenicu, one politike koja nije 2000. godine poražena, iako je pobeđena, one politike koja je 2000. godine pronašla novog izvođača, kada se odrekla jednog izvođača, one politike koja i danas pokušava da zaustavi Srbiju na putu ka EU. Da bi se Skupština Srbije jasno distancirala od genocida, da bi taj genocid individualizovala, neophodno je da javno navedemo ko je osuđen za Srebrenicu – general Krstić, Pandurović. Kome se sudi? Radovanu Karadžiću. Ko se traži zbog Srebrenice? Ratko Mladić. Oni koji se boje pominjanja pravog imena zločina u Srebrenici i imena zločinaca pokušavaju da nametnu i svom i drugom narodu i narodima kolektivnu odgovornost. Zato moramo reći da Krstiću, Panduroviću, Karadžiću, Mladiću i drugima niti se sudi, niti su osuđeni, niti su u bekstvu zato što su Srbi, već zato što su zločinci. Na kraju, moram da izrazim zadovoljstvo, ako je moguće danas, u ovakvoj raspravi, imati osećaj zadovoljstva, što pripadam stranci i poslaničkoj grupi koja ne kalkuliše i ne obraća se ni Srbima, ni Bošnjacima kao glasačima, nego kao ljudima – 220.000 građana je glasalo za nas, za našu stranku, zato što su građani Republike Srbije i zato što su tražili i traže da ih država, Republika Srbija, poštuje. Žao mi je ako danas LDP bude jedina stranka koja će taj princip i tu vrednost zaštititi. Hvala vam.
Gospodin Tomislav Nikolić ima reč. Samo se, molim vas, prijavite.
Danas ću biti jedini poslanik SNS-a koji će da govori o ovoj temi, ne zato što drugi ne bi mogli ili ne bi umeli, nego zbog ozbiljnosti ove teme želimo da preuzmemo odgovornost i pred jednima i pred drugima, onima koji me optužuju da smo sve dalje od Evrope, a drugima koji me optužuju da će zbog našeg uspeha morati da rade sve ono što smo mi radili u poslednjih godinu i po dana. Ukazao bih na nekoliko aspekata ove deklaracije koju ste nam predložili. Najpre, politički aspekt. Kako se meni čini, cilj je napad na integritet Republike Srpske. Mislim da niste smeli da se u ovo upuštate a da se bar ne konsultujete s Republikom Srpskom, zato što mi se čini da je ovo svojevrsna osuda građana Republike Srpske i da veoma dovodimo u pitanje državu koju su stvorili, boreći se da ostanu živi, zato što bi moglo da se kaže da je ta država, priznata iz Beograda, stvorena genocidom, na način presuđen u Međunarodnom sudu pravde. Mislim da je poslednji cilj – vezivanje ruku Srbiji, kao garanta Dejtonskog sporazuma, u pogledu reagovanja na dalje urušavanje statusa Republike Srpske, ali i otežavanje međunarodnog položaja Srbije, kako pred međunarodnim sudovima, tako, čini mi se, i u vezi s pitanjem statusa KiM-a. Ovde poslanici koji pripadaju drugim narodima, a ne srpskom, podsećaju na zločine koje su pojedini Srbi činili protiv njih. Molio sam da se ne upuštamo u to kada je ko od nas koga povredio, uvredio, jer bi nas to zauvek razdvojilo. Ako ste nekome oprostili, nemojte ga više podsećati na nešto što ste mu oprostili. Ako ste mu zaboravili, zašto ga podsećate? Ko je to vas podsetio na ono što ste zaboravili? Ako srpski narod smogne hrabrosti da zaboravi zločin nad njim, mora da zaboravi zločine koje je počinio. Da mu stoji u pameti kao opomena, da unapred prepozna čoveka koji bi to ponovo mogao da učini, pa da taj čovek ne dobije priliku. Ali, vi znate da su nam pakovana zverstva i zločini kad god je trebalo da budemo kažnjeni i da su Markale bile razlog za napad na srpski položaj u BiH, da je Račak bio causus belli za agresiju na SRJ. Kasnije se ispostavilo da je Voker slagao. Da li se iko izvinio građanima Srbije koji su, uglavnom, pretrpeli to bombardovanje? Ili smo možda doživeli to da svu našu decu nazovu kolateralnom štetom? Zato se danas borim da niko ne vređa tuđu decu. Znam kako je bilo roditeljima Milice Rakić, i dan-danas ne shvataju zašto je jedno dete, u jednom kupatilu, na tuti, ili noši, kako ko kaže od naših građana, dobilo šrapnel od bombe, u naselju u kome u krugu od tri kilometra nema nijednog industrijskog, a ne vojnog objekta. Dakle, ove deklaracije su prilika za sve nas i bilo bi lepo da se danas održavaju sednice u svim parlamentima u državama bivše Jugoslavije sa sličnim tekstom, da ne kažem, s istim. Koliko je desetina srpskih žrtava palo od ruke Nasera Orića? Da li se iko izvinio? Da li je iko izrazio saučešće? Zar nije predsednik Srbije Boris Tadić učinio u ime Srbije veliki gest kad se izvinio svima za sve zločine učinjene u ime Srba? Kakva je bila reakcija? Jeste li pročitali negde da se njegov kolega iz neke od bivših jugoslovenskih republika izvinio Srbima? Zašto smo obazrivi kad mi sami, jednostrano, donosimo ovakve deklaracije? Zato što nikad ta naša akcija nije doživela reakciju. Nikada se ta opruga nije vratila, pa da neko nešto kaže pozitivno i za naš narod. Zato smo insistirali. Zato vas molimo da malo razmislite, da povučete na neki dan ovo, da ubacite slobodno, da imate saučešće i prema srpskimžrtvama, da imate osudu i prema onima koji su počinili zločine nad srpskim narodom. Ništa više ne tražimo od nas. Mi iz SNS-a ne tražimo od vas da ćutite o zločinu u Srebrenici. Nas nije sramota što je tamo neko počinio zločin, njega neka bude sramota, ali vas opominjem da bi moglo da vas bude sramota što ne pominjete srpske žrtve, da je tu nešto sumnjivo i čudno, da baš toliko utapanje u tuđu patnju i tuđi bol ne može da bude previše iskreno ako ne osećate svoju patnju i svoj bol. Nismo se valjda oprali time što ćemo samo tuđe žrtve i tuđ bol da priznamo, ili možda vaše komšije nisu ništa loše doživele u poslednjih, već, 20 godina, a posebno u prvih pet godina rata, posebno za vreme bombardovanja? Nije valjda da niste sreli nijednog građanina Srbije koga nisu bombardovali, kome nekoga nisu ubili? Nije valjda da niste videli nijedan grad, nijedan most, nijednu železničku kompoziciju, nijedan autobus koji su gađali i bombardovali?! Nije valjda da vas ne boli patnja svoga roda?! Mora da vas boli. Neka nas boli sve što drugi pate zbog nekog Srbina, ali mora da nas boli kada Srbi pate. Moramo da budemo jednaki prema svima. Ne pokazujete mi da ste bolji ljudi time što ne pominjete svoj narod. To samo pokazuje da ispunjavate nešto, inače biste imali kuraži da kažete – hajde da sve to raščistimo odjednom, i naše zločince, i tuđe, i naš bol, i tuđi bol. Ali, ja u taj moralni aspekt, o kome bih još nešto da kažem, uopšte ne verujem, jer vi kažete – imaćemo koristi od toga što izražavamo saučešće i izvinjenje. Ko još izražava saučešće i izvinjava se da bi imao neku korist? Valjda to radiš iz svoje unutrašnje potrebe, da pokažeš kako se osećaš i šta bi mogao da učiniš da to otkloniš, a ne – lakše ćemo u EU ako se izjasnimo o Srebrenici? Onda ćemo lakše da spavamo ako nosimo taj teret na duši. Nemojte da posumnjam u to da uopšte ima morala u podnošenju Predloga ove deklaracije, već da samo ima koristi. Nemojte da u to posumnjaju porodice žrtava iz Srebrenice, da uopšte niste iskreni, nego da očekujete neki benefit, pogodio sam tu vašu reč, neku korist. Nije nama danas baš lako da vam o ovome govorimo. Neozbiljni političarioptužuju nas da smo izdajnici. Mi smo isključeni iz jedne političke stranke zato što smo rekli da ta stranka može da bude u EU, ali samo sa KiM-om u svom sastavu. Danas to isto govore i ti isti političari, valjda pritisnuti rezultatima naše politike. Ovi drugi, prevejani političari, kažu da se uzalud borimo i da mi nikada nećemo da uvedemo Srbiju u EU, pošto tu već postoje pravi evropejci, koji znaju kako treba Srbija da uđe. Šta ćete vi naprednjaci? Do pre dve godine niste ni znali gde je Evropa. Vi imate, kao, neko autorstvo na EU, na demokratiju, tako da i jedni i drugi zazirete od toga šta ćemo mi da kažemo. Bilo bi dobro da pažljivo slušate naše reči i da pažljivo razmišljate o tome šta govorimo. Naravno da razlog za naše izbacivanje iz te partije nije bilo to što smo bili za EU, ali danas bismo je i sami napustili, od kad je ta partija rekla da je Ratko Mladić heroj, a da Borislav Pelević nije heroj, samo zato što je Borislav Pelević živi srpski heroj i dostupan vlastima. Danas su ti borci za srpstvo podneli krivičnu prijavu Specijalnom tužilaštvu za ratne zločine, produženoj ruci Haškog tribunala. Danas ta ekipa patriota sarađuje s Haškim tribunalom. Kažu da tamo nema pravičnog suđenja, a hoće da pošalju Borislava Pelevića. Čime se to Borislav Pelević zamerio jednoj političkoj stranci koja vrlo dobro zna kako je boriti se protiv Haškog tribunala? Time što pripada SNS-u. Tako biste se obračunavali i s ljudima iz drugih stranaka, i s ljudima iz drugog naroda, jer vi niste krenuli dalje. Vi stojite i čekate. Čekate da se vrati vreme u kome ćete i tuđu decu moći da optužujete da nisu deca jer pripadaju narodu koji je činio zločine. Znam da se komunistička vlast ogrešila najpre o Srbe, a potom i o Mađare, i o Muslimane, Albance i sve, 1944, 1945, 1946, 1947, 1948. godine. Gde su ''pasja groblja'' u Kragujevcu? Tamo nema Mađara koje su komunisti ubili. Gde su u Čačku? Pobili su Srbe. To je jedan režim koji je tada ubijao. Da se izvinimo sada ljudima koje su pobili komunisti, hajde, i to je lepo, ali onda nas terate da se podsećamo kada su drugi ljudi ubijali Srbe, jedni druge da podsećamo, dok ne počnemo da pucamo jedni na druge, jer tu ima i očeva i dedova. Bolje bi bilo da smo mirni ovu sednicu dočekali i da mirni i pomireni s ove sednice izađemo, a ne podeljeni. Da li vidite da smo na 50%, za i protiv, odnosno za i oni ostali? Kakva je to država u kojoj je sve podeljeno na 50%? Koliko joj treba do sukoba? Vi samo znate da imate 126 glasova, aplaudirate kada ima 126. Meni bi srce zeblo da predstavljam neku vladajuću koaliciju koju podržava polovina plus jedan narodni poslanik. Čime li kupujete da vas ima 126, te ozbiljne i normalne ljude koji znaju da je ovo propast, da se bliži kraj ove vladavine? Vidim, penzioneri pobegli u šumu, oni su navikli na to, ilegalci. "Srbijašume" je baš dobro sklonište za PUPS, odlično. Svaka vam čast, pokazali ste, penzioneri, da za vas glasaju da biste vi bili u javnim preduzećima. Od penzija se umire koliko su visoke, ali za vas ima. To je moralni prag. Isto tako, i vi što sedite ispod njih, sve optužbe na vaš račun. Vaš predsednik je pokojni, ne može da se odbrani. Sedite s njima, tu pored vas, sve na vaš račun. Hajde, ovi ''žuti'', oni imaju svoju politiku, baš njih briga što se vi koškate između sebe. Oni vas pomire u četvrtak, posle šest sati rasprave, svađaćete se ponovo, jer se sad držite, ne smete na izbore, ni vi koji ste jaki, ni vi kojih uopšte nema u narodu. Ima vas samo u Parlamentu. Pogledajte koliko stranaka ima u Parlamentu, a nema ih u narodu. Kažu da su jaki. Gde su jaki? Kad stanu pred ogledalo? Dete da stoji preko puta njih, ne bi smeli da kažu da su jaki, ali kad sam stoji preko puta sebe, on je jak. Ovo bi bila dobra prilika za pomirenje, a posvađaćete nas još više, dobra prilika da osudimo zločine, da pomenemo svoj narod, da pomislimo na narod u Republici Srpskoj. Šta mu činimo ovim? Hoće da se izbori. Pogledajte to naše divno i lepo Sarajevo. Koliko procenat Hrvata i Srba još živi u Sarajevu? Sveo se na enklave. O tome niko neće da govori. Šta god da uradi neko drugi, mi se stidimo, nas je sramota, šta god da nam urade. Zbog toga vas molim, razmislite još jedanput, ako postoji bilo kakav način da vas ubedimo u to da treba zajednički da radimo na ovome, i oni koji će glasati protiv, i oni koji će biti uzdržani, sigurno da postoji neki tekst na kome bismo se našli. Danas niko nije negirao zločin u Srebrenici. Zar to nije bila osnova da napravimo dobru deklaraciju? Popustili bi ovi što bi da piše ''genocid'', popustili bi oni što bi da ne piše ništa, našli bismo neki zadovoljavajući tekst. Onaj ko je pisao ovaj tekst, mislio je isključivo na Zapadne sile. Čuo sam izjavu vašeg predsednika od pre neki dan, ponovo, da Evropa nema alternativu. Pomislite malo i na narod. Kazniće vas za ovo ozbiljnije nego što može EU. Ako još možete da razmislite o tome kako sebi činite zlo, a ne drugima. Što se nas tiče, nama je savest potpuno mirna. Bio sam u zatvoru kada se to dešavalo. Pazite čoveka kome je mirna savest što je bio u zatvoru. Kako li će da bude nekima koji će da budu u zatvoru, mogu samo da pretpostavim. Mi nismo učestvovali u zločinima, mi ih ne opravdavamo, mi ih ne podržavamo, mi ih osuđujemo, ali nismo bezdušni i nismo licemerni. Ne mogu da kažem da razumem tuđi bol, a da ne razumem svoj. Neću da učestvujem u tome. Dajte nam priliku da osećamo i tuđi i svoj bol, da osudimo i tuđi i svoj zločin, i glasaćemo za deklaraciju. Ako nam tu priliku ne date, niste dali priliku našoj deci da žive normalno. Jednog dana bićemo kažnjavani zato što je Srbija odlučila da prihvati zločin u kome nije učestvovala. Ko je počinio zločin, neka za njega odgovara. Ko nije, može mirno i ponosno da ide podignute glave. Da li je vlast ili opozicija, kakve to veze ima? Uz svu sramotu koju vam ministri koji troše bezobzirno državni budžet donose, hoćete i ovo da natovarite na sebe. Pozvao bih tu predsednika Vlade, pa bih rekao – hajde, ti predloži ovde, što nas 114 da to predlaže? Ne možete da se otrgnete tome, a mandat se, bogami, primakao polovini. Pogledajte kako to brzo ide, kako brzo trči. Šta god da uradite od danas do izbora, ne možete da zaustavite snagu SNS-a. Vi sebe više nemate čime da podignete. Da prodate Đerdap, da prodate Telekom, šta još imate da prodate? Hajde sve to za dve godine, šta posle? Ima li još vremena, šta posle? Hoće li nešto da ostane deci? Njive po Vojvodini otišle u ruke bandita, kriminalaca, građana iz drugih država, koji vam kupe jednu fabričicu i s njom 10 hiljada hektara zemlje. Fabrike otišle u vetar, ni stakla nemaju više. Šta je ostalo u Srbiji? Da se ovako peremo i izvinjavamo, računajući da ćemo dobiti milostinju. Besplatnog sira ima samo u mišolovci. Ako mi ovo ne zaradimo, ako svojim ponašanjem ne zaslužimo da uđemo u EU, ako ovo ne bude uređena zemlja, ako ovde bezbednost, pravo i pravda ne budu važniji od svega, možemo da pišemo deklaraciju za deklaracijom. Deklaracijama se ne ulazi u EU, nego radom, mukom, trudom, odricanjem, poštenjem i čestitošću. U EU se možda i pokvarimo, ali ne možemo da se pokvarimo pre nego što uđemo tamo. Hajde da zapamtimo onda smo ušli čestiti, pa se neki tamo pokvarili. Zbog toga apelujem na vašu savest. Poznaju vas komšije, ljudi, prijatelji, pitaće vas. Poznaju vas ljudi koji su se iselili, izbegli, među vama ima njihovih potomaka, pitaće vas – što naše žrtve zaboraviste? Niko neće da vas osudi što spominjete Srebrenicu, ali će da vas osudi što samo nju spominjete. Ko ne ceni sebe, ni drugi neće da ga cene. Imali ste prethodnu vlast koja nije cenila sebe i videli ste kako je to izgledalo. Mora da se ceni, mora da se ide kroz život uspravno. Uvreda, poniženje, udarac, i ideš dalje. Imate na koga da se ugledate, možda se i oporavite. Što se nas tiče, mi nismo za ovu deklaraciju i nismo protiv osude zločina, a učestvovaćemo u glasanju.
Replika, gospodin Martinović.
Dame i gospodo narodni poslanici, zaista moram da se osvrnem na izlaganje gospodina Nikolića. Da ne bi bilo nikakve zabune, tekst deklaracije koji je podneo gospodin Tomislav Nikolić suštinski se ne razlikuje od teksta deklaracije DS-a. Zaista me čudi da gospodinu Nikoliću toliko smeta Haški tribunal, a pogledajte šta stoji u preambuli teksta deklaracije koji je on podneo: "Imajući u vidu presudu Međunarodnog suda pravde, glavnog pravosudnog organa UN, donetu u sporu po tužbi BiH protiv Srbije i Crne Gore, 26. februara 2007. godine, prema kojoj je Srbija dužna da preduzme delotvorne korake radi obezbeđenja punog poštovanja svojih međunarodnih obaveza, uključujući i punu saradnju s Međunarodnim krivičnim tribunalom za bivšu Jugoslaviju". U članu 1. te deklaracije stoji: "Narodna skupština Republike Srbije, između ostalog, najoštrije osuđuje zločin, odnosno posebno osuđuje zločin koji je izvršen nad bošnjačkim stanovništvom Srebrenice u julu 1995. godine i naveden u presudi Međunarodnog suda pravde". Dakle, gospodine Nikoliću, vi ne morate da glasate za deklaraciju DS-a, vaša deklaracija je istovetna kao njihova, nikakve suštinske razlike nema, sem u stilu pisanja. Zaista je onda smešno da vi nekome kažete da je produžena ruka Haškog tribunala. Šta je hteo SRS? Ako makar postoji sumnja da je neko učestvovao u ubistvima civila u BiH, neka se protiv njega vodi krivični postupak,protiv Pelevića, protiv mene, protiv bilo koga, ali nemojmo da tovarimo krivicu na leđa srpskog naroda. Tu krivicu tovare svojom deklaracijom i DS i gospodin Tomislav Nikolić. U tome između ove dve partije nikakve suštinske razlike nema. Uzmite ispred sebe tekst deklaracije čiji je predlagač gospođa Nada Kolundžija, uzmite tekst deklaracije gospodina Tomislava Nikolića i nađite mi jednu suštinsku razliku između ova dva teksta. Ta razlika ne postoji. Dakle, i jedni i drugi hoće da krivicu za ono što se dešavalo u BiH natovare Srbiji i srpskom narodu, a SRS hoće upravo suprotno, da se protiv pojedinaca vodi krivični postupak, pa ako su krivi, neka odgovaraju, a ako nisu krivi, neka žive kao slobodni građani.
Gospodin Momo Čolaković ima reč.
Poštovana predsednice, poštovano predsedništvo, poštovani narodni poslanici, pre svega, želim da u ime Poslaničke grupe PUPS-a izrazim žaljenje i saučešće svim porodicama nastradalih nevinih žrtava u Srebrenici. Isto tako, izražavam saučešće i žaljenje u ime penzionera i Poslaničke grupe za sve žrtve na prostorima bivše Jugoslavije, posebno srpske žrtve. Tražili smo da se rezolucija, odnosno deklaracija razmotri u Parlamentu i dali smo svoju saglasnost. Tražili smo i tražimo da se i druga deklaracija nađe na dnevnom redu Parlamenta i ona će se uskoro naći. Mi ćemo glasati i za jednu i za drugu deklaraciju. Ono što želim da kažem prethodnom govorniku jeste to da jedanas već drugi put zloupotrebio govornicu da govori o penzionerima, da govori o nečemu s čim nemamo nikakve veze. Hoću da kažem da marketing koji koristi taj govornik u Parlamentu neće, siguran sam u to, pokolebati penzionere da daju glas onim svojim partijama koje štite materijalni i socijalni položaj i stečena prava. Preduzeće o kojem je bilo ovde reči nema nikakve veze s nama, niti mi imamo bilo kakvog predstavnika ili direktora u toj firmi. To u ovom trenutku, u ovako ozbiljnom trenutku, kada Parlament raspravlja o ovako osetljivom pitanju, nema nikakve veze i nije ni korektno ni pošteno. Zbog toga molim da se o ovoj temi razgovara ozbiljno, da se ne šamaraju, usput, pojedine poslaničke grupe i pojedini poslanici, nego da se vratimo na temu. Molim gospodina koji je o tome govorio da nas ostavi na miru da radimo svoj posao. Zahvaljujem na pažnji.
Zahvaljujem. Gospođa Nada Kolundžija.
Želim samo da kažem da ako ovom deklaracijom kažemo da su zločin počinili pojedinci i da tražimo i dajemo punu podršku državnim organima da oni budu procesuirani, onda, u najmanju ruku, nije pošteno prema sopstvenim građanima, građanima Srbije, obmanjivati ih time što se tvrdi da na taj način srpski narod postaje krivac. Naprotiv, onaj ko hoće da iza srpskog naroda sakrije počinioce tih zločina, zapravo, direktno tovari na srpski narod odgovornost za ono što se desilo. Mi možemo da razumemo zašto to neki rade. Zato što na taj način pravdaju svoju politiku koju su vodili i koja je odgovorna za ono što se dešavalo tih godina. Dakle, ako bi kriv bio srpski narod, ako bismo izostavili Ratka Mladića, onda nisu odgovorni ni oni koji su vodili politiku i koji su izazivali sukobe, sejali mržnju i netrpeljivost među narode na prostorima bivše Jugoslavije. Mislim da, ako već nema druge argumentacije, argumentacija da je insistiranje na tome da je zločin individualan i da narod nije kriv ne može da bude argument protiv ove deklaracije. (Predsednik: Zvono.) Istovremeno, ja zaista razumem da je neophodno strašno puno reči, u kojima ima svih mogućih tema, kako bi se izbegao odgovor na jednostavno pitanje. Da li razumete šta znači evropska vrednost u kojoj je ljudski život neprikosnoven i gde nema pitanja da li je on manje ili više vredan, u zavisnosti od toga koji nacionalni ili verski predznak nosi? Dakle, nije dovoljno staviti evropski bedž i tvrditi da razumete šta je Evropa i preporučivati se da u Evropu vodite Srbiju, koju obmanjujete, jer ne razumete šta je suština onih vrednosti za koje se morate zalagati, kako biste zaista gradili društvo koje jeste evropsko. Hiljadu izgovora ste pronašli, između ostalog, optužujući sve nas da nemamo saosećanje za žrtve sopstvenog naroda. Osim što je netačno, osim što je krajnje licemerno, mislim da je to krajnje nepristojno. Govorite ovde ljudima čije porodice su takođe imale žrtve u ovim ratovima, koje znaju šta se dešavalo na prostorima bivše Jugoslavije, koji imaju u svojim porodicama gubitke i ni na koji način ne žele da se te žrtve zaborave. Naprotiv, upravo pokazujući spremnost da osudimo žrtve drugih, mi tražim pravo da ti počinioci zločina prema nama, takođe, odgovaraju. Iz svega što je rečeno u ovoj poslednjoj diskusiji, potpuno jasno proizilazi jedna jedina računica. Nas optužuju da preduzimamo korake. Mi znamo da taj korak nije popularan i da on možda nosi rizik popularnosti kod građana, ali je licemerno tvrditi kako mi to radimo iz koristi, a oni koji to rade samo prebrojavajući potencijalne glasove, tobože, to rade iz ljubavi prema sopstvenom narodu. Ono što je opasno i nedopustivo, jeste podmetanje teze da se usvajanjem ove deklaracije, zapravo, vrši atak na Republiku Srpsku. Širenje te vrste straha i nesigurnosti pokazuje samo krajnju neodgovornost. Samo snažna Srbija, međunarodno priznata, Srbija koja uživa ugled, Srbija koja ima kredibilitet kao istinski demokratska zemlja, koja je izgradila evropske vrednosti unutar sopstvenog društva, može da brani interese Srba ma gde oni živeli i može da brani interese Republike Srpske. Ponižena Srbija, obespravljena Srbija, Srbija koja se skriva ili koja je spremna da podmeće kukavičje jaje tuđeg zločina u krilo srpskog naroda, ne može braniti ni svoje interese, ni interese Republike Srpske, niti građana Srbije. [[Aplauz poslanika DS-a]]
Tomislav Nikolić, replika. Izvinite molim vas, Poslovnik pre vas. Gospodin Zoran Nikolić reklamira Poslovnik.
Ja bih zaista apelovao na vas, pozivam se na član 104, da ne dozvolimo narodnim poslanicima, naročito nekome ko je ovlašćeni predstavnik, da u lice obmanjuje, odnosno da, gledajući u lice svoje kolege poslanike, obmanjuje njih i celokupnu javnost Srbije. U više navrata, a i sada ste ponovili da ovu deklaraciju treba usvojiti kako narod kolektivno ne bi bio odgovoran i kako odgovornost leži u pojedincima koji su te zločine počinili.Gde to piše u vašoj deklaraciji? Gde to piše? Prozivam vas da to pročitate i da vidimo da li obmanjujete poslanike i javnost ili ne. Može se desiti da ste pomešali deklaracije – to piše u deklaraciji koju je predložio DSS, u kojoj se kaže da su počinioci ratnih zločina pojedinci i da kao pojedinci moraju odgovarati za počinjene zločine, da je zločin zajednička nesreća, a pojedinačna odgovornost. Objasnite o čemu ste ceo dan obmanjivali ovu skupštinu, ovaj parlament i srpsku javnost. [[Aplauz DSS-a.]]
Nemojte se obraćati poslaniku i nemojte podizati ton. Gospodine Nikoliću, morate ponovo da se prijavite.
Mislim da smem da izrazim zadovoljstvo što već počinjete da tumačite ono što radimo u Skupštini. Žao mi je što to nije adekvatno i kompetentno tumačenje, zato što je tendenciozno pogrešno, ali će vrlo lako srpska javnost da se uveri da ne optužujete lažno, da Predlog deklaracije koji je podneo SNS samo može da liči na Predlog deklaracije o kome se danas raspravlja. Pokušali smo, koristeći isti kostur, da bi se videlo šta to mi želimo da promenimo, da vam podnesemo jedan novi tekst deklaracije. Radi se o tome da naša deklaracija osuđuje sve zločine počinjene u građanskom ratu na teritoriji bivše Jugoslavije, kako zločine prema srpskom narodu, tako i zločine koje su počinili pripadnici srpskog naroda nad pripadnicima drugih naroda, a posebno zločin koji je izvršen nad bošnjačkim stanovništvom u Srebrenici, u julu 1995. godine, naveden u presudi Međunarodnog suda pravde. To je sud kojem smo se obratili da nam odbrani Kosovo i Metohiju. Ako kažete da postoji sumnja protiv gospodina Pelevića, dragi moji patrioti, pa ga prijavite Haškom tribunalu, pa se ispostavi da je to lažna prijava i da je čovek potpuno čestit, nevin i veoma pošten i, za razliku od vas, izgubio je rame u ratu, zašto onda ne prijavite Ratka Mladića, i za njega postoji sumnja da je izvršio ratni zločin? Zašto ne prijavite svakog za koga ste čuli da postoji sumnja? Zašto ste se okomili na Borislava Pelevića? Kako izdvajate jednog čoveka za koga postoji sumnja da je počinio ratni zločin? Sumnja, čija? Sumnja vaše stranke? Sumnja lika u Srbiji da je Borislav Pelević počinio ratni zločin? Sumnja lika u Hrvatskoj, u BiH? Šta vam je rekao specijalni tužilac, da li ima osnova za tu sumnju? Nema. Samo ste se obrukali. Prijavili, ocinkarili Srbina da je počinio ratni zločin, jer vam nije po volji. Pelević je heroj, to morate da prihvatite. Borislav Pelević je heroj. Gospođo Kolundžija, to za evropski bedž, to recite socijalistima. Zašto to pričate meni? Socijalisti nose evropski bedž, pa, prvo njima recite da vas foliraju, da vas lažu, da su to oni isti što su organizovali Srebrenicu, tako im recite, pa onda tek meni recite da sam za ove dve godine stavio nekakav evropski bedž. Ja nisam stavio evropski bedž, imam isti bedž, srpski, koji sam nosio do danas. Imam istu priču koju šest godina govorim, da Srbija treba da bude u EU, ali sa KiM-om, i da Srbija treba da bude kuća sa dvoja vrata. Sve sam vas to naučio.
Vreme. Zahvaljujem. Gospođa Kolundžija.
Tačno je da ste pominjali EU i tvrdili kako Srbija treba da bude rupa na zlatnom evropskom tepihu. Tačno je. Zaista, ne želim da ovo bude bilo kakva lična rasprava. Ovde se ne radi o tome da s bilo kim lično polemišem. Mislim da nije korektan način na koji vi mene, kao ovlašćenog predstavnika, napadate u argumentaciji koja je očigledna slaba, pa me zbog toga napadate na način koji je neprimeren. Ono što niko razuman ne može da ne razume jeste da, ako priznate da se zločin desio i kažete – žao nam je žrtava tog zločina, ako kažete – taj zločin su počinili neki pojedinci i pružićemo svu podršku državnim organima koji će procesuirati počinioce tih zločina, onda je valjda jasno da na taj način pokazujete nedvosmisleno da to nema veze sa državom, da odgovornost nema veze sa državom, a najmanje sa celim narodom. Samo ako zločince skrivamo iza celog naroda, onda prebacujemo krivicu s pojedinačnih zločinaca na ceo narod. Ono što ne želimo da se desi jeste da ceo narod i buduće generacije ovog naroda nose taj teški teret potencijalne krivice zbog nečega što su uradili neki pojedinci. Možemo da se razlikujemo u tome da li uopšte treba nekome da se izvinjavamo ili ne. Postoje ljudi koji smatraju da reč "izvini" ne postoji. Postoje ljudi koji ne osećaju patnju drugoga. Postoje oni koji nisu spremni da priznaju da im je žao zbog toga što se desilo nešto strašno. Takvi ljudi postoje. Mi s njima ne možemo da polemišemo, ali narod, građani ove Srbije nisu takvi. Dakle, narod ove zemlje je uvek pokazivao da je spreman da kaže "žao mi je", da je spreman da se izvini, da je spreman da pruži ruku čak i neprijatelju i da mu pruži podršku i zato je pitanje odgovornosti predstavnika tog naroda da tu osobinu naroda ne pogaze time što će negirati da taj narod jeste takav, bez obzira na to što su neki godinama pokušavali da ga obmanjuju, da mu iskrivljuju sliku stvarnosti, da sakrivaju ono što se desilo, tvrdeći da se nije desilo, ili, ako se desilo, da se desilo zato što se nešto drugo prethodno desilo. Dakle, ako vi ovde predstavljate, a ja to ne verujem, one građane koji su neosetljivi na tuđu patnju, imate pravo da zastupate takav stav. Ako ovde predstavljate one koji misle da jedan zločin ne treba osuditi, bez obzira na to što su žrtve neki pripadnici drugih naroda, to je vaše pravo, mi o tome ne možemo ni da polemišemo, ali ne možete optuživati one koji smatraju da je odgovornost pojedinaca skidanje odgovornosti sa čitavog naroda.
Gospodin Martinović reklamira Poslovnik.
Gospođo Đukić-Dejanović, javio sam se po osnovu replike, pa ako biste bili ljubazni da mi date reč.
Ima osnova za repliku, ali ćete onda sačekati. Gospodin Željko Tomić, reklamira Poslovnik.
Reklamiram član 104. Gospođo predsednice, morali ste reagovati na izlaganje gospođe Kolundžije, zato što je ona otvoreno, pred celom javnosti Srbije, pokušala, govoreći u trećem licu jednine – vi, vi, vi, da podmetne nekome da nešto loše misli. Da li smo to mi iz DSS-a, ili iz neke druge stranke, ona je ostala dužna da kaže. Moram gospođi Kolundžiji i celoj vladajućoj većini nešto ….
Ne možete.
Na ovo izlaganje se mora. Zašto ste dozvolili ovo?
Molim vas, koji je član Poslovnika povređen?
Član 104. Dostojanstvo je ugroženo izlaganjem gospođe Kolundžije.
Možete ukazati samo da ja nisam vodila računa o dostojanstvu, ne možete se obraćati poslaniku.
U redu, vama se obraćam. Šta znači: ''Ne pada mi na pamet da se izvinjavam bilo kome zbog zločina koji su izvršili drugi. Uostalom, šta je izvinjenje? Mene zanima utvrđivanje personalne krivične odgovornosti, ali i to mora biti dvosmerno. Šta je sa nedelima koje su počinili Muslimani, Albanci i Hrvati?'' Šta kažete na ovo? Nije ovo rekao Vojislav Šešelj, nije rekao ni Tomislav Nikolić, pa ni Čedomir Jovanović, ovo je izgovorio Zoran Đinđić, 11. maja 2002. godine. Lako možete da proverite. Gde je kraj vašem beščašću, vašoj bestidnosti i vašem nemoralu, samo vas to pitam? Hvala vam puno.
Gospodin Zoran Nikolić reklamira povredu Poslovnika.
Pozivam se na član 104. Gospođa Nada Kolundžija je ceo dan obmanjivala narodne poslanike i srpsku javnost. Dajem vam žuti flomaster, pa podvucite…
Ne možete dva puta govoriti o istoj povredi.
Član 27. [[Isključen mikrofon.]]
Nemate reč. Nemojte dozvoliti da izreknem sankciju. Nemate reč, iz vaše poslaničke grupe je bilo već tih primedaba. Narodni poslanik Tomislav Nikolić ima reč, replika.
Samo da upozorim da je povređeno dostojanstvo Narodne skupštine, zato što je gospođa Kolundžija obmanula građane Srbije i nas svesno pogrešno interpretirala, jednu moju izjavu o EU, po nalogu tima koji priprema ovakve laži i insinuacije. Naime, u televizijskoj emisiji, to možete da proverite, rekao sam da Evropa neće dozvoliti da Srbija bude rupa na zlatnom tepihu i da će učiniti sve što je u njenoj moći da tu rupu zakrpi, a gospoda Tadić i gospođa Kolundžija su to preokrenuli u "mi ćemo biti rupa na zlatnom tepihu". Sada zamislite nekoga da kaže "želim da budem rupa".
Predstavnik predlagača, gospođa Kolundžija.
Onda ćete morati da se žalite svim televizijama, koje su očigledno izbacile deo iz onoga što ste govorili, tako su svi mogli da vide da ste rekli ono što sam ja rekla. Želela bih samo da pročitam tačku 2) deklaracije Narodne skupštine, u kojoj se kaže:"Narodna skupština Republike Srbije pruža punu podršku radu državnih organa zaduženih za procesuiranje ratnih zločina i za uspešno okončanje saradnje sa Međunarodnih krivičnim tribunalom za bivšu Jugoslaviju, u čemu naročitu važnost ima otkrivanje i hapšenje Ratka Mladića, radi suđenja pred Međunarodnim krivičnim tribunalom za bivšu Jugoslaviju." Ako to nije individualizacija zločina, onda ne znam šta je.
Do 20.45 časova ćemo večeras biti u direktnom prenosu, trudimo se da to bude i duže, ali će odloženog prenosa, naravno, biti. Reč ima, repliku, gospodin Martinović.
Hvala, gospođo predsednice. Moram da odgovorim na pitanje zašto nismo podneli krivičnu prijavu protiv generala Ratka Mladića. Zato što SRS smatra i danas, kao što je smatrala i pre dve, i pre pet godina, da je Ratko Mladić heroj srpskog naroda. Krivičnu prijavu protiv Borislava Pelevića podneli smo zato što su određeni svedoci koji su po nalogu tužilaštva Haškog tribunala dovedeni da svedoče protiv Vojislava Šešelja rekli – ne, nismo čuli niti videli nijednog pripadnika SRS-a da je učestvovao u bilo kakvim zločinima nad civilima, ali smo čuli i videli da su u tome učestvovali pojedini pripadnici Srpske dobrovoljačke garde. Inače, taj veliki Srbin Pelević je vezivao te iste Srbe u Erdutu za bandere, terao ih da laju kao psi, švercovao naftu iz Đeletovaca…
Molim vas, ne možete tako govoriti o kolegi narodnom poslaniku. Gospodine Martinoviću, ne možete. Gospodin Tomislav Nikolić, replika.
Sad se konačno otkrilo to što odavno vlada u Srbiji. Ko je izdajnik? Onaj za koga to kaže SRS? Ko je heroj? Onaj za koga kaže SRS. Ko je pošten? Onaj za koga kaže SRS. Reći za Borislava Pelevića da je švercovao, to vam je kao kada biste rekli za Vojislava Šešelja, i za njega se govorilo da švercuje naftu. Reći da je Ratko Mladić heroj, ali su samo neki svedoci bili protiv njega. Pa, maločas ste rekli da svako za koga postoji neka prijava treba da se podvrgne procesu pred Tribunalom za ratni zločin, odnosno pred Haškim tribunalom. Svako. Osim, kažete, Ratka Mladića, pošto je on po vama heroj – nije izdajnik. Nema tu po vama, po meni, po bilo kome. Imate princip ili ga nemate. Svako o kome se priča da je kriminalac, po ovome što ste rekli za Pelevića, on je kriminalac. Svako za koga se priča da je ratni zločinac, po vama je ratni zločinac, ako to vama odgovara. Govori se i za Vojislava Šešelja da je ratni zločinac. Hoćete li reći da je ratni zločinac? Govori se za Radovana Karadžića da je ratni zločinac. Hoćete li reći da je ratni zločinac? Ili su svi, ili nije niko. Kažite – nije niko, čak ni oni koje osude to nisu. Vi ste odlučili ko će u Srbiji da bude ratni zločinac. Vi, šaka jada.
Ne možete se tako odnositi prema poslaniku, tim tonom i sadržajem.
Izvinjavam se.
Gospodine Martinoviću, reklamirali ste povredu Poslovnika. Izvolite.
Dame i gospodo narodni poslanici, povređen je član 104. Poslovnika Narodne skupštine. Dakle, gospodin Tomislav Nikolić kaže da je za nas Ratko Mladić heroj. Do pre dve godine bio je, koliko se sećam, i za njega i za gospodina Aleksandra Vučića. Nisam ja za govornicom Narodne skupštine podigao tablu na kojoj piše "Bulevar Ratka Mladića", nego zamenik gospodina…
Molim vas, reklamirali ste Poslovnik i hoćete reći da sam ga negde prekršila. Pokušajte to da argumentujete.
Gospođo Đukić-Dejanović, upravo pokušam da obrazložim u čemu se sastoji povreda Poslovnika. Dakle, gospodin Tomislav Nikolić je rekao da se bavi politikom 20 godina, a kaže: "poslednjih šest godina pričam isto". Gospodine Nikoliću, šta ste pričali prethodnih 14 godina? Kada vi pričate istinu, u onih prvih 14 godina, ili u poslednjih šest godina? Kažite – prvih 14 godina sam pričao neistinu, lagao sam, obmanjivao sam, nisam verovao u ideologiju srpskog nacionalizma; poslednjih šest godina govorim istinu, častan sam, pošten, imam časna politička uverenja.
Povredu Poslanika reklamira Tomislav Nikolić.
Ovde je povređeno dostojanstvo Narodne skupštine, zato što vi mislite da nemam pravo na repliku kad budem uvređen, ili povređen. Sada ću to da vam obrazložim. Četrnaest godina sam, kao i vi danas, slušao Vojislava Šešelja, a šest godina sam vodio politiku kako ja mislim da treba da se vodi. U tome je razlika. Da ste me slušali, sada bi to bila velika stranka. Ovako, samo vi nastavite da slušate i da čekate.
Narodni poslanik Meho Omerović. Izvolite.
Zahvaljujem, gospođo predsednice. Uvažene dame i gospodo narodni poslanici, poštovani građani Srbije, danas, kada raspravljamo o deklaraciji o osudi zločina izvršenih nad Bošnjacima u Srebrenici, moramo biti svesni činjenice da deklaracije i rezolucije, ma kakve one bile, neće preko noći rešiti sve probleme koje imamo u odnosima između Srbije i BiH, ali i da smo danas u prilici da Srbija pokaže jasan signal i odlučnost da je svesna zločina koji su počinjeni u Srebrenici i da je spremna da odlučnije nego ranije otpočne da se suočava s prošlošću, te da tu priliku ne smemo propustiti. To je, u stvari, poštovane dame i gospodo narodni poslanici, i proces pomirenja. Mi iz SDP-a smo imali predlog koji je mogao odgovoriti potrebi našeg društva da se suoči s onim što se dešavalo u Srebrenici. Međutim, smatrali smo da nije umesno da mašemo tim predlogom kako bismo dizali medijsku prašinu, ili ubirali jeftine političke poene. Smatramo da je reč o veoma osetljivom problemu. Zbog toga smo se potrudili da pripremimo tekst koji smatramo mnogo boljim, i u političkom i u stručnom smislu, od ovoga koji je danas pred nama. Mislili smo da u razgovorima, bez politizacije koja je skoro dva meseca pratila ovu temu, možemo doći do najoptimalnijeg teksta u ovom trenutku. Na našu veliku žalost, mnogi su na ovoj temi želeli da se igraju patriotizma, a to je nemoralno, jer je ovo isuviše osetljivo pitanje da bi bilo predmet bilo kakve manipulacije. Bilo je, čak, pokušaja i potpunog negiranja i relativizacije ne samo zločina, nego i same deklaracije, kao i pokušaja stvaranja atmosfere nekažnjivosti i zaborava u odnosu na ovaj stravičan zločin. Sve to je i moralno i politički, dame i gospodo, nedopustivo. Zato podržavamo nameru da se jedan ovakav akt izvinjenja usvoji u Skupštini Republike Srbije. To će za Srbiju biti veoma važno, jer će joj dati i moralni kredibilitet da isti principijelni stav ima i kada su u pitanju zločini koji su počinjeni nad Srbima. Želeli bismo da učestvujemo i u izradi i pisanju i te deklaracije. Time će se učvrstiti pozicija države Srbije, ne samo u regionu, nego i u EU. Najvažnije, napraviće se otklon od svega što se dešavalo u prošlosti. S druge strane, ocenjujemo da nismo u potpunosti iskoristili ovu šansu. Stali smo nekako na pola puta. Nažalost, tako će se dodatno otvoriti nepotrebna polemika, i to na dva nivoa, na unutrašnjem planu će biti osporavana ova deklaracija s obe strane, za jedne će biti preblaga, a za druge će biti preoštra. Na međunarodnom planu, posebno u BiH, biće dočekana s nekim polovičnim efektom. Reći ću nešto i o samom tekstu deklaracije koja je danas pred nama. Ne smatram umesnim to što se u preambuli nijednom jedinom rečju ne spominje zločin u Srebrenici, tako da onaj ko prvi put čita ovaj tekst ne zna o čemu se radi dok ne dođe do naziva same deklaracije. Zbog toga sam predložio promenu u preambuli, u pretposlednjoj alineji, da novi tekst glasi, citiram amandman koji sam podneo: "Polazeći od činjenice da su u julu 1995. godine izvršeni teški zločini nad Bošnjacima u Srebrenici u BiH, koji su obuhvatili masovna ubistva muškaraca, proterivanja žena, dece i starih, i koji su prema presudama Međunarodnog suda pravde i Međunarodnog krivičnog tribunala za bivšu Jugoslaviju okvalifikovani kao zločin genocida". Naravno da Skupština Republike Srbije nije sud. To što se dogodilo u Srebrenici je presuđena stvar, to je učinjeno od strane najvišeg pravosudnog organa UN-a, koji mi kao država priznajemo. Mi ne donosimo presude, ne dajemo nikakve pravne kvalifikacije. Ovakvom formulacijom u preambuli, deklaracija bi, po meni, dobila na težini, a na taj način bi se osporile i sve kritike kojih će, u suprotnom, siguran sam, biti. Drugo, zašto se predlagači u preambuli pozivaju na Ustav, Međunarodni krivični sud? Nema nikakve potrebe. Da li je svima jasno zbog čega se ovakva deklaracija donosi? Uopštenim formulacijama u preambuli, koje su sadržane u alinejama gde se govori: "Izražavajući privrženost duhu i normama univerzalne deklaracije, rukovodeći se ciljevima stalnog mira i stabilnosti, težeći da sećanje na surove oružane sukobe itd.", stiče se utisak kao da je cilj bio samo da se napravi neki tekst, a ne zašto se jedna ovakva deklaracija donosi. Predlagači, što bi rekao narod, kruže kao kiša oko Kragujevca, beže od problema, od teme. Oprostite, dame i gospodo, uvaženi poslanici koji ste predlagači ove deklaracije, čini mi se da vam je nedostajalo hrabrosti. Uz sve uvažavanje političke realnosti, moralo se jasno reći o čemu se radi u ovoj deklaraciji. Ovo je deklaracija zbog jednog stravičnog zločina. Poslednja alineja u preambuli je posebno zanimljiva. Citiram: "Imajući u vidu da je navedenom presudom Međunarodnog suda pravde Srbija dužna da preduzme delotvorne korake radi obezbeđenja punog poštovanja svojih međunarodnih obaveza". Valjda, dame i gospodo uvaženi poslanici, ovu deklaraciju donosimo zbog nas, zbog naših građana, zbog suočavanja sa stravičnim zločinom, zbog istine, zbog budućnosti. Odnos prema zločinu u Srebrenici pokazaće koliko smo kao država i društvo spremni da se udaljimo od politike koja je dovela do ovog zločina. Ova deklaracija je naša obaveza, ne samo zbog međunarodnih obaveza, nego zbog dosadašnjeg ćutanja o tome. Tog tereta se moramo osloboditi zbog nas samih. Opšte formulacije iz preambule su, nažalost, zadržane i u samom tekstu deklaracije. Koriste se eufemizmi, npr., ''zbog toga što nije učinjeno sve da se spreči tragedija'', kao da je reč o nekoj poplavi ili elementarnoj nepogodi, a ne o najvećem i jedinstvenom zločinu koji se desio na teritoriji Evrope posle Drugog svetskog rata. Uprkos svemu, svesni smo osetljivosti ovog pitanja. Kakav god tekst deklaracije da na kraju usvojimo, dame i gospodo narodni poslanici, realnost je da, izgleda, u ovom trenutku, kao Narodna skupština, kao društvo, kao država, više i ne možemo. To je činjenica s kojom smo danas svi suočeni. Pogledajmo zato istini u oči; opet će jedni relativizirati, a drugi dolivati ulje na vatru. I jedno i drugo je pogrešno. Namere predlagača su iskrene, plemenite, korisne za državu Srbiju. Svesni smo i ograničenja predlagača da se dođe do što je moguće većeg broja narodnih poslanika koji bi trebalo da podrže ovu deklaraciju, jer je ovo veoma značajno pitanje i zaslužuje našu punu podršku. Bez obzira na sve, uvažavamo činjenicu da, i u ovakvom obliku, ova deklaracija predstavlja mali korak ka menjanju našeg odnosa prema ovom zločinu. Deklaracija bi trebalo da bude i bitna pretpostavka u uspostavljanju poverenja među narodima i državama bivše Jugoslavije. Veoma je značajno što ova deklaracija ipak sadrži poštovanje presude Međunarodnog suda pravde, koji je zločin u Srebrenici okvalifikovao kao zločin genocida. Deklaracija sadrži i osudu tog zločina, sadrži i spremnost da se, ukoliko je u Srbiji, najodgovorniji za ovaj zločin, Ratko Mladić, uhapsi i privede Haškom tribunalu. Na samom kraju, dame i gospodo narodni poslanici, hoću da kažem da još uvek postoji prostor da se i neke od naših primedaba ugrade u predloženi tekst deklaracije. Zahvaljujem na pažnji.
Zahvaljujem. Narodni poslanik Miloš Aligrudić ima reč. Izvolite.
Gospođo predsednice, dame i gospodo narodni poslanici, vladajuća većina je propustila priliku da se danas, prilikom usvajanja dnevnog reda Druge sednice, uvrsti u dnevni red predlog deklaracije kojom bi se osudili svi zločini na prostoru bivše Jugoslavije učinjeni tokom rata, u kojoj bi se eksplicitno navela osuda zločina u Srebrenici, ali bi se navela i neka druga stratišta i neki drugi zločini koji, po svom obimu i načinu izvođenja, ni najmanje ne zaostaju za pomenutim, nego, čak, možda trče korak ispred, koji su počinjeni nad srpskim narodom, da bi se ne uspostavio balans, nego da bi se, morala radi, ova skupština izjasnila o žrtvama, puna saosećanja prema njima u pravom smislu te reči, da se ne bi osetilo da nekima ovde neko stoji i duva za vratom, terajući ih da učine nešto što liči na neku vrstu istorijskog kompromisa, ali ne u smislu prihvatanja činjenice da su se zločini desili, ili kakvog saosećanja ili pokajanja, nego istorijskog kompromisa s onima koji pokušavaju da nam daju mrvice sa stola, koje rado prihvatamo kao gladni, a da pri tom, zapravo, ni te mrvice na kraju nećemo dobiti. To je, bukvalno, sramota. U Kragujevcu je ubijeno više hiljada ljudi, u Kraljevu, takođe, 1941. godine, stotine hiljada ljudi je stradalo u Jasenovcu. U Kragujevcu i Kraljevu je jasno da su bili Srbi, u Jasenovcu se zna da su bili većinom Srbi. Ta stratišta nikada nisu, ni od jedne međunarodne institucije, nijednog suda posle rata, pogotovo u bivšoj SFRJ, proglašena genocidom protiv srpskog naroda, nikada. Formalni akt o tome ne postoji. Danas imamo prilike da vidimo u vašoj deklaraciji pozivanje na presudu Međunarodnog suda pravde i u pravu je Čeda Jovanović kada vam kaže – bojite se da izvučete liniju do kraja, da je povučete i da, pored navođenja Međunarodnog suda pravde, kažete i šta taj međunarodni sud pravde kaže o konkretnom događaju o kom danas posebno raspravljate ovom deklaracijom, a tamo lepo stoji da ga oni kvalifikuju kao genocid. Taj isti Međunarodni sud pravde oslobađa od odgovornosti državu Srbiju za taj događaj, a vi se u istoj deklaraciji izvinjavate. U čije ime i zašto? Ako je nešto okvalifikovano tamo kao genocid, to je učinjeno u jednoj međunarodnoj presudi i to je podložno raspravi, jer smo mi političari, a ovo je Parlament, i mi po drugim pravilima igre igramo. Nismo ni niža sudska instanca koja treba da sluša zahteve više i da sprovodi njene odluke, mi smo parlament jedne države. Šta je sporno u toj kvalifikaciji? U toj kvalifikaciji je sporno što se nikada u svetu, ni u jednom sudu ili pravosudnom sistemu, ni u međunarodnim sudovima, zločin genocida nije kvalifikovao na taj način, polazeći od činjenica koje postoje na terenu, kao delimičan, kao lokalizovan. To je sve potpuno suprotno suštinskom pojmu genocida u međunarodnom pravu. Pošto možete reći da se sudijska ne poriče, onda isto tako možemo reći, ako je forma važnija od sadržaja za sve vas, da su i neke ranije presude koje istorija poznaje, takođe, validne, i s aspekta njihovih posledica, i s aspekta onih koji su osuđeni. Onda je, po vama, Đordano Bruno zločinac, jer ga je jedan relevantan sud, vrlo legalan u to vreme, sud inkvizicije, osudio na smrt, spaljivanjem na lomači, zato što je tvrdio da je zemlja okrugla. Toliko o potrebi da se poštuju odluke međunarodnih sudova, bez obzira na to da li su one deo sistema UN-a kada je reč o kvalifikaciji. Zašto je bitna priča o kvalifikaciji? Zbog dalekosežnosti posledica koje se ovde uvode. Ako mi kažemo da je to tako kao što tamo piše, izvedemo tu reč do kraja, kao što to LDP ovde traži, ili ne, kao što vi mislite da ste se spasli, idemo na sledeću stvar. Vi donosite ovu deklaraciju kao posebnu deklaraciju o osudi jednog zločina na teritoriji bivše Jugoslavije kojom hoćete da kažete ono što od vas traže. To vi potvrđujete sada, da je taj zločin simbol svih zločina na prostoru bivše Jugoslavije. Hteli vi to ili ne, kakve god verbalne vragolije ovde izvodili da dokažete da ste hteli nešto drugo, kao što to predstavnik predlagača Nada Kolundžija čini ceo dan, u tome ne možete uspeti, jer će vas akt koji danas budete ovde doneli, u periodima koji dolaze, demantovati. Kakvu god deklaraciju doneli u četvrtak ili petak o osudi zločina nad srpskim narodom, sve će to biti malo manje važno u odnosu na ovo što je danas učinjeno. Sve to više nema veze. Sve to onda ostaje kao naša interna stvar. Ono što se danas donese, to je ono što se donosi po porudžbini. To nije samo naša stvar, to je ona stvar koja će da ide u istorijske čitanke, na osnovu kojih će se formirati svest građana Srbije o svemu ovome, a da ne pričam o drugim državama, kojima na pamet ne pada, uprkos vašem divnom pozivu da učine ono što vi od njih tražite, da priznaju i osude zločine nad srpskim narodom; to oni neće uraditi nikada. O tome možete da sanjate. Jer, dok se Vuk Jeremić, vaš ministar spoljnih poslova, trudi da priča o rešavanju pitanja izbeglica s predstavnicima drugih država u regionu, predsednik Boris Tadić odlazi da se vidi s Ivom Josipovićem i dogovara povlačenje tužbe i kontratužbe. Zamislite, to je poseban kuriozitet, vi ste u kontratužbu stavili Jasenovac i 700.000 stradalih u Jasenovcu, da bi Boris Tadić mogao u ovom trenutku da se potkusuruje s tim žrtvama i dogovara u Opatiji s Ivom Josipovićem o tome da povuče kontratužbu za Jasenovac, a svaki pravnik zna da se povlačenjem tužbe donekle priznaje da onaj ko je tužbu podneo nije u pravu, i druga strana koja povuče tužbu priznaje da nije u pravu, i da time definitivno na tu priču stavi tačku i da kaže da Jasenovca nije ni bilo. Vidite šta vi radite. To radite i s ovom deklaracijom. Sve vreme je to poenta. Kada ona kao posebna bude usvojena u Narodnoj skupštini, od tog trenutka, hteli vi ili ne, donosili deklaraciju ili ne o osudi zločina nad srpskim narodom, ostaće krivica na Srbiji, ničim prozvana, čak ni presudom Međunarodnog suda pravde u Hagu, ostaće ljaga na imenu srpskog naroda, jer će po raznim istorijskim čitankama i udžbenicima deca morati da čitaju kako je srpski narod genocidan, a genocidan je zbog toga što je neko u ime srpskog naroda učinio neki genocid, a da nije u ime srpskog naroda učinio genocid, kako vi smatrate, ne bismo se izvinjavali. U moje ime, nema potrebe da se izvinjavate. Nikada nikakav zločin nisam počinio. Politička stranka kojoj pripadam nikada nije nikakav zločin zagovarala. Većina građana Srbije u vreme izvršenja ovog zločina, da ste ih anketirali, što vi vrlo dobro znate, ne bi stala iza izvršenja takvog zločina nikada, niti bi na njega pristala, niti bi mu aplaudirala. Ta ista većina naroda je smenila Miloševića 2000. godine, onu stranku za koju je Nada Kolundžija pobrkala, pa proziva neke druge, a zaboravlja da s njima sedi kao koalicioni partner u Vladi, koja je zapravo nosila tu neku priču zagovaranja neke ratne opcije, mržnje i ne znam čega. O tome mi danas ovde govorimo. Vi ste ovim likvidirali mogućnost da Srbija stane na svoje noge kao normalna država. Vi ste je bacili na kolena, a na srpski narod ste bacili ljagu, onakvu kakva je bačena na nacističku Nemačku, s pravom, posle Drugog svetskog rata, a gde ovde ima tog poređenja? Šta se ovde ikada desilo, u ovoj celoj priči, da bismo morali taj pečat i taj krst da nosimo na sebi? Da, priznaćemo zločine koji su se desili. Da, govorićemo o žrtvama koje imaju ime i prezime, jer mi ih je iskreno žao. Da, i treba osuditi sve zločine, uključujući i taj, pa neka bude i u prvom redu taj, ali ne posebno. Ovo što ste vi ovde napravili i šta god budete napravili u četvrtak ili petak, završiće s ovom državom od početka do kraja i sa svakom nadom ovog naroda u dobru sudbinu.
Gospodin Saša Milenić. Da li ste reklamirali Poslovnik, Saša?
Učinilo mi se da, zbog pominjanja grada Kragujevca i zločina u Kragujevcu u kontekstu koji je relevantan za ovako važnu temu, treba preneti i javnosti određena iskustva koja su značajna. Međunarodna javnost je upoznata sa zločinom u Šumaricama iz vremena fašističke okupacije, prvenstveno, zahvaljujući ogromnim naporima prijatelja grada Kragujevca iz Savezne Republike Nemačke, koji su finansirali istraživačke i izdavačke projekte koji su se bavili ovom temom. Na ''Velikom školskom času'' u Šumaricama, pokretane su brojne emocije kod mnogih prisutnih, ponekad su, čak, eksplicitne političke poruke izazivale i nezadovoljstva, ali nikad kod predstavnika nemačkog naroda i Republike Nemačke. Prijateljstvo grada Kragujevca s lokalnim samoupravama u Nemačkoj uvek je iznenađivalo zvanične predstavnike grada, komunikacijom koja uvek počinje ličnim izvinjenjem zvaničnih predstavnika grada. Relativizacija broja žrtava u Kragujevcu, do koje je došla naša istoriografska nauka, nikada nije pominjana od strane Nemačke, nemačkog naroda i njihove kulture. Najzad, nikada nije pomenuto ono do čega naši istraživači dolaze, da najznačajniji rukovodeći kadar odgovoran za zločin u Šumaricama uopšte nije nemačke nacionalnosti.
Gospođa Nada Kolundžija.
Veličina naroda meri se, između ostalog, i njegovim odnosom prema drugima. Veličina jednog naroda meri se njegovim odnosom prema žrtvama koje imaju drugi. Veličina srpskog naroda, bez obzira na to što je brojčano mali narod, nikada nije osporavana upravo zbog takvog odnosa prema drugima. Zato sam sigurna da usvajanje ove deklaracije, zapravo oni koji će glasati za nju, samo potvrđuje tu veličinu naroda kome pripadamo i samo ne izneveravamo ono što je njegova suštinska osobina koja ga čini tako velikim.
Narodni poslanik Vlajko Senić ima reč. Izvolite.
Poštovana predsednice, poštovani članovi predsedništva, poštovani narodni poslanici, biću krajnje iskren, duboko sam uveren da ovu raspravu vodimo u trenutku kada javno mnjenje u Srbiji bolje razume argumente Miloša Aligrudića nego što razume argumente koje mi iznosimo danas ovde, predlažući ovu deklaraciju. Mislim da je zbog toga važno da vodimo jednu ovako otvorenu i hrabru raspravu, 15 godina nakon masakra koji se desio u Srebrenici, a koji je Međunarodni sud pravde, gospodine Aligrudiću, okvalifikovao kao genocid, a koji je najviši pravni organ UN-a i naše poslednje utočište da Kosovo više nećemo gledati samo na vremenskoj prognozi, nego da postoji možda neko međunarodno pravo na koje možemo da se pozivamo. Dakle, takvo je stanje danas u Srbiji. Verovatno, većina građana smatra da ovu deklaraciju ne treba doneti, a nemali broj građana, kao vi, smatra da je to temeljno protiv naših nacionalnih i državnih interesa. Upravo mislim suprotno i drago mi je što će, nadam se, većina poslanika u Skupštini zaključiti suprotno, da je donošenje deklaracije, gde mi implicitno i eksplicitno priznajemo presudu Međunarodnog suda pravde o Srebrenici, najveća i najbolja moguća odbrana srpskih nacionalnih interesa, jer ono što se desilo u Srebrenici, gospodine Aligrudiću, trijumf je zla i predstavlja najsramniji događaj koji se vezuje za srpski narod u njegovoj istoriji i krajnje je vreme da se Srpska skupština od tog zla i te sramote ogradi.
Samo se nemojte obraćati gospodinu Aligrudiću, molim vas.
Moram da ga izazovem.
Zamolila bih vas da se, ipak, njemu ne obraćate. Moraćete ponovo, uključite se. Izvinite.
Mi danas imamo obavezu, dakle, jednu moralnu obavezu i ovde se govorilo o tome da se kao ljudi ogradimo od toga i da kažemo da su to činili pojedinci, koji su to činili u svoje ime, a lažno se zaklanjajući iza patriotizma. Vi, gospodine Aligrudiću, to dobro znate i bili ste stranka koja se, takođe, borila protiv Miloševića. Dakle, da dok su pojedinci ginuli i gubili živote i dok su porodice ostajale bez svoje dece, pojedinci s ove i s one strane Drine su normalno trgovali, normalno se bogatili, bavili se švercom duvana, kokaina i ko zna čega sve ne. Od te i takve politike, lažnog patriotizma, mi se danas u Skupštini Srbije ograđujemo i ograđujemo se od toga da bilo kada u budućnosti političke i društvene prilike budu takve da se jedna takva politika ponovi. Mi danas upućujemo izraze najdubljeg saučešća porodicama žrtava i shvatamo da su taj bol i žrtve neizbrisivi i nenadoknadivi, ali činimo ono što možemo u ovom trenutku, da kažemo da razumemo njihov bol i da razumemo da, kao država, tada, bez obzira na to ko je bio na vlasti, nismo učinili sve što smo mogli da sprečimo taj događaj. Zbog toga danas, 15 godina nakon julskog masakra u Srebrenici, evo i danas, otvorite sajt CNN-a, pre sat vremena, ne ova rasprava, neka druga stvar vezana za Srebrenicu je tema svetskih medija. Ukucajte, bilo ko od naših građana, na Guglu, ili veb pretraživaču, ili search images, pa ćete videti kakve se slike pojavljuju. Mi ne damo da to budu slike Srbije, srpskog naroda, jer istorija ne pamti nikada da su to bile slike ni Srbije, ni srpskog naroda, jer smo mi bili narod koji se kroz istoriju borio pravedno, za svoje nacionalne ciljeve, i ne samo za svoje nacionalne ciljeve, nego i za nacionalne ciljeve nekih naših sunarodnika iz regiona, i uvek smo bili na pravoj strani, uvek smo bili na strani principa pravde i slobode, i baš zbog toga što su oni koji su pojedinačno činili zločine u Srebrenici hteli da se sakriju iza istorije i tradicije srpskog naroda, mi danas kažemo – ne, gospodo, to su pojedinci, činili su zločin u svoje ime. Žao nam je što Srbija tada nije učinila maksimalni napor da taj zločin spreči, ali oni nemaju veze ni sa prošlošću Srbije, ni sa sadašnjošću Srbije, a najmanje imaju pravo da ugrožavaju budućnost ove države i dece koja se rađaju i koja će se tek roditi u Srbiji. Mislim da je to pravi patriotizam i dobro znamo svi da se takve patriote, i pre i posle 2000. godine, i pre i posle Srebrenice, nisu libile da ubijaju, i u Srbiji i van Srbije, pripadnike srpskog naroda, ako su to bili neki hrabri i razumni ljudi, koji su hteli i imali snage i spremnosti da dignu glas protiv takve politike. Bez obzira, kao što sam rekao, na možda bolnu raspravu danas i na strašne stvari koje su se čule, sami treba da se zapitamo – da li je normalno bilo da se tako nešto dešava kada mi danas, 2010. godine, ovde u Skupštini Srbije prebrojavamo da li je bilo ovoliko vezanih žrtava ili onoliko, da li je dete bilo pečeno ili nije bilo pečeno, da li je bilo žena ili nije bilo žena? Je li to politika iza koje mi treba da stanemo? Zar zbog toga što su neki pojedinci, koristeći rat i najgore stvari koje rat sa sobom nosi, učinili zločin koji se kvalifikuje u toj presudi kao genocid, zato što su neki pojedinci optuženi, neki su na listi da su ratni zločinci, mi, zbog nekog lažnog solidarisanja s njima, samo zato što pripadaju srpskom narodu kome i mi pripadamo, treba da ćutimo, da pognemo glavu i da 15 godina i narednih 15 godina ova država trpi zbog takvih pojedinaca? Mislim da ne treba. Uveren sam da su i vaše namere slične, ne vaše kao DSS-a, nego svih drugih stranaka koje možda danas neće podržati ovu deklaraciju, ali moramo da budemo svesni da je od svih zločina koji su se desili tokom ratova u bivšoj Jugoslaviji zločin u Srebrenici izdvojen i da je drugačiji i zbog toga je ova deklaracija, ova rasprava, potrebna za našu zemlju i za ovu skupštinu. Mogu da kažem da je dobro što se ovako raspravlja u Skupštini. Prvi put posle dužeg vremena govorimo o nekim stvarima koje su važne za ovu državu, ne govorimo samo o nekim pojedinačnim zakonima, i na ovaj način i građanima Srbije na neki način šaljemo poruku koji su razlozi bili što je ova zemlja patila do 2000. godine i zašto mi danas, pod teretom takvih zločina, ne možemo normalno i dovoljno brzo da se razvijamo, kao što bi bilo da toga nije bilo, ili da smo imali hrabrosti da već 2001, 2002. ili 2003. godine donesemo ovakvu ili sličnu deklaraciju. Moram da vam kažem da sam danas ponosan što će Skupština doneti ovakvu deklaraciju, da će verovatno većina nas koji budemo glasali za ovo, i naših stranaka, izaći s nekim nižim procentom podrške kod građana Srbije nego što je bio pre ove skupštine, ali ćemo izaći podignute glave, jer smo prvi put, što je važno, iako je vlast promenjena pre deset godina, povukli istorijsku paralelu između ratnih zločina, kriminalaca, ratnih profitera, koji su bili manjina u vreme rata, i ogromne većine građana Srbije, koji su uvek bili, jesu i biće veliki narod i pripadaće velikom narodu, pre svega, zahvaljujući našoj spremnosti da se na ovaj način suočimo sa stvarima koje su se dešavale tada, koje je neko činio pozivajući se da čini u naše ime. U moje ime nije činio, nije činio u ime većinske Srbije. I tada je to bilo strašno, strašno je i sada, i zbog toga je podrška ovoj deklaraciji, gospodo, odbrana srpskih nacionalnih interesa i patriotizam prve vrste. Hvala vam.
Gospodine Aligrudiću, napustili ste Poslaničku grupu. Replika, je l′ te ?
Ne znam šta sam to napustio i ne znam o čemu pričate. Imam pravo na repliku. Vi niste dobro razumeli, očigledno, ono što sam rekao kada sam pominjao presudu Međunarodnog suda pravde u Hagu. Ona je činjenica. Ono što sam rekao jeste da mi ne moramo, niti igde piše u toj presudi, da namičemo omču odgovornosti i krivice na sebe za nešto što nam ni ta presuda ne stavlja na teret, niti u toj presudi postoji ikakva obaveza da se donosi ikakva deklaracija u Skupštini Srbije posebno o zločinu u Srebrenici. Na stranu, čak, kvalifikacije o genocidu, a kvalifikacije o genocidu koje je ta presuda iznela jeste pitanje te presude i sudija koje su je donele. Ona može da ne bude sporna samo s aspekta pravosuđa UN-a i neke političke korektnosti u kojoj meri ćemo se mi na to osvrnuti i to poštovati. Ako nam to ne odgovara, a suštinski nam, kao narodu, ne odgovara, i pored postojanja te presude, to se može politički i moralno osporavati. To je bila suština mog govora. Ali, ono o čemu sam ja govorio, što vi očigledno niste razumeli, pošto ste rekli kako ćete glasati, da ste srećni zbog toga, nećete do kraja večeri, pa ni pitaj boga dokle, razumeti, to je da kada usvojite posebnu deklaraciju o jednom zločinu, kako god da je kvalifikovan, a sve druge zločine, valjda ništa manje strašne, ako ne i strašnije, bez obzira na broj stradalih u jednom danu na stratištu, kao što je slučaj s bratunačkim selima, gde su deca i žene klani, gde su ljudi vilama probijani i zakucavani u vrata, o čemu postoje snimci, ako to nije ništa strašno, a ovo je najstrašnije, bez obzira, uopšte o broju žrtava ne govorim, one nisu relevantne za ovo o čemu ja pričam, ako to nije strašno, ako nije strašna situacija u kojoj imate desetine i stotine hiljada ljudi koji se više ne mogu vratiti u svoje domove, odakle su morali da pobegnu pred mitraljezima u "Bljesku" i "Oluji" i paljbom iz aviona, onda ne znam šta je strašno. Strašno je sve to, ali zato što neko hoće da pere svoju savest u međunarodnoj zajednici, počev od holandskog bataljona, za koji je onaj Amerikanac, bivši general, tvrdio da imaju problem zato što predstavljaju gej lobi, pa je nastala čitava buka, počev od njih, pa do onih drugih, koji imaju pravo i potrebu da peru svoju savest zbog zločina koji su možda oni, u prvom redu, morali da spreče, pa ga nisu sprečili, zbog čega mi moramo da ispaštamo i slušamo, kao po komandi, ono što nekome padne na pamet. To nijedna država u regionu ne bi uradila. To ne bi uradila Hrvatska, to ne bi uradila Bosna i Hercegovina, niko živi.
Prošlo je tri minuta, gospodine Aligrudiću. Reč ima narodni poslanik, gospođa Vjerica Radeta.
Dame i gospodo, danas je pred Skupštinom Srbije velika istorijska odgovornost. Od današnje odluke Parlamenta zavisi da li će se sačuvati slobodarska tradicija srpskog naroda ili će se Srbima naneti nesaglediva istorijska šteta. Mi srpski radikali pokušaćemo i pokušavamo argumentima da vas ubedimo da s gnušanjem odbacite ovaj predlog, jer on nema osnova ni u činjeničnom stanju, ni u međunarodnom pravu. Podsećam vas da se, u smislu člana 2. Konvencije o sprečavanju i kažnjavanju zločina genocida, genocidom smatra ubistvo članova grupe, teška povreda fizičkog ili mentalnog integriteta članova grupe, namerno podvrgavanje grupe životnim uslovima koji treba da dovedu do njenog potpunog ili delimičnog uništenja, mere uperene na sprečavanje rađanja u okviru grupe, prinudno premeštanje dece iz jedne grupe u druge, ako su ova dela učinjena u nameri potpunog ili delimičnog uništenja jedne nacionalne, etničke, rasne ili verske grupe kao takve. Zločin koji se desio u Srebrenici, o kojem se još uvek ne zna prava istina, ni na koji način se ne može podvesti pod ovu definiciju. Da je Srbiju pred Međunarodnim sudom pravde u Hagu zastupao bilo koji prosečan pravnik s izraženim patriotskim osećanjima, veoma lako bi dokazao da u Srebrenici nije bilo genocida. Nažalost, interese srpskog naroda zastupao je Radoslav Stojanović, koji je tokom svoje dugogodišnje karijere uporno dokazivao da mu je najmanje stalo do interesa Srbije i srpskog naroda. On je, jednostavno, prihvatio presudu. Danas smo ovde čuli svedoka koji se hvali kako je svedočio i od strane režima u Srbiji dočekan kao heroj koji je, navodno, spasao Srbiju od direktne optužbe za genocid u Srebrenici. Baš ga briga šta će se dešavati u Republici Srpskoj. Već tada su bile potpuno jasne namere zapadnih sila da se na osnovu takve odluke Srbija odrekne Kosova i Metohije i da se stvore uslovi za uništavanje Republike Srpske. Danas je jasno da je režim u Srbiji podlegao pritiscima muslimanske propagande i da ovom deklaracijom nameravate da obeležite sopstveni narod. Nikada niste hteli da se utvrdi istina o Srebrenici, iako su mnogi ozbiljni ljudi, koji su to istraživali, iznosili nepobitne činjenice o zloupotrebi tzv. slučaja ''Srebrenica'', a vi ste danas te ozbiljne ljude ovde nazivali i nekim kvazinaučnicima. Omalovažavali ste sva ozbiljna istraživanja, pa nije čudno što nam se sada smeju u lice oni koji su ovaj slučaj kreirali. Podsećam vas, ne znam da li ste pre desetak dana pročitali u jednim dnevnim novinama izjavu direktora Memorijalnog centra u Potočarima, Mersada Smailovića. On je rekao da je u Potočarima sahranjeno oko 50 osoba koje nisu stradale jula 1995. godine, uz obrazloženje da je to rađeno iz sentimentalnih razloga i da su tamo sahranjivani srodnici srebreničkih žrtava. U istom tekstu je navedeno da je Memorijalni centar potvrdio da u Potočarima nisu sahranjene samo srebreničke žrtve iz jula 1995. godine, nego i muslimani koji su ranije stradali u ratu. Dakle, to je saopštenje Memorijalnog centra Potočari. Prava istina je da tamo nisu sahranjivani samo stanovnici Srebrenice. Mnogo je podataka koji govore o imenima ljudi koji su, navodno, sahranjeni u Potočarima, a kasnije su se pojavljivali na biračkim spiskovima i živi i zdravi izlazili na izbore i glasali. Uostalom, Srebrenica je razlog zbog koga u Bosni i Hercegovini još uvek nije održan popis stanovništva. To je, takođe, javna tajna. Danas, ako usvojite ovu deklaraciju, vi, u stvari, zatvarate priču o Srebrenici. Svako ko bih hteo da i dalje, eventualno, istražuje istinu o ovim zločinima, a ima ljudi koji će to da rade, naići će na zid koji je postavila Narodna skupština Republike Srbije, donošenjem ove deklaracije, koja će biti najveća istorijska greška ovog režima, a odgovornost svih vas pojedinačno koji ćete glasati za ovaj sramni akt. Pre nekoliko dana, ministar spoljnih poslova Turske, Ahmed Davutoglu, izjavio je da će se Srbija uskoro izviniti za zločin u Srebrenici, u kojem su, kako je rekao, stradale hiljade bosanskih muslimana. Pitam vas, kako je on to znao pre nego što su narodni poslanici dobili tekst ove deklaracije? Možda je bolje pitanje – ko mu je to obećao, ili zašto ga taj nije pitao kada će se on izviniti za dva i po miliona ubijenih Jermena od strane Otomanske Turske? Možemo da pitamo i kako to Tadić u privatnoj poseti Josipoviću obeća povlačenje kontratužbe protiv Hrvatske, a ne upita se kada će se Josipović izviniti Srbima za milion ubijenih Srba, Roma i Jevreja u NDH, pa za "Bljesak", "Oluju", "Medački džep"? Ko će Srbima da se izvini za 10.000 ubijenih u Sarajevu, za Dobrovoljačku, za tuzlansku kolonu? Mogli bismo da nabrajamo do sutra. Zašto, dame i gospodo, omalovažavate žrtve sopstvenog naroda? Zašto se rugate tim žrtvama? Zašto obeležavate buduće generacije? Dozvoljavate da žrtve pretvorite u zločince. Zašto to radite sami sebi? Zar nije vreme da prestanemo da se dodvoravamo neprijateljima srpskog naroda, zapravo, vi koji to činite SRS se zalaže da se svaki zločin rasvetli i da se svaki pojedinac goni i kazni po zakonu. Zato smo mi Specijalnom tužilaštvu za ratne zločine predali konkretne dokaze o zločinima nad grupom muslimana u Zvorniku i danas ih, takođe, pozivamo da taj zločin rasvetle i da pokrenu postupak protiv konkretnih počinilaca tog zločina. Dakle, mi se zalažemo da se svaki zločin kazni i da se onima koji su zločin počinili, a državljani su Republike Srbije, sudi u sudovima u Srbiji. Uostalom, Narodna skupština Republike Srbije je, dame i gospodo, iznela svoj stav o ratnim zločinima donošenjem Krivičnog zakonika, u kojem su predviđena sva ta krivična dela i kazne za izvršioce. Niko normalan ne bi imao ništa protiv toga da se Krivični zakon primenjuje na svakog konkretnog pojedinca koji je takvo delo izvršio, ali pojedinačni zločinci ne smeju da vam budu alibi za osudu celog naroda. Ovo što danas radite, to je zločin protiv sopstvenog naroda. Vidite kako i vi narodni poslanici, kao deo režima, slepo izvršavate naloge zapadnih sila. Nije slučajno što ovu deklaraciju donosite baš ovih dana, kada se u Haškom tribunalu priprema presuda vojnim i policijskim oficirima Republike Srpske. Ovih dana čujemo, a i danas se govorilo, da za ovo vaše nedelo tražite alibi i u navodnoj osudi zločina u Srebrenici od strane Vlade Republike Srpske, u junu 2004. godine, ali to, gospodo, nije istina. Istina je da je Mikerevićeva vlada, 11. juna 2004. godine, usvojila Izveštaj Komisije za istraživanje događaja u i oko Srebrenice od 10. do 19. jula 1995. godine i u tom izveštaju se govori o hiljadama dodatnih žrtava, kao i o onima koji su, u pratnji predstavnika Visokog komesarijata za izbeglice, s Beogradskog aerodroma odleteli u Belgiju, Švajcarsku, Holandiju i dan-danas tamo žive. Dakle, mnogo je primera dame i gospodo, nažalost, malo vremena, pošto nam niste dozvolili duplo vreme. Pozivam vas da, kao i mi srpski radikali, ne pristajete na ovu bruku i ne glasate za Predlog ove deklaracije.
Gospođa Nada Kolundžija ima reč.
Da ne znamo da je danas 2010. godina, ja bih mislila da smo u 90-tim i opet bih strepila od nekih novih ratova i nekih novih sukoba, od novih mržnji i od novih žrtava. Na sreću, ipak je ovo 2010. godina i ovo što vi sada pričate, kao jedini rezultat ima to što sejete strah kod građana Srbije. Na strahu su se zločini i rodili. Prvo je krenuo strah da je onaj drugi neprijatelj, pa je onda krenuo zločin. Sada opet vi, pošto ste iscrpli sve neprijatelje sa strane, sada vam ostaju neprijatelji u zemlji, pokušavate građane Srbije da okrenete protiv onih koji smatraju da je zločin nešto što mora da se kazni, da zločinac mora da odgovara, da žrtva zaslužuje poštovanje i pijetet. Jedino ohrabrujuće jeste da je sve manji broj građana koji veruje u to što vi pričate. [[Aplauz poslanika DS.]]
Gospodine Martinoviću i gospođo Radeta, vi ste se prijavili, a jedno od vas dvoje može da dobije reč. Gospodine Martinoviću, izvolite.
Dame i gospodo narodni poslanici, ja zaista ne znam, gospođo Kolundžija, zašto imate potrebu da nama poslanicima SRS-a stavljate u usta nešto što mi nismo rekli? Ko je od nas danas sejao strah, paniku, mržnju, netrpeljivost, ili bilo šta slično? Vi se varate, gospođo Kolundžija, ako mislite da istinsko pomirenje među državama i narodima bivše Jugoslavije može da se postigne tako što će Narodna skupština Republike Srbije da donese nekakvu deklaraciju koja se zasniva na falsifikatima, na neistinama, na krivotvorenju istorijskih činjenica. Vi ste rekli: "Ubijeno je nekoliko hiljada muslimana". Ja sam vam naveo patološki izveštaj italijanskog patologa. Dakle, on nije član SRS-a, a kaže da je na celokupnoj teritoriji opštine Srebrenica pronađeno 1800 i nešto leševa. Ja sam vas pitao – možete li vi koji imate tapiju na EU, na ljudska prava, da mi odgovorite – kako znate koliko je od njih stradalo tako što se povlačilo iz Srebrenice prema Tuzli, koliko od njih je stradalo u međusobnim muslimanskim obračunima, koliko je od njih stradalo od NATO bombi, pošto je NATO pakt dejstvovao tog dana poslepodne, 11. jula, na teritoriji opštine Srebrenica? Vi na ta pitanja ne umete da odgovorite, ali umete da nama, koji ne mislimo kao vi, lepite najgore moguće epitete. Gospodin Mićunović se danas pozivao na humanizam, na opšte bratstvo svih naroda, na neke univerzalne ljudske vrednosti, i ja to pozdravljam, ali vi biste hteli da te univerzalne ljudske vrednosti budu rezervisane samo za vas. Vi, navodno, jako žalite muslimane iz Srebrenice, a svojim kolegama koji sede zajedno s vama u ovom parlamentu delite najgore moguće epitete. Kako da znamo da ste vi iskreni? Navodno, imate strašno veliku potrebu da se nekome izvinjavate, da saučestvujete u nečijem bolu, a onda, kada čujete nešto što ne odgovara vašem demokratskom uhu, kažete da smo antievropski orijentisani, da smo sejači panike, straha itd. Namerno danas nisam, upravo iz pijeteta prema čoveku koji više nije živ, rekao nešto što znamo i vi i ja. Pa, lider vaše stranke je 1993. godine pekao vola s Radovanom Karadžićem. To nije činio Vojislav Šešelj, niti ja, niti Vjerica Radeta. Čiji je bio Ljubiša Savić Mauzer? Je li on bio član SRS-a? Dakle, postavlja se pitanje – odakle vama pravo da sve ono što se desilo na prostorima bivše Jugoslavije svalite na leđa "pa kriva Srpska radikalna stranka". (Predsednik: Vreme.) To, jednostavno, nije tačno.
Hoće, prvo, profesor Mićunović nešto da kaže.
Gospodin Mićunović ima repliku na ovo izlaganje.
Dakle, ja sam u prvom izlaganju čuo da Mladić ne bi ni mrava zgazio i kada sve saberemo, on apsolutno nije kriv, a sada čujem i detalje kako je došlo do toga – muslimani su se međusobno poubijali, nešto su ih, je li, bombardovali njihovi saveznici, i tako je došlo do toga, nešto se poubijalo, pa nisu uspeli da se probiju od tih snaga. Ne treba nam takva priča. Pobijeno je te sirotinje, uboge, vezane od strane tih heroja. To ostaje sramota i to se ništa ne vezuje ni za srpski narod, ni za srpsku državu, nego je činjenica da su to ljudi koji su imali i žene i decu, to su ljudska bića. Ne treba da se sećamo da je Dostojevski govorio o tome da je jedno dete koje zaplače važnije nego bilo koja velika istorijska bitka. Dakle, ja sam o tom humanizmu govorio rekao sam kako se to umanjuje i relativizira – pa nije bilo, pa ih nema. To je potpuno nehumano. To je jedan problem. Drugo pitanje je vo kojeg vi pominjete. To je bila, koliko ja mogu da znam, jedna demonstracija podrške u situaciji pretnje bombardovanjem tamo. Od toga se ne može praviti nikakva dalja veza koja bi mogla da DS na bilo koji način vezuje za politiku Karadžića ili bilo koga. To je sada jedno drugo pitanje. Vi ste ga pomenuli, pa sam zato hteo to da vam kažem. Još jednom govorim, probajmo, to se zove saosećanje, to su teorije moralnog saosećanja ili vrednosti, da zamislimo te ljude, jer su to bile izbeglice u Srebrenici, pored onih koji su iz Srebrenice. Pokušaj da to sada na bilo koji način ili relativiziramo ili smanjimo, stvarno nije human. Ja sam samo o tome želeo da govorim. [[Aplauz DS.]]
Gospodine Martinoviću, ovo je bio upravo odgovor na vašu repliku. (Aleksandar Martinović upadica s mesta: Nije tačno.) Ne, gospođa Radeta je tražila pre vas.
Ja sam želela da repliciram gospođi Nadi Kolundžiji, jer zaista nisam razumela ovu vrstu reakcije, s obzirom na to, gospođo Kolundžija, da sam ovde iznosila argumente, govorila jezikom činjenica, i ovo danas zaista jeste teška tema, pogotovu za vas koji imate nameru da glasate za ovu deklaraciju, jer sigurno je da ćete imati problem kako ćete se iskupiti pred istorijom jednog dana kada se istina o Srebrenici, na pravi način, zaista sazna. Vama smeta što pominjem saopštenje Memorijalnog centra iz Potočara. Zaboga, nemojte nekim patetičnim pričama o tome – žrtva ova, žrtva ona. Naravno, svaka žrtva je strašna, bez obzira na to kom narodu pripada. Svaki zločinac treba da odgovara za zločin koji je izvršio. Nikada niko iz SRS-a nije imao ništa protiv toga. Ovde se radi o tome, dame i gospodo, da ste vi, zato što su vas neprijatelji srpskog naroda na to nagovorili, zato što ste podlegli muslimanskoj propagandi, ishitrili ovu odluku a da ne znate pravo činjenično stanje. Evo, u rezoluciji koju je neko od vas pominjao, koja je na temu Srebrenice doneta u Evropskom parlamentu, u januaru 2009. godine, u paragrafu E stoji da, uprkos ogromnim naporima, dosadašnje istrage ne dozvoljavaju potpunu rekonstrukciju događaja u i oko Srebrenice. Dakle, ako to stoji i u toj rezoluciji Evropskog parlamenta, koja vas muka tera da vi trčite da prihvatite da ponizite srpski narod, da srpski narod oglasite zločinačkim narodom? Ta vaša priča da se to odnosi samo na određene izvršioce zločina itd., jednostavno, nije tačna. Pa, znamo šta ovde piše. Ako hoćete da svako pojedinačno odgovara, to hoćemo i mi, onda izvolite, pravosudni organi, ime i prezime, izvršilac, zločin, utvrđuju se, utvrde se okolnosti, taj neko odgovara, dobija odgovarajuću kaznu. Niko normalan nikada vam ne bi zamerio da tako nešto uradite, ali vi, dame i gospodo, ponavljam vam, pravite istorijsku grešku i sasvim sigurno ćete imati problem da se opravdate pred istorijom, zato što sam ubeđena da će istina o Srebrenici, ipak, da se sazna.
Gospodin Martinović, replika.
Hvala vam, gospođo Đukić-Dejanović. Biću veoma kratak. Gospodine Mićunoviću, razlika između vas iz Demokratske stranke i nas iz SRS-a jeste u tome što vi o Srebrenici govorite jezikom fraza, a mi govorimo jezikom činjenica. Vi sad podsmešljivo meni prebacujete kao, tobože, muslimani su se sami poubijali. Ovo je, gospodine Mićunoviću, knjiga sina Sefera Halilovića, Semira Halilovića, "Državna tajna – strogo poverljivo". Dakle, nisam je napisao ja. Na strani 289. ove knjige stoje sledeće rečenice: "Vojna bezbjednost, kao i Služba državne bezbjednosti pokrenuli su više operativnih akcija koje su imale za cilj da pokažu kako je Naser Orić i njegova grupa od dvadesetak ljudi unutar enklave radila stravične stvari svome narodu, kao što su ubistva Salihović Hameda i Rizvanović Nurifa, te pokušaj ubistva, kao što je slučaj sa Hakijom Meholjićem, Ibranom Mustafićem, Hamedom Mustafićem i drugim osobama. Osim toga, u Službi državne bezbjednosti i Vojnoj bezbjednosti tvrdili su da je Naser Orić, čije je kodno ime bilo Vezir, sarađivao sa četnicima, švercovao robu, sopstvenom narodu prodavao namirnice za zlato i novac, odvodio djevojke i žene i vršio teror unutar opsednute enklave. Tako su, u cilju dokazivanja šta se zapravo dogodilo u Srebrenici, pokrenute akcije "Guber", "Herkul", "Istina" i "910", to su šifre tih akcija, ''koje su vođene neke kombinovano s Vojnom bezbjednosti, a neke su rađene samostalno, unutar Službe državne bezbjednosti.'' Gospodine Mićunoviću, ovo su činjenice, ako imate nešto protiv njih, tim gore po vas.
Reč ima narodni poslanik Marina Raguš, povreda Poslovnika.
Gospođo Đukić-Dejanović, ukoliko mi u ovom demokratskom parlamentu dozvolite, pozivam se na član 104. stav 2. Zaista se trudimo da se s uvažavanjem obraćamo jedni drugima. Ukoliko vi, gospođo Kolundžija, imate utisak da vas mi svojim izlaganjem vraćamo u devedesete i da sejemo strah, mislim da time vređate dostojanstvo cele poslaničke grupe. S druge strane, to bi bilo podjednako kao kad bismo vas podsetili na sve afere koje niste razrešili od 2000. godine, a bili ste deo vlasti. Bilo bi podjednako kao kada bismo vas podsetili na prave gazde u Srbiji, recimo, Miškovića, Beka, a biće podjednako kada vas budemo podsećali na zločine koje su činili u okviru organizovanog kriminala Šarići, da vidimo dokle ćete u tom slučaju ići. I to su zločini u odnosu na ovaj opljačkani narod. A kada već govorimo o zaštiti dostojanstva ove poslaničke grupe, prva ću vas demantovati – mi ovde ne prebrojavamo žrtve, pokušavamo da govorimo jezikom činjenica. Hajde da govorimo logički. Zašto dve rezolucije? Zašto ne jedna rezolucija, koja će osuditi sve zločine? Mi osuđujemo svaki pojedinačni zločin. Da se ne bi teretio ovaj narod, predsednik ove stranke je u Hag dobrovoljno otišao. Još jedna činjenica, na osnovu naših operativnih saznanja, kroz predmet dr Vojislava Šešelja, dokumentovano je, profesore Mićunoviću, mi smo tužilaštvu ovde podneli zahtev da se ispita zločin nad 20 nevinih muslimanskih žrtava u Zvorniku. Evo prilike za to. Mi sada vama oduzimamo argument za ono što ste rekli malopre. Mi samo pokušavamo ...
Vreme. Zahvaljujem. Gospodin Mićunović, replika.
Očigledno je da se ne razumemo. Ja govorim o jednom masovnom zločinu, a vi meni kažete da je bilo nekih koje su ubili i muslimani, ubili jedni druge. To ne osporava ni na koji način postojanje zločina. Argumente koje navodite, pažljivo pratim suđenje gospodinu Šešelju, ali gospodin Šešelj vrlo često sam priznaje skoro sve zločine koji su odigrali, s tim što kaže da su ih činili ili predstavnici Dobrovoljačke garde Arkanove, ili da se ne zna ko su, ili oni koji su bili dobrovoljci unutar Jugoslovenske armije itd. Ne može se više o zločinu tako nagađati, jesu ili nisu. Pronađu se tela, zna se, ljudi su živi i sve se to vidi i zna. Ono što je naš zadatak ovde jeste ne da pokušamo na bilo koji način da falsifikujemo istoriju, nego da se moralno zapitamo i ovo ima smisla samo da se ne bi ponovio zločin. U Dahau stoji velika afiša koja kaže – Oni koji hoće da zaborave, spremni su da ponove. To je misao velikog filozofa Santajane. Ova rasprava postoji zato da ne zaboravimo, da se ne bi nikad ponovio zločin, makar bio mnogo manji od onoga kako se on kvalifikuje. Apelujem da imamo saosećanja da o tome govorimo, a ne da izvlačimo zaključke šta će to biti za istoriju. Ovde čujem neprekidno, evo, samo smo mi pred zidom istorije, pa će istorija ... Neće se istorija osvrtati na to. Ta iluzija da će tu ljudi stajati pred istorijom, ona im izmeriti cene, pa će neke prezreti, to je sve mitološka istorija. Te će činjenice pokupiti neki istoričar i reći – to je bilo to, i time je sve završeno. Naš zadatak nije da gradimo dostojanstvo istorije, nego da utvrđujemo neke činjenice i da se zgražavamo zločina, da bežimo od zločina, da nam se više nikad ne ponovi. To je smisao ove rasprave. Sve drugo nas vodi u stare rasprave koje smo ovde imali 20 godina.
Reč ima gospođa Raguš. Molim vas da završimo s replikama.
Gospođo Đukić-Dejanović, hvala na prilici. Profesore Mićunoviću, ne znam šta je sporno. Ko normalan, a okrenut humanističkim principima, nije u situaciji da se zgražava nad svakim zločinom? Zaista moram da podsetim sve, nije vama ova država dedovina, pa da je potkusuravate svaki put kada neko ko je dovoljno glasan da prekraja političku scenu od vas to traži. Nije ova nacija vaša dedovina; niti vaša, niti moja. Mi imamo odgovornost da sada gradimo budućnost naše istorije i sadašnjost deci koja dolaze. Kako? Tako što ćete navući pokolenjima, dati im u nasleđe da je ovo genocidna nacija i da Srbi jesu počinili genocid. Mi imamo faks iz Srebrenice, gospodine Mićunoviću, a to ću iskoristiti u mom vremenu i priči za Srebrenicu i onda ćete videti potpuni besmisao da srpski parlament priča o onome što se desilo u Srebrenici. Da, mi hoćemo da pričamo. U Srebrenici se, da, desio zločin, ali da vidimo ko ga je počinio i u ime koga. To jeste sada prilika. Onda ćemo doći do vrlo neprijatnih detalja, koji se direktno odnose na strane obaveštajne službe. Za nas, ne samo za nas, vi dobro znate, za intelektualnu zapadnu javnost Srebrenica je isto što i Markale, isto što i Račak. Kriju se ovde zločinci protiv mira, koji su nas sve doveli u ovu situaciju, a ne Srpska radikalna stranka. To je jedina istina.
Gospodin Petar Petrović ima reč. Izvolite.
Dame i gospodo poslanici, uvaženo predsedništvo, mogao bih bar jedno dvadeset minuta, i pola sata, da pričam i o žrtvama i o nekim drugim stvarima, ali ono što moram na početku da kažem – možemo mi još ovoliko da pričamo o žrtvama na bilo kojoj strani; na žalost njihovih porodica, nijednog nećemo vratiti među žive. Za poslanike JS i Poslanički klub SPS-JS ova deklaracija koju danas imamo pred sobom prihvatljiva je iz dva razloga. Prvo, zato što u deklaraciji nema reči „genocid“. Mi tvrdimo i ostajemo pri ranije izrečenim tvrdnjama da se u Srebrenici nije desio genocid, već zločin nad nedužnim stanovništvom. Drugi razlog zbog koga je ova deklaracija za nas prihvatljiva jeste što očekujemo da će već u četvrtak početi konsultacije poslaničkih grupa da se donese još jedna deklaracija, kojom će biti osuđeni svi zločini koji su učinjeni nad srpskim narodom i ostalim pripadnicima drugih etničkih grupa i manjina na prostoru bivše SFRJ u građanskom ratu koji je besneo od 1991. godine pa nadalje. Međutim, ono što moram da kažem i ne mogu da prećutim jeste da mi danas govorimo o posledicama koje su se zbile u Srebrenici. Danas ne možemo da govorimo o uzrocima, a uzroka ima više. Nije se iz čista mira desio zločin u Srebrenici, koji mi danas osuđujemo. Moramo ozbiljno, temeljno da razmotrimo šta je dovelo do toga da se desi to što se desilo u Srebrenici. Istovremeno, ne smemo da zaboravimo ni Skelane, ni Kravicu, ni Bratunac, ne smemo da zaboravimo ni Sarajevo, ni Mostar i druge gradove u kojima su živeli mnogi Srbi, a danas ih nema. Istovremeno, ne smemo da zaboravimo i da pređemo preko onoga što je radila međunarodna zajednica, jer u mnogo čemu za događaje koji su se zbili, za zločin koji se desio u Srebrenici odgovornost snosi međunarodna zajednica i snage koje su obezbeđivale Srebrenicu. Gde je njihova odgovornost? Da li neko pominje holandske trupe koje je trebalo da obezbede Srebrenicu i srebrenički narod? Zašto ih niko ne pominje? Mnogi su se ovde pozivali na presude Međunarodnog suda u Hagu i na neke druge presude. Nisam uspeo ni u jednoj presudi da vidim da smo mi kao srpski narod okrivljeni da smo učinili genocid. Mnogi su ovde citirali definiciju genocida. Svako ko je iole pravnički pismen može iz raznih konvencija i krivičnih zakona da pročita šta je to genocid, koja je definicija genocida i uveri se, pa čak i brucoš na pravnom fakultetu, bilo kom u ovoj zemlji, da genocida u Srebrenici nije bilo. Mi iz Poslaničkog kluba SPS-JS nećemo nikada prihvatiti da se u Srebrenici desio genocid. Desio se zločin i osuđujemo ga. To je činjenica i to stoji. Istovremeno tražimo i sigurno ćemo glasati za to da se osude i drugi zločini. Ono što takođe moram da kažem, kada se govori o Međunarodnom sudu u Hagu i drugim sudovima, da li je moguće, dame i gospodo, poštovani građani Srbije, da se u ovim sudovima sudi 80% Srbima, a samo 20% Hrvatima i muslimanima? Zar je moguće da u građanskom ratu koji se vodio na prostorima bivše Jugoslavije samo Srbi odgovaraju, sa 80 i nešto procenata, a da među drugima nema krivice? Dakle, mi to pitanje moramo kao zemlja da postavimo kada osuđujemo ove zločine, da tražimo da se osude i drugi zločini, koje su činili pripadnici drugih naroda i etničkih grupa. Mi iz JS smo uvek osuđivali, osuđivaćemo i dalje, svaki zločin, bez obzira na to od koga došao i prema kome je učinjen, jer ništa manji nije plač majke za sinom ili deteta za ocem, da li je musliman, Srbin, Hrvat ili neko drugi. Istovremeno boli i teške su to boli kada se izgubi član porodice. Prema tome, daj bože da se nikada više na prostorima bivše Jugoslavije ne dogodi ono što se događalo pre 15-20 godina. Malo me čudi, verujte, dugo sam u politici, već iz onih ranijih vremena, ja se svoje prošlosti ne stidim, za razliku od mnogih koji žele da zaborave da su bili članovi Saveza komunista i raznih pokreta, SSRN itd., ja se toga ne stidim, ali od devedesetih godina sam u politici, neki su iz nekih partija devedesetih godina pozivali na obračune sa pripadnicima drugih naroda, nacionalnih manjina i etničkih grupa, a danas pokušavaju, zato što su promenili dres ili su promenili ideologiju, da to zaborave. Mi koji imamo malo više godina dosta dugo pamtimo to i ne možemo da zaboravimo. Da zaključim, ukoliko ne dođe do promene ove deklaracije, za nas je ona prihvatljiva ovakva kakva je, pod jednim uslovom – da za nekoliko dana ili u skorije vreme bude doneta i druga, kojom će biti osuđeni i drugi zločini. Hvala.
Narodni poslanik Zoran Nikolić ima reč.
Poštovani građani Srbije, uvažene kolege narodni poslanici, imam prvo i osnovno pitanje, na koje očekujem da dobijem odgovor ili od gospodina Mićunovića kao ovlašćenog predstavnika ili od gospođe Nade Kolundžije kao predlagača ove deklaracije: da li se zna ko je idejni tvorac i pisac ove deklaracije? Ako se zna, a mislim da je osnovni red i da bi trebalo da se zna, onda recite ime i prezime. Ono što mi na ovom stolu ispred nas imamo jeste 114 potpisnika ove deklaracije. Gospodo narodni poslanici, vas 114, šta ste potpisali? Da li ste vi, zapravo, žrtve moralnog genocida idejnog tvorca ovakve deklaracije? Jeste. Zapravo, posle ove diskusije će se ispostaviti da ste vi koji podržavate ovu deklaraciju u stvari najveće žrtve jedne velike zablude u kojoj smo živeli proteklih godina. O čemu se ovde radi? Radi se o tome da ste imali više predloga deklaracija, radi se o tome da su kolege iz SPS-JS podržale deklaraciju koju je predložila Demokratska stranka Srbije 2005. godine, u kojoj se osuđuju svi zločini, bez obzira na versku i nacionalnu pripadnost. U tome je suština problema onoga što želite da nametnete građanima Srbije. Suština problema je što ne možemo i ne smemo deliti žrtve po naciji i veri, a to je ono što vi činite ovakvom deklaracijom. Ako vam je savest čista, glasajte za ovakvu deklaraciju. Ne postoji parlament i ne postoje poslanici u parlamentu jedne države koji bi glasali za ovakvu deklaraciju gde se s pravom osuđuje zločin u Srebrenici, ali se prećutkuju u istom trenu i u istoj deklaraciji sopstvene žrtve, žrtve sopstvenog naroda. Ako to služi vama na čast i ako vam je na osnovu toga savest mirna, vas 114 ili 127 ili 128, nebitno, glasajte za ovakvu deklaraciju. Koje su ključne reči kada govorimo o dešavanjima u bivšoj Jugoslaviji? Bol, ona je zajednička svima, bez obzira na to da li se radi o muslimanskoj majci ili o srpskoj. Ono što bi deklaracija trebalo da donese, to je pomirenje. Da li se na ovaj način mirimo u regionu? Ne mirimo se, samo vi sebi dozvoljavate pravo da u ime naroda ponižavate sopstvene građane, sopstvenu državu i sopstveni narod. To neka vam služi na čast, biće upisano krupnim slovima šta su srpski poslanici u stanju da urade i kakva je politička elita koja, navodno, ovde govori u ime srpskog naroda. Čitav dan danas slušamo gospođu Nadu Kolundžiju, koja nam govori kako je odgovornost individualna, a ne kolektivna, i kako ovom deklaracijom želite da skinete ljagu sa naroda. Pri tom, dokazao sam vam da nemate ni redak o tome u sopstvenoj deklaraciji, ali imate u deklaraciji koju je podnela Demokratska stranka Srbije još 2005. godine, i ponovo u februaru 2010. godine. Da vam postavim još jedno pitanje – šta je sporno u ovoj deklaraciji? Gospodo socijalisti, šta je sporno u ovoj deklaraciji koju ste bili spremni da podržite 2005, ali sada niste? Znate šta je sporno? Sporno je to što je i ova deklaracija žrtva idejnog ujedinjenja Socijalističke partije Srbije i Demokratske stranke s druge strane. Odrekli ste se Slobodana Miloševića, svakog delića njegove politike koju je vodio tokom devedesetih godina, a vi ste se odrekli Zorana Đinđića, kojeg ću sada citirati. Rekao je sledeće, kada su mu postavili pitanje vezano za žrtve, da mu „ne pada na pamet da se izvinjava bilo kome zbog zločina koje su počinili drugi. Uostalom, šta je izvinjenje? Mene zanima utvrđivanje personalne krivične odgovornosti, ali i to mora biti dvosmerno. Šta je sa nedelima koja su počinili muslimani, Albanci i Hrvati?“ Ni slova ne možemo dodati ovoj izjavi Zorana Đinđića, ništa mu ne možemo ni oduzeti sa ovim što je rekao, ali ste mu vi sve oduzeli sa ovakvim predlogom deklaracije i to neka vam služi na čast. Deklaracija Demokratske stranke Srbije ne pravi razlike u žrtvama između muslimana i Srba. Onaj dokument koji smo predložili je bio dobra osnova i dobar temelj da se narod na ovim prostorima miri. Gle čuda, gospodine Mićunoviću, možda niste znali, jedna takva rezolucija, sličnog sadržaja, već je usvojena. Da li znate gde? U SO Srebrenica; 27 odbornika, od toga 17 muslimana, 10 Srba, 29. juna 2005. godine je usvojilo Rezoluciju u kojoj se kaže: „Skupština opštine Srebrenica apeluje na svoje građane da osude sve zločine iz perioda od 1992. do 1995. godine i da istraju u svom zahtevu da svi zločini budu sankcionisani da bi sadašnje i buduće generacije srebreničkog kraja zajednički izgrađivale uslove za svoju bolju budućnost, sa jasnom porukom da se srebrenička tragedija nikad više ne ponovi.“ Da li je moguće da odbornici, da Skupština Srebrenice ima više pameti, morala i humanosti nego većina u ovom srpskom parlamentu? Neka vam i to, gospodo poslanici, služi na čast. Ovakvom deklaracijom uzimate budućnost ovoj zemlji. Ne mirite, već šaljete jednu jasnu poruku javnosti da ste zarad opstanka na vlasti u stanju da učinite sve kako biste unizili dostojanstvo sopstvenog naroda, i to neka vam služi na čast.
Nada Kolundžija.
Moram da priznam da zastrašujuće zvuči ova diskusija zbog toga što poziva na mržnju, na netrpeljivost, upire prstom u one koji misle drugačije. Ovde sam ovlašćeni predstavnik predlagača i već sam vas jednom molila, nisam neko ko treba da bude predmet vaše netrpeljivosti, predmet vaše mržnje ili predmet vaše netolerancije. Ovde pokušavam da argumentujem razloge zbog kojih duboko verujem, kao i 114 narodnih poslanika, odnosno i više, oni koji će glasati za ovu deklaraciju, da je interes građana Srbije da ova deklaracija bude usvojena, da građani Srbije time dobijaju, zbog toga što se zauvek skida taj tamni veo koji je pao na narod Srbije zbog toga što su ga neki, skrivajući se iza njegovog imena, na izvestan način opteretili zločinom koji su oni sami učinili. Ako je od samog početka ideja bila da se donesu dve deklaracije i da se neposredno posle ove deklaracije donesedeklaracija o osudi zločina počinjenih nad pripadnicima srpskog naroda, onda ne vidim gde je taj prostor u kojem možete da nas optužite da smo ravnodušni na svoje žrtve, da nemamo nikakvo osećanje za pripadnike sopstvenog naroda i da ovo što radimo radimo bezosećajni u odnosu na žrtve koje su pretrpeli pripadnici našeg narode. U čemu se ovde razlikujemo? Razlikujemo se u nekoliko suštinskih stvari. Prvo, u tome što zaista duboko verujem, ako pokažete saosećanje prema tuđim žrtvama, da se time izdižete i postajete bolji. Ako osudite žrtve koje je neko počinio drugome, odnosno osudite zločince koji su počinili zločin prema nekom drugom, time pokazujete da imate viši nivo svesti i razumevanja za ono što je ljudsko, ali i za ono što je civilizacijska vrednost. Ovde govorim o onim ljudima koji duboko veruju da Srbija pokazivanjem prstom na one koji su odgovorni za ovaj zločin skida sumnju sa srpskog naroda i sa svih građana Srbije. Zašto neki među građanima Srbije još uvek ne vide one koji su se distancirali od zločina? Ne vide ih zbog toga što ima onih koji taj zločin negiraju i dalje, ima onih koji ga relativizuju, ima onih koji ga pravdaju i kažu – ali, to je reakcija na ono što je nama učinjeno. Zato duboko verujemo da je neophodno ovakvim aktom otkloniti svaku, i poslednju, trunčicu krivice sa srpskog naroda. Zaista verujemo u to i mislimo da će građani Srbije biti oslobođeni jednog teškog tereta koji je na njih pao, a za koji nisu krivi. Zaista verujemo da će Republika Srbija time dobiti na kredibilitetu ne samo među sopstvenim građanima, nego među građanima u regionu i u celom svetu, da će taj kredibilitet pomoći i omogućiti Srbiji da se bori za ostvarivanje svojih interesa i interesa građana Srbije. Možete da se ne slažete sa mnom, ali ono što nemate pravo da radite jeste da optužujete one koji u ovo veruju. Mislim da će vreme najbolje pokazati da smo mi bili u pravu, a ne vi. Ne možete one koji u ovo veruju i koji su spremni da učine ovaj korak... koji sasvim sigurno nije popularan, mnogo je jednostavnije povlačiti popularne poteze. Mnogo je jednostavnije prebrojati one građane koji bi voleli da čuju jednu drugu istinu i uraditi ono što bi oni voleli da čuju, ali smo uvereni da je za Srbiju od presudnog interesa da povuče potez, koji možda nije popularan, ali koji će dugoročno doneti korist ne samo državi Srbiji, nego i građanima Srbije. Zato vas još jednom molim, ovde nisam ni jednom jedinom rečju želela da polemišem o tome koliko je žrtava, kako su one nastale, da li su one rezultat objašnjenja koja su se ovde čula ili ne. Ovde govorimo da se tamo desio strašan zločin, kažemo – građani Srbije nisu odgovorni za taj zločin. Građani Srbije to pokazuju na najbolji način tako što će njihovi predstavnici u parlamentu reći – za taj zločin odgovorni su pojedinci i mi ćemo osuditi svakoga ko je taj zločin počinio. Kada govorimo o žrtvama, zaista duboko verujem da je ljudski bol podjednak i da, zaista, nacionalni, verski ili bilo koji drugi predznak ne može da ublaži tu patnju. Onu patnju koju su doživeli ljudi u proteklim ratovima ni na koji način ne razdvajamo. Dakle, ni na jedan jedini način ne umanjujemo i ne vređamo ni jednu jedinu žrtvu. Zato i nećemo da merimo i da odmeravamo broj. Nećemo da tražimo opravdanja. Zato nećemo da kažemo da li se nešto desilo nakon nečeg drugog što se desilo. Mi samo hoćemo da kažemo – svaka žrtva zaslužuje da joj se izrazi poštovanje. Svaki član porodice zaslužuje da mu se upute reči saučešća. Ako to nismo u stanju da uradimo prema žrtvama drugih, niko nam neće verovati da su nam žrtve jednake. Verujemo da ćemo, ako pokažemo tu vrstu saosećanja za žrtve drugih, steći puno moralno pravo da tada zatražimo isti takav odnos prema žrtvama počinjenim našem narodu.
Sve vreme ćemo biti u prenosu. Gospodin Zoran Nikolić, replika.
Većinu stvari koje ste vi sada ovde rekli… Meni je gospođa predsednica dala reč i o tome odlučuje gospođa predsednica. Možete se žaliti. Za većinu stvari koje ste ovde izgovorili takođe smatram da jeispravna i sa vama te vrednosti koje ste izneli delim. Ali, još jednom vam ukazujem na nedoslednost u onome što govorite i što javno proklamujete srpskoj javnosti sa onim što u deklaraciji piše. Da vam kažem, ako ste eventualno u mom govoru prepoznali netoleranciju ili govor mržnje, kao što ste rekli, izvinjavam se. Ako ste tu netoleranciju i govor mržnje prepoznali u citatu Zorana Đinđića, onda vi nemate problem sa mnom, a ja sam ovde i tvrdio da ste se vi ovom deklaracijom upravo Zorana Đinđića odrekli. Ako je ovo nacionalna stvar ili dokument od nacionalne važnosti, šta rade pametni narodi, a valjda su ovi narodni predstavnici predstavnici tog naroda? Dogovore se i naprave nacionalni konsenzus. Vi ste ovde rekli jednu stvar, da ćete nam dokazati, da će vreme dokazati da ste vi u pravu, a da mi nismo u pravu. Gospođo Kolundžija, nemojte da se nadgornjavamo oko opštedržavnog, najznačajnijeg, jednog od najznačajnijih državnih i nacionalnih pitanja. Nebitno je da li ćete kroz deset godina vi biti u pravu ili mi, ali, i da s tim završim, vi ne poštujete žrtve sopstvenog naroda ovom deklaracijom. U tome je taj moralni procep u kome se nalazite. Ne postoje merdevine, ne postoje nokti kojima se iz tog procepa, iz te moralne provalije vi možete, bilo kakvom retorikom i bilo kakvom pričom, iščupati.
Profesor Mićunović. A za sve one koji možda nisu informisani ili nisu bili tu na početku sednice – mi upravo radimo i tekst druge deklaracije, u kojoj osuđujemo zločine nad Srbima na teritoriji prethodne Jugoslavije. To što na različit način mislimo da treba osuditi sve zločine, gospodine Nikoliću, ne daje vam za pravo da grdite bilo koga. Profesor Mićunović ima reč.
Postoji jedan deo koji se tiče, verovatno, nerazumevanja, ali u jednom delu ima i zle namere, pa bih hteo obe stvari ovde da objasnim. Prvo, za vas je istorija strašni sud pred kojim stojimo. Za mene je istorija učiteljica života, napor da se iz nje nešto nauči. Tu je neka, rekao bih, metafizička razlika u razumevanju ovoga o čemu mi govorimo. Niko vam nije dao pravo i mandat da vi tumačite buduću istoriju i da držite moralne lekcije, da li će se neko moralno srozati, podići, naslušali smo se toga dvadeset godina. To vam niko ne daje za pravo. Dvadeset godina o tome govorim ovde, da ne treba ratovati, da se treba toga kloniti, da treba žrtve odbiti itd. Išao sam da svedočim da Srbija nije počinila nikakav, niti pripremala, genocid. Dobili smo tu presudu, te vrste. Sada vi uporno hoćete da kažete da upravo mi hoćemo da pokažemo kako je navodno bilo genocida sa srpske strane, mada se to nigde ovde ne govori. To je podvala, osnovna, sa kojom vi idete. Ovde se radi o sledećem. Nemojte tako zarađivati (ili verujete da ih zarađujete) određene poene. U ovoj rezoluciji, deklaraciji govori se samo o sledećem – da se u Srebrenici dogodio strašan zločin, da se mi izvinjavamo zbog toga. Ali, to ne znači i nigde ne stoji da mi smatramo da drugih zločina nema zato što smo rekli da u Srebrenici postoji zločin. Srebrenica se ovde pominje iz dva razloga: zbog toga što ona jeste jedan međunarodni problem, koji je kao takav i u evropskom parlamentu žigosan. Drugo, to jeste jedan od najvećih zločina koji su se dogodili. Da ne bismo imali problema sa tim, moralno, treba da se prema njemu opredelimo. Isto tako, ne treba niko da sumnja u to i da iz toga izvlači zaključak da mi manje cenimo sopstvene žrtve zato što ćemo o njima govoriti u četvrtak, nego iz prostog razloga, da znamo o čemu govorimo. Ostavite se te moralne pridike i pozivanja na sud istorije. Mi savršeno znamo šta radimo, vrlo smo odgovorni i branili smo dostojanstvo ove zemlje. Mnogi koji su se pozivali na istoriju, je li, znamo do čega su nas doveli i šta je to upravo značilo. Istorija jeste jedan rezultat, zbog čega smo mi ovde predstavnici naroda, da budemo u najboljim odnosima sa drugim narodima, da omogućimo napredak ovom društvu, da iz ovih teškoća u kojima se nalazimo izađemo u najboljim odnosima sa svojim susedima i sa drugim narodima. Za vas postoji samo istorija, za mene postoje samo ljudi. Tu je centralna razlika, da se džabe ne sporimo.
Vreme. Gospođa Nada Kolundžija.
Znate, mislim da je vrlo ružno pozivati se na Zorana Đinđića i optuživati nas da smo se mi odrekli Zorana Đinđića, zato što je teško zamisliti kako bi Zoran Đinđić danas o ovome razgovarao, ali mi smo sigurni da bi nas on u ovom potezu predvodio. Ono što je Zoran Đinđić tada radio jeste da je bez ikakve rezerve, uz vaš ogroman otpor, izručivao sve one koji su bili osumnjičeni za ratne zločine.
Narodni poslanik Bajram Omeragić ima reč. Izvolite.
Poštovano predsedništvo, poštovani narodni poslanici, u ime Bošnjačke liste pozivam sve poslanike svih poslaničkih grupa da zajedno, u što većem broju, podržimo ovu deklaraciju. Kao građanin ove zemlje smatram da treba da je podržimo u što većem broju, kako bismo u četvrtak doneli jednu novu deklaraciju, gde će nas biti što više, da osudimo i zločine koji su počinjeni nad srpskim narodom. Istorija se ne proučava zbog prošlosti. Ona se proučava zbog budućnosti. Ova deklaracija je bitna za bošnjački narod u Sandžaku, da to bude poruka da se ovaj zločin nikada nigde nad Bošnjacima neće ponoviti. Ova deklaracija treba da bude poruka pomirenja u regionu između Bošnjaka i Srba, jer u Bosni i Hercegovini danas, gospodo, nisam hteo o brojevima da govorim, 95% stanovništva Bosne i Hercegovine čine Bošnjaci i Srbi. Bošnjaci i Srbi treba da žive i posle Srebrenice i posle tih zločina koji su počinjeni, treba da žive u Bosni i Hercegovini svi zajedno, da nastave jedan evropski put. Zato Bošnjačka lista poziva da u što većem broju podržimo ovu deklaraciju, da dođe do pomirenja između svih i da jednostavno otvorimo jednu bolju budućnost za sve naše građane. Hvala.
Narodni poslanik Petar Jojić ima reč. Izvolite.
Dame i gospodo, ovo je najtužniji dan u Srbiji posle izvršene okupacije Republike Srbije i bombardovanja NATO pakta, 19 najmoćnijih zemalja sveta koje su se obrušile na jednu malenu Srbiju. Gospodo demokrate, vi ćete biti krivi ne samo pred istorijom nego i pred bogom. Pozivate se na Međunarodni sud pravde u Hagu, pozivate se na presudu Međunarodnog suda, a moram da vam predočim da je doneta presuda Međunarodnog suda pravde u Hagu po tužbi Bosne i Hercegovine protiv Srbije i Crne Gore, koja nema obavezu u izreci presude. Kao pravnik i advokat preko 30 godina sam u pravu, bavim se tom strukom, a među vama ima dobrih i uglednih pravnika koji mogu da vam protumače tu presudu na koju se vi pozivate. Obaveza Srbije nije donošenje jednog ovakvog, vašeg predizbornog pamfleta. Šta je doneo taj Međunarodni sud pravde u Hagu i šta je izrekao u svojoj presudi? Da Srbija nije odgovorna za genocid u smislu odredaba relevantne međunarodne konvencije. Drugo, Srbija nije bila uključena u projekat da se izvrši genocid, niti je podstrekavala na njegovo izvršenje. Dalje, Srbija nije pomagala u izvršenju genocida. O čemu govorite, gospodo demokrate? Kažete – danas smo se sastali da utvrdimo činjenice. Je li ovlašćena Skupština Srbije da preuzme ulogu pravosudnog organa ili nekoga suda da utvrđuje činjenice? Gospodo demokrate, koji hoćete po svaku cenu da ponizite ceo srpski narod, morate da imate u vidu sledeće: mi Srbi, i srpska država, bili bismo prvi narod u svetu koji je pljunuo sebi u lice. Lažni svedoci, lažni dokazi za genocid, kao u Haškom tribunalu u procesu koji se vodi protiv prof. dr Vojislava Šešelja putem lažnih svedoka i falsifikovanih dokumenata. Ali, kao što vam je poznato, imali ste priliku da vidite, vidim da neke demokrate pažljivo prate suđenje Vojislava Šešelja i mogu samo da konstatuju da je ta optužnica bila lažna, iskonstruisana samo iz političkih razloga. Za srpski narod, dame i gospodo, postoji prezumpcija nevinosti. Kako optužiste srpski narod da je počinio genocid? Ovaj zločin prerasta u genocid, jer se oslanja na ovu presudu na koju se vi pozivate. Ta presuda za Srbiju nema nikakve obaveze. U Srbiji se sprovodi medijska manipulacija od strane nekih sredstava informisanja, koja se takmiče koji će medij objaviti veći broj navodnih žrtava. Dame i gospodo, popis ubijenih nije izvršen do današnjeg dana. Niko ne postavlja pitanje i ne predlaže donošenje rezolucije o ubistvu oko 10.000 Srba samo u Sarajevu. Srpske žrtve se prikazuju kao da su bili vojnici, a muslimanske žrtve se prikazuju kao žene, deca i civili, što apsolutno nije tačno. Dame i gospodo i gospodo iz Demokratske stranke, postoji veliki broj prethodnih pitanja koja moraju biti utvrđena i rasvetljena da biste mogli da sudite srpskome narodu. Vas 114 narodnih poslanika, koje je narod kao svoje predstavnike i oličenje poslao u ovaj parlament, ne možete tako da zloupotrebljavate ovaj parlament i da ga koristite za donošenje određenih pamfleta ili kojekakvih predizbornih brošura. Ovo je neprimereno. Zato, građani Srbije, gledajte u Demokratsku stranku, kuda vas vodi. Deklaracija o Srebrenici je usmerena na uništenje Republike Srpske, to morate da imate u vidu. U Podrinju je sekira sekla srpske glave, a ne drveće i balvane. Navlačenje hipoteke na genocid nad jednim narodom, i to pre svega srpskim, mediji u Srbiji ne smeju da spomenu genocid nad srpskim narodom, kao da im je došlo naređenje iz centralnog komiteta da se o Srebrenici i genocidu nad Srbima ne progovori u Republici Srbiji. Zašto je zaobiđen slučaj Žepa? U Srbiji nevladine organizacije sprečavaju da se otvori pitanje genocida nad Srbima u celoj Bosni, a posebno oko Srebrenice. Dame i gospodo, naša deca treba da... ono na šta se vi, gospodo demokrate, pozivate, na istoriju. Jeste istorija učiteljica života, ali ovo je najnegativnija stvar koja treba da bude zabeležena u srpskoj istoriji. Mi ne smemo dozvoliti da pljunemo na vekovnu srpsku istoriju i naš narod mora da zna šta ovo znači i čemu to vodi. Usvajanjem deklaracije o Srebrenici Srbi bi priznali krivicu na najvišem državnom, zvaničnom nivou, bez ijednog dokaza i bez ijedne utvrđene činjenice. Šta ste napisali u ovoj deklaraciji? Gde su vam dokazi? Nemate nijedan dokaz, samo se pozivate na neku presudu Haškog tribunala, a ta presuda nije obavezala Republiku Srbiju da donosi ni zakone, ni rezolucije, ni bilo kakve deklaracije, niti bilo kome da se izvinjava. U tome je jedna velika podvala srpskom narodu. Srpska deca su zakivana na bandere. To ste zaboravili. Silovana su deca i silovane su supruge u prisustvu dece i svojih supruga. To zaboravljate. To nemate u vidu i nećete uopšte da shvatite. U Srebrenici je bila raspisana nagrada – ko ubije jednog Srbina dobiće 20 kilograma brašna. Dame i gospodo, zbog vremena, a i zbog ostalih kolega koji treba da govore, demokrate i ostali koji ste se priključili ovom nečasnom, sramnom poslu u ovom uglednom parlamentu, najvišem domu Republike Srbije, predlagači deklaracije o Srebrenici, kako ćete sutra pogledati u oči Srbima i heroju Ratku Mladiću, pošto će Srebrenica biti isto što i Račak? To je ono, dame i gospodo, što vi zaobilazite, a ovde pričate o moralu. Ovde pričate o nekim stvarima, kako dostojanstvo treba da priznamo nekom drugom. A šta će biti ako nijedna republika iz bivše Savezne Republike Jugoslavije...? Vi kažete – mi očekujemo da će se i oni izviniti. Izvinio se i u Bosni, u Srebrenici i u Zagrebu predsednik Republike Srbije, a zašto se ne izvine oni u Zagrebu i oni u Sarajevu? To nećete doživeti. Vi ovim poturate kukavičje jaje Srbima i na ovaj način obmanjujete Srbiju i srpski narod. Neka zna srpski narod da Srpska radikalna stranka staje iza svog naroda i da će braniti interese srpstva i interese Republike Srbije, bez obzira na to šta vi mislili o tome. Hvala.
Reč ima narodni poslanik prof. Žarko Korać.
Poštovana gospođo predsednice, poštovani narodni poslanici, ovo je sigurno teška rasprava zato što je težak i predmet o kome raspravljamo – to je ubistvo velikog broja ljudi, jedan strahovito težak zločin, i pokušaj ovoga parlamenta da izglasa jednu rezoluciju koja će biti politički stav, i ne samo politički, u odnosu na taj zločin. Ovde su korišćeni najrazličitiji argumenti, ali ono što je meni žao, što se vidi u velikom broju izlaganja, to je da nema nikakvog pomeranja od onih stavova koji traju više od jedne decenije u Srbiji. Čovek bi očekivao, u 2010. godini, da je došlo do neke evolucije. Ovde sede, konačno, i neki drugi ljudi, koji tada nisu bili u parlamentima koji su tu politiku podržavali, čiji je ovaj zločin takođe jedna, makar indirektna (po mom mišljenju, i direktna), posledica. Ovde su isticani politički, državni, nacionalni i verski argumenti. Za mene lično, ovo je moralno pitanje. Sad govorim samo o sebi. Meni savest traži da se glasa za jednu rezoluciju koja neće imati samo politički karakter, mi živimo u realnom svetu, nego će biti jedno iskreno priznanje da je učinjen strahovit zločin, da ga osuđujete i da žalite zbog njega i izvinjavate se onima koji su direktno pogođeni tim zločinom. Ovde su isticani najrazličitiji argumenti i vrlo često potpuni pseudoargumenti. Moram da priznam da nisam skoro prisustvovao jednoj raspravi u kojoj su zloupotrebljavane neke činjenice, i to vrlo proizvoljno, a vezano za ovako tešku temu. Reći ću samo tri vrste argumenata koji se iznose da se ovo ne nazove genocidom i da Skupština ne donese ovakvu rezoluciju, deklaraciju. Pre svega, često čujemo ovde da se ovde žrtve razdvajaju po nacionalnoj osnovi i pitanje je – zašto se to radi. Nemojte se ljutiti, reći ću otvoreno, licemerno je ovako nešto tvrditi, jer te žrtve su u grobu, te žrtve su žrtve upravo zato što imaju neku naciju ili versko obeležje. Reći da mi razdvajamo je besmisleno, jer one su već u smrti razdvojene i one su, u ovom konkretnom slučaju, ubijene zato što su pripadale jednoj naciji, jednoj veri, kao i u drugim primerima koji su navođeni, u drugim zločinima, pa i nad srpskim narodom; takođe je to bio elemenat zbog koga su ti ljudi završili tako strašno kako su završili. Drugi argument koji se ovde navodi je da treba doneti jednu deklaraciju koja osuđuje sve zločine. To je, naravno, moguće. Samo bih rekao da verovatno ne postoji parlament u svetu koji ne može svakog dana ili u bilo kom trenutku da donese ovakvu rezoluciju. Koji normalan čovek ne bi bio za osudu zločina? Da li parlament time treba da kaže da zločine treba vršiti? Ovo načelo moralnog univerzalizma ima jedan problem. Na to imate pravo ako ste o svim konkretnim zločinima koji su učinjeni vi izrekli svoju osudu pre toga. Vrlo mi čudno izgleda da se za takvu deklaraciju zalažu oni koji nikada do sada nisu govorili o konkretnim zločinima ovde u ovom parlamentu ili negde u svom političkom javnom delovanju. Drugim rečima, koja prava su oni stekli da osude sve zločine, ako pre toga nisu osudili one zločine, posebno one koji su učinjeni u ime našeg naroda? Konačno, ovde se vrlo često govori da je ovakav akt parlamenta nešto što će osuditi srpski narod, što će čitave generacije nositi kao teret; ovde se iznose argumenti da sudovi menjaju mišljenja; ovde smo čuli priču o Đordanu Brunu itd. Da budemo načisto, šta će biti jednoga dana, mi danas ne znamo. Postoji druga mogućnost – da će oni koji budu jednoga dana sedeli ovako u parlamentu biti mnogo oštriji od nas u osudi ovog zločina i ovog genocida. Ali, ono što je bitno, mi donosimo to za ovo vreme. Meni je jasno da je ovakva deklaracija, ja se zalažem za oštriju i mnogo jasniju deklaraciju, otprilike maksimum koji je ova koalicija koja je danas na vlasti mogla imati kao konsenzus. Ali, za mene se postavljaju sledeća pitanja, biću mnogo konkretniji. Jasno je da se ne mogu pridružiti tome i glasati za to oni koji su ovde rekli više puta sasvim jasno i otvoreno da je za njih Ratko Mladić heroj. Kao što znate, kamere su zabeležile, stotine miliona ljudi su videli Ratka Mladića u toj istoj Srebrenici posle njenog zauzimanja, on to zove oslobađanje, i njegov govor pred kamerama gde kaže da je od Turaka uzeo taj grad i vraća ga srpskom narodu. Upravo Ratko Mladić kaže da je to uradio u ime čitavog jednog naroda i to imate dokumentovano. To sam viđao na stranim televizijama, mnogo puta je ponovljeno. Ostaje sledeća činjenica. Ovaj zločin je veoma težak, on je sudski okvalifikovan kao genocid i on jeste postao, bez obzira na to da li se to nekome dopada ili ne, mogu da shvatim ljude koji su protiv toga, ali činjenica je da je on postao simbol rata na prostoru bivše Jugoslavije. Mi ne možemo bežati od te istine da Srebrenica, taj zločin u Srebrenici... u toj rezoluciji Evropskog parlamenta traži se da zemlje taj dan ustanove kao dan sećanja na taj zločin, što mi inače nemamo u ovom predlogu rezolucije. To je jedan od razloga zašto ja za nju neću glasati. Samo bih rekao sledeće. Ako je to što je urađeno u Srebrenici bio herojski čin, zbog čega se onda buldožerima noću ti leševi prenose iz tih primarnih grobnica u tzv. sekundarne, pa onda u tercijarne? Ako je to nešto na šta je neko ponosan, zašto se ne isprsi, stane pred kamere i kaže – to je bilo opravdano? Zašto se ti leševi skrivaju buldožerima, zašto se prenose iz rake u raku, ako neko smatra tako? Ne govorim o ljudima koji su u ovom parlamentu, nego o onima koji su učestvovali u tome i to počinili. Ako se glavni akter toga, Ratko Mladić, ponosi time što je uradio, zašto se krije? Konačno, mi ćemo morati nešto raščistiti. Šta je herojski čin? Otići u Hag dobrovoljno, pa tamo, kako navode oni koji podržavaju politiku Vojislava Šešelja, smatrati da je to politički bilo hrabro, da on sebe brani i, kako oni kažu, srpski narod? Ili je herojski čin skrivati se neprekidno od tog istog suda? Ne može se i jedno i drugo misliti. Šta je herojski? Skrivati se ili otići u Hag i boriti se za neku svoju pravdu i istinu, kako ti u nju veruješ? Drugim rečima, mnogo je protivrečnosti kod onih koji napadaju ovo i kažu da ćemo mi jednog dana zbog ovoga ispaštati. Samo još ovo da kažem za kraj. Ovde se koristi i Republika Srpska i Bosna i Hercegovina u celini kao argument da je ovo atak itd. Ovde je već bilo jedno izlaganje koje se poziva na jednu komisiju koju je formirala Vlada Republike Srpske. Odmah ću vam reći da je ta komisija formirana 2004. godine, 11. jula. Imam ovde nešto što je neverovatno, imam prigovor jedne boračke organizacije iz tog regiona, koja predlaže Okružnom javnom tužilaštvu u Banjaluci da podigne optužnicu protiv onih koji su tu komisiju formirali. To je tadašnje političko rukovodstvo Republike Srpske. Oni u tome kažu sledeće: „Kada su u pitanju neistiniti podaci u izveštaju, ukazujemo na to da je Komisija selektivno“, ta komisija Vlade Republike Srpske, „koristila podatke iz predmeta Krstić“ itd. Evo pasusa iz te tužbe jedne boračke organizacije: „Međutim, u izveštaju Komisije Republike Srpske operiše se sa oko 8.000 lica, što je skoro duplo više od onoga što je utvrdio…“ itd. Dakle, u izveštaju jedne komisije Vlade Republike Srpske se barata tom cifrom i govori se (inače, taj je izveštaj usvojen) o tome šta se dogodilo u Srebrenici. Prema tome, kada se citira nešto što je rečeno u samoj Srebrenici, kada se citira koje ćete sve imati posledice, onda bi bilo dobro da se citira i cela istina. Znači, nije tačno da nije postojala komisija Vlade Republike Srpske i nije tačno da ta komisija nije vrlo jasno rekla šta se desilo. Za one koji govore da je citirano, nije tačno da je nevažan broj žrtava. Izvinite, to je suprotno zdravom razumu. U tom izveštaju se navodi cifra od 8.000, cifra zbog koje ta boračka organizacija i podnosi prijavu tužilaštvu u Banjaluci, misleći da će biti osuđeni oni koji su pisali taj izveštaj. Još jedanput, veoma težak zločin je u pitanju i on jeste kvalifikovan kao zločin genocida. Nije tačno da je usput spomenut samo u presudi generalu Krstiću za Drinski korpus. Međunarodni sud pravde u Hagu (dozvolite, iako nisam pravnik, pažljivo sam čitao) vrlo jasno obrazlaže zašto misli da je to genocid. Imate izdvojeno mišljenje jednog sudije koji smatra da je Srbija odgovorna za genocid; to nije prihvaćeno, ali on daje svoje obrazloženo mišljenje. Vrlo jasno je to označeno kao genocid i vrlo jasno je rečeno da je potrebno učiniti sve da oni koji su za njega odgovorni i krivi, pre svega krivi, budu suočeni sa pravdom. Vrlo jasno je tamo rečeno da Srbija mora da učini mnogo više da se ta istina o tome na neki način prihvati. Završavam sledećim: ovo je jedna rasprava u kojoj su, nažalost, političke pozicije kod mnogih ustuknule u odnosu na jednu moralnu obavezu da se jedan zločin, koji je počinjen u naše ime, osudi. Bilo je ovde i hrišćanskih... Odnosno, ja se nikada ne pozivam na hrišćanstvo, zato što je ovo politička rasprava i sekularna država. Ko hoće, naravno, slobodan je da to radi, ali je strašno da oni koji se pozivaju na hrišćanske norme… (Predsednik: Vreme.) … završavam, ne vide da pozivanjem na hrišćanske norme imaju veliku obavezu da onda osude onaj zločin koji je urađen u naše ime.
Zahvaljujem. Replika? (Aleksandar Martinović, s mesta: Pomenut je Vojislav Šešelj.) Nije bilo, nije zaista. Gospodine Martinoviću, zaista ništa nije bilo usmereno... To je bio komentar, zaista, iznošenje sopstvenih stavova. (Aleksandar Martinović, s mesta: Vojislav Šešelj je predsednik SRS.) Nije bilo ničeg uvredljivog, ničeg nejasnog i zaista nema osnova za repliku. Zaista nema osnova za repliku. To je uopšte iznošenje stava o jednoj politici, pa u parlamentu smo. Molim vas da razvijamo dijalog, da sučeljavamo različite stavove. To činite i vi. Nema, nema osnova. Ima reč gospodin Zoran Šami.
Zahvaljujem, gospođo predsednice, dame i gospodo poslanici, moram stvarno priznati da se danas u parlamentu veoma loše osećam, i to ne kao poslanik i kao političar, nego kao čovek. Osećam se loše, jer, po mom dubokom uverenju, danas donosimo jednu pogrešnu deklaraciju. Da li se zločin u Srebrenici desio? Jeste, nije sporno i to je, hajde da kažem, strašan zločin. Da li je to jedini zločin koji se desio na prostoru bivše Jugoslavije, od onog početnog rata u Sloveniji do bombardovanja NATO pakta? Nije. Da li su predstavnici svih naroda činili zločine prema predstavnicima svih naroda? Očigledno. Upravo poštujući onaj princip, koji ja duboko podržavam, koji je kolega Mićunović pomenuo, taj humanistički princip, ja bih da ga ispoštujem do kraja. Ako hoćemo ipak taj humanistički princip da ispoštujemo, onda je ovo pogrešna deklaracija. Humanistički princip bi zahtevao, i njegova dosledna primena, da se donese rezolucija koja će da osudi sve zločine. Da odem malo dalje, da li treba osuditi zločine koje su predstavnici hrvatskog naroda činili prema muslimanima? Ja mislim – da. Ili obrnuto, koje su predstavnici muslimanskog naroda činili prema Hrvatima, dakle nisu Srbi upetljani? Ja mislim – da.Zločin ima svoje ime i prezime, kao što i dželat ili zločinac, nazovite ga kako hoćete, ima svoje ime i prezime. Bez obzira na to sa čime se ubica pokrivao, on mora biti odgovoran i nije sporno da oni koji su počinili zločine treba da odgovaraju. Da idemo malo dalje. Da li je Srebrenica jedini zločin koji su učinili predstavnici našeg naroda? Nije. Sudeći prema važećim presudama naših sudova, nije. Eto, samo to da uzmemo u obzir.Je l' te zločine ne treba da osudimo? Ja tvrdim da treba. Znate, završiću na jedan... Moram da priznam ponovo ono što sam rekao na početku – loše se osećam. Neka Demokratska stranka i vladajuća koalicija rade svoj posao, ma kako se taj posao zvao. Neka i Liberalno-demokratska partija radi svoj posao. Ja vas uveravam da će i Demokratska stranka Srbije da radi svoj posao. Ovde na zemlji će o tome suditi narod na izborima, a na nebu Bog, ma kako se on zvao, jer, kao što kažu moji prijatelji muslimani, Bog je jedan. Hvala. [[Aplauz poslanika DSS-a.]]
Ima reč narodni poslanik Đorđe Milićević.
Uvažena gospođo predsedavajuća, poštovano predsedništvo, dame i gospodo narodni poslanici, ono što na samom početku želim da kažem jeste da u potpunosti razumem atmosferu i tenzije koje danas postoje u republičkom parlamentu, odnosno tokom današnje rasprave. Reč je o jednom izuzetno osetljivom pitanju koje se tiče prošlosti, ali, naravno, i sadašnjosti i budućnosti. Naravno, izuzetno je važno da imamo konsenzus svih relevantnih političkih stranaka i političkih činilaca na političkoj sceni Srbije oko političke osude zločina u Srebrenici, ali i svih zločina na prostoru SFRJ. Dakle, važno je da deklaracija o Srebrenici dobije najveću moguću podršku u republičkom parlamentu. Kada je reč konkretno o deklaraciji, rekao bih da postoje četiri pitanja koja su od izuzetne važnosti. Prvo pitanje – šta je cilj ove deklaracije? Drugo pitanje – šta je još potrebno učiniti nakon usvajanja deklaracije o Srebrenici? Treće pitanje – šta očekujemo od drugih naroda koji su živeli na prostoru SFRJ? Četvrto pitanje je pitanje koje se tiče istorijske istine. Donošenjem deklaracije o Srebrenici Srbija izvršava i moralnu i međunarodnu obavezu – dakle, osuđuje zločin u Srebrenici, izražava saučešće porodicama žrtava i smatra da time doprinosi obnovi poverenja na prostoru bivše Jugoslavije. Srbija, naime, pokazuje odlučnost da se ovakvi i drugi zločini, koji su se dešavali na svim stranama u sukobu, nikada više ne ponove, jer naš glavni cilj, odnosno glavni cilj Srbije i celog okruženja jesu mir i stabilnost u regionu. Srbija želi da vodi politiku mira, dobrosusedskih odnosa, stabilnosti i bezbednosti u regionu. Ova deklaracija, kao što je između ostalog rečeno, insistira na tome da su zločini pojedinačni, a ne nacionalni i utvrđuje rešenostda oni koji su zločine počinili treba da odgovaraju i da nije kriv narod, nego pojedinci. Posebno želimo da istaknemo da smatramo da je potrebno sa istom odlučnošću i jasnoćom osuditi i veoma brojne i masovne zločine učinjene prema srpskom narodu i u Bosni, i u „Oluji“ i na prostoru Kosova i Metohije. Socijalistička partija Srbije očekuje da će jedna takva rezolucija veoma brzo biti pred poslanicima i da će veoma brzo biti doneta u republičkom parlamentu, jer samo tako, osudom svih zločina, mogu da se stvore realne osnove za obnovu poverenja. Sa moralnog, političkog, nacionalnog i državnog stanovišta to je, po našem mišljenju, veoma važno. Očekujemo da i predstavnici naroda zemalja nastalih na prostoru SFRJ osude sve zločine počinjene prema srpskom narodu, usvajanjem ovakvih rezolucija u svojim parlamentima. Istina o jugoslovenskoj krizi, rekao bih, nije ni crna ni bela. Više je otvorenih pitanja koja traže prave i istorijske odgovore, kada je reč o uzrocima razbijanja SFRJ i o posledicama, jer jedino takva realna istorijska istina može biti putokaz jednog realnog odnosa šta se dešavalo na prostoru bivše Jugoslavije. Ovu rezoluciju ne posmatramo kao izolovan politički dokument, već kao dokument komplementaran sa rezolucijom koja će osuditi sve zločine. Nije bitno koji ćemo dokument usvojiti prvi, da li prvi ili drugi, ili drugi ili prvi, dakle, nije bitan redosled. Ova dva dokumenta predstavljaju doprinos stvaranju međunacionalne tolerancije, poverenja i jačanju mira i stabilnosti u regionu, ali o činjenicama još uvek postoje kontroverze i tek će prava vremenska distanca, rekao bih, dati odgovor šta se zapravo dešavalo, i to nije u sferi političkih ocena. Zahvaljujem.
Zahvaljujem. Narodni poslanik Boris Aleksić ima reč.
Hvala, gospođo predsednice. Dame i gospodo narodni poslanici, poštovani građani Republike Srbije, mi danas prisustvujemo jednoj tragičnoj situaciji. To se pre svega vidi na osnovu ponašanja predstavnika vladajuće koalicije, a pre svega Demokratske stranke. Nijedan pravnik, bilo da je na čelu Odbora za pravosuđe i upravu, bilo Zakonodavnog odbora, nije govorio o ovim pitanjima. Umesto njih su govorili neki drugi ljudi, a pitanje je da li uopšte znaju šta je međunarodno krivično pravo i šta su krivična dela po međunarodnom pravu. Upravo se ova deklaracija koju podnosite danas, koju predlažete, odnosi na to. Gospođo Kolundžija, najteži zločin, po međunarodnom pravu, jeste zločin protiv mira. Taj zločin je teži od zločina genocida. Ako želite već da pričate o krivičnim delima po međunarodnom pravu, onda morate da poštujete hijerarhiju tih zločina. Za zločin protiv mira je sudio Tribunal u Nirnbergu, kao i Tokijski tribunal. Takođe, taj zločin je bliže određen Deklaracijom UN, tj. Generalne skupštine, iz 1974. godine. Iz zločina protiv mira proizilaze svi drugi zločini u ratu, dakle, i zločin genocida. Ako ste želeli da osudite zločin, morali ste prvo da pođete od tog, najtežeg zločina. Međutim, vas ne interesuje ko je započeo rat, ko je izvršio taj najteži zločin. Zašto? Taj zločin namerno nije stavljen u nadležnost Tribunala u Hagu zato što se zna da su ga izvršile pre svega SAD, Nemačka i Vatikan razbijanjem SFRJ, kako navodi čuveni francuski geopolitičar, general Pjer Mari Galoa. To su želeli da sakriju oni koji su osnivali Tribunal u Hagu. Ovde ste takve gluposti izgovorili da je to zaista zastrašujuće. To je pokazalo ujedno da ne znate ni kako glasi presuda stalnog Međunarodnog suda pravde u postupku Bosna protiv SCG, ali i da ne znate definiciju genocida. Vi se u ovoj deklaraciji, kao i naprednjaci, pozivate na genocid, iako ga ne pominjete, jer stavljate upućujuću normu u samom tekstu deklaracije i pozivate se na presudu Međunarodnog suda pravde. Međunarodni sud pravde nije utvrđivao da li je bilo genocida u Srebrenici ili nije. Za to postoje konkretni dokazi. To je presuda Međunarodnog suda pravde u postupku na koji ste se pozvali. Pozivam vas da pogledate pažljivo paragrafe od 231 do 376, međunaslov „Masakr u Srebrenici“. Šta mislite, zašto su ga tako nazvali? Šta kaže ovaj sud? Pozivaju se na predmete pred Tribunalom u Hagu protiv generala Krstića i Blagojevića. Oni ne utvrđuju dolus specialis. Dolus specialis je, po konvenciji na koju se pozivate u vašoj deklaraciji, a što očigledno ne znate, genocidna namera, bitni element zločina genocida, bez kojeg ovaj zločin ne postoji. To je tzv. genocidna namera. Oni samo konstatuju, dakle, Međunarodni sud pravde, da nemaju razloga da sumnjaju da je Tribunal u Hagu dokazao genocidnu nameru. To je njihova priča. Pošli ste od jedne pogrešne pretpostavke. Pozvali ste se na presudu Tribunala u Hagu, koji je, primera radi, 2001. godine izmislio novo krivično delo. Po stručnjacima sa Univerziteta Harvard, kao što je profesor Deršovic, stručnjacima sa Univerziteta Stenford, kao što je Dženi Martinez, stručnjacima Ruske akademije nauka, kao što je dr Aleksandar Mezjajev, čak i prema mišljenju famoznog Vilijama Šabasa koji podržava Tribunal u Hagu, a koji je profesor u Njujorku i Dablinu, taj sud je izmislio krivično delo koje je bilo predviđeno statuom Tribunala, tzv. „udruženi zločinački poduhvat“ i uveo kolektivnu krivičnu odgovornost, koja je zabranjena u međunarodnom pravu. Tribunal u Hagu, a vi se pozivate na njegove presude, oslobodio je od odgovornosti mnoge zločince; između ostalih, Nasera Orića. U vreme suđenja Ramušu Haradinaju uništen je DNK materijal kidnapovanih Srba sa Kosova i Metohije. To se desilo tokom 2006. godine. Najveća izložba o genocidu nad Srbima, autora Bojane Isaković, uništena je 2003. godine, pošto se Milošević pred Tribunalom u Hagu pozvao na materijale sa te izložbe. Šta mislite, ko je uništio? Pozivate se na rezolucije Evropskog parlamenta. Evropski parlament je 23. avgusta 2009. godine doneo rezoluciju kojom izjednačuje nacizam i komunizam, direktan udarac Ruskoj Federaciji. Da li hoćete i to da izglasate? Zašto ste zvali Medvedeva da dođe ovde, predsednika Ruske Federacije, povodom 65 godina od oslobođenja Beograda, koji je oslobodila Crvena armija? To je vaš Evropski parlament doneo. Parlamentarna skupština OEBS-a je takođe donela sličan dokument u julu 2009. godine. Izjednačili su nacizam i komunizam. Kada ćete tu deklaraciju da usvajate? Čak Kongres SAD, njihovi stručnjaci iznose vrlo precizne podatke da nikakvog genocida u Srebrenici nije bilo. Filip Korvin, najviši predstavnik UN u vreme kada se desio zločin u Srebrenici, tvrdi da genocida nije bilo. Iznosi još jednu tvrdnju – da su muslimanske vlasti zbog toga šta je izjavio pokušale da ga ubiju dok je išao preko Igmana. Isto govori stručnjak za bezbednost Gregori Kopli, koji optužuje Donalda Hejsa, američkog funkcionera u BiH i zamenika visokog predstavnika UN u BiH, da nameće termin genocid. Džozef Bodanski, čovek koji je rukovodio posebnim timom Kongresa SAD za borbu protiv terorizma i za pitanja bezbednosti, kaže da je informacija o sedam hiljada pobijenih muslimana u Srebrenici totalna dezinformacija i da je tamo ubijeno, da je stradalo na stotine ljudi. Šta vi zaboravljate, gospođo Kolundžija? U centru Zagreba je 1991. godine ubijena Aleksandra Zec, dvanaestogodišnja srpska devojčica. To nećete da pomenete. Slobodan Stojanović, jedanaestogodišnji srpski dečak iz BiH, ubijen je 1992. godine, muslimani su mu izvadili srce. Milica Rakić, trogodišnja, ubijena je 1999. godine u agresiji NATO pakta. Spomenik na Tašmajdanu stoji oskrnavljen, spomenik deci pobijenoj u NATO agresiji. Nekoliko godina stoji oskrnavljen, niste hteli da ga obnovite, a ovde nama pričate o zločinima. Na kraju, zapamtite broj 3.827. Toliko je srpskih žena, dece i muškaraca ubijeno u Srebrenici i okolini, dok Srbi nijednu ženu, nijedno dete nisu ubili u Srebrenici. Zapamtite to. Hvala.
Reč ima poslanik Željko Ivanji. Izvolite.
Uvažena predsednice, dame i gospodo narodni poslanici, kada govorimo o genocidu u formalnopravnom smislu, države ne mogu odgovarati za genocid i to je potpuno jasno. Za genocid može da odgovara pojedinac, koji se ponašao ili po nalogu države ili po nalogu vlasti koja je tada bila aktuelna u toj državi. U presudi Međunarodnog suda stoji jasna definicija – da je počinjen genocid, ali na jednom ograničenom delu teritorije. To vrlo jasno stoji u presudi. Ukoliko ste zlonamerni, vi tu presudu možete zloupotrebiti i doći do jednog potpuno bolesnog zaključka da je Republika Srpska Krajina genocidna tvorevina, što svakako nije slučaj. Tu tezu smo čuli od odlazećeg predsednika Republike Hrvatske i ta teza je na neki način pokrenula ono što zovem aveti prošlosti, gde ubrajam, između ostalih, i tog čoveka koga sam malopre spomenuo. Međutim, to dovoljno govori o tome zašto je potrebno doneti rezoluciju o Srebrenici. Taj čovek je takođe rekao da je ubicu porodice Zec pomilovao, jer je on pokazao gde su oni koje je ubio zakopani. Mi smo danas okruženi grobovima, a ubice su na slobodi. Srećom, u Srbiji nisu pomilovani, mada je i to mogao biti ishod naše nesrećne istorije sa kraja 20. veka. Zašto se i danas aveti prošlosti vuku po ulicama naših gradova, sladostrasno prelepljujući table sa nazivima ulica? Zato što nismo raščistili i ni danas ne znamo šta je crno, a šta je belo. Onda se postavlja pitanje zašto nam se sve ovo događa? Zato što je najveći zločinac u istoriji srpskog naroda, pre nego što je odvojio decu, stare, nemoćne i žene, poslavši ih na stratište, izgovorio da je to osveta za ono što su Turci učinili na našim prostorima. Takođe je izgovorio da je ovo nastavak bune na dahije. Jedino što je bio u pravu je to da je on dahija koji nas godinama drži u zatočeništvu, kao i oni koji su inspirisali taj zločin. Nama, za razliku od Mesića, hvala bogu, nije potrebno pokazati grob. Mi znamo gde se grobovi nalaze i nećemo pomilovati zveri, već ćemo ih poslati tamo gde im je mesto, a žrtvama Srebrenice omogućiti mir nakon 15 godina nespokoja. Da li Srbija treba nešto da očekuje za uzvrat? Ništa osim mira. Ne postoji veći nacionalni interes za nas od mira na ovim prostorima. Nije srpska zemlja tamo gde se nalaze srpski grobovi, već tamo gde se drugi klanjaju u znak poštovanja prema žrtvi koju su Srbi položili, bez obzira na državnu granicu ili na entitetsku podelu. Žrtve koje smo mi pretrpeli su i oni koji su branili svoju kuću, svoju porodicu, decu, svoje roditelje. Žrtve koje smo mi pretrpeli su i Bošnjaci iz Srebrenice. Naše žrtve su i oni koji žive osuđeni na život sa sećanjem na stradale, ljudi koji su takođe živeli sa idealom, na način na koji mi sebe prečesto idealizujemo kao nebeski narod. Vraćam se na početak svog govora, sa pitanjem da li stvari treba sagledavati kao crne i kao bele? Da, bar smo mi to dužni, zato što danas u Srbiji postoje oni koji zbunjuju javnost. Juče su sa tablom „Ratko Mladić“ u rukama sladostrasno prelepljivali Bulevar Zorana Đinđića; juče je za njih Ratko Mladić bio heroj, a ne zločinac, a Evropska unija je bila tamni vilajet. Kada tako relativizujete stvari, neko može da pomisli – baš me briga. E pa, ima da te je briga! Zato pitam, da li je Srebrenica belo ili crno i da li je onaj ko je pozivao na osvetu Turcima ratni heroj ili ludak? Da li je srpski vojnik ili bilo ko ko se poziva na srpstvo ikada podržavao princip „oko za oko, zub za zub“? Da li naše majke kunu majke onih zločinaca, želeći istu sudbinu za njihovu decu, kao onu sudbinu koju su pretrpela njihova deca? Takvu majku ne poznajem. Psovali smo Drinu, psovali smo boga, često psujemo sunce, ali nikada nismo selektivno odvajali starce i decu da bi ih pobili u ime srpstva. Da li na Srebrenicu treba da budemo ponosni i da ćutimo na natpise „nož, žica, Srebrenica“? Srebrenica je crno, da crnje ne može biti. U tom crnom tumaranju nestaju oni koji su žrtve ruke zločinca, oni koji su neupokojeni i koji su sami. Koliko samo dugo u nama traje ovaj bol? Nemamo pravo da Srbiju zavijemo u sivo, koje je između crnog i belog. Nemamo pravo da ostavimo nedoumicu koju ćemo da preispitujemo godinama ili, na primer, da budemo uzdržani po ovom pitanju. U Srebrenici je na ograničenom delu teritorije izvršen genocid, koji je presuđen od strane Međunarodnog suda pravde, suda pred kojim branimo naše Kosovo, suda u koji se uzdamo i u koji imamo poverenja. Pominjanje samog genocida je u rezoluciji postalo nevažno pitanje. Mislim da smo devalvirali ovaj pojam, bar u formalnopravnom smislu, ali je mnogo važnije da svi budemo svesni da je taj genocid koji se pominje u toj presudi izvršen od strane zločinca koji nas je uvukao u sramnu priču, time što je verovao da to radi u naše ime, pre 15 godina, kada je Srbija ćutala. Tada smo mi bili manjina, bili smo šačica studenata, slučajnih prolaznika, a danas, hvala bogu, većina, čiji se glas čuje i čuje se tamo gde treba da se čuje. Srbija mora dalje, ona mora biti renomirana i odgovorna država. Za nas su sve žrtve naše, zato što smo ginuli u istoriji za jedne i za druge, zato što smo se prečesto ubijali između sebe; i to nam je, takođe, padalo na pamet, ali nikada nam nije padalo na pamet da satremo druge. Nažalost, na kraju 20. veka to je nekome palo na pamet. Mi danas hoćemo da živimo, i nijedan nacionalni pokret ili spoznaja istorijske nepravde ili otpor zločinačkoj avijaciji ne može me učiniti boljim ocem ili većim Srbinom od toga da ono što ne želim sebi ne poželim ni drugom.
Narodni poslanik Željko Tomić ima reč. Vašoj poslaničkoj grupi ostalo je četiri minuta i četrdeset pet sekundi.
Poštovano predsedništvo, poštovane dame i gospodo narodni poslanici, Demokratska stranka Srbije je u svom Predlogu deklaracije o osudi ratnih zločina na prostoru nekadašnje Jugoslavije, kako se ta deklaracija zove, između ostalog jasno stavila do znanja da baš Srbija, i baš srpski narod, zato što je u novijoj istoriji te Jugoslavije trpela najveća stradanja i najveće žrtve, mora da bude prva u osudi svih zločina koji su se dogodili devedesetih godina prošlog veka. Nije bitno koje su vere, koje su nacije oni koji su žrtve, ali svaki krvnik, svaki dželat mora poimence da bude izveden pred lice pravde, da bude procesuiran. To je jasno kao dan. Zato ne razumem potrebu nekih poslanika vladajuće koalicije da nam spočitavaju da se ne distanciramo od zločina. Svaki zločin, bio on počinjen nad jednom osobom, nad jednim bračnim parom, nad jednom porodicom, ili je bilo možda u pitanju masovno pogubljenje, bez obzira na kojoj strani, mi odlučno osuđujemo. Ni opština Srebrenica nije podvajala žrtve kao što to vi danas činite. Bilo je reči o tome i moram da ponovim da ste vi večeras ispali veći katolici od pape, veći Srebreničani od samih Srebreničana, koji su 29. juna 2005. godine na sednici SO Srebrenica doneli Rezoluciju SO Srebrenica u kojoj se, između ostalog, kaže da se posebno osuđuju zločini koji su se desili u periodu od 10. do 19. jula 1995. godine, ali istovremeno ista SO apeluje na sve svoje građane da osude sve zločine iz perioda 1992 - 1995. Zašto pisci ove današnje deklaracije, čija imena nikako ne možemo da saznamo, nisu konsultovali pisce ove rezolucije pre nego što su prionuli na ovaj, meni nečastan, posao? Morate biti svesni, šta god mislili, većina građana Srbije nije za donošenje ove i ovakve deklaracije. Veoma sam srećan i ponosan što danas nisam među vama, među onima koji će glasati za donošenje ovakvog teksta rezolucije. Ponovo delite narod, ponovo učestvujete u podelama. Govorili ste, podsetiću vas, da ćete se maksimalno truditi da ova deklaracija bude doneta što većim brojem narodnih poslanika koji će glasati za nju, odnosno, ako je moguće, konsenzusom. To danas niste uspeli, jer ste osioni i bahati, jer mislite da je samo vaša istina ona prava istina, ali neka o tome sude pokolenja. U srpskoj istoriji nema ni kralja ni cara, onog jednog jedinog, ni predsednika, bilo kojeg, koji je pokušao da stavi lažnu stigmu zločina ili genocida na svoj narod i njegova pokoljenja, što je možda još bitnije. To imamo sada i ovde. Moram vas podsetiti ponovo, kao i u onoj raspravi o povredi Poslovnika, da je onaj u koga se danas deklarativno kunete po pitanju izvinjenja izrekao da mu nikakvo izvinjenje ne pada na pamet, da ne može da se izvini za dela koja on nije učinio i da izvinjenja moraju biti dvosmerna, da moraju doći i od strane drugih nacija sa ovih prostora. Prošli put sam citirao, sada mogu da kažem da sam … (Predsednik: Vreme.) … parafrazirao Zorana Đinđića. Šta reći o časti i moralu onih koji su 24. marta ove godine izabrali da se sunčaju u Opatiji, … (Predsednik: Završite rečenicu.) … koji su izabrali da plove topovnjačom Jadranskim morem na hrvatskom primorju, a ne da budu sa bolom i tugom svih onih porodica koje su stradale, čiji su najdraži stradali u bombardovanju od strane NATO pakta? Gde vam je moral, čast?
Zahvaljujem. Narodni poslanik Nenad Čanak ima reč.
Zahvaljujem. Dame i gospodo narodni poslanici, hteo bih da počnem rečima Edvarda Jašinskog, jednog od ljudi koji je preživeo holokaust zato da bi umro u komunističkom zatvoru. On je rekao ovako: „Ne boj se neprijatelja, on te može samo ubiti; ne boj se ni prijatelja, on te može samo izdati; boj se ravnodušnih, jer oni mogu da omoguće da izdajnici i ubice mirno žive oko nas.“ Na početku razmišljanja o svemu što se dogodilo i o čemu danas treba da donesemo ovu rezoluciju treba se setiti da u Srbiji demokratske snage nikada nisu dobile natpolovičnu podršku stanovništva. Treba se setiti da nikada, pa ni danas, opcija koja se iskreno zalaže za raskid sa prošlošću nije dobila natpolovičnu podršku. Samim tim, mnogi su kompromisi morali biti napravljeni, ali sa ovakvim stvarima kompromisa nema. Upravo zbog toga se nije uspelo u onome o čemu sam govorio 2000. godine. Govorio sam o tome da je za Srbiju beskonačno važno da se za zločinačke organizacije proglase, i samim tim zabrane, SRS, SPS, Jugoslovenska levica, Stranka srpskog jedinstva i da se na taj način napravi raskid sa prošlošću. Neki kažu – nije demokratski ukidati stranke. Postavljam pitanje, zašto je onda ukinuta Nacionalsocijalistička nemačka radnička partija Adolfa Hitlera, zašto su onda ukinute sve one partije koje su odvele u pogibelj svoje stanovništvo, a ipak su postizale svoje rezultate na demokratskim izborima? Zbog toga što ima stvari koje demokratija ne dozvoljava. Demokratija ne dozvoljava negiranje holokausta, demokratija ne dozvoljava da se poigrava sa sudbinama i ljudima. Ima stvari o kojima se ne može glasati. Ne može se glasati o tome da li ovaj parlament, ako želi da skine barem delom, ponavljam, barem delom, odgovornost sa Srbije za strašne zločine učinjene u Srebrenici, sme da se igra sa jednim ovakvim dokumentom. Liga socijaldemokrata Vojvodine je tri puta do sada tražila da se ovakav dokument donese: prvi put 2005. godine u Skupštini AP Vojvodine, a 2007. i 2009. u Narodnoj skupštini Republike Srbije. Evo, došao je i taj dan kada su se stekli uslovi da se jedna ovakva deklaracija nađe pred poslanicima. Međunarodni sud pravde u Hagu je 26. februara 2007. godine ovaj zločin opisao kao genocid. „Zvanični organi SRJ“, citiram, „nisu planirali ni počinili genocid nad muslimanima u Srebrenici u julu 1995. godine, ali su prekršili svoje obaveze da spreče genocid i kazne počinioce.“ Čija je to obaveza bila, gospodo, da to urade? Reći ću vam – onoga ko je samo par meseci kasnije potpisivao Dejtonski sporazum. To je bila obaveza Slobodana Miloševića, obaveza one iste vlade i one iste vlasti koja je Srbiju gurnula u haos, u užas, u sve ono o čemu danas treba da razgovaramo. Da je bilo snage 2000. godine, da je bilo snage da se prekine sa svim tim, da se zabrane ove stranke o kojima sam govorio, da se izvrši lustracija, za koju je u Srbiji uvek prerano, dok ne bude prekasno, da je to učinjeno, danas bismo imali potpuno drugu situaciju i ne bismo morali uopšte da vodimo ovu strašnu diskusiju, ovo licemerje u kome se licitira broj žrtava, gde se postavlja pitanje – zašto se ne spomenu srpske žrtve? Reći ću vam zašto da se ne spomenu u ovoj deklaraciji srpske žrtve – zbog toga što su Srbi bili žrtve, a mi smo Skupština u kojoj sede mahom Srbi. Pa neće valjda žrtve o sebi praviti deklaraciju? Šta ćemo, o sebi da pričamo, kako su nam i šta su nam drugi radili? Treba skinuti sramotu sa onoga što je rađeno u naše ime i u ime ove zemlje, pa i ove skupštine. Ne treba zaboraviti, neki kažu – kakve veze Srbija ima sa tim? Ima, recimo, to što je plaćala platu Ratku Mladiću za vreme Srebrenice. Ima, recimo, veze sa tim, jer su i posle tzv. demokratskih promena – za koje sumnjam da su bile demokratske, a sasvim sigurno nisu bile promene u smislu onih koji su to želeli – još dve godine oficiri Republike Srpske dobijali platu iz Beograda. Kada sam, kao član predsedništva DOS-a, pitao Koštunicu dr Vojislava šta ima da mi kaže o 1.600 oficira plaćanih iz budžeta Savezne Republike Jugoslavije dobio sam odgovor – za vašu zlonamernost, i ovo što znate je previše. To je bio odgovor, u to vreme, čoveka koji i dan-danas vodi ovu grupu patriota, koji zaboravljaju jednu bitnu stvar. Znate, gospodo, ovde se postavlja pitanje ko je Srbin, a ko nije. Ja sam Srbin, a Ratko Mladić je masovni ubica. Ja sam Srbin, a Radovan Karadžić je ratni zločinac. Ja sam Srbin, a Biljana Plavšić je prihvatila odgovornost i kajala se zbog genocida u kome je učestvovala, i to genocida o kome je rekla sledeće – pa šta, neka šest miliona Srba izgine, opet će dosta ostati. Moje pitanje glasi – za šta će to dosta ostati? Ko ima pravo da tako licitira milionima ljudskih života? Upravo oni kojih se danas stidim. Stidim se zbog toga što su sedeli u istoj ovoj skupštini, neki od njih, što dan-danas u ovoj skupštini sede neki kojima je mesto, najblaže rečeno, u zatvoru. Razlog je vrlo jednostavan – da nije... Zašto ste se prepoznali, gospodo? Zašto ste se prepoznali, polako, nisam još završio. Zato, sve ovo što sada gledamo nam govori samo jedno: da ponovo gledamo pokušaj da se srpskim žrtvama zamaskira srpska sramota. Srebrenica je srpska sramota i nakon usvajanja ove rezolucije istina o Srebrenici i ova osuda svega što se desilo mora (i to mora postati deo posebnog zakona) ući u udžbenik istorije i u nastavni program škola u Srbiji, da bi se izvršila denacifikacija i lustracija u Srbiji. Bez toga, Srbija nema budućnost. Hvala lepo.
Replika, narodni poslanik Aleksandar Martinović.
Dame i gospodo narodni poslanici, koliko je ozbiljna vladajuća koalicija koja nam je predložila ovaj dokument sada je na najbolji način potvrdio gospodin Nenad Čanak. To je koalicija u kojoj jedna partija vladajuće koalicije, Liga socijaldemokrata Vojvodine, traži da se zabrani druga partija vladajuće koalicije – Socijalistička partija Srbije. Meni, gospodine Čanak, nije jasna jedna stvar, zašto se vi u deklaraciji za koju ćete glasati zalažete za saradnju sa Međunarodnim krivičnim tribunalom za bivšu Jugoslaviju, ako je već sada, pre bilo kakve presude, za vas Ratko Mladić zločinac? Onda nam ne trebaju sudovi, onda nam ne treba saradnja sa Haškim tribunalom, onda nam ne trebaju pravosudne institucije ovde u Republici Srbiji, niti bilo gde u svetu. Onda ćemo da pitamo vas, Nenada Čanka, ko je po vama, gospodine Čanak, Srbin, a ko zločinac; ko je velezločinac, a ko je patriota; ko je izdajnik itd. Pa kome vi stavite na čelo žig da je zločinac ili da nije zločinac, onda je to istorijska istina. Pitam vas, gospodine Čanak, u kojoj to demokratskoj državi na svetu, u kojoj to državi članici EU, bilo gde, može da se kaže za bilo koga da je zločinac, a da za to ne postoji relevantna presuda? Onda nam ne treba sud. Onda ne treba da sarađujemo sa pravosudnim institucijama. Onda je deklaracija nepotrebna. Onda je besmisleno sve ovo što danas radimo. Mene čudi jedna druga stvar. Danas sam se ovde naslušao, kao i moje kolege iz SRS, o tome kako poslanici vladajuće koalicije ne mogu noćima da spavaju zbog bola koji osećaju prema, navodno, žrtvama genocida u Srebrenici. Pitam vas, gospodo iz vladajuće koalicije, da li osećate bol, sažaljenje, tugu prema građanima Srbije koje ste od 2000. godine sistematski opljačkali? Vi ste vrhunski licemeri. U suštini, vas baš briga i za muslimane iz Srebrenice i za one koji danas štrajkuju, recimo, u Sremskoj Mitrovici, u „Mitrosu“, štrajkuju glađu. Vama je stalo samo do toga da stvorite utisak kod vaših zapadnih gospodara kako ste vi, navodno, „fensi“, kako ste demokratski orijentisani, evropski orijentisani itd. U suštini, vi svi skupa ne osećate bol, sažaljenje ni prema kome. Da ste zaista takvi kakvima se predstavljate, ne biste radili građanima Srbije, ne biste radili Srbiji punih deset godina sve ovo što sada radite. Uzmite papir i olovku, podvucite crtu, i recite – od 5. oktobra 2000. godine pa do danas uradili smo to, to i to. Ako nađete ijednu dobru stvar, kažite, da i mi to znamo.
Vreme. Narodni poslanik Velimir Ilić. Najpre je Velimir Ilić imao repliku i javio se pre vas za repliku, na vaše prethodno istupanje. Izvolite, gospodine Iliću.
Poštovana predsednice, ne mogu više da tolerišem, kao narodni poslanik, ni Nova Srbija, a mislim i velika grupa poslanika ovde, da neki ljudi koji se nalaze u ovom parlamentu i godinama ovde prave haos, javašluk, razaraju ovu Srbiju; rade šta hoće, govore šta hoće i niko ne sme da ih opomene. Viču, prete, galame. Prema tome, povedite malo o tome računa, da ne bude kasno. Nemojte neke truleže ovde koji dođu i trule u ovom parlamentu, a nadam se da će veoma brzo biti odavde izneseni, prete da će neko biti na groblju, neko u zatvoru, neko ovako, neko tamo... Svi će negde biti, ali on će biti sigurno tamo gde je rekao, taj koji je govorio. Prema tome, o ovome je stvarno besmisleno više razgovarati. Ovde danas razgovaramo o jednoj vrlo važnoj stvari. Želimo da se objedine svi zločini i da se osude. To je prosta stvar. Ubice su ubice, moraju biti kažnjene. Zločin mora... jednostavno, da se ispoštuju porodice poginulih, bez obzira na to koje nacionalnosti bili. Smatramo da ne trebaju dve deklaracije, već jedna deklaracija. Zašto u četvrtak da pravimo drugu, da pravimo još jedan cirkus? Ko je autor svega ovoga, da se ovako odvija? Evo, sada se autori sami pojavljuju. Oni se sami ofiraju. Ko je pisao ovu deklaraciju koja je danas na dnevnom redu? Ko će pisati tu koja će biti za dva-tri dana? I, šta ćemo? Ponovo ćemo raspravljati o ovome? Zar je potrebno da se ponovo delimo? Zar je potrebno da raspravljamo sa ljudima koji ne mogu sami sa sobom da se dogovore, koji politički ne postoje? Prema tome, ovo je besmisleno. Molim vas da nas zaštitite od ljudi koji su došli ovde da provociraju, da vređaju. Veliki je Bog. On ih je kaznio, i neće dugo. Neće dugo. Ne može. Vidite da ste počeli da se krunite. Imate raspad sistema. Ne možete to da zaustavite. Znate li šta je klizište kada nastane? Ono se teško zaustavlja, a vi klizate u ponor. Mi nemamo mogućnost da vas zaustavimo, mi pokušavamo.
Vreme, isteklo je vreme. Gospodin Slobodan Samardžić reklamira Poslovnik.
Član 104. Gospođo predsedavajuća, mislim da je trebalo da reagujete na ovde izrečenu neistinu, na rečenicu govornika koji je rekao da Srbija nije izvršila denacifikaciju. To znači da je Srbija bila nacistička država i da je još uvek nacistička država. Nije potrebno da poslanici raspravljaju o tome, jer su to besmislice, ali predsedavajući parlamenta treba da zaštiti ne samo ovaj parlament, nego i ovu državu, o kojoj mogu tako olako da se izriču takve optužbe. To nije tek tako rečeno. To je rečeno vrlo smišljeno, zato što postoji takva teza u određenim opskurnim, propagandnim krugovima na zapadu. Ona se unosi u ovu zemlju preko raznih grupacija koje primaju pare za to i povremeno truju ovo javno mnjenje i ovu javnost takvim stvarima. To što neko prima pare da bi Srbiju proglasio nacističkom zemljom – to je zemlja koja nije još izvršila denacifikaciju – to je stvar morala i časti tih ljudi. Oni nemaju ni morala ni časti, oni samo imaju dubok džep koji treba napuniti da bi se tako izražavali. Međutim, ako takve reči padnu u ovom parlamentu, to su teške reči. Zaista morate reagovati jer je reč o jednoj nesvakidašnjoj stvari – da poslanik ovog parlamenta, koji ovde, razume se, kao i svi mi, uživa sva prava, i ne samo ovde nego i u čitavoj ovoj zemlji, blati i vređa ne samo ovaj narod i ovaj parlament, nego i ovu državu. Krajnje je vreme da se stane na put takvim proizvoljnostima, besmislicama i lažima.
Vreme. Molim sve poslanike da se obraćaju jedni drugima sa uvažavanjem i da zaista vode računa o sadržaju onoga što govore. Gospodin Nenad Čanak.
Zahvaljujem. Ne, nisam ja taj koji će videti i odlučivati da li je neko zločinac. Za mene je Ratko Mladić zločinac zbog toga što zbog njega cela moja država Srbija sedi u zatvoru, na optuženičkoj klupi, jer ta kukavica neće da se preda. Zbog toga je zločinac, što je umeo da puca u vezane ljude i da naređuje likvidacije, a ne ume da se sa tim suoči. To se kod nas u Novom Sadu zove kukavica. To su ljudi koji ne zaslužuju, ne poštovanje, ne zaštitu. Ko ga onda štiti? Štite ga saučesnici. Mislim da se time objašnjavaju i neke replike i primedbe koje smo čuli posle toga. Što se tiče gospodina Ilića, nisam razumeo u kojoj od mojih reči se prepoznao, da li zločinac, da li nešto drugo, tako da ne mogu da mu odgovorim. Gospodinu Samardžiću moram reći da ta denacifikacija o kojoj govorim... Zar smo zaboravili kako je Srbija izgledala devedesetih? Da li smo zaboravili na šta je ličio život prosečnog građanina u Srbiji devedesetih? Da li smo zaboravili da su, recimo, u Vojvodini ljudi zbog nacionalne pripadnosti proterivani iz svojih kuća bombama, a udarna pesnica su bile paravojne jedinice, pod komandom istog tog Slobodana Miloševića i njegovih gaulajtera? Da li smo zaboravili da je iz Vojvodine proterano 40.000 građana hrvatske nacionalnosti samo zato što su Hrvati? Proterani su pod izgovorom – eto, razmena dobara, razmena nekretnina. Takve i slične proizvoljnosti smo već slušali u ovoj skupštini. Primećujete li koliko je sada odjednom dobacivanja i interesovanja za ono što govorim? Zato što za to ima u Vojvodini jedan izraz – šugavo prase najviše se češe.
Gospodin Samardžić, replika.
Poštovani narodni poslanici, ja sebe računam za poslednjeg čoveka u ovoj zemlji koji bi želeo i hteo da brani režim iz devedesetih godina. Ovde ima mnogo pozvanijih za takvu misiju, ali oni sede u vladajućoj koaliciji. Prema tome, tu stvar biste morali da raspravite van ovih prostorija. Dakle, to je jedan problem koji se ne tiče ovog parlamenta. Ali, tim pre, on ne treba da se unosi u ovaj parlament. Ma kako bilo devedesetih godina, o čemu sam javno govorio i nemam zašto da se sada ograđujem, to nije bila nacistička zemlja. To je bila jedna situacija koju je delila svaka zemlja koja je naslednik nekadašnje Jugoslavije: prvo Slovenija, koja je izbrisala ljude sa spiskova i dan-danas ih ne vraća, dakle, građane, državljane Slovenije, pa preko Hrvatske, Bosne i Hercegovine, koja je bila u ratu, Srbije, Crne Gore itd. Jedino se Makedonija može amnestirati od toga. To je bila opšta situacija. Srbija se ni tih godina nije ni po čemu razlikovala od ostalih. Reći za Srbiju da je bila nacistička je jedno najobičnije retoričko preterivanje i iživljavanje. Reći da se Srbija do danas nije denacifikovala znači uspostaviti kontinuitet između devedesetih i ovih, dvehiljaditih godina. Danas ste vi na vlasti, izvršite denacifikaciju. Ali, to se, čini mi se, može učiniti samo nacističkim metodama.
Narodni poslanik Aleksandar Martinović, replika. Velimir Ilić, replika, zatim gospodin Čanak. Nadam se da ćemo završiti krug replika.
Dame i gospodo narodni poslanici, bez obzira na to što se mi iz Srpske radikalne stranke suštinski razlikujemo od stranke Nenada Čanka, ja gospodina Čanka neću da vređam, iako je on uvredio sve narodne poslanike nazvavši nas krajnje neprimerenim nazivom, prosto, gospodine Čanak, ja sa vama hoću da govorim jezikom činjenica. Ne znam da li ste vi čitali izveštaj Evropske komisije o stanju u Srbiji, odnosno o stanju u pojedinim oblastima društvenog života? Verujte mi, ja ni na jednom mestu nisam našao da u tom izveštaju piše da mi ne možemo u Evropsku uniju zato što Ratko Mladić nije u Hagu. U tim izveštajima piše nešto drugo – ne možemo u Evropsku uniju zato što ste korumpirani, zato što kradete, zato što vam unutrašnju i spoljnu politiku diktiraju tajkuni i mafijaši, zato što se zakoni u ovom parlamentu donose onako kako odgovara dvojici ili trojici ljudi koji su na sumnjiv način stekli svoje bogatstvo, zato što imate preglomaznu, neracionalnu, partijsku državnu upravu, zato što nam je država skupa, zato što ste potpuno uništili nezavisnost pravosudnih institucija, zato što ljudi ne mogu da se leče u Srbiji ako nemaju novca. Dakle, ja sam na to naišao u izveštajima Evropske komisije. Naravno, vama je uvek lako da kažete da je Ratko Mladić kriv za to što Srbija ne može u Evropsku uniju. Verujte mi, gospodine Čanak, kamo lepe sreće da je to tako. To bi značilo da je u ovoj Srbiji, našoj zajedničkoj otadžbini, sve sjajno, da smo rešili sve probleme, da nam ekonomija cveta, da ljudi ne moraju da skaču sa svojih balkona ne bi li rešili svoje socijalne probleme, da ne moraju da seku sebi prste i da jedini problem koji ova država ima jeste pitanje da li je Ratko Mladić u Hagu ili je na nekom drugom mestu. Nažalost, gospodine Čanak, stvarnost koju vi kreirate zajedno sa vašim koalicionim partnerima u poslednjih deset godina je sasvim drugačija od one stvarnosti u kojoj vi živite. Vama je lepo. Ne snosite odgovornost ni za šta; u Skupštinu dođete onda kada treba da glasate; diskutujete tako da napadate svoje koalicione partnere i mislite da ste time rešili problem. Nažalost, niste. Srbija je nesrećna država, ne zbog Ratka Mladića, nego zbog vas, zato što ste nesposobni, zato što ste korumpirani.
Gospođa Nada Kolundžija ima reč.
Prvo, zaista bih pozvala da se vratimo na ono što jeste tema, a tema jeste Ratko Mladić. Istina je da je za Srbiju uslov svih uslova, kada su evropske integracije u pitanju, Ratko Mladić. Dakle, nije tačno da se Srbija ocenjuje negativno u borbi protiv korupcije, da se negativno ocenjuje u svojim evropskim integracijama i u transformaciji društva, naprotiv. Mi dobijamo priznanje da taj proces u Srbiji ide brže no što je išao u bilo kojoj drugoj zemlji. Odaju nam se priznanja za mnoge reforme koje sprovodimo u društvu i rezultate koje postižemo, ali ono što jeste, nažalost, kamen o vratu Srbije na putu ka ostvarenju njenog osnovnog cilja jesu upravo zločini koji su počinjeni i jeste upravo onaj ko je za taj zločin odgovoran.
Narodni poslanik Velimir Ilić.
Gospođo predsednice, još jednom vas upozoravam da pojedinim poslanicima skrenete pažnju da ne vređaju poslanike, poslaničke grupe, jer nemaju razloga. Iza njih ne postoji ništa. Ti su poslanici upropastili ovu Srbiju, upropastili Vojvodinu. Neki se predstavljaju kao spasioci Vojvodine. U Vojvodini se teško živi, teže nego ikad. U Vojvodini se ljudi bore da prežive. Nešto malo ima Novi Sad, a i on je ovih dana u velikoj krizi. Vojvodina se toliko zadužuje, tolika su zaduženja u Vojvodini. Pitanje je ko će to da vrati i da plati, kako i na koji način, ako ljudi koji nemaju nikakvog sluha vode makroekonomsku politiku Vojvodine, ako je vojvođansko rukovodstvo preko „Metals banke“ radilo sa najvećim kriminalom u državi, ako je vojvođansko rukovodstvo uništilo sve fondove koji su prebačeni za sređivanje reka, za Pančevački most, za niz projekata koji je trebalo da se rade? Zaposlili su svoje istomišljenike; da nisu to uradili, ne bi imali dva člana. Prema tome, Vojvodini se pišu teški dani. Sve ovo što se događa ovih dana posledica je negativne selekcije u Vojvodini, koja je Vojvodinu potpuno odvukla na stranputicu uz obećanja – dobićete statut, dobićete prednost, nadležnosti. Može li od toga da se živi? Može li nekom detetu izjutra da se da za doručak deo nadležnosti Vlade Republike Srbije? Ne može sigurno. U Vojvodini je isto jad, nesreća i beda i veliki problemi. Gospodin bi trebalo da se pokrije ušima. Počeo je i da piše o toj ravnici, koju on sistematski upropaštava i pravi od nje svoje privatno zabavište. Zabavlja se, dođe ovde u parlament kada je glasanje, i to bi morao da prekine. Priča nam on o deklaraciji. Priča nam on o tome kako Srbija treba da se regionalizuje. Vodi neki odbor tamo za administrativne regione. To je bruka za Srbiju. Prema tome, molim vas iz vladajuće koalicije, preduzmite nešto. Ako je vaš ideolog Nenad Čanak, teško vama.
Narodni poslanik Nenad Čanak.
Zahvaljujem. Gospodine Martinoviću, samo da se razjasnimo oko nečega: ovde nije u pitanju rasprava o korupciji, o uništenju privrede, o svemu što ste rekli, nego o zločinu učinjenom u Srebrenici pre 15 godina, za koji je odgovoran general Mladić. Mislim da je vrlo važno da se držimo teme. Znam da ste vi neskloni istini, ali upravo zbog toga što ste me prošli put kada ste uzeli moje ime u usta oklevetali da imam ne znam kakvu imovinu, mada je moja imovina dostupna na sajtovima koji su za to predviđeni, i rekli da sam sve to stekao bez jednog dana radnog staža, doneo sam vam fotokopiju moje radne knjižice, u kojoj imate 23 godine mog radnog staža. Onda ćete videti do koje mere vas poluistine kojima operišete dovode u situaciju da ne govorite istinu. Povedite računa o tome. Što se tiče gospodina Samardžića i denacifikacije, podsetiću da je upravo Koštunica dr Vojislav bio taj koji je pružio utočište i Radetu Markoviću, i Nebojši Pavkoviću i ostalim velikanima nacionalsocijalističkog vremena ove zemlje i dao im šansu da unište niz dokaza o svojim zlodelima i zlodelima režima kojem su služili. Upravo zbog toga se svi nadate da do lustracije neće doći. Tu se jako varate. Zločini koje ste počinili nikada ne zastarevaju. Što se tiče gospodina Ilića, zaista mislim da je njemu hitno potrebna pomoć. Hvala lepo.
Gospodo poslanici, zaista nema više uslova ni razloga za repliku. Jedni drugima ste rekli sve. Nema povrede Poslovnika. Možda sam učinila samo povredu Poslovnika zato što sam vam davala reč i zato što ste replikama preplavili sadržaj ove sednice. Gospođa Raguš ima reč. Izvolite.
Gospođo Đukić-Dejanović, dame i gospodo, a iznad svega i iznad svih, građani Srbije, dok vi ne odlučite kako jedinstveno i autentično tumačite Poslovnik, ono što je meni, gospodine Čanak, više nego interesantno je sledeće: vi ste ostvarili 23 godine radnog staža u nacionalsocijalističkom periodu, preživeli ste nacionalsocijaliste, radili i niste bili dana u zatvoru?! To ćete jednog dana morati da objasnite. Kako ste onda uspeli da okarakterišete taj režim kao nacionalsocijalistički? Gospođo Kolundžija, mi smo malo odstupili od teme zato što je gospodin Čanak govorio o lustraciji, govorio da nas treba zabraniti. Stoga mi živimo za dan, gospodine Čanak, kada ćete da pokrenete postupak za zabranu Srpske radikalne stranke, kako bismo građanima Srbije konačno dali materijalni dokaz nacionalsocijalističkog perioda DOS-ovske vladavine. Zašto? Mi smo u ovom parlamentu i poslanička grupa SRS sedi dok govori, čak i o ovako osetljivim temama, jer ste vi odlukom većine prekrojili ono što treba da liči na demokratiju, pa uveli stranku koja nije učestvovala na izborima. Dakle, to je najveća sramota za demokratiju u Srbiji s kraja 20. i početka 21. veka. Da, nije ovo tema o kriminalu i korupciji, ali nije prepreka Ratko Mladić za ulazak u Evropu, prepreka je američki zahtev i američko pokretanje akcije „Balkanski ratnik“. Mi vas čekamo na okončanju akcije „Balkanski ratnik“, jer ako je sprovedete do kraja, padate sa vlasti, zato što nema nikoga koga te prljave pare nisu kupile i nisu finansirale. O tom potom. Zato smo mi malo, ali samo malo, skrenuli sa teme. Logično je pitanje, još nismo dobili odgovor, zašto mi ovde u parlamentu Srbije govorimo o nečemu što je parlament u Srebrenici pre nas osudio? To je tema za Republiku Srpsku, a ne za Srbiju. Drugo je pitanje – zašto dve deklaracije? Ko to deli žrtve? Srpska radikalna stranka ili vi? Zašto ne jedna? Evo odgovora, odgovor je vrlo jednostavan: pre nekoliko meseci takođe sam vam rekla, mi smo bili na mestu gde ste vi, i mi znamo kako izgledauoči „Milosrdnog anđela“, mi znamo šta su bili zahtevi za Rambuje. Vi ste dobili zamenu. Ta zamena se zove Napredna stranka.Da niste prihvatili ovaj uslov, vi biste pali sa vlasti. Da to nije tako, dajte dokaz. Mi nismo prihvatili Rambuje, pali smo sa vlasti, dobili lustraciju 2000. godine. Možda vi to, gospodine Čanak, ne priznajete, ali tada i od tog momenta ceo tadašnji srpski politički vrh je završio na čudne načine, najveći broj njih pred Haškim tribunalom. Oni koji nisu prihvatili (a tu su prisutni, pa da čujem hoće li to reći) da Kosovo bude nezavisno, u maju su krenuli na izbore, pali su sa vlasti. Vi prihvatate da se govori o ovoj deklaraciji, da se javno izvini i prizna da je Srbija, odnosno da je počinjen genocid u Srebrenici. To je cela istina. Građani Srbije treba ovo da pamte. Ovo je poslednja preduskršnja nedelja. S namerom se oni koji su se udružili u zločinu protiv mira dogovaraju da za srpski narod biraju najosetljivije periode i najosetljivije datume. Da ste pokrenuli ovu priču na drugačiji način, osudili sve zločine počinjene na teritoriji bivše Jugoslavije, dame i gospodo, imali biste konsenzus. Zašto je bilo vrlo važno da se istakne Srebrenica? Zato što je Srebrenica isto što i Markale, isto što i Račak, i nekima opravdanje za najgnusnije zločine počinjene u 20. i 21. veku. Vi možete da polemišete sa mojim političkim stavom. Vi ste svoj politički stav izneli. Dakle, ono što treba da se pamti jeste ono što ovog dana mi ostavljamo kao svoju zaostavštinu. Vrlo brzo će, dakle, vreme pokazati ko stoji iza događaja u Srebrenici, šta su bili zahtevi da se o ovome govori u srpskom parlamentu, i to će biti zaostavština za budućnost ovog saziva. Mene ne čudi gospodin Čanak. On je svojevremeno političke neistomišljenike hteo da veša na Terazijama. On hoće, takođe, da zabranjuje rad političkim strankama. To je deo vladajuće koalicije. Dakle, takođe me ne čudi da mi o ovome danas govorimo. Dame i gospodo, ipak, ono što je nama, Srpskoj radikalnoj stranci vrlo značajno, makar vi nas doveli na nivo pokreta, i tada ćemo govoriti isto, jeste da kao preci svojih potomaka ostavimo nekih trag suprotstavljanja ovoj zapadnoj okupaciji. Ako je to cena ostanka na vlasti, onda smo, čini mi se, platili previsoku cenu. [[Aplauz poslanika SRS.]]
Povredu Poslovnika je reklamirao narodni poslanik Miloš Aligrudić.
Hvala. Dakle, reklamiram povredu koju ste vi učinili neposredno pre govora prethodnog govornika. Vi ste, naime, rekli da procenjujete, na osnovu toga što je neki narodni poslanik pre toga zatražio povredu Poslovnika, da niste učinili nikakvu povredu Poslovnika, te mu stoga ne dajete reč. A lepo u članu 100. stav 3. stoji: „Predsednik Narodne skupštine, odnosno predsedavajući daje reč narodnom poslaniku koji ukazuje na povredu iz stava 1“, misli se na povredu Poslovnika, „odmah po završenom izlaganju prethodnog govornika, s tim što predsednici poslaničkih grupa imaju prednost.“ Dakle, za razliku od vašeg suviše restriktivnog tumačenja člana 101, kada ne dajete replike, mada ste, moram ruku na srce da stavim, u toku ove rasprave najmanje koristili te arbitrarnosti, dosta je to bilo korektno, sa nekim izuzecima, ne možete imati nikakvu arbitrarnost u tumačenju stava 3. člana 100. Dakle, kada neko zatraži reč po povredi Poslovnika, vi mu je dajete. Tu nema diskusije. Ne možete vi procenjivati, na osnovu toga što je neko podigao Poslovnik i zatražio reč po Poslovniku, da li ste vi prekršili Poslovnik. Pustite čoveka, gospođu ili gospodina narodnog poslanika da nam kaže šta misli. Ako nije u pravu, ako mislite da je to zloupotrebio, vi ćete mu to reći. To je vaše pravo iz Poslovnika i time će se stvar završiti. Možete mu čak i oduzeti reč i sprečiti ga da obrazloži u ova tri minuta koja ima, ukoliko je očigledno da to ne vodi tom cilju. Iako mislim da je neka druga predsedavajuća, koja nije tu sada na predsedavajućem mestu, i to pravo predsedavajućeg zloupotrebljavala nebrojeno puta tako što čoveka ne pusti da završi jednu, prvu, početnu rečenicu. To vi, doduše, niste radili, vi to ne radite. To što smo umorni, što vreme prolazi, što se rasprava odužila, što ima puno replika, na čemu vam se zahvaljujem, jer je to bit debate, rasprave, ne daje vam za pravo da u jednom trenutku izgubite živce i da kažete da prosto ne dajete reč po Poslovniku.
Vreme. Očito je da ima poslanika koji gube živce i malo je verovatno da sam ja ta. Drugo, htela sam da vam kažem da su se poslanici javili za replike. Treći krug replika je završen i ocenila sam da su se razjasnili. Samo ste vi podigli Poslovnik i odmah ste dobili reč kada je gospođa Raguš završila. Prema tome, jako vodim računa, nema povrede Poslovnika. (Miloš Aligrudić, sa mesta: To nije tačno.) Ako niste zadovoljni, hoćete li da se izjasnimo u danu za glasanje? Da li želite da se u danu za glasanje izjasni Skupština? Gospođa Nada Kolundžija ima reč. Po Poslovniku, Meho Omerović.
Gospođo predsednice, reklamiram povredu Poslovnika, člana 104. Koleginica Marina Raguš je maločas govorila. Prosto je fascinantno, koleginice Raguš, sa kojom mirnoćom vi izgovarate nešto monstruozno. Vi izjednačavate Markale, Račak i Srebrenicu. Za vas je to izmišljotina. Za vas su, izgleda, Bošnjaci sami sebe ubijali i to prikazivali kao nekakve zločine. Draga moja i uvažena koleginice, da li vas je makar malo stid?
Predstavnik predlagača, gospođa Kolundžija. Po Poslovniku ko želi, molim vas? [[Marina Raguš, s mesta: Pomenuta sam i želim repliku.]] Nema osnova za repliku. Ima reč gospođa Nada Kolundžija. (Uzvici u sali: Po Poslovniku!)
Ovde je dovedena u pitanje potreba da Srbija uopšte raspravlja o ovoj temi. Dakle, ovde je postavljeno pitanje – zašto su ''zločini i zločin u Srebrenici'' tema za Srbiju? Mislim da biste možda mogli da pitate svog šefa koji je u Hagu, braneći sebe stalno tvrdi da je za neke zločine odgovorna Vojska Savezne Republike Jugoslavije. Morate znati da to i svet misli. I da, ako se mi ne ogradimo od toga, ako mi kažemo – ne, niko nije, država nije odgovorna, Srbija nije odgovorna između ostalog i tako što će reći "za zločin su odgovorni pojedinci, a ne institucije države", tako ćemo skinuti odgovornost sa Srbije. A vi imate ozbiljan problem da objasnite, kako to ovo nije tema za Srbiju, svom šefu. [[Aplauz poslanika DS.]]
Gospodo poslanici, zaista vas molim da se vratimo temi. Povredu Poslovnika reklamira najpre gospođa Raguš, pa gospodin Aligrudić, onda gospodin Martinović. Molim vas, izricaću sankcije za slučaj da reklamirate povredu Poslovnika zloupotrebljavajući ovaj institut. Ima reč gospođa Raguš.
Naravno, povređen je član 104, stav 2, s obzirom na to da sam se pozvala na povredu Poslovnika. Istini za volju, mislim da sam imala pravo na repliku jer sam direktno pomenuta, u pogrešnom kontekstu, ali nema veze. Ovo što je kolega Omerović rekao, zaista, ne stoji. Prvo, ne možete da pripisujete, pogotovo meni, a ni Poslaničkoj grupi SRS, "da sa nakaznom mirnoćom može da priča o stravičnim zločinima", dakle, na prvom mestu, to nije u redu. Ono što je bila moja namera jeste – da se priča o svim zločinima počinjenim na teritoriji bivše Jugoslavije. Dopustite, molim vas, moj politički stav je – da, u Srebrenici se jeste desio zločin, ali hajde da govorimo šta je dovelo i ko stoji iza tog zločina? Niste me, onda, slušali dobro danas. Sasvim je sigurno, to je moj, takođe, politički stav, i ne vidim potrebu da polemišete sa mojim političkim stavom na takav način – da, to jeste Markale i Račak. Nekome je Srebrenica bila potrebna, verujte –srpskom narodu, sasvim sigurno, ne, jer bismo mi do sada znali tačno ime i prezime, videli satelitske snimke, imali tačan broj i znali bismo koja je obaveštajna služba napravila sva tri incidenta. Meni je zaista žao svih civilnih žrtava, ali sam vam ja taj argument izvukla ispod nogu, jer je SRS, tim odbrane dr Šešelja ovom tužilaštvu podneo zahtev, tražio – da se ispita zločin nad 20 muslimanskih civila u Zvorniku. Dakle, vi nemate osnova da govorite na taj način, uvaženi kolega. Svaka žrtva zaslužuje svoj pomen, ali i svaki zločin ima svoj potpis! Ovaj potpis koji mi danas ostavljamo…(Predsednik: Vreme.) [[Aplauz poslanika SRS.]]
Ima reč poslanik Miloš Aligrudić.
Vi ste povredili član 104, vrlo ću kratko obrazložiti. Član 104. kaže da se narodni poslanici jedni drugima moraju obraćati sa uvažavanjem. Možda sam napravio neku grešku u prethodnom izlaganju kada sam govorio o izgubljenim živcima, priznajem, kasno je, ali ni to vama ne daje pravo, pogotovo sa mesta predsedavajućeg, da vičete na narodnog poslanika, tim pre što se uvidom u stenogram može vrlo lako dokazati da sam bio u pravu u onome što sam vam tvrdio prethodni put, a to je da je bilo prijave za Poslovnik i da ste vi odbili prijavu za Poslovnik onog trenutka kada ste vi procenili da ne treba da date reč. Eto, to je sve.
Narodni poslanik Aleksandar Martinović.
Dame i gospodo narodni poslanici, povređen je član 27. Pitam vas, gospođo Đukić-Dejanović, da li je suština ove sednice da predstavnici vladajuće koalicije mogu slobodno, bez bilo kakvih ograničenja, da iznose najneverovatnije neistine, uvrede i klevete na račun dr Vojislava Šešelja i SRS, a da vi, jednostavno, ne želite da intervenišete? Gospodin Meho Omerović, koga gospođica Marina Raguš uopšte nije uzela u usta, vređa, naočigled vas, moju koleginicu, bez ikakvog razloga i vi uopšte ne intervenišete. Mogao bih sad da kažem gospodinu Omeroviću, recimo, možda je mene, gospodine Omeroviću, kao Srbina, zabolela ona čitulja koju je potpisao predsednik vaše stranke, a koja je objavljena u sarajevskom ''Oslobođenju" kada je umro Alija Izetbegović – "mome dragom predsedniku", jer je taj dragi predsednik odgovoran za činjenicu da je nekoliko hiljada sarajevskih Srba ubijeno, a ja to nisam rekao. Ispada da u ovoj Narodnoj skupštini kad treba da se brani Srbija i srpski narod, onda nemojte da govorite, a kad treba da se napadaju ljudi koji su sedam godina u Haškom tribunalu – onda je sve dozvoljeno. Pa pitam vas, gospodo iz vladajuće koalicije, ako je Vojislav Šešelj zaista kriv, ako je najveći zločinac na kugli zemaljskoj, kako je moguće da za sedam godina Tužilaštvo to ne uspeva da dokaže? Ako je sve jasno, ako postoje činjenice, ako nema nikakve sumnje da je Vojislav Šešelj odgovoran za raspad bivše Jugoslavije, da mi Srbi 50 godina ništa drugo nismo radili nego sanjali o tome kako da počinimo genocid nad Hrvatima, muslimanima, Albancima itd, pa pitam vas zašto Vojislav Šešelj nije osuđen? [[Aplauz]]
Vreme. Narodni poslanik Nenad Čanak.
Pošto sam upitan kako sam to imao radni staž za vreme nacionalsocijalizma, pa, eto, radio sam. Hapšen sam više puta nego što mogu da se setim, a to kako sam preživeo takav period, pa znate, možete pitati neke druge moje prijatelje, recimo, Slavka Ćuruviju, Ivana Stambolića, moje prijatelje iz SPO koji su ubijeni na Ibarskoj magistrali, njih možete pitati kako je izgledalo preživeti u nacionalnsocijalizmu! A, to što sam hteo da vešam po Terazijama – to je bio kondicional, a vaš predsednik je vrlo jasno govorio o klanju zarđalim kašikama, tražio da se retorzijom proteruju građani Srbije hrvatske nacionalnosti, pretio svemu i svakom, vadio pištolj na ljude itd. To se ne sećate? Vaša selektivna pamet je vrlo opasna.
Narodni poslanik Simo Vuković.
Uvažena predsednice, dame i gospodo narodni poslanici, moram da izrazim jedno osećanje obeshrabrenosti nakon današnje debate, koja je svakako odslikala ono što jeste, sve ono što se govorilo u prethodnih 15 godina u Srbiji o događajima na prostorima bivše Jugoslavije. Moramo da postavimo sebi otvoreno pitanje zašto je mojoj generaciji i ljudima mlađima od mene večeras važnija utakmica ''Partizan'' – ''Makabi'' od onoga što ovde govorimo i zašto ovo nema onu težinu kakvu bi trebalo da ima. Ovo je svakako jedna od najmučnijih i jedna od najtežih tema koja muči naše društvo i ovu državu, kao i ovaj parlament, ali prosto moramo da se suočimo sa onim što je iza nas. Međutim, problem koji je stajao na početku današnje rasprave, kako objasniti značaj ove teme i zašto se mi kroz ovu deklaraciju osvrćemo na ono što se desilo pre 15 godina, svemu ovome najviše doprinositi zaglušujuća buka koja se sistematski stvara u poslednjih 15 godina. To je i danas činjeno kroz različite kvaziforenzičke, kvaziistorijske stavove i debate, a pri tome pred nama je zadatak da donesemo mudar, distancirani, u krajnjem politički racionalan i ljudski moralni sud i stav o onome što nam, s vremena na vreme, u obliku nekog skeleta ispadne iz našeg ormara. Zašto je srebrenička tragedija tako važna da jednostavno moramo da se odredimo prema njoj? Srebrenica jeste paradigma nečega što jedan narod, jedna država sebi ne smeju da dozvole, a pogotovo jedno društvo, a pogotovo da na to gleda sa odobravanjem ili sa ravnodušnošću. Desivši se u predvečerje dejtonskih pregovora i kraja krvavog bratoubilačkog rata, srebrenička tragedija i danas, posle 15 godina, za nas, pa i za ceo region je ostala crna rupa, jedna nevidljiva ruka koja nam ne dozvoljava da okrenemo glavu ka budućnosti i to nećemo moći ako se istinski ne odredimo prema njoj. Isprobani recept, čije smo refleksije i danas videli, zaborava, nipodaštavanja, relativizacije, očigledno ne daje rezultate. Danas se od nas očekuje, kao narodnih predstavnika, razboritost i hrabrost u sagledavanju ovog problema. Mi danas ne donosimo istorijski sud, ne donosimo ni sudsku presudu. Moje lično viđenje je da donosimo jedan vrednosni sud i ocenu prema jednom ljudskom nedelu i neljudima koji su to delo počinili, pozivajući se u naše ime i u ime naših nacionalnih interesa. Ovog puta treba da izbegnemo opasnost od ponovnog skretanja na kolosek istorijskih bespuća, falsifikata i jalovih nadvikivanja koji danas prate istorijski nerasvetljene događaje, a pogotovo u poslednjih 50 godina. Ako napravimo otklon, a to danas očigledno jedan deo nas i nije uspeo, od dnevnopolitičkih sitnih interesa i potrebe za pranjem lične, nekada i krvave biografije, a između ostalog i pokušaji u kojima prebrojavamo i prevrćemo mrtve, predstavljaju vrhunski cinizam i pokušaj amnestije zločina, pre svega ono ljudsko u nama, pa tek onda naša dvovekovna državotvorna, slobodarska, pravdoljubiva tradicija, naš iskreno ukorenjeni antifašizam, obavezuju nas pre svega na saučešće porodicama nastradalih, njihovim sugrađanima i sunarodnicima. I to je za mene, kao narodnog poslanika, duh ovog teksta. Ono što je potkontekst ove deklaracije, i što je više puta istaknuto ovde, to je individualizacija krivice i krivaca koji uporno pokušavaju, a to i danas pokušavaju, da nas sve gurnu u jedan kolektivni glib i ispaštanje. Drugi kontekst, koji treba da posmatramo kroz ovu deklaraciju, jeste normalizacija i uspostavljanje odnosa sa Bošnjacima, koji čine i dobar deo građana Srbije, ali i sa nama susednom zemljom BiH. Tek uspostavljanjem takvih normalnih odnosa možemo da krenemo u realizaciju naše neskrivene ambicije da budemo pravi lideri u regionu. Prihvatanje deklaracije znači i smanjivanje raskoraka i tinjajućeg konflikta sa međunarodnom zajednicom i uopšte sa svetom, jer naša je lična sramota što su mnoge zemlje i organizacije u kojima sedimo, pre svega organizacija UN, Evropski parlament u kome želimo da sedimo i Parlamentarna skupština Saveta Evrope, donele svoje stavove već poodavno. Naša generacija političkih predstavnika koji danas sede u ovom domu nema pravo na neodgovornost i to sebi ne sme da dozvoli. Što se tiče stava G17 plus prema ovoj deklaraciji, pored ovog prethodno iznetog, mi ovu deklaraciju, glasanje za nju, ne gledamo kao nuždu, iznudu, moranje, i ako bi to tako bilo mi se onda ne bismo izjašnjavali o ovoj deklaraciji. Mnogo je važnije ono što ćemo posmatrati u narednom periodu i ono što treba da budu refleksije usvajanja deklaracije o Srebrenici – da li će ona uticati na državnu politiku, na političko delovanje pojedinaca i stranaka, na obrazovni sistem i sve one segmente društva koji moraju da budu uklopljeni u jedan vrednosni okvir, na kojem treba da sazrevaju buduće generacije. Ukoliko to ne budemo na takav način sagledali, a večeras dobar deo nas to i ne sagledava tako, onaj skelet sa početka priče, kostur, stalno će ispadati iz ormara, a mi nemamo odgovor na pitanje odakle on tu. Zahvaljujem. [[Aplauz.]]
Narodni poslanik Zoran Krasić. Izvolite.
Gospođo, koliko imamo vremena mi kao poslanička grupa?
Trideset i dva minuta.
E, hvala. Radi javnosti koja nadam se da prati ovaj prenos, jer ovo je ipak važna tema, u osnovi ove naše današnje debate nalazi se reč ''genocid''. Neko pokušava to da prikrije, ali javnost zna da se vladajuća koalicija već mesecima dogovara, pregovara, kako da izgleda ova deklaracija. I danas se pokušava, na razne načine, da se izbegne ta reč. Vrlo je opasno kada se neki termin, koji u pravu ima precizno značenje, koristi na pogrešnom mestu. Nemam nameru bilo koga da prozivam, niti da pravim neumesne paralele, ali bi verovatno svaka gospođa kojoj znate ime i prezime ako biste je oslovili rečima "prokleta Jerina" imala najmanje dva razloga da se ljuti: prvi, što je nepristojno ako znate čoveka da mu ne kažete ime i prezime, i drugi, ''prokleta Jerina'' je sinonim za nešto loše. Slično bi se desilo i sa muškarcem koga znate sa punim imenom i prezimenom i kažete mu – dobar dan, Adolfe Hitleru. Zašto ovo pričam? Opasno je koristiti neke termine da bi se prikazalo nešto što ne odgovara po svom nazivu, pa čak ni sinonimski. Tema – da li je u Srebrenici bilo genocida ili nije toliko je velika, ogromna, prevazilazi ne samo Narodnu skupštinu Republike Srbije, nego prevazilazi značaj svih parlamenata, a čak imaju velikih problema i ljudi u oba suda koja se nalaze u Hagu. Ne morate vi meni da verujete, jer mi nikada niste ni verovali, čak i kad iznosim one činjenice na koje se vi pozivate, ali i Tibor Varadi i Radoslav Stojanović i Saša Obradović, kada su zastupali Srbiju i Crnu Goru pred Međunarodnim sudom pravde, po tužbi Bosne i Hercegovine, izneli su niz argumenata koji se tiču aktivnog i pasivnog prava. Kako je moguće da neko napiše tužbu 1993. godine i da tada stavi "genocid", a onda se desi, navodno, tek u 1995. godini? Neverovatne stvari se dešavaju. To se pokriva ''udruženim zločinačkim poduhvatom'', pa general Krstić dobija 46 godina zatvora, jer je pomagao, a ne zna se kome, jer je bio pomagač, a ne zna se ko je taj kome je pomagao, a Vidoje Blagojević, uz sve probleme koje je imao sa advokatom Karnavasom, koga je dve godine izbacivao iz predmeta, dobio je 18 godina za saučesništvo u zaveri, a Međunarodni sud pravde je zaključio da ne postoji genocidna namera, preuzeo nešto iz nekih presuda, a nije, recimo, preuzeo iz presude Dušku Tadiću. I da vas sada ne mučim sa tim činjenicama. Pravni zastupnik Srbije i Crne Gore pred Međunarodnim sudom pravde, Radoslav Stojanović, onog momenta kada je pročitana presuda, kao pravni zastupnik dao je izvinjenje u ime države. Mogu o tom čoveku da imam vrlo loše mišljenje, ali je bio lisac pa dao je vrlo prihvatljivu formulaciju tog izvinjenja, nije upao u zamku. A, ovde je sad neko stisnuo sa strane da Narodna skupština treba da donese jednu ovakvu deklaraciju. Samo da vas podsetim, Savet bezbednosti UN kada je donosio neke rezolucije – to je činio na bazi nekih izveštaja. Svi ti izveštaji su bili predmet rada Haškog tribunala. Ništa nije dokazano iz tih izveštaja, apsolutno ništa nije dokazano! Samo da vas podsetim, pre dve godine veliki spor pred Savetom bezbednosti, svađa između Čurkina i Kondolize Rajs, gde u jednom trenutku predstavnici Rusije kažu – pa, kažite koji je to minimalni broj za genocid, jer toliko preširoko idete, po vašim kriterijumima, i ona dva aviona koja su udarila u Svetski trgovinski centar vi ste mogli da upotrebite termin genocid. NoamČomski kaže – za ono što se desilo u Srebrenici, ako se upotrebi termin genocid, onda za pravi genocid treba da izmislimo neki novi termin. Molim vas, šta je sa vrednosnim kriterijuma? Amerikanci još nisu osudili genocid nad Jermenima u Turskoj, a 15 država EU to je uradilo. I mi smo predložili, niste prihvatili. Turska je svuda prekidala diplomatske odnose. Ta Turska je pre nekoliko godina išla u Srebrenicu da moli opštinsko rukovodstvo da se ne izdvaja Srebrenica iz Republike Srpske, jer se ništi Dejtonski sporazum. Ko gura ovo? Onaj ko je izvršio agresiju, onaj ko je rasturio bivšu Jugoslaviju, da bi prikrio svoje zločine i svoje tragove! I našao je vlast koja je, pritisnuta sa svih strana, u mogućnosti da ovako nešto izgura i da se koriste različite argumentacije ovde, i ono što jeste, i ono što nije i tako dalje, i tako dalje. Naravno da je Evropski parlament imao potrebu da donese jednu takvu rezoluciju. Zašto? Oni su priznali republike, 6. aprila su priznali Bosnu i Hercegovinu, a 22. maja 1992. godine i Ujedinjene nacije. Šta je rekao Bil Klinton na desetogodišnjici u Potočarima? "Ovo mi je bilo potrebno da bombardujem Republiku Srpsku, da bi ih naterao da dođu u Dejton". Pa, gde vam je kriterijum za "Oluju", za "Bljesak"? Gde vam je kriterijum, recimo, za Ruandu? Ono što je nesporno kao genocid, to je ono što se desilo nad Jermenima, to je ono što se desilo u Ruandi, to je ono što se desilo tokom Drugog svetskog rata. Šta se desilo u Ruandi 1994. godine? U prisustvu UN jedno pleme je pobilo milion i 70.000 pripadnika drugog plemena. Molim vas, priča se nešto o Srebrenici. Pa, nešto što je krivično delo i što je događaj o kome se priča, nije se ni desilo na teritoriji opštine Srebrenica. Pročitajte malo dokumentaciju, pogledajte. Upozoravamo vas da je prerano za bilo kakvu deklaraciju ili rezoluciju. Nedavno je bio veliki naučni skup u Moskvi, 30 i nešto vodećih naučnika iz ove oblasti, rekli su – stanite, ne zna se još prava istina. Pogledajte šta su rekli predstavnici UN u julu 1995. godine, šta se dešavalo. Sada vam je jasno zašto Naser Orić nije osuđen, da bi se sačuvala slika o Srebrenici, kao sredstvu pritiska prema kompletnom srpskom narodu. Kada je ova priča krenula – septembra, oktobra, novembra prošle godine? Kako? Turska se predstavila da je dobila ekskluzivno pravo od SAD da razgovara sa BiH i Republikom Srbijom. Poslednji razgovor koji je, pre meseca dan, imao Vuk Jeremić sa Harisom Silajdžićem, umesto 20 minuta, trajao je sat vremena. Završio se tako što je Vuk Jeremić postavio pitanje – šta vi hoćete od nas? Kaže – hoćemo da se uspostave diplomatski odnosi i hoćemo da donesete rezoluciju o tome. Mali mu je rekao – završena stvar! O čemu mi pričamo? Za nekoliko meseci treba da se izdiktiraju presude nekoj grupi ljudi koja je optužena za nešto u Srebrenici. Pa, ako se ovde donese ovakva rezolucija, deklaracija, oni će vrlo rado da je pročitaju tamo. Otvara se i suđenje Radovanu Karadžiću. On ima nekoliko genocida. Ne želim da vas opterećujem pojmom genocida. Moji prethodnici su opisali – nema tog uništenja, nema tog nivoa i kriterijuma koji bi zaslužio tu reč. Mi pričamo o toj reč – ''genocidu''. Niko ovde nije osporio da su se desila krivična dela i neki drugi zločini, ali naziv za te zločine nije genocid. A kakvi ste ljudi, isprobali smo vas sa Predlogom rezolucije da osudimo genocid koji je otomanska Turska izvršila od 1915. do 1923. Milion i po ljudi je nestalo, ako se uzme od 1870. do 1929. godine, to je dva i po miliona. Jermeni su 12 oblasti izgubili. Vi ćutite, vas ne interesuje. Zašto? Gazda je rekao – morate ovo da donesete, zato ste dobili beli šengen da ne padnete sa vlasti. Koju cenu mi treba da platimo sa vama? Pa, naravno da nećemo da glasamo. Povucite ovu deklaraciju i prepustite, neka se raščiste neke stvari da bi se dala konačna ocena šta je, ako treba da se izjasnimo, ali ne srljajte. Milion puta ste nas svojeglavo uveli u neprijatnosti i probleme! E, zato vas kritikujemo. [[Aplauz.]]
Reč ima narodna poslanica Jelena Trivan, posle nje narodni poslanik Dušan Marić.
Moram da priznam da sam se jutros, prijavljujući se za današnju diskusiju, osećala vrlo ponosnom što živim u Srbiji koja će konačno doneti jednu ovakvu deklaraciju, i što su neke stvari u Srbiji politički sazrela i što izgledaju drugačije nego u vreme kada su se zločini događali. Međutim, današnje debate pojedinih poslanika poslale su jednu razočaravajuću sliku Srbije i pokazale da kod nekih ljudi, kod nekih političkih stranaka, nema nikakve tranzicije i nema nikakve evolucije, političke, niti moralne. Očekivala sam barem lažnu empatiju, lažnu skrušenost kada se govori o žrtvama, ako ni zbog čega drugog, zato što ako se tako ponašate jedino tako stičete moralni kredibilitet da pričate o srpskim žrtvama. Danas, govoreći na ovaj način o tuđim mrtvima, o tuđoj deci, bez poštovanja, nazivajući ih ''navodnim leševima'' i ''navodnim žrtvama'', gušite svaku mogućnost da sutra sa dignitetom zatražimo istinu i odgovornost za srpske žrtve. Srećom, vi ste danas manjina. Srećom, verovatno vas u sledećem parlamentu neće ni biti. Ali, nažalost, kreirali ste Srbiju koja nas je dovela do toga da govorimo o zločinima i kreirali ste atmosferu u kojoj se običan građanin Srbije danas stidi, a da pri tom nema pojma zašto je on lično odgovoran za ono što se dogodilo. Zato što se godinama stvara znak jednakosti, namerno i vrlo tendenciozno, između čitavog naroda i zločinaca, i to ne radi niko spolja, nego to radite vi, stavljajući sramotu na ime sopstvenog naroda. Da govorim istinu govori činjenica da ste se danas svi deklarativno slagali sa tim da je krivica individualna, ali niko od vas nije imao hrabrosti da kaže da je Ratku Mladiću mesto u zatvoru, štaviše, mnogi od vas koji su razmišljali da glasaju o ovoj deklaraciji, tu ne mislim na vas radikale, vi nikada ne biste glasali, dakle, mnogi od vas su ipak promenili svoje mišljenje upravo zbog toga što u dubini duše nisu spremni da glasaju za podršku državnim organima da uhapse jednog zločinca. Zato je za mene duboko vrednosno nejasno zašto je teže optužiti "Škorpione" i osećati saosećanje sa ženama koje svake noći sanjaju kako im deci pucaju u potiljak, nego osuditi Ratka Mladića, koji negde gleda TV, pije kafu i troši milione krijući se po pećinama. Za mene je to moralno potpuno nejasno, kao što mi je nejasno zbog čega je saosećanje sa srebreničkim majkama nešto što će otežati poziciju Srba, srpskog naroda ili bilo koje Srpkinje, koja je u tim ratovima, takođe, izgubila svoje dete. Njoj nisu neprijatelji srebreničke majke, njoj su neprijatelji Naser Orić, Ratko Mladić, ujedinjeni zločinci svih zemalja koji su jedini zapravo bili ujedinjeni na prostoru bivše Jugoslavije. Meni je drago što smo se ipak negde pomerili, jer 2005. godine u ovom parlamentu je tražen anketni odbor i da se smeni direktor RTS zato što je prikazao film o Srebrenici. Ovde su ljudi pre pet godina duboko verovali da se problem ratova u bivšoj Jugoslaviji može rešiti tako što ćemo ih sakriti, uvereni da se istina može večno sakrivati. Oni danas govore da deklaracija koju donosimo nameće dodatno breme srpskom narodu. Ne, gospodo draga, mi skidamo breme sa svakog običnog čoveka i svakog deteta koje će se roditi u Srbiji, da nisu oni krivci, da nisu oni zločinci, da nisu stajali iza vas i onih koje ste podržavali onda kada ste to radili. Mi danas gradimo moralni kredibilitet i legitimitet da pitamo za sopstvene žrtve i da branimo sopstveni suverenitet. Mi danas duboko pokazujemo šta je evropska ideja i ideologija, jer je ta zajednica nastala na pomirenju i na civilizacijskim vrednostima. I nije dovoljno deklarativno govoriti da ste evropejac, potrebno je da verujete u civilizacijske vrednostii to danas pokazujemo. Srbija ima prošlost na koju može da se pozove, vrlo svetlu prošlost, nisu to samo 90-e, kojih treba da se stidimo. I danas ću govoriti o Srbiji i Jugoslaviji koja je 1947. godine, kada se u UN usvajala Konvencija o genocidu, govorila da je ta deklaracija previše meka, da nije dovoljno stroga prema zločincima, tražila smrtnu osudu za sve ratne zločince, tražila da se čak i ''kulturni genocid'' strogo kažnjava smrtnom kaznom. To je bila Srbija nekada, zato što je to bila logična pozicija naroda koji je bio žrtva genocida. To je bila logična pozicija naroda koji je stajao u antifašističkom bloku. Zato je nedopustivo da stavljate sramotu na naše ime i da rušite prošlost na koju se pozivamo i kojom se ponosimo. Zato hoću, na kraju, da vam kažem da ono što danas radi vladajuća većina govori da je vaša politika 90-ih pobeđena! Ono što ste govorili o žrtvama govori o vama, neće umanjiti zločin, neće umanjiti stradanje – umanjiće vaš ionako mali moralni kredibilitet koji imate. Međutim, uprkos činjenici da većinska Srbija stoji na stanovištu onoga što govorim, i dalje osećam duboku sramotu što neki ovde govore da je olakšavajuća okolnost što nisu svi bili vezani, nego svega njih hiljadu, što kada kolega Meho Omerović kaže – hoćete li time da kažete da su Bošnjaci sami sebe ubijali, ljudi se cerekaju i kažu – da. Dakle, vi ne zaslužujete da predstavljate srpski narod. Vi pokazujete onu sliku što srpski narod nije. Srećna sam što ćemo donošenjem ove deklaracije osvetlati obraz ove zemlje i ovog naroda. Hvala. [[Aplauz.]]
Reč ima narodni poslanik Dušan Marić. Posle njega, narodna poslanica Gordana Pop-Lazić.
Dame i gospodo, nije tačno da nama smeta što se danas govori o muslimanskim žrtvama. Nama smeta što se govori samo o muslimanskim žrtvama, a ne govori se i o srpskim žrtvama, iz razloga što srpske žrtve nisu ni manje, niti po nama manje vrede od muslimanskih žrtava. Ova deklaracija je jedna u nizu podvala srpskom narodu, kao što je podvala i sam ''slučaj Srebrenica''. Njeno usvajanje predstavlja zločin nad srpskim narodom, još veći zločin nad Republikom Srpskom, a najveći zločin nad istinom o ratu u BiH. Prva podvala je da je u Srebrenici izvršen genocid. Da su Radovan Karadžić i Ratko Mladić hteli da unište muslimanski živalj u Srebrenici, oni bi prvo ubili životno najvitalniji i reproduktivni deo muslimana, ubili bi žene i decu. Oni ne samo da to nisu učinili, ne samo da ih nisu ubijali, nego su organizovano, autobusima, više od 20.000 muslimana evakuisali na područje Tuzle i Kladnja, na područje pod kontrolom Vlade u Sarajevu. Toliko o genocidu. Druga podvala je tvrdnja da je u Srebrenici ubijeno 7.000 muslimana. Sve svoje mrtve iz Srebrenice i okoline, kako one koji su poginuli u borbi, tako i one koji su umrli prirodnom smrću, muslimani sahranjuju u Potočare. Tamo ukupno, slovom i brojem, govorim o kompletnim telima, ima 1.919 tela. Za njih 442 – postoje materijalni tragovi koji ukazuju na mogućnost da je nad njima izvršen zločin streljanja. U "Knjizi nestalih" Međunarodnog crvenog krsta upisano je 6.610 Srebreničana. Za njih 3.381 navedeno je samo ime i prezime. Nema nijednog podatka. Nema imena roditelja, mesta, nema datuma rođenja. Zbog čega? Pa, zbog toga što ti ljudi ne postoje. Ako se kaže da postoji Hamdo Idrizović, od oca Refika, iz mesta Zalazje, rođen tada i tada, onda se lako može proveriti da li taj čovek postoji ili ne postoji. Porodice iz Srebrenice su Međunarodnom crvenom krstu prijavile nestanak 10.000 najmilijih. Posle se ispostavilo da je 2.000 prijava duplikat, a 5.000 prijava se odnosi na osobe koje su Srebrenicu napustile pre jula 1995. godine. Po ovoj računici ostaje oko 3.000 poginulih vojnika Nasera Orića, koji su poginuli u borbi. U izveštaju o padu Srebrenice, koji je podneo glavni štab muslimanske vojske, general Delić, u avgustu 1996. godine parlamentu u Sarajevu, navodi se da armija BiH ''u operaciji Srebrenica je imala gubitke od 2.300 boraca''. Posle su to, za potrebe medijske satanizacije srpskog naroda, pomnožili sa tri i dobili ovu cifru od 7.000. Svi ti ljudi, svi ti vojnici nalaze se na spisku navodnih žrtava genocida. U knjizi ''Srebrenica – agresija, otpor, izdaja, genocid", štampana u Sarajevu, autor Nijaz Mašić, opet muslimanski izvor, navodi da je na ratištima oko Srebrenice pre 1995. godine poginulo oko 1.500 muslimanskih vojnika. I oni se vode kao žrtve genocida. U tekstu pod naslovom "Golgotu preživeo svaki treći", od 17. jula 2005. godine, u sarajevskom "Oslobođenju", Šefko Hodžić tvrdi da je u proboj Srebrenice krenulo 14.000 muslimanskih vojnika, i čuli ste iz naslova da je poginuo svaki treći, ali nema ni jedne jedine reči o streljanu. On opisuje borbe, borbe prsa u prsa, junačke borbe u Barama kod Kamenice, kod Snagova na Križevačkim njivama, u kojima je poginulo, kako on kaže, na hiljade muslimanskih vojnika. Treća podvala je tvrdnja kako je zločin u Srebrenici najteži zločin koji je počinjen u bivšoj Jugoslaviji. To nije tačno! Streljanje nekoliko stotina zarobljenih vojnika je težak zločin za svaku osudu, ali su mnogo teži zločini koje su ti vojnici pre počinili nad srpskim stanovništvom u Podrinju. U Podrinju je ukupno poginulo, otprilike, podjednak broj muslimana i Srba, oko 3.200 do 3.500. Razlika je samo što je poginulo 75% Srba civila, koji ni na koji način nisu učestvovali u ratu, a na strani muslimana je poginulo 95% vojnika, regularne 28. divizije armije BiH, iza kojih je ostalo 140 uništenih srpskih sela i 850 dece siročadi. Sledeći podatak – broj ubijenih srpskih žena i dece na širem području Srebrenice, materijalni podatak, deset puta je veći od broja ubijenih muslimanki i ubijene muslimanske dece. Muslimanski vojnici u Srebrenici umrli su najlakšom i najbržom vojničkom smrću, izvinjavam se što tako moram da kažem, od metka. Ti vojnici su pre toga počinili zločin nad 2.500 ljudi. Od toga su više od 1.000 ubili hladnim oružjem – nožem, sekirom, krampom, maljevima. Navešću nekoliko primera: u napadu na Podravno, 24. septembra 1992. godine, ubijeno je 60 meštana. Obdukcija, rezultati sledeći – samo manji broj žrtava usmrćen iz vatrenog oružja. Ostalim nesrećnicima je prvo pucano u noge, onda su iskasapljeni. Najviše nožem i sekirom. Skoro svima je polomljena kičma, ruke i noge, odsečeni prsti ili cele šake, izvađeno jedno ili oba oka. Mnogima je glava bila odvojena od tela. Jedni muškarci su osunećeni, a drugi potpuno kastrirani. Više leševa je zapaljeno. Dvojica muškaraca su nabijena na kolac, ispečena! Sa svih leševa su skinuti satovi, izvađeni zlatni zubi, odneta im je obuća i odeća! Navešću još jedan primer – sudbina sveštenika Janka Savića iz Kravice, njegovo telo je pronađeno bez ruku i nogu, sa izvađenim očima! Zločinci su ga tu ostavili, uz pomoć podupirača, u uspravnom položaju, a ispred njega poređali nekoliko fildžana kao da pije kafu. Muslimani iz Srebrenice su počinili nekoliko desetina sličnih zločina. Nije zabeležen nijedan slučaj sličnog masakra muslimana od strane srpske vojske. Uprkos tim činjenicama, vi ćete danas usvojiti dokument kojim ćete osuditi samo zločin nad muslimanskim vojnicima, ali ne i zločin nad srpskim civilima. Kriminalni karakter ove deklaracije se posebno ogleda ako se muslimanske žrtve u Srebrenici uporede sa civilnim srpskim žrtvama u Sarajevu. U Sarajevu je, dame i gospodo, ubijeno 5.000 srpskih vojnika i najmanje 2.500 civila. Ubijeni civili ni na koji način nisu učestvovali u ratu. Nikog nisu ubili, nisu pucali, nisu imali oružje, nisu imali uniformu! Ljudi su izvedeni iz svojih stanova, često čitave porodice, na ulicu ili u logore, a kasnije ubijeni! Po svim mogućim merilima, pravnim i ljudskim, hrišćanskim i islamskim, ubistvo 2.500 civila je veći zločin nego ubistvo 7.000 vojnika, taman da ih je bilo 7.000, a činjenice govore da ih nije bilo toliko! Dame i gospodo, ovo je jedna od najsramnijih stranica novije srpske istorije! Skupština Srbije, ostaće zapamćeno, pre je ožalila nekoliko stotina neprijateljskih vojnika nego 30.000 Srba koji su ubijeni u poslednjem ratu u BiH, pre nego 8.000 Srba ubijenih u Hrvatskoj, pre nego 80.000 dece, srpske, romske, jevrejske, koja su ubijena u logoru Jasenovac, pre nego milion Srba iz BiH i Hrvatske koji su stradali u zločinu genocida! Znate šta, to je ironija, da srpski parlament osuđuje srpski narod za zločin genocida. Pa, ako postoji narod na Balkanu koji je žrtva genocida – to je srpski narod. [[Aplauz.]]
Reč ima narodna poslanica Gordana Pop-Lazić. Posle nje, narodni poslanik Saša Milenić.
Braćo Srbi i sestre Srpkinje, vi koji ste u sali i koji se tako osećate, i vi koji nas gledate kraj svojih malih TV ekrana, srpski narod je, nesumnjivo, imao veoma tešku i nesrećnu istoriju. I danas ispisujemo stranice istorije. Doneće se jedna sramna deklaracija koja će imati dalekosežne, pogubne, posledice po državu Srbiju i srpski narod. To je mišljenje SRS, a istorija će dati svoju ocenu. Videće se ko je bio u pravu – mi, ili vi koji predlaže ovakvu deklaraciju. Kao što je u proteklih 60 godina bilo teško biti Nemac zbog zločina počinjenih u Drugom svetskom ratu, tako će ubuduće biti teško biti Srbin, ma gde on bio. Otuda možda i interes Doris Pak da Srbi postanu zločinci veći i od samih Nemaca, od onih koji su stvorili Dahau i Mathauzen. Nikada mi Srbi ne smemo zaboraviti da su nas u turskom ropstvu držale domaće poturice, ali i da su se i u svakom novom ratu javljale ''nove poturice'', i u svakom novom istorijskom izazovu dolazilo je do izdaje, pa i danas, ova deklaracija biće od strane istorije, sigurni smo, ocenjena kao akt izdaje! Imamo li mi nacionalno dostojanstvo, pita se danas srpski narod, ako vi uopšte imate kontakt sa tim narodom. Zašto Srbi danas donose bilo kakvu deklaraciju? Šta god da u njoj piše, tumači vašeg teksta će potvrditi da su Srbi priznali da je u Srebrenici izvršen genocid. Neće više biti prilike da se o tome govori, da se kaže istina. Srebrenica će otići ad akta, a nama Srbima istina treba više nego bilo kome. Postavlja se pitanje – zašto se do sada nismo postarali da se ta istina čuje, nego su to Rusi morali umesto nas da rade? Evo, gospođa Guskova, kao direktor Instituta istorijskih nauka, rukovodilac Centra za izučavanje savremene balkanske krize Ruske akademije nauka, lepo nam piše i upozorava nas – da se pojavljuje sve više podataka da je Srebrenica isplanirana i dobro izvedena operacija zapadnih specijalnih službi. Laž o Srebrenici se širi po svetu ogromnom brzinom i boriti se sa njom postaje sve teže. Mi smo u Institutu, kaže ona, organizovali međunarodnu konferenciju posvećenu tom pitanju, 30 naučnika je učestvovalo, i to je dalo mogućnost da se drugačije gleda na problem Srebrenice i da se počne sa preispitivanjem oficijelne verzije. Žuriti, kaže ona, sa priznavanjem svoje krivice i sa izvinjenjem – ne treba sve do tada dok sve okolnosti vezane za događaje u Srebrenici ne budu razjašnjene i ne postanu opšte dobro javnosti. Inače, to će biti težak teret i optužba na plećima celog srpskog naroda. Postaće potvrda verzije ''natovaca'' o krivici Srba za sve što se događalo na Balkanu 90-ih godina i opravdanje za bombardovanje 1990. godine. Ne treba srpski narod, kaže onda, da snosi odgovornost za to što nije uradio. Ne treba rukovodstvo beskonačno da se izvinjava, ponižava, podrivajući tako samopoštovanje naroda. Posle toga, sutra niko neće poći da brani otadžbinu. Evo, Ruska akademija nauka spremna je, kaže, da ujedini snage sa srpskim naučnicima i naučnicima iz drugih zemalja da se prouči ''slučaj Srebrenice''. Zašto nismo išli tim putem, pitam ja vas? Ovaj dokument, koji vi danas predlažete, deklarativno potvrđuje neistinu i vi to znate, kao što znate da će ona biti osnov za dalje komadanje Srbije i neposredno uništavanje Republike Srpske. Vladimir Vukčević, tužilac za ratne zločine, oglasio se u štampi i traži, pazite, on traži, da Skupština uputi izvinjenje svim članovima porodica žrtava, zato što Srbija nije učinila dovoljno da spreči navodni genocid u Srebrenici. A, kako je, molim vas, mogla? Molim vas, objasnite mi to. Što niste u ovoj deklaraciji napisali – trebalo je Srbija da uradi to, to i to, pa da znamo šta je to. Evo, ja ne znam šta je to moglo da se uradi. Za njega je čak ova deklaracija jedinstvena prilika, kaže on, za pomirenje, a ne zaostaje, normalno, ni Bruno Vekarić, odmah je on tu pored njega, koji je još otvoreniji i kaže – nema smisla da se donosi ta deklaracija ako u njoj ne piše da je to bio genocid. Njihov stav se, nažalost, potpuno podudara sa stavom ministra spoljnih poslova Turske, koji smatra da je Balkan najsvetlije trenutke doživeo pod otomanskom okupacijom. Sledeći rezultat turske diplomatije, kaže on, na Balkanu, biće srpsko izvinjenje za ubijanje Turaka u Srebrenici. Vidite, njihova diplomatska aktivnost je uspela. Mi danas, to jest vi – usvajate takvu deklaraciju. Sada možemo da konstatujemo da je pored Jelka Kacina, onog koji je odgovoran za ubistvo onih 46 nedužnih vojnika u Sloveniji, ako se sećate, koji su u potiljak ubijeni vatrenim oružjem, a koji su bili nenaoružani, svi po 20 godina, i Doris Pak, koja ima interes, naravno, za sve ovo, ovaj Turčin je najzaslužniji za donošenje ove deklaracije. A, kako su oni za vas, gospodo, postali autoriteti, to vi objasnite narodu, koji vam nije dao mandat da u njegovo ime priznajete nešto što se nije dogodilo. Lako je bilo doći do istine, samo da ste to hteli, ali ne, samo Srbima treba nametnuti etničko opterećenje, jer Zapad posao sa Srbijom još nije završio! Tu je, gospodo, Sandžak, tu je Vojvodina, tu je federalizacija, i ko zna šta još! Videste li možda Zukorlića preksinoć kako vam se podsmeva u Novom Pazaru? Čuj, kaže, neće oni reč ''genocid''. Ako neće, nećemo ni mi priznati takvu deklaraciju. Nije imao ko da mu objasni da će oni kojima je ona najpotrebnija tu reč pronaći u ovoj deklaraciji. Ko su ti? Pa, oni koji bi da opravdaju svoje postupke – bombardovanje 1995, 1999. godine, oni koji su sve i započeli, oni koji su počinili zločin protiv mira i koje ćemo ovom deklaracijom abolirati od odgovornosti! E, to je za nas srpske radikale izdaja srpskih nacionalnih interesa. Shvatate li vi da će naša deca, unuci, učiti da smo počinili genocid? Pa, koja bi to vlast učinila? Jesu li to, možda,Amerikanci uradili za zločine koje su počinili u Vijetnamu, Kambodži, Laosu, Avganistanu i Iraku? Normalno da nisu. Nijedna odgovorna vlast to neće da uradi. Kako to Vukčević i Vekarić, pitam vas sada, ne istražiše ko je to odgovoran za ubistvo koje se nesumnjivo dogodilo u Zvorniku 9. aprila 1992. godine, kao što je jedan zaštićeni svedok, žrtva, to tvrdio u procesu protiv Vojislava Šešelja pred Haškim tribunalom?! A, jedan od nas ovde, Borislav Pelević, prijavio se sam preko štampe da je tog dana bio tamo i da su mu čak neki saborci poginuli, a posle nekoliko dana ih se odrekao, i izjavljuje da nije bio tu, nego na nekom drugom mestu? Što ne ispita tužilac kada je to Pelević lagao i šta se tamo zaista dogodilo?! Treba li nama deetnifikacija ili nam treba da utvrdimo, kako vi to kažete, relativizaciju zločina ili da utvrdimo zaista izvršioce zločina? A jedini pravosnažno osuđen za zločin u Srebrenici jeste Erdemović, bosanski Hrvat, koji je pred Haškim tribunalom potvrdio da mu je 16. jula 1995. godine u Srebrenici u ubistvu 1.200 muškaraca pomoglo još sedmoro ljudi. Zašto Vukčević i Vekarić protiv njih ne podigoše optužnicu kada su im bila poznata imena tih ljudi i mesta stanovanja tih ljudi? To je pitanje koje mi postavljamo, i pitamo – koliko košta da neka poslanička grupa, kada dođe vreme za glasanje, ostane ovde da vam da kvorum? [[Aplauz.]]
Narodni poslanik Nada Kolundžija.
Naravno da nikoga nećemo abolirati i, naravno, da nećemo nijednu žrtvu zaboraviti, i nećemo preskočiti nijednog počinioca nijednog zločina, ne samo zločina počinjenog prema drugima, već i onih koji su počinjeni prema pripadnicima našeg naroda. Usvajanjem ove deklaracije mi ni na koji način nećemo priznati da je narod počinio genocid. Oni koji kažu – mi nismo počinili genocid, identifikujući se sa narodom, zapravo, identifikuju se sa onima koji su zločin počinili. Dakle, kada uporno pokušavate da kažete kako vi nećete da preuzmete krivicu, kako vi nećete da snosite odgovornost, onda zapravo to znači da vi nećete da glasate za ovu deklaraciju, jer se identifikujete sa onima koji se ovom deklaracijom osuđuju za počinjene zločine. Ko će biti u pravu pokazaće vreme, ali pošto vi niste od juče na političkoj sceni, vi ste za 20 godina pokazali da ste sve pogrešili. Gde god ste branili srpski narod – on je teško stradao. Gde god ste branili nacionalne interese – izgubio se svaki nacionalni interes. Gde god ste branili, navodno, srpske živote – Srbi su teško stradali. To jeste ono što jeste vaš udeo u ovome o čemu mi danas pričamo. Nas ne čudi što vi ne možete da glasate za ovu deklaraciju, zbog toga što, na neki, način ona osuđuje politiku koja je dovela do takvih zločina. Ne čudi me da se u toj politici neki prepoznaju i da ne mogu da stanu iza ove deklaracije, zato što bi na taj način prihvatili i priznali i sopstvenu odgovornost za ono što se u to vreme dešavalo. Ipak, moram da iskažem iznenađenje što za ovu deklaraciju neće da glasaju oni koji navodno nemaju nikakav problem sa tim da osude svaki zločin, koji navodno nemaju nikakav problem sa tim da iskažu saosećanje sa žrtvama, koji navodno prihvataju evropske vrednosti i smatraju da je Srbiji mesto u Evropi. Ne razumem one koji se preporučuju da Srbiju vode brže u Evropu, nespremni da se suoče sa prošlošću i nespremni da kažu za tu prošlost – odgovorni su pojedinci i narod sa tim pojedincima nema nikakve veze. Žao mi je što, razgovarajući o ovoj deklaraciji, nismo smogli snage da govorimo o vrednosnom sistemu koji želimo da izgradimo u budućnosti. Žao mi je što nismo više govorili o budućim generacijama kojima ćemo usvajanjem, između ostalog, i ove deklaracije ostaviti zemlju u kojoj više neće strepiti od sukoba, ratova i mržnje. Žao mi je što je ova deklaracija otvorila političku priču na potpuno isti način na koji se ona vodila i devedesetih godina. Žao mi je, zaista, što se nisu promenili oni koji su ipak imali razloga da se zapitaju – čekaj, da li sam negde pogrešio kada su posledice bile ovako teške, a ipak sam učestvovao u tome i to prilično? Mi ovom deklaracijom zapravo stičemo kredibilitet i moralno pravo da tražimo odgovornost za počinioce svih zločina, posebno zločina počinjenih prema srpskom narodu. Mi na ovaj način izražavamo duboku spremnost da – osuđujući zločine počinjene prema drugima, tražimo da drugi iskažu istu takvu spremnost i osude zločine počinjene prema našem narodu. Ako je sramota za Srbe zbog toga što mi usvajamo ovu deklaraciju, kako neki tvrde, onda mislim da nije bilo veće sramote no biti prokužen u celom svetu, biti optužen za krivicu za koju nismo bili krivi, biti prepoznat kao narod koji je na najpogrešniji način pokušavao da ostvari svoje ciljeve. Danas, kada Srbija uživa međunarodni ugled, kada ima međunarodni kredibilitet, kada postiže da u Ujedinjenim nacijama dobija najširu podršku za svoje predloge, kada dobija podršku za ostvarivanje svog najvažnijeg strateškog cilja, a to je pridruživanje Evropskoj uniji, danas je to najbolji dokaz da je politika koja se vodi od 2000. godine, a koja je potpuno suprotna onoj za koju se i danas još uvek neki zalažu, onda je to zaista dokaz da Srbija jeste na pravom putu i da je, kao i drugi potezi koje smo povlačili za ovih deset godina, i ovaj potez garancija da će Srbija biti zemlja koja će uživati ugled u svetu, koja će biti kredibilna, koja će moći da ostvaruje svoje državne i nacionalne ciljeve, sarađujući sa svetom i zemljama u regionu, a ne sukobljavajući se sa svima. Hvala. [[Aplauz.]]
Srpska radikalna stranka ima još dva minuta i 40 sekundi. Jedno od vas troje-četvoro, koliko se prijavilo, može dobiti reč u okviru tog vremena. Gospodin Aleksandar Martinović ima reč. Izvolite.
Dame i gospodo narodni poslanici, gospođo Kolundžija…
Izvinite, molim vas, po Poslovniku se javio gospodin Krasić. Nisam shvatila, mislila sam da ste tražili repliku, nemate pravo na repliku. Povredi Poslovnika, izvolite.
Gospođo Đukić-Dejanović, moram da vas pitam da li posle 23.00 časa važi Poslovnik ili ne važi? Ako važi, pozivam se na član 104. našeg poslovnika, da vam ukažem na to da je na početku izlaganja gospođa Kolundžija upotrebila neke reči gde je izjednačila kritičare ove deklaracije sa zločincima. Mislim da je to nedopustivo. Mi imamo pravo na politički stav. Apelovao sam da ovu deklaraciju skinete sa dnevnog reda. Nemojte da unosite nešto što nismo ni pričali. I, još jedna stvar gospođo Đukić-Dejanović, pošto vi, očigledno, ne pratite sa dovoljno pažnje ovu našu raspravu, verovatno ste umorni, ali mora da postoji neko elementarno poštovanje. Ako se nešto kritikuje što je bilo od 1991. do 1995. godine, pa to direktno udaraju na vas, na Ivicu Dačića, na gospodina Bajatovića, na Ružića, na primer, na mog prijatelja Mileta Ilića, a vi ćutite, to je vaš problem i u to ne ulazim. Ako pričate o nekoj saradnji, gospođo Kolundžija, Radovan Karadžić je bio predsednik Srpske demokratske stranke, koja je bila u prijateljskim odnosima sa Demokratskom strankom Dragoljuba Mićunovića. Kad god je Radovan Karadžić prešao Drinu, prvo je išao kod Mićunovića i Ljube Tadića, pa tek, ako se seti, kod Miloševića, eventualno za neku pomoć. Pa, koga vi kritikujete, ovde? Sedite sa Borisom Tadićem i sa osnivačem DS-a, pa se dogovorite koga ćete da kritikujete. Nemojte nama da imputirate neke stvari koje nemaju veze s nama. A javnost je zainteresovana da čuje – koliko košta to što će neko da vam napravi kvorum da izglasate ovu deklaraciju? [[Aplauz.]]
Gospodine Martinoviću, izvolite.
Gospođo Kolundžija, ovako izgleda Republika Srbija 2009. i 2010. godine u vizuri vaših evropskih prijatelja sadržana u izveštaju Evropske komisije: "Korupcija ostaje široko rasprostranjena u mnogim oblastima i nastavlja da predstavlja ozbiljan problem. Ima mnogo prepreka za iskorenjivanje sistemske korupcije. Najranjiviji sektori su javne nabavke, privatizacija i drugi veliki budžetski rashodi, ali i oporezivanje, carina, izdavanje dozvola". To piše na strani 11. Na strani 13, gospođo Kolundžija, piše: "Srbija još uvek nije uspostavila'', zamislite, ''nacionalni mehanizam za sprečavanje mučenja, što predstavlja obavezu koja proizilazi iz njenog potvrđivanja opcionog protokola, uz konvenciju protiv mučenja i drugog okrutnog nečovečnog ili ponižavajućeg postupanja ili kažnjavanja. Dalji policijski izveštaji o nečovečnom postupanju ukazuju na to da takva nesavesna postupanja još nisu iskorenjena". Gospođo Kolundžija, ovo se dešava u Srbiji kojom vi vladate, ne SRS. "Pranje novca – Srbija je počela da se bavi prioritetima u oblasti borbe protiv pranja novca. Pranje novca je i dalje ozbiljan razlog za zabrinutost". Dalje: "Trenutno se zaplenjena droga ne uništava, nego se odlaže u skladišta droge. Ta praksa, koja je navodno posledica brige za životnu sredinu, izaziva ozbiljne probleme bezbednosti." Na strani 54, gospođo Kolundžija: "Borba protiv organizovanog kriminala – novoosnovana tela, kao što su Jedinica za finansijske istrage i Agencija za upravljanje zaplenjenom imovinom, suočena su sa ozbiljnim manjkom osoblja, te su stoga samo delimično operativna.'' Dalje: ''Žrtvama diskriminacije se pruža malo podrške i potrebna je veća posvećenost svih aktera, policije, tužilaštava i sudstva, kako bi se obezbedilo da se zakoni u potpunosti primenjuju". Zatim: "Privatizacija nekih spornih imovina se nastavlja, uz rizik da se de fakto prejudiciraju buduće odluke o vraćanju imovine", i tako dalje, i tako dalje. Ovo je, gospođo Kolundžija, Srbija, kojom vi vladate na naopak način, punih 10 godina! I, vas ne može da opere od odgovornosti za ove i mnoge druge probleme to što ćete da kažete – evo, krivi su Ratko Mladić ili kriva je SRS. [[Aplauz poslanika SRS.]]
Vreme. Ima reč gospođa Nada Kolundžija.
Da bismo razumeli šta zapravo znače te ocene, a mi ih dobro razumemo, za razliku od vas, mi tačno znamo u kom kontekstu su one stavljene, moramo da pođemo od toga da je Srbija zemlja u tranziciji i da je zemlja koja je pre 10 godina, sada mogu da nabrajam u kojoj je meri, bila razorena u svakom segmentu svog postojanja. Dakle, sa tog razorenog, potpuno devastiranog terena, Srbija je 2000. godine krenula u proces tranzicije i u proces pridruživanja EU, i ostvarivanja evropskih standarda. Da smo na dobrom putu i da nam svi to priznaju najbolji je dokaz to da će Srbiji u narednoj godini biti prihvaćena kandidatura, da je potpisan Sporazum o stabilizaciji i pridruživanju, da Srbija sada već polako pravi planove za pretpristupne fondove, da joj se priznaju naravno mnoge reforme, a ovo o čemu vi govorite jesu elementi onoga na čemu još moramo da radimo. I to je, moram vam reći, delić onoga na čemu moramo da radimo. Imamo mnogo više toga na čemu mi moramo da radimo, ali ima mnogo više zbog toga što su zemlje istočne Evrope u tu tranziciju krenule 90-ih, a zahvaljujući nekim politikama mi smo 90-ih krenuli u ratove. [[Aplauz poslanika DS.]]
Ima reč Saša Milenić.
Uvažena gospođo predsednice, poštovano predsedništvo, dame i gospodo narodni poslanici, najpre želim nešto sasvim lično, budući da su osećanja, zapravo, onaj univerzalni oblik razumevanja koje treba pokazati pred ovakvom temom, tragičnom temom nevine žrtve, kojom se pod ovom tačkom dnevnog reda, tačnije pred deklaracijom, i bavimo. Mi u Kragujevcu imamo i umetničkim sredstvima obnavljanu sposobnost uosećanja u tragiku i ponižavajuću atmosferu kolektivnog, masovnog, usmrćivanja ljudi. Jedno od najpotresnijih svedočanstava na tu temu je rukopis profesora Svetislava Maksimovića, jednog od retkih slučajno preživelih iz ''oktobarskih šumaričkih dana'' u vreme fašističke okupacije, u kojima se, između ostalog, rečima za koje evropska civilizacija još uvek nije bila spremna, zbog nespremnosti za zločine neslućenih razmera, recimo, govori o tome – da ljudi, kada ih se na pogubljenje organizovano, masovno sprovodi ne pružaju nikakav otpor i da poslušno, kao deca, idu na svoje pogubljenje. Pri tom, ljudi nesvesno, spontano ječe i cvile. Tako kaže profesor Maksimović i tu ćemo stati, da ne bismo užas dalje otvarali, jer dolazimo na temu, o kojoj poljski pesnik Julijan Pšiboš, u antologijskoj pesmi "Osvjenćim", s pravom, kaže – da je to ono o čemu se ne može govoriti, a ni ćutati. Dolazimo do granice mogućnosti razumevanja koja se, pre svega, da ostvariti, uz elementarnu pretpostavku, u porodici i među bližnjima vaspitavanog saosećanja za patnje i bol drugog. Zato je, čini se, da pređem na analitički deo argumenta, nejasno zašto bi se postavilo pitanje – zašto dve, a ne jedna deklaracija. Kada bi u jednoj bila ukinuta svaka razlika među žrtvama – pa da, ukidanjem svih razlika izgubilo bi se i svako određenje i to bi bilo jedno ništa, mnogim svečanim rečima kazano. Upravo se radi o tome da se napravi razlika. Tek ako pokažete sposobnost nerelativizujućeg, apsolutnog razumevanja za žrtve, koje se makar asocijativno mogu povezati sa vama, imate pun moralni kredibilitet da zahtevate poštovanje, razumevanje i za sopstvene žrtve. Ne možete reći – žao mi je, međutim. Međutim znači da vam nije žao i da lažete kada izjavljujete saosećanje. I najzad, sasvim politički, na samom kraju, već sam jednom i govorio, s prigovorom da to nije razumljivo, ali u ovom trenutku, na ovoj temi, naprosto, svakome mora biti shvatljivo. Iz ''stradijskog'' širenja vremena davljenja u domaćem blatu ostala je slika o Srbiji kao mračnoj kući, u kojoj žive tri generacije: deda, sin i unuk – u kući sa zazidanim prozorima, u kojoj samo unuk želi da te prozore otvori. Ali mu ne daju, ''e, da ne bi ušlo svetlo, da se ne bi videli leševi – kojih je kuća puna od dedine burne mladosti i očevog strahovitog pijanstva.'' (Predsednik: Vreme. Zahvaljujem.) U ovom trenutku, Zajedno za Šumadiju i Poslanička grupa G17 plus integralno glasaju za ovu deklaraciju, sa svečanim osećanjemponosa – da se otvaraju perspektive za svetlost otvorenog sveta. [[Aplauz.]]
Ima reč poslanik Milan Stanimirović.
Poštovana predsednice, poštovane kolege narodni poslanici, poštovani građani Srbije, danas se nalazimo pred usvajanjem jedne deklaracije, za koju verujem da bi svi bili srećni – da nikad nije postojao povod za njeno donošenje. Neizdrživa ipak količina ljudske nesreće skoncentrisana u jednom malom mestu, do tada nepoznatom većini građana sveta, učinila je da Srebrenica u međunarodnoj javnosti postane paradigma za stradanja u građanskom ratu na prostorima više Jugoslavije krajem prošlog veka. Pred Skupštinom Srbije nalazi se deklaracija koja najoštrije treba da osudi težak zločin nad ljudima, čija je najveća krivica bila što su im u ličnim dokumentima stajala imena koja su egzekutorima bila jedina optužnica. Ova deklaracija je ujedno i izvinjenje žrtvama i njihovim porodicama, poziv na pomirenje i oprost. Od 1995. godine ovo pitanje se postavlja i u našoj i u međunarodnoj javnosti kao političko, pravno, međunarodno-pravno, nacionalno, versko, državno, ekonomsko i kakvo sve ne pitanje, zamagljujući suštinu da je ovo pre svega krupno vrednosno, etičko i ljudsko pitanje. Ako lični moral mora biti osnov svake opšte politike, onda osnov pri odlučivanju o deklaraciji mora biti ono poznato: ''Zvezdano nebo nad nama i moralni zakon u nama''. "Nužno sam čovek, slučajno sam Francuz", rekao je Volter, izražavajući suštinu čoveka kao ljudskog bića. Kada danas postavljamo pitanje da li i kako osuditi ovaj zločin, pesnik je davno dao odgovor – lasno ćemo, ako jesmo ljudi. Deklaracija treba da nas uzdigne iznad plemenskog vrednosnog sistema, po kome je dobro ako naše pleme ubija i pljačka druge, a loše je – ako to oni čine nama. Na početku trećeg milenijuma valjda ne treba izvoditi dokazni postupak da je takvo postupanje nedopustivo, u oba slučaja. Ova deklaracija predstavlja odavanje pošte i saosećanje sa patnjama žrtvi i njihovih najdražih, ali i jasnu osudu zločina. Svako minimiziranje žrtava, licitiranje njihovim brojem predstavlja njihovo ponovno ubijanje, a u svim religijama ubistvo makar jednog čoveka kvalifikuje se kao ubistvo čovečanstva. Ova deklaracija treba da pomogne i individualizaciji krivice i privođenju pravdi onih koji su u zla vremena tvrdili da su spremni da poginu za svoj narod, a danas nisu spremni da za njega odu ni na sud. Privođenjem pravdi i osudom krivaca pod imenom i prezimenom sprala bi se kolektivna krivica i ljaga nad celim narodom, kao i razotkrilo skrivanje sopstvenih nepočinstava onih koji su, učinivši zločin, ispisali se ne iz naroda kojem pripadaju, nego iz ljudskog roda, postavši po nacionalnosti zločinci, bez prava da se nazovu drugim imenom. Snimak mučnog ubistva dečaka, tek u život zakoračilog, od strane zloglasnih ''Škorpiona'', može pomoći onima koji još uvek imaju dilemu, kao i poznati zločini u Štrpcu i Sjeverinu. Uveren sam da je ova deklaracija još jedan korak ka pomirenju i prekidu koncentričnih krugova zla na Balkanu. Odavanjem pošte srebreničkim žrtvama omogućavamo i jači moralni kredibilitet za zastupanje žrtava u Skelanima, Bratuncu, Kravici i inim stratištima, gde je, takođe, jedina krivica žrtava bila pripadnost drugom etničkom korpusu, imajući u vidu da je zločin uvek zločin, pa kad se radi i iz osvete. Usvajanjem ove deklaracije šaljemo i poruku UN, EU, Međunarodnom sudu pravde, Haškom tribunalu i celoj međunarodnoj zajednici o Srbiji kao modernoj državi, zasnovanoj na univerzalnim ljudskim vrednostima. Ali, kao što u ekonomiji, na primer, ne treba da insistiramo na maloj inflaciji, stabilnom dinaru, boljim ekonomskim uslovima zbog MMF ili Svetske banke, već zbog sebe, i ovu deklaraciju donosimo pre svega zbog sebe, a ne zbog drugih. Nedavno smo prisustvovali poslednjem ispraćaju čoveka koji je živeo u skladu sa vrlinom i slao jasne poruke. Oni koji se deklarišu kao vernici, a mnogo smo ih čuli i danas, pre nego što donesu odluku na koji način će glasati o ovoj deklaraciji, neka još jednom čuju reči patrijarha Pavla: ''Čovek ne može da bira vreme u kojem će se roditi i živeti, od njega ne zavisi ni od kojih roditelja, ni od kog naroda će se roditi, ali od njega zavisi kako će postupati u datom vremenu, da li kao čovek ili kao nečovek, bez obzira na to u kom narodu i od kojih roditelja. Jer, nama je bolje da nestanemo kao ljudi, nego da ostanemo biološki, da preživimo kao zločinci i kao neljudi.'' [[Aplauz.]]
Narodni poslanik Aleksandar Jugović ima reč. Izvolite.
Dame i gospodo, poštovana predsednice, kolege poslanici, poslanici SPO glasaće za deklaraciju o osudi zločina u Srebrenici. Usvajanjem ove deklaracije svima ćemo jasno staviti do znanja da iza zločina u Srebrenici ne stoje ni građani Srbije, ni država Srbija, već pojedinci. Usvajanjem ove deklaracije stičemo i moralno pravo da od drugih tražimo da osude svoje zločine učinjene nad srpskim narodom, na prostorima bivše Jugoslavije. Međutim, papir neće ništa značiti ukoliko ne zauzmemo jasan stav i ne osudimo i politiku 90-tih. Moramo suditi ideologe i očeve rata s kraja 20. veka, koji su iz ratova izašli sa moćnim položajima i sa velikim bogatstvom. Država se mora obračunati sa onima koji su, koristeći ratove i ratno nasleđe, na račun građana postali milijarderi. Građani Srbije, sa apsolutnim pravom, traže pravdu i istinu, jer su građani Srbije i Srbija najveći gubitnici 90-tih godina 20. veka, zbog pogrešno vođene politike. Dakle, jasan stav prema zločinu u Srebrenici, ali i prema svim akterima ratova 90-tih, trebalo bi da bude garancija da se zločin neće ponoviti. Prvi put srpski narod, koji je u svojoj istoriji uvek bio žrtva, pomenuću Jasenovac, Jadovno, Korićku jamu, Pridvoricu, Kapavicu, ovim zločinom u očima sveta predstavljan je kao narod dželata. Sve dok u Srbiji i u srpskom narodu uopšte, iako nisam siguran, ali hajde da tako kažem, pa neka i manjina bude mislila da su počinioci zločina u Srebrenici nacionalni heroji, nije moguće graditi budućnost bez bojazni da će nam i ona doneti heroje čija će dela, koja ih preporučuju za herojstvo, biti zločini. Nekima je patriotizam postao nepriznavanje i negiranje zločina. Nisam od onih koji će reći da srpski narod stoji iza Srebrenice, jer je i to podmetačina i zamena teza najgore vrste. Najlepši i najbolji deo Srbije nalazio se na ulicama Beograda, Čačka, Novog Sada, Kragujevca, Niša i ostalih gradova, boreći se protiv rata i Miloševićevog režima. Dvojako smo stradali. Stradali smo od tiranije jednog terorističkog i antinacionalnog režima, i od prirodnog ciklusa starenja, pa nam je najbolje godine života pojela ta borba. Uopšte me ne interesuje šta Zapad misli o Srebrenici, jer u ime svojih ideala i svoje savesti hoću sebi da priznam da su pojedinci počinili zločin. Hoću svoju decu da oslobodim od obaveze da izgube mladost boreći se protiv nekog novog rata. Tačka 4, po mišljenju poslanika SPO, ove deklaracije Narodne skupštine Republike Srbije o osudi zločina u Srebrenici, trebalo bi da glasi: "Narodna skupština Republike Srbije izražava očekivanje da će i najviši organi drugih država sa teritorije bivše Jugoslavije na ovaj način osuditi zločine izvršene protiv pripadnika srpskog naroda u nedavnim ratovima, kao i organizovani državni ustaški genocid nad Srbima, Jevrejima i Romima počinjen u Drugom svetskom ratu i da će uputiti izvinjenje i izraziti saučešće porodicama srpskih žrtava". Obrazloženje – poslanici SPO smatraju da bi trebalo da se pomene i istakne opšti genocid počinjen nad Srbima, Jevrejima i Romima u Drugom svetskom ratu u deklaraciji u kojoj se osuđuje zločin nad Bošnjačkim stanovništvom u Srebrenici, i to ne da bismo tražili alibi za taj zločin, nego zbog toga što nas veliki genocid nad srpskim narodom u BiH i Hrvatskoj obavezuje da osudimo zločin koji su neki pripadnici srpske nacije počinili u Srebrenici. Srbi su hrišćanski narod i osudom srebreničkog zločina pridržavamo se hrišćanskog principa – da ne smemo drugima činiti zlo koje je nama pričinjeno, odnosno poručujemo: ''Ko je na krst razapet – nikada ne sme na krst da razapinje''! [[Aplauz.]]
Po Poslovniku? Nije bilo povrede Poslovnika. Izvolite. Pa, vi se ljutite, ali zaista zloupotrebljavate taj institut. Izvolite. Reč ima narodni poslanik Miloš Aligrudić, po Poslovniku.
Znate, ne mogu da znam zaista unapred kako ćete se vi ponašati, pošto nemate iste aršine za razne situacije, što opet mogu umoru da dam za pravo, ali moram nešto da vas pitam. Imam nameru, to mogu učiniti sada, a i kasnije, da zatražim kada se bude glasalo u danu za glasanje, koji ćete verovatno večeras odrediti, glasanje prozivkom. Ako ga nećete večeras odrediti, makar nam to recite – pa da znamo. Inače, radi se o članu devedeset, znači, tražio bih glasanje prozivkom.
Profesor Mićunović ima reč.
Samo kratko Ima u dečijoj psihologiji jedan poznat primer – kad dete stavi ruku na oči, ono veruje da ono što ne vidi to i ne postoji. Nažalost, nemamo prava da budemo deca. I veliko zadovoljstvo koje neki izražavaju time što ne žele da vide šta se događalo, i time što nadu polažu i smatraju da oni koji urade suprotno izdaju narod, jeste to da veruju da je poricanje krivice sasvim dovoljno za dokaz nevinosti na bilo kom sudu. Nije! Sud objektivno sudi, bez obzira priznavali ili ne priznavali, i bilo kako bilo. Poslednja stvar, zašto su dve deklaracije? Marko Miljanov, koga možemo smatrati našim Kantom u moralnom pogledu, razlikuje ''junaštvo'' i ''čojstvo''. ''Junaštvo'' je odbraniti sebe samoga, a ''čojstvo'' je odbraniti drugoga od sebe. U prvom slučaju deluju nagoni, a u drugom slučaju deluje moral. Toliko sam hteo da kažem za večeras. [[Aplauz.]]
Narodni poslanik Srđan Miković ima reč.
Dame i gospodo, stradanje nevinih uvek je strašno, a kada se to dogodi u našem okruženju, imamo posebnu moralnu obavezu da se jasno odredimo i osudimo zločin. Ustav, kao najvažniji akt, pred najviše telo u Republici Srbiji, pred Narodnu skupštinu stavlja obavezu da štiti ljudski život i ljudsko dostojanstvo svakog pojedinca i svake grupe ljudi. Pred nama je ustavna obaveza, ali još više moralna obaveza. Upravo danas pravi je trenutak da postavimo vrednosno pitanje, pravi je trenutak za usvajanje ove deklaracije u korist građana Srbije, jer Srbija više neće biti ista. Ovog trenutka Srbija je spremna da iskorači i postavi standard postupanja. Treba da budemo svesni da naše reči dopiru do porodica žrtava, ali i do svih građana Srbije, do svih koji su podneli velika stradanja i koji očekuju da budu zaštićeni, da se zlo nikada ne ponovi. Svaka ružna reč izgovorena u ovoj sali ili nepoštovanje žrtava je mrlja i na mom obrazu i na obrazu svih nas. Zbog toga vas pozivam da usvojimo ovu deklaraciju, da upravo mi pokrenemo proces suočavanja sa uzrocima i posledicama pojava koje su nam donele veliko zlo. Upravo vreme velikog posta najbolje je vreme da se osudi svaki zločin. Ovo je vreme da se svako pogleda i da se pita šta je ili šta nije učinio, da se zapita da li smo bliži vrlini ili grehu, da udvostručimo dobra dela. Prate nas iskušenja. Možda je i usvajanje ove deklaracije jedno od njih, ali lako nam je ako razmišljamo jevanđelski, ako razmišljamo ljudski, jer blagovest je putokaz za odnos prema svetinji života. Mi koji živimo u mešovitim sredinama najbolje znamo koliko je važno dobro razumevanje i saradnja, jer baš obični ljudi, naši sugrađani zajedno rade, vesele se, zajedno tuguju. Često je važniji komšija nego rođak, a svi smo mi braća i svi smo mi ljudi. Kako nas je učio blaženopočivši Patrijarh Srpski gospodin Pavle, iako je greh čest i moguć, najvažnije je da budemo ljudi. Jasnim određenjem protiv greha, a za život, pokažimo da postoje i nada, i vera i ljubav. Kao narodni poslanici poštujmo Ustav kao putokaz, kao verujući pokažimo pre svega ljubav prema Bogu i prema bližnjima, jer putokaz nam je samo Jevanđelje. Kao čovek koji je odrastao u Pančevu, vaspitavan sam i naučen da ljude ne delim na one koji se krste, koji se križaju ili klanjaju. Jedina podela je na ljude i neljude. Osudimo postupke neljudi i u ime toga, dame i gospodo, poštovane kolege narodni poslanici, pozivam vas da usvojimo deklaraciju.
Pošto na listama poslaničkih grupa nema onih koji žele dalje da govore, pre zaključivanja jedinstvenog pretresa, pitam da li žele reč predsednici, odnosno predstavnici poslaničkih grupa ili još niko ko nije iskoristio svoje pravo iz člana 93. Poslovnika?
Malopre sam se prijavio dok je govorio prof. Mićunović, međutim niste videli. Poštovani poslanici, gospođo Dejanović, mislim da je prof. Mićunović na izvestan način i mene i sve ostale poslanike koji drugačije misle uvredio, poredeći me sa decom koja drže ruku preko lica i ne vide ono što je navodna istina. Osećam se povređenim i poniženim ovakvom izjavom. Zašto? Igrom sticaja okolnosti, u vreme 1995. godine, kada se desilo ovo što se desilo o čemu danas govorimo, bio sam u Bosni i bio sam na tim prostorima. Odgovorno tvrdim i stojim iza toga da se u Srebrenici nije desio nikakav zločin, nikakav genocid. Ovo što je general Mladić, koga mi ovde optužujemo da je zločinac, gospodo, pre nego što ga haški dželati osude, vi ga osuđujete, jeste jedna izuzetno dobro planirana i briljantno izvedena vojna operacija. Dozvolićete da je nekoliko godina unatrag vojska Nasera Orića ubijala Srbe u okolnim selima. Onog momenta kada je Naser Orić hteo da isprovocira, po naredbi Izetbegovića, nešto što će se desiti da bi bilo bombardovanje i rešio da izvuče vojsku iz Srebrenice, to je general Mladić saznao…
Vreme. Gospodin Slobodan Samardžić ima još pet minuta. Izvolite.
Poštovani narodni poslanici, sada se obraćam većini u ovoj skupštini, danas ste sebi dali jedan autogol. Vi ste danas ocenili vašu inicijativu i vaš predlog deklaracije jedinicom. Da niste to uradili, ne biste zakazivali popravni ispit za četvrtak. Znači, pokušaćete u četvrtak da popravite i ispravite ovu slabu ocenu koju ste danas sami sebi dali. Ali, to nažalost ni u četvrtak neće biti moguće, iz prostog razloga što se ovde jako često i jako mnogo govorilo o moralu. Često patetično, često kvazipatetično, često učeno, često kvaziučeno. Moral ima jednu važnu osobinu, jedno važno obeležje. On važi opšte i univerzalno. Moralna načela su ili opšta i univerzalna ili ne postoje. Ako pogledate naslov ove deklaracije i 1. tačku, videćete da ste iz celokupnog građanskog rata u bivšoj Jugoslaviji, koji je trajao četiri godine, a u BiH tri i po godine, izvukli jedno mesto, jedno vreme, nekoliko dana i jedan narod kao žrtvu zločina. Vi ne možete ostati u moralnom režimu ako to činite i ako terate ovu skupštinu da od svega onoga što se događalo na području bivše Jugoslavije ona raspravlja samo o tome i donese deklaraciju samo o muslimanima žrtvama srebreničkog zločina. Kao što smo utvrdili danas, i u samoj Srebrenici je bilo zločina nad drugim ljudima, na predstavnicima drugih nacija, ali vi ćete pokušati tek u četvrtak na popravnom ispitu da nešto o tome kažete. Znači, donećete dve parcijalne deklaracije, umesto da ste postupili onako kako bi svaki častan čovek, koji ima pravo moralno saosećanje sa svim žrtvama, doneli jednu deklaraciju koja će optužiti sve zločine na celokupnom prostoru bivše Jugoslavije gde se ratovalo i za sve vreme ratovanja. To je jedini način koji ste propustili danas. Dakle, napravili ste grešku koju nećete moći da ispravite ni u četvrtak ni narednih dana, ali ta greška nažalost ne ide vama u račun ni na vašu cenu, ona ide na račun Srbije i celokupnog srpskog naroda.
Gospodin Tomislav Nikolić. Još pet minuta vam je ostalo.
Ne mislim da je potrebno još jako dugo govoriti o ovome, mislim da smo svi rekli šta smo mislili. Želim samo da vam kažem da se nekako osećam, gledajući ovu stranu koja će da glasa za rezoluciju, u ljude koji pokušavaju da se pretvore u monahe, u kaluđere, evo da oproste sve grehe srpske danas. Napisali ste pismene radove. Bićete dobro ocenjeni u poslaničkim grupama. Bili ste skoro divni. Pozivali ste na Uskrs, na veliki post, pozivali ste na to da nije bitno uopšte, da narod nije veliki ako želi da osude zločine učinjene protiv njega, već je veliki isključivo ko osuđuje svoje zločine, a sada nam pričate da ćemo u četvrtak imati jednu deklaraciju kojom ćemo da osudimo i zločine protiv nas. Kako to da smo danas veliki narod koji moralno želi da prizna svoju krivicu, a šta ćemo da budemo u četvrtak kada budemo raspravljali o zločinima protiv Srba? Šta ćete onda da zamerite nama koji smo vam govorili da je o tome trebalo govoriti danas? Hoćemo li moći da uporedimo vaše govore od danas sa govorima od četvrtka? Hoće li to biti isti pisani sastavi, samo ćete umesto reči – musliman napisati reč – Srbin? I da pokušate da obmanete građane Srbije da ste uravnotežili, samo što je trebalo dva dana da prođe pre nego što usvojite ovu rezoluciju oSrebrenici? Trebalo je da prihvatite našu sugestiju da donesemo jednu deklaraciju, da u njoj osudimo sve zločine i sve zločince, da pomenemo svoje zločine i zločine izvršene nad nama i da tu knjigu jednom zauvek zatvorimo. Nećemo valjda svakih nekoliko dana neku novu deklaraciju? Šta ako se pobune Albanci što njih nema nigde u nekoj našoj deklaraciji kojom se od svojih zločina peremo? Šta ako se pobune Hrvati što njih nema nigde u nekoj deklaraciji? Hoćete li opet da nas sazivate ovde? Danas zbog vašeg hira i ćefa čak nismo gledali tu blistavu pobedu Partizana, slušali smo vaše pisane radove, kako ispunjavate domaći zadatak, kada jedni drugi optužujete da ste bili zlikovci i kako ćete da glasate da su oni drugi bili zlikovci. Jedni su bili, a drugi su danas, jedni su upropastili Srbiju pre 15 godina, drugi danas i ne priznaju da žive u Srbiji. Sve je ovo jedna velika farsa, velika komedija, u kojoj učestvujete svesno, svesni ste svojih odgovornosti, imate dosta godina, svako od vas pojedinačno, ostaće anatema na vama, ovo glasanje će biti javno, listing sa njega će biti dostupan generacijama koje dolaze. Ako su vam deca ili unuci suviše mali da vas pitaju – šta to danas radite, porašće, doći će u ruke dobrih učitelja, ne onih koje ste vi sada postavljali, koji svesno izbegavaju svaku srpsku pobedu, koji veličaju isključivo vaš DOS, 5. oktobar, učiće ovu našu decu ponovo ljudi koji vole Srbiju, a ne mrze druge narode. Trenutno učitelje terate da ne vole Srbiju, a zaista ne znam šta im govorite o drugim narodima, sudeći po ovoj deklaraciji, svi su bolji od nas, po vama. To ne priznajem, niti će to pripadnik bilo kog naroda u svetu da vam prizna da postoji bolji narod od njegovog, niti se to očekuje od normalnih i civilizovanih ljudi. Svako svoj narod voli, po tome se odlikujemo. Onda treba utvrditi da li mrzimo druge narode ili ne. U nama nema mržnje prema drugim narodima. Mi izgleda samo služimo da nas mrze naši politički suparnici. E, pa oni koji nas mrze, oni će loše da prođu. Oni koji vide koliko ozbiljno radimo ovaj posao, koji se dobro pripreme da nam se suprotstave, možda će proći nešto bolje. Sada sam tek ubeđen da vi nećete olako izaći na izbore…
Pet minuta je prošlo, gospodine Nikoliću. Završite.
Mogu li da završim rečenicu? Ubeđen sam da nećemo tako brzo imati izbore. Vladajuća koalicija pred izbore na ovaj način ne bi govorila o Srbiji.
Gospodin Dragan Šormaz, povreda Poslovnika.
Gospođo predsedavajuća, gospođo predsednice, po članu 27. dužni ste da vodite računa o redu na sednici, o vođenju sednice i kada sam krenuo ovamo, pošto je kraj zasedanja, pogledao sam kroz prozor i video neverovatan broj policajaca ispred zgrade Skupštine. Da li ste ih vi pozvali? Ne znam ko je pozvao tolike policajce, ako radimo nešto u interesu građana, naroda, ako to narod podržava, šta će nam ispred tolika policija, od koga da nas štiti? Od našeg naroda? Ne znam zašto tolika policija ispred? Interesuje me ko ih je pozvao i zašto je toliko policije ispred, kada je potpuno normalan radni dan, radimo nešto normalno, narodni smo izabranici, narod mora da podrži to što radimo, nema nikakvog problema. Zaista me interesuje ko ih je pozvao? Sada ne mogu da obavljam svoju dužnost na pravi način. Isprepadan sam od tolike policije ispred. Ne znam šta da radim u ovom trenutku. Kako sada da glasam po savesti? Da li treba policija da mi utera da glasam po savesti nekoj njihovoj, čijoj, na koji način? Nije mi jasno. Baš me interesuje ko je pozvao toliku policiju?
Gospodine Šormaz, naravno da naloge policiji ne dajem ja i naravno da nisam pozvala policiju, ali je dobro da svako radi svoj posao. Gospođa Nada Kolundžija ima reč.
Želim samo dve rečenice na kraju da kažem. Zato što volimo svoju zemlju, zato što volimo svoj narod, zato što mu želimo najbolje, zato što želimo da krivica pojedinaca ne padne na ceo narod, mi ćemo glasati za ovu deklaraciju. Razumemo da neki ne razumeju o čemu se ovde radi. Razumemo da neki ni sami nisu načisto šta treba da urade, a da to bude dobro za svoj narod, ali o tome će naravno suditi građani Srbije. Još jednom pozivam sve narodne poslanike da glasaju za ovu deklaraciju kako bismo stvorili uslove da s punim pravom tražimo odgovornost svih koji su činili zločine prema našem narodu. [[Aplauz.]]
Dame i gospodo narodni poslanici, gospođa Radeta reklamira povredu Poslovnika.
Reklamiram član 27. u onom delu gde ste, gospođo predsedniče, u obavezi da se starate o primeni Poslovnika. Malopre vas je kolega Šormaz pitao šta se to dešava, zbog čega je neki neuobičajen broj policije ispred zgrade parlamenta? Zašto krijete istinu od narodnih poslanika? Zašto ne kažete ono što je već Radio Beograd objavio da postoji informacija da je podmetnuta bomba negde oko zgrade u kojoj mi danas sedimo? Zašto, u obavezi ste, nema razloga da se mrštite, u obavezi ste bili, da vas to niko ne pita, da nam to kažete, a pogotovo ako je primećeno da je neuobičajen broj policije tu oko zgrade i vi se smeškate i kažete, dobro je da svako radi svoj posao. Ne znam da li mislite na one što podmeću bombe ili na ove što su došli da ih sklone.
Naravno da nema povrede Poslovnika. Hoćete li da se izjasnimo u danu za glasanje o povredi Poslovnika? (Ne.) Zaključujem jedinstven pretres o Predlogu deklaracije Narodne skupštine Republike Srbije o osudi zločina u Srebrenici. Pošto je Narodna skupština završila raspravu o jedinoj tački dnevnog reda ove sednice, saglasno članu 85. stav 3. Poslovnika Narodne skupštine, određujem 31. mart 2010. godine, u nula časova i 20 minuta, kao dan za glasanje o tački dnevnog reda Treće sednice Prvog redovnog zasedanja Narodne skupštine Republike Srbije u 2010. godini. Za one poslanike koji odlaze, samo obaveštenje da ćemo nastaviti rad sednice koji smo započeli danas u 12.00 časova. Poštovane dame i gospodo narodni poslanici, pre nego što pređemo na odlučivanje, potrebno je da utvrdio kvorum. Saglasno članu 86. stav 5. Poslovnika Narodne skupštine, kvorum za rad Narodne skupštine u danu za glasanje postoji ako je na sednici Narodne skupštine prisutno najmanje 126 narodnih poslanika. Molim vas da ubacite identifikacione kartice u poslaničke jedinice, da bismo utvrdili kvorum. Konstatujem da je primenom elektronskog sistema za glasanje utvrđeno da je u sali prisutno 127 narodnih poslanika, odnosno 128, odnosno da je prisutno više od 126 narodnih poslanika i da, prema tome, postoje uslovi za rad i odlučivanje. Ne može Aligrudić da dobije reč.